(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΒ΄

Πέμπτη 26 Μαρτίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Αναφορά στην πανδημία του κορωνοϊού Sars-Cov2 και στα μέτρα που ανακοινώθηκαν από την Κυβέρνηση για την αντιμετώπιση του., σελ.
3. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003, «Ποινική Ευθύνη Υπουργών», όπως ισχύει, στις 20-3-2020: Ποινική δικογραφία κατά του Υπουργού Αγροτικής Ανάπτυξης και Τροφίμων κ. Μαυρουδή (Μάκη) Βορίδη., σελ.
4. Επί διαδικαστικού θέματος, σελ.
5. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Ανάπτυξης και Επενδύσεων, με θέμα «Εξασφάλιση επάρκειας στα προϊόντα ατομικής προστασίας του γενικού πληθυσμού από τον κορονοϊό. Φαινόμενα αισχροκέρδειας και εκτόξευσης των τιμών»., σελ.
 β) προς τον Υπουργό Εργασίας και Κοινωνικών Υποθέσεων, με θέμα: «Στήριξη εργαζομένων, ανέργων, νέων ανέργων, επιστημόνων, μακροχρόνιων ανέργων, επαγγελματιών, ατόμων με αναπηρία, συνταξιούχων που δεν λαμβάνουν σύνταξη και αδύναμων συνανθρώπων μας»., σελ.
 γ) προς τον Υπουργό Υγείας:
 i. με θέμα: «Προμήθεια υγειονομικού υλικού»., σελ.
 ii. με θέμα: «Τα σοβαρά προβλήματα λειτουργίας, λόγω υποστελέχωσης του Πανεπιστημιακού Γενικού Νοσοκομείου Ηρακλείου (ΠΑΓΝΗ)»., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Μετανάστευσης και Ασύλου:: «Κύρωση της από 10/2/2020 ΠΝΠ «Κατεπείγουσες ρυθμίσεις επίταξης ακινήτων για την αποφυγή διακινδύνευσης της δημόσιας τάξης και υγείας» (Α' 28) και της από 2/3/2020 ΠΝΠ «Αναστολή της υποβολής αιτήσεων χορήγησης ασύλου» (Α' 45)»., σελ.
2. Κατάθεση σχεδίων νόμων:
 i. Οι Υπουργοί Υγείας, Οικονομικών, Ανάπτυξης, Επενδύσεων, Εξωτερικών, Προστασίας του Πολίτη, Άμυνας, Παιδείας και Θρησκευμάτων, Εργασίας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Επικρατείας καθώς και ο Υφυπουργός στον Πρωθυπουργό και ο Υφυπουργός Πολιτισμού και Αθλητισμού, κατέθεσαν στις 20/3/2020 σχέδιο νόμου: «Κύρωση α) της από 25/2/2020 ΠΝΠ «Κατεπείγοντα μέτρα αποφυγής και περιορισμού της διάδοσης κορωνοϊού (ΑΞ„ 42), β) της από 11/3/2020 ΠΝΠ «Κατεπείγοντα μέτρα αντιμετώπισης των αρνητικών συνεπειών της εμφάνισης κορωνοϊού COVID-19 και της ανάγκης περιορισμού της διάδοσής του» (ΑΞ„ 55) και της γ) της από 14/3/2020 ΠΝΠ «Κατεπείγοντα μέτρα αντιμετώπισης της ανάγκης περιορισμού της διασποράς του κορωνοϊού COVID-19 (ΑΞ„ 64)»., σελ.
 ii. Oι Υπουργοί Μετανάστευσης και Ασύλου, Οικονομικών, Εξωτερικών, Προστασίας του Πολίτη, Υγείας, Δικαιοσύνης, Εσωτερικών, Υποδομών, Νησιωτικής Πολιτικής και Ναυτιλίας κατέθεσαν στις 20/3/2020 σχέδιο νόμου «Κύρωση της από 10/2/2020 ΠΝΠ «Κατεπείγουσες ρυθμίσεις της επίταξης ακινήτων για την αποφυγή διακινδύνευσης της δημόσιας τάξης και υγείας» (ΑΞ„ 28) και της από 2/3/2020 ΠΝΠ «Αναστολή της υποβολής αιτήσεων χορήγησης ασύλου» (ΑΞ„ 45)»., σελ.

3. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Μετανάστευσης και Ασύλου «Κύρωση της από 10/2/2020 ΠΝΠ «Κατεπείγουσες ρυθμίσεις επίταξης ακινήτων για την αποφυγή διακινδύνευσης της δημόσιας τάξης και υγείας» (ΑΞ„ 28) και της από 2/3/2020 ΠΝΠ «Αναστολή της υποβολής αιτήσεως χορήγησης ασύλου» (ΑΞ„ 45)»., σελ.

ΟΜΙΛΗΤΕΣ

Α. Επί της αναφοράς στην πανδημία του κορωνοϊού Sars-Cov2 και στα μέτρα που ανακοινώθηκαν από την Κυβέρνηση για την αντιμετώπιση του:
ΒΕΛΟΠΟΥΛΟΣ Κ. , σελ.
ΒΙΛΙΑΡΔΟΣ Β. , σελ.
ΒΟΥΛΤΕΨΗ Σ. , σελ.
ΓΕΩΡΓΙΑΔΗΣ Σ. , σελ.
ΓΡΗΓΟΡΙΑΔΗΣ Κ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΕΓΚΕΡΟΓΛΟΥ Β. , σελ.
ΚΟΝΤΟΖΑΜΑΝΗΣ Β. , σελ.
ΚΟΥΜΟΥΤΣΑΚΟΣ Γ. , σελ.
ΛΙΒΑΝΟΣ Σ. , σελ.
ΛΟΒΕΡΔΟΣ Α. , σελ.
ΜΗΤΑΡΑΚΗΣ Π. , σελ.
ΜΙΧΑΗΛΙΔΟΥ Δ. , σελ.
ΜΟΥΖΑΛΑΣ Γ. , σελ.
ΜΠΑΚΑΔΗΜΑ Φ. , σελ.
ΠΑΠΠΑΣ Ν. , σελ.
ΠΟΥΛΑΣ Α. , σελ.
ΣΥΝΤΥΧΑΚΗΣ Ε. , σελ.
ΤΖΑΝΑΚΟΠΟΥΛΟΣ Δ. , σελ.

Β. Επί διαδικαστικού θέματος:
ΑΘΑΝΑΣΙΟΥ Χ. , σελ.
ΒΟΥΛΤΕΨΗ Σ. , σελ.
ΓΕΩΡΓΙΑΔΗΣ Σ. , σελ.
ΚΑΚΛΑΜΑΝΗΣ Ν. , σελ.
ΚΟΥΜΟΥΤΣΑΚΟΣ Γ. , σελ.
ΛΟΒΕΡΔΟΣ Α. , σελ.
ΜΗΤΑΡΑΚΗΣ Π. , σελ.
ΜΙΧΑΗΛΙΔΟΥ Δ. , σελ.
ΜΟΥΖΑΛΑΣ Γ. , σελ.
ΤΖΑΝΑΚΟΠΟΥΛΟΣ Δ. , σελ.

Γ. Επί προσωπικού θέματος:
ΜΟΥΖΑΛΑΣ Γ. , σελ.

Δ. Συζήτηση επικαίρων ερωτήσεων:
ΓΕΩΡΓΙΑΔΗΣ Σ. , σελ.
ΚΕΓΚΕΡΟΓΛΟΥ Β. , σελ.
ΚΟΝΤΟΖΑΜΑΝΗΣ Β. , σελ.
ΜΙΧΑΗΛΙΔΟΥ Δ. , σελ.
ΠΑΠΠΑΣ Ν. , σελ.
ΠΟΥΛΑΣ Α. , σελ.
ΣΥΝΤΥΧΑΚΗΣ Ε. , σελ.

Ε. Επί του σχεδίου νόμου του Υπουργείου Μετανάστευσης και Ασύλου:
ΒΕΛΟΠΟΥΛΟΣ Κ. , σελ.
ΒΙΛΙΑΡΔΟΣ Β. , σελ.
ΒΟΥΛΤΕΨΗ Σ. , σελ.
ΓΕΩΡΓΙΑΔΗΣ Σ. , σελ.
ΓΡΗΓΟΡΙΑΔΗΣ Κ. , σελ.
ΚΑΜΙΝΗΣ Γ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΟΜΝΗΝΑΚΑ Μ. , σελ.
ΚΟΥΜΟΥΤΣΑΚΟΣ Γ. , σελ.
ΛΙΒΑΝΟΣ Σ. , σελ.
ΛΟΒΕΡΔΟΣ Α. , σελ.
ΜΗΤΑΡΑΚΗΣ Π. , σελ.
ΜΟΥΖΑΛΑΣ Γ. , σελ.
ΜΠΑΚΑΔΗΜΑ Φ. , σελ.
ΜΥΛΩΝΑΚΗΣ Α. , σελ.
ΤΖΑΝΑΚΟΠΟΥΛΟΣ Δ. , σελ.

ΠΑΡΕΜΒΑΣΕΙΣ:
ΑΘΑΝΑΣΙΟΥ Χ. , σελ.
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΒ΄

Πέμπτη 26 Μαρτίου 2020

Αθήνα, σήμερα στις 26 Μαρτίου 2020, ημέρα Πέμπτη και ώρα 9.51΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-3-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΚΑ' συνεδριάσεώς του, της Πέμπτης 19 Μαρτίου 2020 σε ό,τι αφορά την ψήφιση στο σύνολο του σχεδίου νόμου: «Ενσωμάτωση στην ελληνική νομοθεσία της Οδηγίας (ΕΕ) 2016/2341 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2016 για τις δραστηριότητες και την εποπτεία των Ιδρυμάτων Επαγγελματικών Συνταξιοδοτικών Παροχών (Ι.Ε.Σ.Π.) και άλλες διατάξεις».

Κυρίες και κύριοι συνάδελφοι, εισερχόµαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα αρχίσουμε λίγο ανορθόδοξα. Επειδή είναι εδώ ο κ. Γεωργιάδης και η ερώτησή του είναι τέταρτη στη σειρά, θα την βάλουμε πρώτη. Ο κ. Κεγκέρογλου είναι επάνω και στην ερώτησή του θα απαντήσει η κ. Μιχαηλίδου και μετά είναι οι δύο ερωτήσεις του κ. Κοντοζαμάνη, ο οποίος είναι καθ’ οδόν.

Σήμερα θα συζητηθούν τέσσερις επίκαιρες ερωτήσεις. Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ποιοι Υπουργοί θα απαντήσουν.

Θα συζητηθεί, λοιπόν, η πρώτη με αριθμό 599/23-3-2020 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών του ΣΥΡΙΖΑ κ. Νικολάου Παππά προς τον Υπουργό Ανάπτυξης και Επενδύσεων, με θέμα: «Εξασφάλιση επάρκειας στα προϊόντα ατομικής προστασίας του γενικού πληθυσμού από τον κορωνοϊό. Φαινόμενα αισχροκέρδειας και εκτόξευσης των τιμών».

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Θα ήθελα λαμβάνοντας τον λόγο να πω ότι όλοι μας σκεφτόμαστε πρώτα από όλα τους ανθρώπους που δίνουν τη μάχη στην πρώτη γραμμή, στο δημόσιο σύστημα υγείας, το οποίο αξίζει την υποστήριξή μας, την υποστήριξη της πολιτείας με μία διάρκεια μέσα στο χρόνο και θα πρέπει να σταματήσουν οι φωνές που αμφισβητούν τη χρησιμότητα και την κρισιμότητά του ειδικά σε τέτοιους καιρούς.

Κύριε Υπουργέ, πριν μπω στο βασικό θέμα της ερώτησής μου, θέλω να σας κάνω μία έκκληση να συνεννοηθείτε με τον κύριο Υπουργό Εργασίας, τον κ. Βρούτση, και να πάρετε πίσω τη ρύθμιση-πρόβλεψη για τη δυνατότητα να απασχολούν οι ελληνικές επιχειρήσεις το προσωπικό τους στο 50% με το μισό μισθό. Είναι η απόλυτη συνταγή της καθίζησης της ελληνικής οικονομίας. Είναι σαν να πατάμε γκάζι στην κατηφόρα. Καμμία επιχείρηση δεν έχει πίστη ότι μπορεί να ισορροπήσει αυτή τη στιγμή η κατάσταση.

Αντί να κάνουμε αυτό που κάνουν άλλες χώρες, δηλαδή να προσφέρουμε εγγυήσεις και διασφαλίσεις ότι θα κρατηθούμε όλοι μαζί, να κρατηθεί και το προσωπικό στη θέση του, να συντηρηθούν οι αμοιβές, πάμε στην αντίθετη πλευρά. Έχετε κακοσχεδιάσει το πρόγραμμα της υποστήριξης. Είναι κίνητρο για να πηγαίνει ο κόσμος στον «κάδο».

Έρχομαι τώρα στο θέμα της ερώτησης. Εδώ και δυο-τρεις εβδομάδες σας έχουμε επισημάνει το πρόβλημα με την επάρκεια και τις τιμές των προϊόντων, τα οποία είναι προϊόντα ατομικής προστασίας από την εξάπλωση του κορωνοϊού και αυτή είναι η πρώτη γραμμή της μάχης. Διότι ό,τι και να συζητάμε εγώ και εσείς για την οικονομία, αν δεν κερδηθεί γρήγορα η μάχη του κορωνοϊού, ούτως ώστε οι κλάδοι της οικονομίας να επιστρέψουν στην κανονικότητα, δεν έχει καμμία σημασία αυτή η συζήτηση.

Αναγνωρίσατε το πρόβλημα τότε. Από τότε μέχρι σήμερα έχουν γίνει σημεία και τέρατα και στο Εθνικό Σύστημα Υγείας και βεβαίως στην αγορά και θα ήθελα ειλικρινώς αυτό το θέμα να μην απασχολεί εμένα ως τομεάρχη οικονομίας και εσάς ως Υπουργό Ανάπτυξης. Θα έπρεπε να είναι καθαρά θέμα δημόσιας υγείας. Δεν είναι θέμα εμπορίου. Δεν είναι θέμα ομαλής λειτουργίας της αγοράς. Είναι θέμα απόλυτης ανάγκης για τη διασφάλιση της επάρκειας αυτών των αγαθών στους εργαζόμενους στο «Σωτηρία», στη ΜΕΘ του «Παπανικολάου», στο Νοσοκομείο της Καστοριάς, στο Νοσοκομείο Καβάλας, στις δεκάδες δημόσιες καταγγελίες ότι δεν υπάρχει επάρκεια στο προσωπικό που δουλεύει στην πρώτη γραμμή. Ένα 10% των κρουσμάτων αφορά υγειονομικούς. Πρέπει να προστατεύσουμε τα «στρατεύματα».

Σας κάναμε μία πρόταση και σας είχαμε προειδοποιήσει, να αναλάβει το Υπουργείο Υγείας να εισάγει τα αγαθά αυτά. Μας είπατε ότι θα διατιμήσετε το ποσοστό κέρδους. Ξέρετε τι σημαίνει αυτό, κύριε Υπουργέ; Σημαίνει ότι αυτό το μπουκαλάκι αν έκανε 2 ευρώ και είχε 10% κέρδος, ο έμπορος θα έβγαζε 20 λεπτά. Αν πάει 20 ευρώ, θα βγάζει 2 ευρώ από αυτό το μπουκαλάκι. Θα δεκαπλασιάσει το κέρδος του μαζί με την τιμή του. Αυτό του διασφαλίζουμε τώρα.

Τι δεν έχουμε διασφαλίσει; Δεν έχουμε διασφαλίσει την ομαλή διανομή αυτών των αγαθών πρώτης ανάγκης σε όλο τον πληθυσμό. Έχει ένα πρώτο σκέλος η ερώτησή μου και σας ρωτώ αν είστε ικανοποιημένος από τα αποτελέσματα των επιλογών. Κανένας μας δεν μπορεί να είναι ικανοποιημένος, κύριε Υπουργέ.

Σας καλούμε να αλλάξετε ρότα τώρα. Είναι ζήτημα δημόσιας υγείας. Δεν είναι ζήτημα διασφάλισης της ομαλής λειτουργίας της αγοράς, όπως λέγατε πριν τρεις βδομάδες. Είναι ζήτημα στο οποίο πρέπει να παρέμβει το δημόσιο, να προμηθεύεται κεντρικά τις πρώτες ύλες, να εγγυηθεί την ομαλή ροή κατ’ αρχάς στα νοσοκομεία, δευτερευόντως στα φαρμακεία και βεβαίως κάτι στο οποίο συμφωνούμε ότι πρέπει να υπάρχει έλεγχος στην κατανάλωση.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ ολοκληρώσατε. Δεν είστε Υπουργός για να λέει τη θέση. Τη θέση θα την πει ο Υπουργός τώρα. Υπάρχει μια ανοχή στον χρόνο γιατί είναι τέσσερις ερωτήσεις.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, διευρύνθη ο κύκλος της ερωτήσεως γιατί μπήκαν και τα εργασιακά μέσα.

**ΠΡΟΕΔΡΕΥΩΝ (Νικήτας Κακλαμάνης):** Ξέρω όμως ότι έχετε τη δεοντολογία και δεν μπαίνετε σε άλλα χωράφια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ως προς τα εργασιακά θα πω ελάχιστα πράγματα, για να μείνω στην αισχροκέρδεια που είναι ο πυρήνας της ερωτήσεως.

Δεν είναι εποχές για λαϊκισμό. Το μεγαλύτερο στοίχημα που έχει η ελληνική οικονομία είναι όταν πάρει μπρος η οικονομία μετά την κρίση, κύριε Πρόεδρε, να είναι όλες οι επιχειρήσεις έτοιμες να λειτουργούν και όλες τις θέσεις εργασίας διασφαλισμένες. Κάθε μέτρο που μπορούμε να λάβουμε για να διασφαλίσουμε αυτόν τον στόχο θα ληφθεί. Μπορεί να κάνουμε και λάθη και μπορούμε να διαφωνήσουμε πολιτισμένα για τα λάθη και τα λάθη μας να τα διορθώσουμε.

Ξέρετε όμως, κύριε συνάδελφε, ότι όλα τα μέτρα που λάβαμε έχουν ως επικεφαλίδα «διασφάλιση θέσεων εργασίας». Όποια επιχείρηση πειράξει έναν εργαζόμενο θα μείνει μόνη της και δεν θα πάρει από το κράτος ούτε αναστολές πληρωμών ούτε χαμηλότοκα δάνεια με εγγύηση ούτε απολύτως τίποτα.

Άρα συνδέσαμε τις θέσεις εργασίας με το συμφέρον του εργοδότη. Πιστεύω ότι δεν θα υπάρξει κανένας εργοδότης τόσο ανόητος που να προχωρήσει να κάνει απολύσεις υπό αυτές τις συνθήκες και να χάσει όλα αυτά τα κίνητρα.

Για να δείτε τώρα πόσο εύκολα μπορώ να μιλήσω εγώ για απολύσεις, για θέσεις εργασίας, για κοινωνική ευαισθησία και όλα τα υπόλοιπα, αλλά δεν θέλω να το κάνω γιατί θέλω η συζήτησή μας να είναι πολιτισμένη σήμερα, θα σας πω ότι χθες στην «ΑΥΓΗ» διάβασα ότι στην Ισπανία ο Υπουργός Εργασίας των PODEMOS αναγκάστηκε να αποδεχτεί στην Ισπανία πεντακόσιες χιλιάδες απολύσεις και το μόνο που είχε να πει ήταν ότι κάνει το παν για να πάρουν το επίδομα ανεργίας.

Δεν θα το πω όμως και θα κλείσω εδώ την παρένθεση. Θα πω μόνο ήρεμα και πολιτισμένα ότι έχουμε έναν κοινό στόχο: Να διατηρήσουμε τις επιχειρήσεις και τις θέσεις εργασίας ζωντανές.

Πάω τώρα στην αισχροκέρδεια. Κάποιοι -πιστεύω κι εσείς- νομίζετε ότι βρήκατε τώρα την ευκαιρία να λύσετε ιδεολογικού τύπου ζητήματα. Γιατί το λέω αυτό; Όχι τόσο εσείς. Εσείς κόσμια ομολογουμένως έχετε θέσει το θέμα της διατίμησης, στο οποίο θα τοποθετηθώ ευθύς αμέσως. Έχετε αφήσει, όμως, άλλους συναδέλφους σας, τον γνωστό και μη εξαιρετέο από τα Σφακιά, να βγαίνει σε κάθε εκπομπή και να με βρίζει ολημερίς ότι είμαι –λέει- «ο Υπουργός των μαυραγοριτών».

Ειλικρινά σας ρωτάω: Αυτήν την εποχή σε αυτήν την κατάσταση και αυτήν την κρίση, πιστεύετε ότι είναι ωραίο ένας Βουλευτής της Αντιπολιτεύσεως να αναφέρεται συνέχεια στον Υπουργό Ανάπτυξης ως «ο Υπουργός των μαυραγοριτών»; Κι αυτό το λέτε και ως παράδειγμα εθνικής συναίνεσης; Ντροπή.

Πάμε τώρα στο τι έχουμε κάνει. Ρωτήσατε αν είμαστε ευχαριστημένοι από τα μέτρα. Θέλω να είμαι απολύτως ειλικρινής. Είμαστε εξαιρετικά ευχαριστημένοι. Όχι απλά ευχαριστημένοι. Είμαστε εξαιρετικά ευχαριστημένοι και εξαιρετικά υπερήφανοι. Και ξέρετε γιατί είμαστε υπερήφανοι; Γιατί την ώρα που μιλάμε σήμερα, χιλιάδες Έλληνες σε αεροδρόμια του εξωτερικού από χώρες εξαιρετικά περισσότερο προηγμένες από εμάς, κύριε Πρόεδρε, προσπαθούν να βρουν τρόπο να έρθουν στην Ελλάδα –θα τους βοηθήσει φυσικά η Κυβέρνηση- με το επιχείρημα ότι στην Ελλάδα αισθάνονται περισσότερο ασφαλείς απ’ ό,τι σε αυτές τις προηγμένες χώρες. Άρα, κάτι καλό έχει γίνει, κύριε Παππά, σ’ αυτή τη χώρα για να έχει η χώρα μας την εικόνα των τόσο λίγων αναλογικά κρουσμάτων και των τόσο λίγων αναλογικά θανάτων. Ελπίζω κι εύχομαι αυτό να συνεχιστεί. Το λέω γιατί αυτή είναι μια μάχη που πρέπει να κερδίζεται καθημερινά.

Θα σας μιλήσω για την επάρκεια στην αγορά γιατί γι’ αυτήν έχω ευθύνη. Δεν μπορώ να σας μιλήσω για τα νοσοκομεία γιατί δεν έχω καμμία απολύτως ενημέρωση. Γι’ αυτό θα ρωτήσετε τον αρμόδιο Υπουργό Υγείας. Δεν το γνωρίζω. Όμως, ως προς την επάρκεια στην αγορά ξέρετε ότι χθες, παραδείγματος χάριν, στο Βέλγιο βγήκε πράξη νομοθετικού περιεχομένου που λέει ότι για να πάρεις γάντια, αντισηπτικά, θερμόμετρο και μάσκα πρέπει να πας να πάρεις ιατρική συνταγή; Ξέρετε γιατί έγινε αυτό; Γιατί πουθενά στα σουπερμάρκετ ή πουθενά αλλού δεν έχουν αντισηπτικά, ούτε μάσκες, ούτε τίποτα.

**ΝΙΚΟΛΑΟΣ ΠΑΠΠΑΣ:** Ούτε εμείς έχουμε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κάνετε μεγάλο λάθος. Εγώ παίρνω στο WhatsApp μου από όλες τις αλυσίδες σουπερμάρκετ τις παραλαβές που έχουν κάθε πρωί. Αν θέλετε θα προωθώ και σε εσάς τα στοιχεία στο WhatsApp σας θεσμικά, ως αρμόδιο τομεάρχη. Θα το κάνω κάθε πρωί αν το θέλετε. Σήμερα έχουν παραλάβει πεντακόσιες χιλιάδες τεμάχια. Θα μου πείτε: Είναι αρκετά; Όχι, γιατί η ημερήσιά μας κατανάλωση προσεγγίζει το ένα εκατομμύριο. Άρα, έχουμε έλλειμμα περίπου τη μισή μας ημερήσια κατανάλωση. Όμως από ημερήσια παραγωγή στην Ελλάδα κάτω από διακόσιες χιλιάδες έχουμε φτάσει κοντά στις εξακόσιες χιλιάδες και με την τροπολογία που σήμερα κατατίθεται στην πράξη νομοθετικού περιεχομένου του κ. Μηταράκη για την ταχύτερη αδειοδότηση, κύριε Πρόεδρε, εκείνων των βιομηχανιών που θέλουν να παράξουν αντισηπτικά φάρμακα, θα μπορέσουμε τις επόμενες μέρες να ανεβάσουμε την παραγωγή μας ενδεχομένως ακόμα και στις οκτακόσιες χιλιάδες την ημέρα. Άρα, η κατάσταση της ελληνικής αγοράς, τηρουμένων των αναλογιών και της κρίσης, είναι εξαιρετικά καλύτερη άλλων ευρωπαϊκών χωρών.

Θα κλείσω και δεν θα καταχραστώ τον χρόνο, κύριε Πρόεδρε, λέγοντας ότι σε συνεργασία με το Υπουργείο Οικονομικών κάναμε ιδιαίτερη ρύθμιση. Θέλω να ευχαριστήσω ονομαστικά τον κ. Βεσυρόπουλο ο οποίος έτρεξε γι’ αυτό πάρα πολύ, τον κ. Πιτσιλή και τον κ. Σταϊκούρα φυσικά. Από σήμερα επιτρέπεται ταχύτερη αδειοδοτική διαδικασία από τα τελωνεία για την εισαγωγή της πρώτης ύλης που είναι η αιθυλική αλκοόλη. Έτσι έχουμε εξασφαλίσει και την ομαλή τροφοδότηση της αγοράς σε πρώτη ύλη.

Τα περί τιμής θα τα πω στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Δυστυχώς, δεν ξέρω αν για λόγους επικοινωνίας ή πολιτικής, κύριε Υπουργέ, μου δίνετε την αίσθηση ότι δεν έχετε καταλάβει πόσο μεγάλο είναι το πρόβλημα και στην ελληνική οικονομία και στο δημόσιο σύστημα υγείας. Είστε Υπουργός αυτής της Κυβέρνησης. Κατά το Σύνταγμα συλλογική είναι η ευθύνη και η επάρκεια αυτών των αγαθών σάς αφορά όλους. Εμείς λέμε ένα απλό πράγμα. Η επάρκεια αυτών των αγαθών δεν είναι ζήτημα ισορροπίας σε μια αγορά. Είναι ζήτημα επαρκούς και βέλτιστης διανομής πλέον και επάρκειας, εισαγωγής και παρασκευής αυτών των προϊόντων. Πώς να το πούμε αλλιώς δηλαδή;

Χθες έβλεπα τηλεόραση και έλεγαν ότι οι μάσκες του 0,68 ευρώ έχουν φτάσει στα 20 ευρώ. Εγώ κι εσείς θα το συζητάμε αυτό; Κι εσείς θα μου λέτε ότι είμαστε ικανοποιημένοι επειδή κάποιοι άλλοι Έλληνες θέλουν να επαναπατριστούν; Εκεί βρισκόμαστε; Πραγματικά;

Όσο για τα οικονομικά μέτρα, θα ήθελα να ξαναβρεθούμε στη Βουλή να το συζητήσουμε. Πρέπει να καταλάβετε ότι δίνετε κίνητρο στις επιχειρήσεις να βάλουν τους εργαζόμενους στον πάγκο. Κι αυτό σας το είχαμε πει. Δεν θέλει σοφία. Δεν θέλει διδακτορικό στα οικονομικά για να καταλάβεις ότι όλοι οι κλάδοι της οικονομίας θα επηρεαστούν αρνητικά. Θα πάμε σε μια κατάσταση όπου δύο εκατομμύρια συμβάσεις εργασίας θα είναι σε αναστολή; Μιλάμε σοβαρά; Σε αναστολή ολόκληρη η οικονομία, δηλαδή.

Μας λέτε ότι θέλετε να βοηθήσετε τις επιχειρήσεις. Φτιάξτε ένα μεγάλο πρόγραμμα εγγυήσεων και βάλτε όρο τη μη αναστολή της σύμβασης εργασίας. Όχι την αναστολή της. Αυτό κάνει όποιος θέλει να κρατήσει την οικονομία, να κρατήσει τις επιχειρήσεις και να τις βοηθήσει. Δυστυχώς, η πρώτη σας απάντηση δεν μας ικανοποίησε καθόλου. Επί της ουσίας λέτε ότι δεν μπορείτε να κάνετε κάτι άλλο, ότι τα φαινόμενα αισχροκέρδειας απλώς θα κάθεστε να τα παρακολουθείτε και θα ερχόμαστε εδώ να κλαίμε ότι αυξάνονται οι τιμές και ότι τα νοσοκομεία μας έχουν ελλείψεις.

Όσο για τις βολές στον Παύλο Πολάκη, νομίζω ότι αυτό που ενόχλησε κυρίως είναι ότι έφερε στην επιφάνεια τη σκανδαλώδη εύνοια με την οποία χαίρονται αυτές τις ώρες και τις ημέρες οι ιδιωτικές κλινικές, οι οποίες από 800 ευρώ την ημέρα επιτάσσονται με 1.600 ευρώ την ημέρα. Αυτό είναι στίγμα για όποιον το επιτρέπει. Είναι αισχρό, είναι ανήθικο και πρέπει να το ανακαλέσετε άμεσα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μου κάνει εντύπωση, κύριε συνάδελφε, ότι ο κ. Παύλος Πολάκης κατηγορεί εμένα για τις ιδιωτικές κλινικές. Ίσως δεν έχει μάθει ότι δεν είμαι πλέον Υπουργός Υγείας. Όσον αφορά στη συγκεκριμένη απόφαση είμαι βέβαιος ότι όταν κάνετε επίκαιρη ερώτηση στον Υπουργό Υγείας θα σας την εξηγήσει γιατί είναι και σωστή, αλλά δεν είναι της δικής μου αρμοδιότητας.

Επίσης, η δευτερολογία στη μισή σας απάντηση ήταν για αρμοδιότητες άλλων Υπουργών και όχι για εμένα. Εγώ θα έρθω σ’ αυτό που έχω εγώ. Εγώ έχω την αγορά. Αυτή είναι η αρμοδιότητά μου και σε μένα κάνατε την ερώτηση.

Έχετε θέσει στον δημόσιο διάλογο τη διατίμηση. Και βγαίνουν ο κύριος συνάδελφος Πολάκης και ο φίλος σας ο κ. Βαξεβάνης όλη την ημέρα και με κατηγορούν γιατί δεν έχω βάλει διατίμηση. Εσείς το κάνατε κόσμια, το παραδέχομαι. Φέρνω ως παράδειγμα την Κύπρο. Μπορείτε να μου φέρετε άλλη ευρωπαϊκή χώρα που έχει βάλει διατίμηση;

**ΝΙΚΟΛΑΟΣ ΠΑΠΠΑΣ:** Η Γαλλία. Δεκαπέντε ευρώ το λίτρο το αντισηπτικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν έχει βάλει καμμία διατίμηση η Γαλλία. Αυτό που λέτε είναι στην πρώτη ύλη. Δεν είναι στην παραγωγή στο σουπερμάρκετ. Η Γαλλία είναι παραγωγός πρώτης ύλης. Εμείς δεν είμαστε. Πώς να σας το εξηγήσω; Την αιθυλική αλκοόλη εμείς την εισάγουμε. Σας το εξήγησα και στο τηλέφωνο. Η εισαγωγή της αιθυλικής αλκοόλης γίνεται σε καθεστώς πλειστηριασμού. Για ποιον λόγο; Γιατί όλες οι χώρες του πλανήτη που δεν παράγουν αιθυλική αλκοόλη ζητούν να πάρουν αιθυλική αλκοόλη και την παίρνει τελικά αυτός που δίνει περισσότερα. Αν πάμε εμείς, λοιπόν και βάλουμε διατίμηση στην αιθυλική αλκοόλη, δεν θα έχουμε αιθυλική αλκοόλη και μετά θα με κατηγορείτε ότι δεν έχουμε αντισηπτικά. Πόσο απλά να σας το εξηγήσω;

Είμαστε η μοναδική ευρωπαϊκή χώρα που βάλαμε διατίμηση στο ποσοστό κέρδους. Η μοναδική. Γιατί δεν έχω βάλει διατίμηση στην τελική τιμή, όπως έκανε πράγματι η Κύπρος; Δεν θα ασκήσω κριτική στην Κύπρο. Ο καθένας ας κάνει το δικό του. Διότι η διατίμηση ενέχει δυο μεγάλους και σοβαρούς κινδύνους. Ο πρώτος και μεγαλύτερος είναι να φέρει έλλειψη αγαθών. Αν μπείτε λίγο στο Facebook και δείτε τι λέγεται στην Κύπρο θα καταλάβετε. Δεν λέω περισσότερα. Διότι όταν βάζεις διατίμηση και η διεθνής τιμή ανεβαίνει, σταματάει η εισαγωγή, γιατί ο άλλος δεν θα θέλει να πουλήσει με ζημία. Άρα, εσύ θα βάλεις διατίμηση για να λες πόσο καλός Υπουργός είσαι και ο άλλος δεν θα βρίσκει αντισηπτικό.

Σας λέω ξανά, λοιπόν, ότι παρά ταύτα εμείς βάλαμε διατίμηση στο ποσοστό του κέρδους. Γιατί βάλαμε διατίμηση στο ποσοστό του κέρδους; Εμείς δεν είπαμε ποτέ ότι είμαστε κατά του κέρδους. Εμείς είμαστε κατά της αισχροκέρδειας. Θέλουμε να ενθαρρύνουμε τις εισαγωγές αντισηπτικών, γιατί όσο περισσότερες εισαγωγές αντισηπτικών, μασκών, γαντιών γίνουν, τόσο μεγαλύτερη επάρκεια θα υπάρχει στην αγορά. Και ναι, για να κάνει κάποιος εισαγωγή, κύριε Παππά –συγγνώμη που στην ηλικία που είμαστε θα σας το αποκαλύψω- πρέπει να έχει και το κίνητρο του κέρδους. Αλλιώς δεν θα κάνει εισαγωγή. Άρα, πρέπει να του αφήσεις αυτό το κίνητρο για να κάνει εισαγωγή. Πρέπει όμως να ελέγξεις ότι αυτό το κέρδος δεν θα είναι υπερβολικό. Αυτό έχουμε ελέγξει με τον νόμο που φέραμε. Πρέπει να σας πω ότι ήδη οι πρώτοι έλεγχοι…

**ΝΙΚΟΛΑΟΣ ΠΑΠΠΑΣ:** Μα, δεν έχουμε …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν θα λύσουμε τα ιδεολογικά μας ζητήματα εδώ. Λύθηκαν στις εκλογές. Μην χάνουμε χρόνο. Εσείς μπορείτε να πιστεύετε σε μια ζωή χωρίς κέρδος. Εγώ δεν πιστεύω. Πιστεύω ότι το κέρδος είναι κίνητρο για το επιχειρείν και πιστεύω ότι για να υπάρχει επάρκεια στην αγορά πρέπει να υπάρχει το θεμιτό κέρδος, όχι το αθέμιτο. Αυτό το αθέμιτο το πολεμάμε. Ήδη σήμερα θα μπουν τα πρώτα πρόστιμα.

Πράγματι σε μια φαρμακαποθήκη βρήκαμε υπερβολικό ποσοστό κέρδους και σήμερα θα ανακοινωθεί και το πρόστιμο, όπως επίσης και σε ορισμένα πρατήρια καυσίμων στα οποία επίσης βάζουμε το πρόστιμο.

Και όχι μόνο αυτό, αλλά έχουμε ζητήσει από την Επιτροπή Ανταγωνισμού και έχουμε στείλει από την ηλεκτρονική βάση δεδομένων που εμείς φτιάξαμε. Γιατί μπορεί να μην το ξέρετε, αλλά να το πω για να το ακούσει και ο ελληνικός λαός. Με δική μας πρωτοβουλία φτιάξαμε, κύριε Πρόεδρε, ηλεκτρονική βάση δεδομένων στο Υπουργείο Ανάπτυξης που έχουν αναγκαστικά δηλώσει όλες οι αποθήκες και όλοι οι παραγωγοί και όλοι οι έμποροι το σύνολο των αγαθών που διαθέτουν, έτσι ώστε αν κάποιος πάει να κρύψει αγαθά για να ανεβάσει τεχνητά τις τιμές και τον πιάσουμε, να του κατάσχουμε τα αγαθά αυτά και να μπορούμε να τον κλείσουμε. Άρα, λοιπόν, όλα αυτά τα έχουμε κάνει.

Ήδη οι έλεγχοι αποδίδουν και πρέπει να σας πω και κλείνω. Μία απλή δειγματοληψία των τιμών των αντισηπτικών στην Ελλάδα με τις τιμές των αντισηπτικών στις υπόλοιπες ευρωπαϊκές χώρες θα σας πείσει, κύριε Παππά, ότι δεν είμαστε παραπάνω από τους άλλους.

Είναι, όμως, μία διεθνής κρίση, όλοι ζητάνε αυτά τα αγαθά και δυστυχώς όπου υπάρχει μεγάλη ζήτηση υπάρχει και αύξηση της τιμής. Είναι όλα απλά. Ούτε πρόθεση αισχροκέρδειας από εμάς υπάρχει, ούτε να βοηθήσουμε κανέναν, ούτε να καλύψουμε κανέναν, ούτε τίποτα από όλα αυτά που λέτε.

Και παρακαλώ, για να κλείσω, εάν έχετε εσείς ή οποιοσδήποτε άλλος που τώρα μας παρακολουθεί οποιαδήποτε καταγγελία επιχειρήσεως που κάνει υπερβολική χρέωση στα αγαθά αυτά, θα στείλω και στέλνουμε αμέσως τα συνεργεία ελέγχου και ελέγχουν τα τιμολόγια αγοράς και τα τιμολόγια πώλησης και βλέπουμε εάν υπάρχει αισχροκέρδεια ή δεν υπάρχει.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Επειδή είχα προαναγγείλει και τον κατεβάσαμε νωρίτερα τον κ. Κεγκέρογλου, θα μου επιτρέψουν ο κ. Συντυχάκης και ο κ. Πουλάς να πάμε στον κ. Κεγκέρογλου και να είναι «en bloc» μετά οι δύο ερωτήσεις στον κ. Κοντοζαμάνη, ο οποίος ήρθε.

Προχωρούμε, λοιπόν, στην πρώτη με αριθμό 598/20-3-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος τον ΥπουργόΕργασίας καιΚοινωνικών Υποθέσεων, με θέμα: «Στήριξη εργαζομένων, ανέργων, νέων ανέργων, επιστημόνων, μακροχρόνιων ανέργων, επαγγελματιών, ατόμων με αναπηρία, συνταξιούχων που δεν λαμβάνουν σύνταξη και αδύναμων συνανθρώπων μας».

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ξεκινώ δηλώνοντας ότι το Κίνημα Αλλαγής στηρίζει όλες τις εισηγήσεις των επιστημόνων και τις αποφάσεις της Κυβέρνησης που λαμβάνονται βάσει αυτών, προκειμένου να αντιμετωπιστεί η πανδημία του κορωνοϊού και ταυτόχρονα ασκεί το δικαίωμά του για την κρίση των αποφάσεων, ούτως ώστε αυτές να βελτιωθούν, να συμπληρωθούν και να μην είναι άδικες και ταυτόχρονα των προτάσεων, προκειμένου να έχουμε καλύτερη αποτελεσματικότητα και στην αντιμετώπιση του κορωνοϊού, αλλά και δίκαιη αντιμετώπιση των προβλημάτων που προκύπτουν στην οικονομία, στην κοινωνία, στους εργαζόμενους, στους αυτοαπασχολούμενους, στους αγρότες, στους επιχειρηματίες.

Η ερώτηση, λοιπόν, αφορά κατ’ αρχάς τις εξαιρέσεις και τις λειψές αποφάσεις, προκειμένου να στηρίξουμε εργαζόμενους και ελεύθερους επαγγελματίες και μικροεπιχειρηματίες. Είκοσι χιλιάδες περίπου εργαζόμενοι στον τουρισμό είναι εκτός μέτρων στήριξης και είναι συγκεκριμένα όλοι όσων έληξε το επίδομα τακτικής ανεργίας τον Δεκέμβριο ή όσοι δεν έλαβαν καθόλου επίδομα ανεργίας είτε γιατί δεν το θεμελίωσαν είτε γιατί πήραν το εποχικό. Αυτοί είναι περίπου είκοσι χιλιάδες, μέσα στους οποίους υπολογίζονται και αυτοί που έχουν μονοήμερες συμβάσεις, οι λεγόμενοι «εξτρατζήδες».

Ταυτόχρονα εκτός ρυθμίσεων είναι μικρές επιχειρήσεις που λειτουργούν μέσα στα ξενοδοχεία τα οποία έκλεισαν ή δεν θα ανοίξουν και αυτές οι μικρές επιχειρήσεις δεν περιλαμβάνονται στα μέτρα και αφορούν ορισμένες κατηγορίες λιανικού εμπορίου. Να τις δείτε. Είναι μόνο ένας κωδικός και λείπουν πάρα πολλοί.

Εκτός ρύθμισης είναι και οι εργαζόμενοι σε επιχειρήσεις που είχαν δηλώσει μεν ως κύριο ΚΑΔ μια δραστηριότητα την οποία δεν ασκούν ως κύρια στην πράξη και οι αποφάσεις της Κυβέρνησης αφορούν τις δευτερεύουσες δραστηριότητες που έχουν δηλώσει αυτές οι επιχειρήσεις. Οι εργαζόμενοι, λοιπόν, στους τομείς των δευτερευουσών κωδικών δεν περιλαμβάνονται στα μέτρα.

Έχω δύο τρανταχτά παραδείγματα από το Ηράκλειο. Η Ένωση Ηρακλείου, η οποία έχει δηλώσει ως κύριο κωδικό δραστηριότητας το ελαιόλαδο ενώ δραστηριοποιείται κυρίως στο κρασί και στην ενεργοποίηση των δικαιωμάτων. Είναι δυο δευτερεύουσες μεν δραστηριότητες, αλλά οι οποίες με κρατική απόφαση έληξαν. Οι εργαζόμενοι είναι εκτός.

Δεύτερο παράδειγμα η ΔΕΠΑΝΑΛ. Είναι δημοτική επιχείρηση που έχει εργαζόμενους ιδιωτικού δικαίου. Επειδή έχει κύρια δραστηριότητα άλλη από αυτήν της εστίασης και του καφέ, δεν περιλαμβάνεται στα μέτρα στήριξης.

Για τους συνταξιούχους που δεν λαμβάνουν σύνταξη, οι οποίοι αυξάνονται συνεχώς, που δεν λαμβάνουν ούτε προσωρινή σύνταξη, θα πρέπει να ληφθεί μέριμνα. Το είπα και την προηγούμενη φορά στον κύριο Υπουργό, στην προηγούμενη ερώτηση. Περιμένουμε σήμερα απάντηση.

Εκτός στήριξης είναι και οι εργαζόμενοι στα λιμάνια, αυτοαπασχολούμενοι, αυτοασφαλιζόμενοι, φορτοεκφορτωτές, οι οποίοι έχουν συγκεκριμένους κωδικούς που δεν περιλαμβάνονται και περιελήφθη ένας μόνο που αφορά τη Λευκάδα, γιατί κάθε τόπος έχει τον διαφορετικό κωδικό του.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, παρακαλώ, ολοκληρώστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, κύριε Πρόεδρε.

Εκτός είναι και μικροί αυτοαπασχολούμενοι αγρότες, παραγωγοί, παραδείγματος χάριν, αρωματικών φυτών. Είναι εκτός αφού ποιος ενδιαφέρεται σήμερα με αυτή την κρίση για αρωματικά φυτά; Εκτός είναι και μια σειρά επαγγελματιών επιστημόνων, όπως οι δικηγόροι.

Πρέπει να μας πείτε σήμερα και για τους αδύναμους που είναι δικαιούχοι του ελάχιστου εγγυημένου εισοδήματος τι κάνετε παραπάνω, για τα άτομα με αναπηρία. Τι κάνετε, παραδείγματος χάριν με το ΤΕΒΑ;

Θα προχωρήσετε σε νομοθετική ρύθμιση ώστε από χρήματα του προγράμματος να γίνεται η διανομή κατ’ οίκον για το ΤΕΒΑ; Θα αξιοποιήσετε το ταξί ή και αυτοαπασχολούμενους ντελιβεράδες;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κυρία Υφυπουργός με μία ανοχή, εφόσον τη χρειαστεί.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Θα τη χρειαστώ στη δευτερολογία μου.

Αγαπητέ κύριε Βουλευτά, σήμερα η Ελλάδα και ο κόσμος όλος βιώνουμε κάτι το πρωτοφανές. Βαδίζουμε δυστυχώς σε αχαρτογράφητα νερά με μια πανδημία να απειλεί τόσο την ανθρώπινη ύπαρξη όσο και την κοινωνική συνοχή και την οικονομία εθνικά, αλλά και διεθνώς.

Από την πρώτη στιγμή η Κυβέρνηση με ταχύτητα, αποφασιστικότητα, αλλά και πλήρη γνώση των διαστάσεων και του βάρους των ευθυνών της έχει καταφέρει να προλάβει τα γεγονότα και μέχρι στιγμής –υπογραμμίζω μέχρι στιγμής- οι εξελίξεις δείχνουν ότι κινούμαστε στη σωστή κατεύθυνση.

Ήδη, όπως γνωρίζετε, έχουν ανακοινωθεί τρεις δέσμες μέτρων για την αντιμετώπιση των συνεπειών στην οικονομία και την αγορά εργασίας. Αρχικά στην πρώτη δέσμη μέτρων με την άδεια ειδικού σκοπού ανακουφίσαμε τους γονείς που τα παιδιά τους είναι ηλικίας μέχρι δεκαπέντε χρόνων, ενώ κάθε ημέρα προσπαθούμε να κάνουμε βελτιώσεις έτσι ώστε να καλύπτουμε περισσότερες από τις περιπτώσεις γονέων.

Με τη δεύτερη δέσμη μέτρων αντιμετωπίσαμε το κρίσιμο ζήτημα που αφορά τους εργαζόμενους. Εδώ το πρόβλημα είναι διπλό, καθώς έχουμε τους εργαζόμενους που ανήκουν σε επιχειρήσεις που ανεστάλη η λειτουργία τους με νομοθετικές διατάξεις, αλλά και τους εργαζόμενους των οποίων οι εταιρείες τους ακόμη λειτουργούν. Στην πρώτη περίπτωση θα δοθεί στους εργαζόμενους ένα επίδομα των 800 ευρώ για την περίοδο 15 Μαρτίου έως 30 Απριλίου.

Ακολούθησε η παρέμβασή μας στο θέμα των απολύσεων το οποίο είναι πολύ κρίσιμο, διότι για πρώτη φορά νομοθετείται τέτοιο έκτακτο μέτρο. Με αυτό απαγορεύσαμε τις απολύσεις περιπτώσεων εργαζομένων που ανήκαν στις κατηγορίες των επιχειρήσεων που έχει ανασταλεί η λειτουργία τους, ενώ όλα τα ευεργετικά μέτρα που ανακοινώσαμε συνδέθηκαν και με ρήτρα διατήρησης θέσεων εργασίας. Άρα παρεμβαίνουμε συνολικά στο ζήτημα των εργαζομένων με τρόπο ουσιαστικό και αποτελεσματικό.

Πιστεύω ότι και αυτό είναι το μήνυμα το οποίο στάλθηκε στον επιχειρηματικό κόσμο, αλλά ακόμα πιο σημαντικό στον κόσμο της εργασίας είναι ότι αντιμετωπίζουμε την κρίση όλοι μαζί, ενωμένοι και χωρίς πανικό. Θεμελιώδης προτεραιότητά μας είναι να διασφαλίσουμε την κοινωνική συνοχή στη δύσκολη αυτήπερίοδο για τη χώρα μας και παράλληλα να κρατήσουμε την ελληνική οικονομία ζωντανή, ώστε να ξεπεράσουμε αυτή τη δυσκολία.

Στη δευτερολογία μου θα ζητήσω λίγο χρόνο παραπάνω, κύριε Πρόεδρε, για να είμαι πιο αναλυτική.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κατ’ αρχάς, επειδή μιλήσατε για έγκαιρη αντιμετώπιση, θα σας καταθέσω στη Βουλή την πρώτη ερώτηση που κατατέθηκε προς το Υπουργείο Υγείας στις 22 Ιανουαρίου του 2020 που ζητούσαμε μέτρα προστασίας και ενίσχυσης προετοιμασίας στα νοσοκομεία, προετοιμασίας στις πύλες εισόδου της χώρας και οι όποιες ανακοινώσεις της Κυβέρνησης ήρθαν έναν μήνα μετά. Άρα η συζήτηση περί έγκαιρης αντιμετώπισης ή ολιγωρίας θα γίνει μετά, αλλά θα καταθέσω για ιστορικούς λόγους αυτήν την ερώτηση, η οποία δεν απαντήθηκε ποτέ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι, λοιπόν, στο θέμα που έχει να κάνει με τα ερωτήματά μας.

Εμείς είπαμε σήμερα για τα κενά και ζητήσαμε να ληφθούν συμπληρωματικές αποφάσεις για τους εργαζόμενους, τους επαγγελματίες, τους αγρότες και τις επιχειρήσεις και αντ’ αυτού, μας επαναλάβατε τα μέτρα που έχουν ληφθεί μέχρι τώρα. Δεν μας απαντήσατε τι θα κάνετε ούτε για τους συνταξιούχους που δεν λαμβάνουν σύνταξη, ούτε για τους εργαζόμενους του τουρισμού που μένουν εκτός, ούτε για το θέμα των εργαζομένων σε επιχειρήσεις με πολλαπλούς ΚΑΔ, ούτε γι’ αυτούς που αποκλείονται ως επαγγελματίες.

Και εκτός του ότι δεν μας απαντήσατε, θα πρέπει να πω ότι η Κυβέρνηση δεν ενεργεί προς σ’ αυτήν την κατεύθυνση. Την καλούμε επιτέλους να ασχοληθεί, αντί να νομοθετεί όχι μόνο μισή εργασία, αλλά και μισές αμοιβές, που σημαίνει μείωση κατά 75% του εισοδήματος των εργαζομένων σε επιχειρήσεις, οι οποίες δεν περιλαμβάνονται σ’ αυτές που πλήττονται.

Θεωρούμε απαράδεκτη τη νομοθέτηση του άρθρου 9 της πράξης νομοθετικού περιεχομένου, η οποία για πρώτη φορά δίνει μονομερώς το δικαίωμα, χωρίς προϋποθέσεις, για εκ περιτροπής εργασία με ταυτόχρονη μετατροπή των συμβάσεων από πλήρη σε μερική απασχόληση. Αυτό σημαίνει, μισές μέρες και μισή αμοιβή για τις μέρες που θα δουλέψει, άρα μείωση κατά 75%.

Πρόκειται για μία απαράδεκτη απόφαση. Ήδη άρχισαν να την αξιοποιούν κάποιοι επιτήδειοι. Θα πρέπει ό,τι απόφαση και μέτρο λαμβάνεται να αφορά τις επιχειρήσεις που υπόκεινται σε κωδικούς που η Κυβέρνηση ανακοινώνει ότι πλήττονται.

Από εκεί και πέρα, μόνο εφ’ όσον υπάρχει συγκεκριμένη μείωση του τζίρου και του εισοδήματος θα μπορούν να λαμβάνονται αποφάσεις τέτοιου τύπου. Δυστυχώς, η οριζόντια νομοθέτηση των μαζικών απολύσεων και, μάλιστα, για ένα εξάμηνο και για επιχειρήσεις που δεν περιλαμβάνονται στις πληττόμενες, δείχνει ένα άλλο πρόσωπο. Δείχνει ότι «βρήκαμε τον παπά, θα θάψουμε καμμιά δεκαριά». Δεν γίνεται, λοιπόν, μ’ αυτή τη λογική να συνεχίσουμε ή να παρεκτραπούμε από τον γενικό κανόνα: «Αντιμετωπίζουμε τα προβλήματα, στηρίζουμε αυτούς που πλήττονται».

Μ’ αυτήν την έννοια θέλω να σας καλέσω, τελειώνοντας, να αποσύρετε το άρθρο 9 της ΠΝΠ και να μας απαντήσετε τι θα κάνετε για όλες τις κατηγορίες τις οποίες σας ανέφερα.

Βεβαίως, πρέπει να μας πείτε, επιτέλους, τι θα κάνετε με την τροπολογία που έχουμε καταθέσει για τη στήριξη των ανθρώπων που είναι στην πρώτη γραμμή, είτε στα νοσοκομεία, είτε στις μονάδες υγείας, είτε στο «Βοήθεια στο Σπίτι», το οποίο είναι και δική σας αρμοδιότητα. Θα περιληφθούν, επιτέλους, στα βαρέα και ανθυγιεινά και στη μέριμνα της πολιτείας ή μόνο χειροκροτήματα θα τους δίνουμε, που καλά είναι, αλλά δεν αρκούν στην προκειμένη περίπτωση;

Πείτε μας, επίσης, τι θα κάνετε με το ΤΕΒΑ. Θα νομοθετήσετε τη δυνατότητα να πηγαίνει κατ’ οίκον αυτή η βοήθεια, η πολύ σημαντική για τους αδύναμους, για τους ανθρώπους που δεν έχουν τα προς το ζην, αξιοποιώντας -αν θέλετε- ακόμα και τον μηχανισμό των ΤΑΞΙ ή τον μηχανισμό των ντελιβεράδων; Θέλει νομοθετική ρύθμιση. Έχει χρήματα το πρόγραμμα από την τεχνική βοήθεια για να κάνει αυτή τη δουλειά. Όμως, παρατηρώ ότι ενάμιση μήνα τώρα αδρανείτε συστηματικά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υφυπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, θα χρειαστώ λίγη κατανόηση από εσάς, γιατί τέθηκαν και πάρα πολλά ζητήματα.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Ούτως ή άλλως, τελειώσατε νωρίτερα την πρωτολογία σας.

Προχωρήστε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Σας ευχαριστώ πολύ.

Κύριε Κεγκέρογλου, δεν ξέρω πώς να ξεκινήσω, γιατί αυτό που εκθέσατε ήταν ένα χρονικό και ουσιαστικό συνονθύλευμα σκέψεων. Όμως, θα προσπαθήσω με συνέπεια και αυτοσυγκράτηση να απαντήσω σ’ αυτά.

Ξεκινώ με την πολύ μικρή παραπομπή που κάνατε στο ερώτημα, το οποίο καταθέσατε στις 20 Ιανουαρίου -αν καταλαβαίνω καλά- και είπατε ότι έμεινε και αναπάντητο. Νομίζω το ότι απαντήθηκε από το Υπουργείο Υγείας σε λιγότερο από δύο μήνες με νέες προσλήψεις δεν έχει σχέση με οποιαδήποτε κατάσταση σαν αυτή την οποία περιγράψατε.

Ως προς το ΤΕΒΑ, θα είμαι αναλυτική ως προς τα μέτρα που έχουμε πάρει, αλλά θα ήθελα να εξηγήσω -αν θέλετε- ένα-δύο απ’ αυτά που εκθέσατε, για να δώσω κάποιες άμεσες απαντήσεις.

Ως προς το ΤΕΒΑ και το «Βοήθεια στο Σπίτι», σας ενημερώνω ότι το «Βοήθεια στο Σπίτι» εδώ και πολλούς μήνες δεν είναι πλέον αρμοδιότητα του Υπουργείου Εργασίας και Κοινωνικών Υποθέσεων, αλλά αρμοδιότητα του Υπουργείου Εσωτερικών.

Πέραν αυτών, όμως, επειδή είμαστε μία Κυβέρνηση, η οποία έχει τα Υπουργεία της να συνεργάζονται καλά μεταξύ τους, ως προς τη διανομή του ΤΕΒΑ –για να ενημερώσω την Εθνική Αντιπροσωπεία, το ΤΕΒΑ είναι το Ευρωπαϊκό Ταμείο Επισιτιστικής Βοήθειας για τους απόρους- αυτό που έχει γίνει είναι το εξής: Έχουμε ήδη εκδώσει εγκύκλιο –μάλλον δεν την είδατε, θα σας τη στείλω όμως- η οποία έχει πάει και στην ΚΕΔΕ και στις συμπράξεις ιδιωτών με περιφέρειες, έτσι ώστε να δουν τι χώρος υπάρχει για τη διανομή του ΤΕΒΑ κατ’ οίκον. Εκεί πέρα μπήκε το Υπουργείο Εσωτερικών, με το πρόγραμμα ακριβώς το οποίο αναφέρετε που είναι αρμοδιότητά του –συγγνώμη που σας διέφευγε μέχρι τώρα, αλλά είναι αρμοδιότητα του Υπουργείου Εσωτερικών- για να γίνουν αυτές οι διανομές στο σπίτι.

Οπότε, το Υπουργείο Εσωτερικών έχει το νέο πρόγραμμα «Βοήθεια στο Σπίτι Plus», το οποίο θα βοηθήσει και το δικό μας πρόγραμμα ΤΕΒΑ για την επισιτιστική βοήθεια στους απόρους να πηγαίνει στο σπίτι στα αστικά κέντρα –έχει ξεκινήσει ο Δήμος Αθηναίων και ο Δήμος στα Τρίκαλα- αλλά και να συνεργάζονται με τις τοπικές κοινότητες και τους προέδρους των χωριών, ώστε η διανομή και η κατανομή αυτού να γίνονται πιο αποτελεσματικά. Διότι αυτό ακριβώς θέλουμε κι εμείς, τη στήριξη των πιο ευάλωτων.

Έρχομαι τώρα στην ουσία των ερωτήσεών σας και θέλω να είμαι σαφής και απόλυτη σ’ αυτά που θα πω.

Προχθές, κιόλας, εξειδικεύσαμε τα έκτακτα μέτρα που λάβαμε, τα οποία εισάγουν ένα συνολικό δίχτυ προστασίας των εργαζομένων των επιχειρήσεων και των ελεύθερων επαγγελματιών. Τι περιλαμβάνουν αυτά; Για τους εργαζόμενους, στους οποίους έχει γίνει προσωρινή αναστολή της σύμβασης εργασίας από τις επιχειρήσεις, προβλέπονται τα εξής: Όπως γνωρίζετε –είπα και πριν- προβλέπεται αποζημίωση 800 ευρώ που είναι ακατάσχετη, αφορολόγητη και μη συμψηφιστέα, αναστολή καταβολής φορολογικών υποχρεώσεων, πλήρης κάλυψη των ασφαλιστικών τους οφειλών, παροχή έκπτωσης 25% επί των βεβαιωμένων οφειλών τους στη ΔΟΥ, αναστολή πληρωμών χρεολυσίων δανείων, καταβολή του 60% του μισθώματος, όταν πρόκειται για πρώτη κατοικία, διασφάλιση της καταβολής του δώρου Πάσχα για όλους όσοι εργάζονται στον ιδιωτικό τομέα και στις ιατρικές και νοσηλευτικές υπηρεσίες. Υπάρχει διασφάλιση των εργασιακών δικαιωμάτων –ακόμα και στην περίπτωση εφαρμογής αναστολής της σύμβασης εργασίας τους- με την απαγόρευση των απολύσεων, αλλά και τη ρήτρα διατήρησης των θέσεων εργασίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Στις περιπτώσεις ελεύθερων επαγγελματιών, αυτοαπασχολούμενων και ατομικών επιχειρήσεων, προβλέπεται για τους επαγγελματίες και εργοδότες επιπρόσθετη αποζημίωση 800 ευρώ. Για τους εργαζόμενους αυτών ισχύει ό,τι και για τους εργαζόμενους των επιχειρήσεων που είναι σε ΚΑΔ.

Για να είμαι πιο σαφής, θα πω τι προβλέπεται για τους ανέργους. Για τους ανέργους προβλέπεται παράταση καταβολής τακτικής επιδότησης ανεργίας, καθώς και του επιδόματος μακροχρόνιας ανεργίας και του βοηθήματος ανεργίας σε ελεύθερους επαγγελματίες και αυτοαπασχολούμενους για δύο μήνες, καθώς και αποζημίωση ύψους 800 ευρώ για όσους έχουν αποχωρήσει οικειοθελώς ή έχουν απολυθεί από 1 Μαρτίου 2020 έως 20 Μαρτίου 2020, εφ’ όσον δεν λαμβάνουν επίδομα ανεργίας.

Θέλω τώρα να δώσω μία έμφαση στον τομέα της πρόνοιας και της κοινωνικής αλληλεγγύης ως ουσιαστικό κομμάτι του Υπουργείου Εργασίας και Κοινωνικών Υποθέσεων.

Γνωρίζετε ότι με διάταξη που βάλαμε στην ΠΝΠ, μέσα από τις επιτροπές ΚΕΠΑ εφαρμόζεται για τις συντάξεις με αιτία την αναπηρία, τις προνοιακές παροχές σε χρήμα σε άτομα με αναπηρία που χορηγεί ο ΟΠΕΚΑ, καθώς και όλα εκείνα τα επιδόματα που χορηγούνται λόγω αναπηρίας, η πιστοποίηση της οποίας πραγματοποιείται μέσω των ΚΕΠΑ και παρατείνεται για δύο μήνες η ισχύς τους.

Παράλληλα, παρατείνεται ισόχρονα και η ασφαλιστική ικανότητα όσων εμπίπτουν στις ρυθμίσεις του άρθρου 6 της ΠΝΠ στην οποία αναφερθήκατε.

Αναφορικά τώρα με την ενίσχυση των ΑΜΕΑ και το τι γίνεται στις δομές, στις οποίες υπάρχουν άτομα με αναπηρία. Εκεί, το Υπουργείο έχει προβεί σε δύο δέσμες ουσιαστικών μέτρων. Ως προς τις κλειστές δομές, οι οποίες είναι αρμοδιότητα του δικού μας Υπουργείου, ήδη -και μέσα σε μία εβδομάδα- βγάλαμε το αντίστοιχο άρθρο της ΠΝΠ. Νομοθετήσαμε και ΚΥΑ. Και ήδη «τρέξαμε» -και τελείωσαν- και προβήκαμε σε προσλήψεις μέσα σε μία εβδομάδα από την ΠΝΠ πεντακοσίων ανθρώπων που θα διασφαλίζουν την ομαλή και αποτελεσματική λειτουργία των κέντρων κοινωνικής πρόνοιας σε όλη τη χώρα.

Τώρα, ως προς τις ανοιχτές δομές, αυτό που έχει γίνει είναι ότι έχουν δοθεί σαφείς οδηγίες για ανοιχτές δομές τύπου ΚΔΑΠΜΕΑ για άτομα με αναπηρία και δημιουργικής απασχόλησης για άτομα με αναπηρία, αλλά και κέντρα διημέρευσης και ημερήσιας φροντίδας ατόμων με αναπηρία, να ανασταλεί η λειτουργία τους.

Θέλοντας να κρατήσουμε, όμως, μία υπεύθυνη στάση ως προς τους συμπολίτες μας με αναπηρία, αλλά και τους πιο ευάλωτους εξ ημών, έχουμε δώσει την οδηγία κέντρα όπως τα ΚΗΦΗ, τα κέντρα ημερήσιας φροντίδας ηλικιωμένων, αλλά και τα κέντρα αποθεραπείας και αποκατάστασης, να μείνουν ανοιχτά, με πιο αραιά ραντεβού, με τήρηση των κανόνων από τον ΕΟΔΥ, αλλά και με παράκληση σε όσες οικογένειες μπορούν, παραδείγματος χάριν, να κάνουν μία ένεση ηλικιωμένου στο σπίτι και να μην...

**ΠΡΟΕΔΡΕΥΩΝ (Νικήτας Κακλαμάνης):** Κυρία Υφυπουργέ, ολοκληρώστε σας παρακαλώ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Θα ολοκληρώσω με τους δικαιούχους του ελάχιστου εγγυημένου εισοδήματος και τελειώνω εδώ.

Οι δικαιούχοι του ελάχιστου εγγυημένου εισοδήματος, που ήταν στην ερώτησή σας, όπως και οι δικαιούχοι του επιδόματος στέγασης, έχουν προσλάβει από την πλευρά μας το μέτρο της αυτοδίκαιης παράτασης του επιδόματος και της αίτησής τους για τουλάχιστον έναν μήνα, έτσι ώστε να εξυπηρετούμε τους πολίτες, αυτοδικαίως να παρατείνεται το επίδομα το οποίο λαμβάνουν, είτε ελάχιστο εγγυημένο είτε στέγασης, και να μην συνωστίζονται στα κέντρα κοινότητας.

Κύριε Κεγκέρογλου, δεν με προσέχετε. Σε εσάς μιλάω.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υφυπουργέ, συνεχίστε και κλείστε. Δεν ήρθατε εδώ να πείτε όλο το κυβερνητικό πρόγραμμα.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, δεν λέω το κυβερνητικό πρόγραμμα. Λέω το πρόγραμμα του Υπουργείου μου και ακόμα πιο συγκεκριμένα, το πρόγραμμα της κοινωνικής πρόνοιας και της κοινωνικής αλληλεγγύης.

Ενημερώσαμε εκατόν είκοσι χιλιάδες δικαιούχους ελάχιστου εγγυημένου εισοδήματος και επιδόματος στέγασης για το ότι η αίτησή τους αυτοδίκαια παρατείνεται για έναν μήνα. Στείλαμε εκατόν είκοσι χιλιάδες e-mails και sms, έτσι ώστε να μην ταλαιπωρούνται.

Σας ευχαριστώ πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με τους συνταξιούχους τι θα γίνει; Οι συνταξιούχοι θα πάρουν; Δεν παίρνουν προσωρινή.

**ΠΡΟΕΔΡΕΥΩΝ (Νικήτας Κακλαμάνης):** Αυτό απάντησε.

Εγώ άκουσα. Το είπατε τρεις φορές.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Αν με αφήνατε να μιλήσω, κύριε Πρόεδρε...

**ΠΡΟΕΔΡΕΥΩΝ (Νικήτας Κακλαμάνης):** Ορίστε. Σας δίνω ένα λεπτό για τους συνταξιούχους. Αυτό μουρμούριζε επί πέντε λεπτά ο κ. Κεγκέρογλου. Αν το είχατε απαντήσει, θα είχαμε τελειώσει. Πάρτε τον λόγο για ένα λεπτό.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Όχι, δεν χρειάζεται.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Παρακαλούμε, εξετάστε το.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κυρία Υφυπουργέ.

Συνεχίζουμε με τις δύο ερωτήσεις που θα απαντηθούν από τον κ. Κοντοζαμάνη.

Προχωρούμε στη δεύτερη με αριθμό 597/20-3-2020 επίκαιρη ερώτηση πρώτου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά, με θέμα: «Προμήθεια υγειονομικού υλικού».

Κύριε συνάδελφε, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς, θέλω να ευχαριστήσω το υγειονομικό προσωπικό όλων των νοσοκομείων, τους ανθρώπους που είναι στην πρώτη γραμμή, που μάχονται αυτή τη στιγμή μ’ έναν αόρατο εχθρό. Θέλουμε να δώσουμε πάρα πολλές ευχαριστίες και να τους στηρίξουμε πραγματικά στο δύσκολο έργο τους. Θα ήθελα επίσης να ευχαριστήσω...

**ΠΡΟΕΔΡΕΥΩΝ (Νικήτας Κακλαμάνης):** Και το διοικητικό προσωπικό, γιατί το ξεχνάμε. Και τους γιατρούς.

**ΑΝΔΡΕΑΣ ΠΟΥΛΑΣ:** Όλους. Όλοι είναι μέσα.

Θέλουμε να ευχαριστήσουμε τα Σώματα Ασφαλείας, τους Πυροσβέστες, τον Στρατό που φυλάει «Θερμοπύλες» αυτή τη στιγμή στα σύνορά μας και γενικά, όλους αυτούς που σήμερα δουλεύουν για να είμαστε εμείς καλά.

Θα μπω τώρα στην ουσία της ερώτησής μου.

Όπως πολύ καλά γνωρίζετε, κύριε Υπουργέ, το θέμα του κορωνοϊού ανέδειξε το πόσο δυνατό θα πρέπει να είναι το Εθνικό Σύστημα Υγείας, ένα Εθνικό Σύστημα Υγείας το οποίο έχει ταλαιπωρηθεί όλα αυτά τα χρόνια των μνημονίων, με υποστελέχωση, με πάρα πολλά προβλήματα, με υποβάθμιση και προσπάθεια άλωσής του από τον ιδιωτικό τομέα.

Το πρώτο πράγμα που ζητάμε με την ερώτησή μας είναι να μας πείτε, τι έχετε προβλέψει για το υγειονομικό υλικό. Διότι αυτή τη στιγμή βλέπουμε ότι τα κρούσματα στους υγειονομικούς αυξάνονται μέρα με την ημέρα.

Εδώ, υπάρχει μεγάλη έλλειψη. Δεν είναι τυχαίο ότι νοσοκομεία αναφοράς, όπως είναι το «Σωτηρία», όπως είναι το «Ιπποκράτειο» ή το Πανεπιστημιακό της Πάτρας, το Γενικό Νοσοκομείο Χαλκίδας φωνάζουν ότι δεν έχουν υλικό. Και δεν είναι μόνο το απλό υλικό, η απλή μάσκα. Είναι και τα άλλα που χρειάζονται για να μπουν στη «μάχη». Δηλαδή, θα πρέπει να προστατεύσουμε τους υγειονομικούς μας.

Θα πρέπει λοιπόν να κάνουμε προμήθεια, είτε σε μάσκες υψηλής προστασίας, είτε σε γυαλιά, είτε σε αυτές τις ολόσωμες φόρμες που φορούν, για να μπορούν να κάνουν τη δουλειά τους.

Ένα δεύτερο ερώτημα που θέλω να σας θέσω είναι το θέμα με τα τεστ. Εδώ, υπάρχει ένα πρόβλημα. Υπάρχουν δύο σχολές. Εμείς λέμε τώρα ότι θα πρέπει να κάνουμε τεστ. Διότι παίρνοντας το παράδειγμα, είτε της Γερμανίας, είτε της Κορέας είτε της Σιγκαπούρης βλέπουμε ότι κάνοντας περισσότερα τεστ μπορούν να απομονώσουν περισσότερα κρούσματα. Και αυτό έχει αντίκτυπο στο ότι δεν υπάρχουν πολλά θύματα. Εσείς σε ποια γραμμή κινείστε;

Πέρα από αυτό, βλέπω και το άλλο. Υπάρχουν μόνο τέσσερα κέντρα που εξετάζουν τον κορωνοϊό. Τα δύο κέντρα είναι εδώ στην Αθήνα, το ένα είναι στη Θεσσαλονίκη. Είναι και ένα στην Πάτρα, που έγινε τώρα τελευταία.

Έχετε σκοπό να αυξήσετε αυτά τα κέντρα; Διότι ακούω διάφορους επιστήμονες, είτε είναι στο πανεπιστήμιο είτε είναι σε ερευνητικά κέντρα, τα οποία διαθέτουν το μηχάνημα, οι οποίοι λένε: «Θέλουμε να βοηθήσουμε, αλλά δεν έχουμε τα τεστ».

Σκέφτεστε, λοιπόν, να αλλάξετε πολιτική ως προς το πώς θα γίνονται τα τεστ από εδώ και πέρα; Είναι ένα θέμα πάρα πολύ σοβαρό.

Βλέπουμε και κάτι άλλο. Βλέπουμε ότι 30 εκατομμύρια ευρώ προχτές εγκρίθηκαν για να δοθούν στους ιδιώτες για να κάνουν τα διαγνωστικά τεστ. Είναι μεγάλο το ποσό.

Κατ’ αρχάς, αυτά τα τεστ που γίνονται από τους ιδιώτες μπαίνουν μέσα στη λίστα του ΕΟΔΥ; Ένα ερώτημα είναι αυτό.

Δεύτερον, το φαινόμενο της αισχροκέρδειας. Από 180 ευρώ μέχρι 350 ευρώ κοστίζει ένα τεστ σήμερα στον ιδιωτικό τομέα. Ως προς αυτό,

Έχετε σκοπό να λάβετε κάποιο μέτρο για να το αντιμετωπίσετε;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Επί τη ευκαιρία κι εγώ, επειδή είναι η πρώτη επίκαιρη ερώτηση που απαντείται στην περίοδο της κρίσης με τον κορωνοϊό, την οποία περνάμε, θέλω να ενημερώσω το Σώμα ότι πραγματικά το υγειονομικό προσωπικό, το ιατρικό προσωπικό, το παραϊατρικό προσωπικό, το διοικητικό προσωπικό, όλο το προσωπικό στο σύστημα υγείας -και όταν μιλάμε για σύστημα υγείας εννοούμε όλους τους γιατρούς, όλους τους νοσηλευτές, είτε είναι στον δημόσιο είτε στον ιδιωτικό τομέα, είτε είναι ιδιώτες γιατροί- όλοι πραγματικά δίνουν τον καλύτερό τους εαυτό, προκειμένου να αντιμετωπίσουμε τη μεγάλη αυτή πανδημία.

Κύριε Πουλά, με την ερώτησή σας θέτετε, ουσιαστικά, το μεγάλο ζήτημα της επάρκειας του υγειονομικού υλικού, όχι μόνο στην Ελλάδα, αλλά και σε παγκόσμιο επίπεδο.

Αντιλαμβανόμαστε όλοι ότι σε τέτοιες περιπτώσεις η ζήτηση είναι πάρα πολύ αυξημένη. Θα πρέπει, βεβαίως, να υπάρχει σχεδιασμός, σε ό,τι αφορά την επάρκεια αυτού του υλικού.

Η κρίση του κορωνοϊού μάς βρήκε με επάρκεια στο σύστημα υγείας. Είναι λογικό ότι η ζήτηση τον τελευταίο καιρό είναι αυξημένη. Προσπαθούμε με κάθε τρόπο να διασφαλίσουμε τα αποθέματα, τα οποία έχει αυτή τη στιγμή το σύστημα υγείας.

Εδώ, θέλω να διαβεβαιώσω και εσάς και το Σώμα, ότι υπάρχει επάρκεια υλικού. Κάνουμε, όμως, ορθολογική διαχείριση του υλικού. Βεβαίως, έχουμε ήδη προβεί σε παραγγελίες υλικών. Υλικό ήδη έχει έρθει στη χώρα μας, όπως έχετε ήδη διαπιστώσει. Βεβαίως, παραγγελίες είναι σε εξέλιξη. Και τις επόμενες ημέρες, θα είναι πολύ περισσότερες. Διότι, βλέπουμε -δεν αφορά μόνο την Ελλάδα, αφορά όλες τις χώρες- ότι έχει αρχίσει ξανά και λειτουργεί η αγορά, τα εργοστάσια της Κίνας.

Δεν είναι μόνο τα μέσα ατομικής προστασίας, αλλά είναι και ο εξοπλισμός. Διότι, κάθε μέρα ανοίγουμε καινούργιες μονάδες εντατικής θεραπείας, οι οποίες ήταν κλειστές τα προηγούμενα χρόνια. Έρχεται νέος εξοπλισμός -από αναπνευστήρες μέχρι μόνιτορ και κρεβάτια- προκειμένου να διασφαλιστεί η λειτουργία των μονάδων εντατικής θεραπείας και κάθε άλλου είδους εξοπλισμός ή αναλώσιμο υλικό, το οποίο έχει ανάγκη το σύστημα υγείας.

Το Υπουργείο Υγείας έχει προχωρήσει σε όλες τις απαιτούμενες ενέργειες, έτσι ώστε και να διασφαλίσουμε τα υλικά, τα οποία έχουμε αυτή τη στιγμή στη χώρα, αλλά και να διασφαλίσουμε τον ομαλό εφοδιασμό της αγοράς. Διασφαλίζουμε και τα αποθέματα των νοσοκομείων. Γίνεται όμως και μία κεντρική διαχείριση, όπου το υλικό διανέμεται στις υγειονομικές περιφέρειες, στα νοσοκομεία, στις δομές της υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα χρειαστώ λίγο χρόνο ακόμη, γιατί είναι σημαντικό το θέμα.

Σε αυτό το σημείο θέλω να πω ότι πέρα από τις μάσκες, στις οποίες αναφερθήκατε και το λοιπό αναλώσιμο υλικό, σε ό,τι αφορά τα αντισηπτικά, με την τροπολογία που ήδη είχε περάσει το Υπουργείο Οικονομικών για εκατόν είκοσι τρεις περίπου τόνους αιθυλικής αλκοόλης που είχαν κατασχεθεί, η ποσότητα αυτή ήδη είναι στα εργαστήρια του στρατού και σε μονάδες της ελληνικής φαρμακοβιομηχανίας, οι οποίες φτιάχνουν αντισηπτικά δωρεάν για το σύστημα υγείας. Και τις επόμενες ημέρες, εφοδιάζονται οι δομές υγείας.

Έχει διασφαλιστεί η επάρκεια των φαρμάκων που χρησιμοποιούνται αυτή τη στιγμή από την επιστημονική κοινότητα, προκειμένου να αντιμετωπίσουν τα περιστατικά του κορωνοϊού. Ήδη, μέχρι χθες, είχαμε εγκρίνει τρεις χιλιάδες διακόσες ογδόντα πέντε προσλήψεις ιατρικού και λοιπού προσωπικού. Στην αρχή, είχαμε μιλήσει για δύο χιλιάδες προσλήψεις. Και έχουμε προχωρήσει ακόμα περισσότερο. Δεν είναι θέμα χρημάτων. Είναι θέμα να διασφαλίσουμε τη δημόσια υγεία. Και θα το κάνουμε. Και έχουμε πρόβλεψη για αυτό.

Αναφερθήκατε στο υγειονομικό προσωπικό, στους γιατρούς και στο λοιπό προσωπικό στα νοσοκομεία, που δίνουν μάχη στην πρώτη γραμμή, κύριε Πουλά. Βλέπουμε και στο εξωτερικό ότι πράγματι νοσεί μεγάλη μερίδα του ιατρικού, του νοσηλευτικού και λοιπού προσωπικού στα νοσοκομεία. Έχουμε προβλέψει προσωπικό, προκειμένου να ενισχύσει και να βοηθήσει τις δομές της υγείας.

Ο ΕΟΔΥ δίνει μία μεγάλη μάχη και είναι μπροστάρης στην προστασία της δημόσιας υγείας. Έχουν γίνει πράγματα, τα οποία δεν είχαν γίνει τον τελευταίο καιρό. Έχουμε ρυθμίσει θέματα που αφορούν τις ευπαθείς ομάδες του πληθυσμού, όπως είναι οι νεφροπαθείς και όπως είναι η ανανέωση των συνταγών.

Επίσης, επειδή αναφερθήκατε στα αντιδραστήρια, να σας πούμε ότι τα κέντρα τα οποία κάνουν τον μοριακό έλεγχο, τη λεγόμενη PCR εξέταση, σε ό,τι αφορά το τεστ του κορωνοϊού, είναι περισσότερα. Ανοίγουμε και άλλα στα νοσοκομεία της χώρας. Δεν αρκεί ένα μηχάνημα, το οποίο είπατε ότι μπορεί να υπάρχει σε κάποιο νοσοκομείο. Απαιτούνται ειδικές συνθήκες.

Μάλιστα, σε αυτό το σημείο να πω ότι μπαίνει και στο παιχνίδι το Εθνικό Κέντρο Αιμοδοσίας. Διότι μαζί με το νοσοκομείο ΑΧΕΠΑ, γνωρίζουμε ότι έχει τον κατάλληλο εξοπλισμό, προκειμένου να επεξεργαστεί χιλιάδες δείγματα την ημέρα. Επομένως, διασφαλίζουμε την επάρκεια των αντιδραστηρίων και των τεστ, τα οποία πρέπει να διεξαχθούν. Διότι υπάρχει μία τρομερή παραγωγική δυνατότητα στο Εθνικό Κέντρο Αιμοδοσίας, το οποίο τις επόμενες ημέρες μπαίνει σε λειτουργία. Μπορεί να διεξάγει μέχρι και επτάμισι χιλιάδες διαγνωστικά τεστ την εβδομάδα. Επομένως, αυξάνει κατά πολύ η παραγωγική δυνατότητα του Εθνικού Συστήματος Υγείας. Αυτά και άλλα πολλά.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, σας άκουσα με μεγάλη προσοχή. Είπατε ότι έχετε προσλάβει τρεις χιλιάδες τριακόσια ογδόντα πέντε άτομα μέσω της προκήρυξης του ΕΟΔΥ το τελευταίο διάστημα.

Κατ’ αρχάς, θα ήθελα να μας εξηγήσετε για τις μονάδες εντατικής θεραπείας. Εμείς σας λέγαμε από πριν ότι πρέπει άμεσα να ανοίξετε εκατόν πενήντα κρεβάτια, τα οποία εκείνη τη στιγμή ήταν κλειστά. Σε αυτό έχετε προχωρήσει; Δηλαδή, αυτήν τη στιγμή, πόσα κρεβάτια έχουμε ανοίξει, για να ξέρουμε και για να ξέρει και ο κόσμος;

Επίσης, όσον αφορά στην εμπλοκή με τον ιδιωτικό τομέα, τι γίνεται; Το μόνο που ακούσαμε είναι ότι από 800 ευρώ πήγε 1.600 ευρώ το κρεβάτι, μία ημέρα φροντίδας μέσα σε ιδιωτική μονάδα. Αυτό το ποσό είναι εξωπραγματικό. Δηλαδή, αυτή τη στιγμή, ιδιώτες εκμεταλλεύονται την κατάσταση και από 800 ευρώ ζητάνε 1.600 ευρώ, ενώ έχετε περάσει πράξη νομοθετικού περιεχομένου, η οποία έλεγε ότι όλοι θα πρέπει να μπούνε μέσα στο πλαίσιο του κράτους; Είναι λιγάκι τρελό. Είναι απαράδεκτο αυτό το πράγμα που συμβαίνει. Θα πρέπει να το ξαναδείτε.

Ένα άλλο θέμα που πρέπει να δείτε είναι το εξής: Μας είπατε ότι θα κάνετε περισσότερα τεστ. Απ’ ό,τι άκουσα, θα είναι επτά χιλιάδες διακόσια. Αυτοί, όμως, θα πάρουν 30 εκατομμύρια. Δεν είναι ένα θέμα αυτό; Αυτοί, δηλαδή, πληρώνονται, ενώ οι άλλοι δεν πληρώνονται, γιατί είναι κρατικά;

Από την άλλη μεριά, σας ζητάμε επίμονα και σας λέμε ότι τουλάχιστον πρέπει να αναγνωρίσουμε το κόστος αυτών των ανθρώπων που παλεύουν σήμερα, εντάσσοντάς τους στα βαρέα και ανθυγιεινά. Και λέμε «όχι». Δεν είναι αυτό ένα σοβαρό θέμα που πρέπει να το δούμε;

Ένα άλλο πρόβλημα που θα ήθελα να σας επισημάνω αφορά στο τηλεφωνικό κέντρο του ΕΟΔΥ. Εκεί γίνεται ένα μπάχαλο. Επιτρέψτε μου. Δεν θέλω να λέω λόγια βαριά. Δεν είναι, όμως, αυτή η πρέπουσα αντιμετώπιση των περιστατικών.

Πρέπει να το δείτε πάλι. Διότι η κλινική εικόνα του αρρώστου έχει μεγάλη σημασία. Πρέπει να τον δει ένας γιατρός, γιατί αυτός μπορεί να καταλάβει καλύτερα εάν έχει πρόβλημα ή δεν έχει. Μπορεί να παίρνει ο συγγενής τηλέφωνο και να λέει κάποια συμπτώματα και να μην καταλαβαίνουν τη σοβαρότητα του προβλήματος. Αυτό θα πρέπει να το δούμε.

Εμείς σας προτείνουμε το εξής: Να φτιαχτεί ανά νομό μία επιτροπή επαγρύπνησης - ιχνηλάτησης και σε αυτήν να ενταχθούν οι γιατροί που υπηρετούν στα κέντρα υγείας, στα κέντρα υγείας αστικού τύπου, στις ΤΟΜΥ, οι γιατροί που είναι από τον Ιατρικό Σύλλογο, που θέλουν πραγματικά να προσφέρουν, οι εθελοντές γιατροί που λένε ότι υπάρχουν. Και εάν ένα περιστατικό παρουσίασε ένα πρόβλημα, να πάει κάποιος να το δει. Και από εκεί και πέρα, αν χρήζει να μπει στο νοσοκομείο, να δοθεί εντολή να μπει στο νοσοκομείο.

Επίσης, πρέπει να φτιάξετε και μία γραμμή, η οποία να απευθύνεται μόνο σε επαγγελματίες της υγείας. Δεν μπορεί αυτή τη στιγμή να πέφτουν όλοι σε μία γραμμή και να μην υπάρχει αποτέλεσμα και να κάνουν δύο και τρεις και πέντε ώρες για να πάρουν προτεραιότητα στη γραμμή.

Είναι σοβαρά θέματα αυτά. Εμείς, πραγματικά, δεν θέλουμε να κάνουμε αντιπολίτευση. Απλά, σας επισημαίνουμε κάποια πράγματα.

Υπάρχει και το παράδειγμα της Θράκης. Έπρεπε να είχε φτιαχτεί μία ομάδα ανθρώπων που να έκαναν ιχνηλάτηση και επαγρύπνηση στον κάθε νομό. Πώς; Έχετε τα εργαλεία. Πριν μερικές μέρες, ψηφίσαμε την επιτροπή στις υγειονομικές περιφέρειες. Υπάρχει η περιφέρεια, η οποία έχει τομέα δημόσιας υγείας. Υπάρχουν οι δήμοι. Υπάρχει ένα σωρό νοσηλευτικό προσωπικό που αυτήν τη στιγμή ασχολείται με άλλα καθήκοντα. Αυτούς πάρτε τους και φτιάξτε ομάδες, ώστε να μπορούν να κάνουν και επαγρύπνηση και ιχνηλάτηση, για να γλιτώσουμε φαινόμενα, όπως αυτό της Θράκης.

Είναι σοβαρά πράγματα αυτά. Σας τα λέω με καλή διάθεση. Ελπίζω να εισακουστώ.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κύριε Πουλά, λυπάμαι για την αναφορά σας, σε ό,τι αφορά τον ΕΟΔΥ και όπως τον χαρακτηρίσατε. Ο ΕΟΔΥ είναι στην πρώτη γραμμή της μάχης. Υπερβάλλει εαυτόν. Και τα αποτελέσματα τα οποία έχει πετύχει είναι εντυπωσιακά.

Σε ό,τι αφορά την ιχνηλάτηση, στην οποία αναφερθήκατε –διότι θέσατε και κάποια άλλα θέματα, θα απαντήσω, που είναι εκτός ερώτησης- γίνεται συγκροτημένα και συντεταγμένα από το κράτος. Επίσης, υπάρχει σχέδιο. Εφόσον χρειαστεί, υλοποιείται σιγά, σιγά. Διότι πρέπει να έχουμε και εφεδρείες στο σύστημα, προκειμένου να πάνε άνθρωποι στην πρώτη γραμμή, τόσο όσον αφορά τους γιατρούς στα κέντρα υγείας, όσο και τους ιδιώτες γιατρούς και το σύνολο γενικά της ιατρικής κοινότητας. Είναι ένα σχέδιο που εξελίσσεται ανάλογα με το πώς εξελίσσεται η πανδημία στη χώρα μας. Αυτήν τη στιγμή, καταβάλλεται μεγάλη προσπάθεια, προκειμένου το σχέδιο αυτό να αναπτυχθεί και να υλοποιηθεί εύρυθμα.

Αναφερθήκατε σε 30.000.000 ευρώ προς τους ιδιώτες. Αυτά τα 30.000.000 ευρώ είναι η χρηματοδότηση προς τον ΕΟΠΥΥ, προκειμένου να μπορέσει να τα χρησιμοποιήσει σε ανάγκες που πιθανόν προκύψουν.

Τα ιδιωτικά εργαστήρια, τα οποία συμβάλλονται με τον ΕΟΠΥΥ, προκειμένου να κάνουν τα τεστ για τον κορωνοϊό, έρχονται να βοηθήσουν το δημόσιο σύστημα υγείας. Και σίγουρα το κάνουν αυτό σε ελεγχόμενη τιμή και σε καμμία περίπτωση, στην τιμή στην οποία αναφερθήκατε, όταν προσέρχεται κάποιος ιδιώτης μόνος του, προκειμένου να κάνει το τεστ και να το πληρώσει ιδίοις εξόδοις.

**ΠΡΟΕΔΡΕΥΩΝ (Νικήτας Κακλαμάνης):** Επομένως, κύριε Υφυπουργέ, λέτε -για να γίνει κατανοητό- ότι εγώ που έχω ιδιωτικό εργαστήριο, εάν θελήσω να συμβληθώ με τον ΕΟΠΥΥ, προκειμένου να ωφεληθώ από τα 30.000.000 ευρώ, η τιμή πλέον του τεστ θα καθορίζεται από τον ΕΟΠΥΥ. Και επ’ αυτής της τιμής θα πληρώνομαι.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Βεβαίως.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Το διευκρινίζω, για να καταλαβαίνουμε τι λέμε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ναι, εφόσον ακολουθείται η συγκεκριμένη διαδικασία. Οποιοσδήποτε μπορεί μόνος του...

**ΠΡΟΕΔΡΕΥΩΝ (Νικήτας Κακλαμάνης):** Δεν ήταν αυτό το ερώτημα.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σε καμμία περίπτωση, τα ποσά δεν είναι αυτά που ανέφερε ο κ. Πουλάς.

Και σας είπα και για τις μονάδες εντατικής θεραπείας με τον ιδιωτικό τομέα υπάρχει σαφώς ένα σχέδιο σε εξέλιξη. Εμείς προετοιμαστήκαμε εγκαίρως, διότι πήραμε ογδόντα κλίνες ΜΕΘ επιπλέον από τον ιδιωτικό τομέα στην τιμή που προβλέπονταν από τον Κανονισμό Παροχών Υγείας του ΕΟΠΥΥ, προκειμένου να έχουμε μονάδες εντατικής θεραπείας για να αντιμετωπίσουμε την εποχική γρίπη και προετοιμάσαμε εγκαίρως τον ιδιωτικό τομέα με τη συμφωνία, την οποία έχουμε κάνει, έτσι ώστε να έχουμε μονάδες εντατικής θεραπείας για να πάμε περιστατικά από το δημόσιο, προκειμένου να έχουμε μονάδες εντατικής θεραπείας αποκλειστικά στο δημόσιο σύστημα υγείας για να χρησιμοποιηθούν για τους ασθενείς με τον κορωνoϊό.

Σε κάθε περίπτωση στόχος μας είναι να διασφαλίσουμε τη δημόσια υγεία, να διασφαλίσουμε το δημόσιο χρήμα, κανένας ασθενής να μη μείνει χωρίς την περίθαλψη που χρειάζεται, διότι δεν είναι μόνο αυτοί που νοσούν από τον κορωνoϊό, είναι και οι υπόλοιποι ασθενείς, οι οποίοι έχουν ανάγκη για παροχή υπηρεσιών από το Εθνικό Σύστημα Υγείας.

Και κάτι άλλο θέλω να πω που αφορά τις προσλήψεις, στις οποίες αναφερθήκατε. Οι προσλήψεις αυτές δεν είναι από τον ΕΟΔΔΥ, είναι από τις πλατφόρμες του Υπουργείου Υγείας και τις λίστες των υγειονομικών περιφερειών. Είναι επικουρικό προσωπικό τόσο ιατρικό όσο και λοιπό επικουρικό προσωπικό, για το οποίο, όπως σας είπα, έχουμε ξεπεράσει τον αρχικό αριθμό των δύο χιλιάδων που είχε ανακοινωθεί. Είμαστε στις τρεις χιλιάδες διακόσιες ογδόντα πέντε προσλήψεις.

Και σε ό,τι αφορά τα μισθολογικά ζητήματα, να σας θυμίσω, κύριε Πουλά, ότι πρώτος ο Πρωθυπουργός επισήμανε ότι θα ανταμειφθούν όλοι οι άνθρωποι, οι οποίοι δίνουν τη μάχη αυτή τη στιγμή ενάντια στην πανδημία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην τελευταία ερώτηση, που είναι προς τον κ. Κοντοζαμάνη, επίσης.

Είναι η τρίτη με αριθμό 601/23-3-2020 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Υγείας**,** με θέμα: «Τα σοβαρά προβλήματα λειτουργίας, λόγω υποστελέχωσης του Πανεπιστημιακού Γενικού Νοσοκομείου Ηρακλείου (ΠΑΓΝΗ)».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, το θέμα αφορά τις μεγάλες και χρόνιες ελλείψεις του Πανεπιστημιακού Γενικού Νοσοκομείου Ηρακλείου, που πλέον έχει και ρόλο νοσοκομείου αναφοράς εξαιτίας της εξελισσόμενης επιδημίας του κορωνoϊού.

Πρόκειται για το μεγαλύτερο νοσοκομείο της Κρήτης, αλλά και της νότιας ανατολικής Ελλάδας, που εξυπηρετεί περισσότερους από εξακόσιους χιλιάδες κατοίκους.

Η υποστελέχωση, η υποχρηματοδότηση, η έλλειψη υποδομών και η απουσία μέσων ατομικής προστασίας αναδεικνύουν με τον πιο οξύ τρόπο τις διαχρονικά εγκληματικές ευθύνες όλων των κυβερνήσεων, αφήνοντας τον λαό και τους υγειονομικούς εκτεθειμένους -στην κυριολεξία εκτεθειμένους- σε ακόμα μεγαλύτερους κινδύνους.

Η Κυβέρνηση σε τούτη την κρίσιμη στιγμή που περνάει ο λαός μας επιμένει να μεταθέτει την κρατική ανεπάρκεια για την αντιμετώπιση του ιού στην ατομική ευθύνη των πολιτών και στο φιλότιμο των υγειονομικών, του διοικητικού προσωπικού χωρίς τα αναγκαία μέσα και το απαιτούμενο προσωπικό.

Οι ανεπάρκειες, όμως, δεν κρύβονται, κύριε Υπουργέ. Φαίνεται από τις διαπιστωμένες μεγάλες ελλείψεις προσωπικού στο Πανεπιστημιακό Γενικό Νοσοκομείο, από την απουσία μονάδας αυξημένης φροντίδας, από την έλλειψη μονάδας λοιμωδών, τον περιορισμένο αριθμό κλινών ΜΕΘ, την έλλειψη επαρκών αντιδραστηρίων για τον έλεγχο του κορωνoϊού.

Αλήθεια, πού θα αναζητηθούν οι ευθύνες, αν όχι στο ίδιο το κράτος, όταν η ενίσχυση κρεβατιών ΜΕΘ προέρχεται από τη συγχώνευση ή το κλείσιμο τμημάτων, όταν δεν υπάρχει επάρκεια υγειονομικού υλικού -μάσκες, γάντια, σαπούνια, στολές, αντισηπτικά-, όταν δεν υπάρχει επαρκής αριθμός τεστ ανίχνευσης του κορωνoϊού; Πού θα αναζητηθούν οι ευθύνες, όταν οι ΜΕΘ λειτουργούν με μειωμένο προσωπικό με βάση πάντα τα διεθνή στάνταρ, με αποτέλεσμα να οφείλονται πεντακόσιες μέρες άδειας και διακόσια ρεπό, όταν στα ΤΕΠ η διαλογή γίνεται από φοιτητή Νοσηλευτικής, ενώ ένας νοσηλευτής καλύπτει το απόγευμα και το βράδυ δύο ιατρεία, όταν τα κέντρα υγείας του Νομού Ηρακλείου είναι υποστελεχωμένα, όταν και οι επτά ΤΟΜΥ δεν μπορούν να καλύψουν τις ανάγκες πρόληψης και προαγωγής υγείας;

Δεν κρύβονται κάτω από το χαλί, κύριε Υπουργέ, αυτές οι ελλείψεις. Οι μαχόμενοι υγειονομικοί με όσα μέσα και ψυχικά αποθέματα διαθέτουν σε αυτές τις δύσκολες ώρες καταβάλλουν πραγματικά ηρωική προσπάθεια για τη δημόσια υγεία, χωρίς, όμως, όπλα για να αντιμετωπίσουν τους νέους κινδύνους.

Παρ’ όλα αυτά, η διοίκηση του νοσοκομείου, αντί να απολογηθεί για τις ελλείψεις και τις καθυστερήσεις, αντί να πάρει όλα τα αναγκαία μέτρα για να βρεθεί το νοσοκομείο έτοιμο στην πανδημία, εκτοξεύει προφορικές και έγγραφες απειλές προς το Σωματείο Εργαζομένων επειδή τόλμησε να βγάλει στο φως τα προβλήματα, τις ελλείψεις και τις ανεπάρκειες του νοσοκομείου.

Κατά την άποψή μας, αποτελεί μια πράξη φίμωσης και τρομοκράτησης των εργαζομένων.

Ο διοικητής του Πανεπιστημιακού Γενικού Νοσοκομείου Ηρακλείου έφτασε στο σημείο να στείλει απειλητικό έγγραφο στον πρόεδρο του σωματείου για διεξαγωγή έρευνας, κάνοντας λόγο για παραβίαση απορρήτου, ψευδών ειδήσεων, που ελλοχεύει ποινική δίωξη, επειδή αμφισβήτησε το επίπεδο ετοιμότητας του νοσοκομείου ως νοσοκομείο αναφοράς, επειδή τόλμησε να αναδείξει τις ελλείψεις που έχει το νοσοκομείο.

**ΠΡΟΕΔΡΕΥΩΝ (Νικήτας Κακλαμάνης):** Μπείτε στο ερώτημα, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Με όλα αυτά, κύριε Υπουργέ, τα αποκαλυπτικά και αδιαμφισβήτητα, θα πρέπει να μας απαντήσετε χωρίς άλλη καθυστέρηση τι μέτρα θα πάρετε για την άμεση πρόσληψη όλου του αναγκαίου μόνιμου προσωπικού όλων των ειδικοτήτων και την άμεση μονιμοποίηση όλων όσων ήδη εργάζονται στο νοσοκομείο με ελαστικές εργασιακές σχέσεις για να ανοίξουν κρεβάτια ΜΕΘ, για να δημιουργηθούν καινούργια, να στελεχωθούν τα ΤΕΠ, οι παθολογικές, οι πνευμονολογικές.

**ΠΡΟΕΔΡΕΥΩΝ (Νικήτας Κακλαμάνης):** Ωραία, για όλα αυτά που είπατε ότι έχουν ελλείψεις.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Και για τον πλήρη εξοπλισμό με μέσα ατομικής προστασίας, την εξασφάλιση επαρκούς αριθμού ανίχνευσης του κορωνoϊού στο δημόσιο σύστημα υγείας και όχι στους ιδιώτες και, φυσικά, τι θα κάνετε προκειμένου να ανακληθεί η απειλητική απόφαση της διοίκησης του Νοσοκομείου για τη διεξαγωγή έρευνας για τις καταγγελίες που διατύπωσαν οι εργαζόμενοι μέσω του συνδικαλιστικού τους οργάνου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, είστε συνάδελφος έμπειρος. Αν βάζετε είκοσι ερωτήματα, δεν μπορεί να τα απαντήσει στα τρία λεπτά ο οποιοσδήποτε Υπουργός. Η επίκαιρη ερώτηση είναι επίκαιρη ερώτηση, όχι επίκαιρη επερώτηση.

Ορίστε, κύριε Κοντοζαμάνη, έχετε τον λόγο με μια σχετική άνεση και σε εσάς γιατί σας έβαλε ποταμό ερωτημάτων.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Πράγματι, ο κ. Συντυχάκης μας παρέθεσε όλες τις στρεβλώσεις του συστήματος υγείας και ζητάει απαντήσεις στο τι θα μπορέσουμε να κάνουμε.

Βρισκόμαστε, κύριε Συντυχάκη, σε έναν πόλεμο και σε αυτόν τον πόλεμο μαχητές είναι όλοι, από τον νοσηλευτή και τον τραυματιοφορέα, τον γιατρό μέχρι και τον τελευταίο Έλληνα πολίτη, ο οποίος μένει στο σπίτι του, προκειμένου να νικήσουμε αυτή τη μάχη.

Πρέπει να διαβεβαιώσουμε τους πολίτες αυτής της χώρας ότι οι μάχες δίνονται και χαρακτηρίζονται από την ομοψυχία όλων. Και δίνουμε αυτή τη μάχη. Ξέρουμε πως θα την κερδίσουμε. Δουλεύουμε κάθε λεπτό της ημέρας με σχέδιο, συνθέτοντας και δίνοντας λύσεις χωρίς κομματικές και ιδεολογικές αγκυλώσεις. Δεν είναι η ώρα της κομματικής και ιδεολογικής αντιπαράθεσης. Στόχος μας είναι ένας, να προασπίσουμε τη δημόσια υγεία και να διασφαλίσουμε την υγεία τού κάθε πολίτη ξεχωριστά.

Απαιτείται, λοιπόν, υπευθυνότητα στην κριτική την οποία ασκείτε και κυρίως καλή πληροφόρηση, την οποία προφανώς, απ’ ότι φαίνεται, δεν έχετε.

Κύριε Συντυχάκη, το Πανεπιστημιακό Γενικό Νοσοκομείο στο Ηράκλειο της Κρήτης αποτελεί μια πρότυπη υγειονομική δομή και βρίσκεται στην πρώτη γραμμή της μάχης απέναντι στον κορωνoϊό. Σίγουρα η αριθμητική του επάρκεια είναι ελεγχόμενη.

Για την ενίσχυση σε προσωπικό του συνόλου των υγειονομικών περιφερειών της χώρας, συμπεριλαμβανομένου και του Πανεπιστημιακού Γενικού Νοσοκομείου, η Κυβέρνηση, ο ίδιος ο Πρωθυπουργός έχει δώσει σαφέστατες εντολές για την ολοκλήρωση όλων των αναγκαίων προσλήψεων και τη διασφάλιση του απαραίτητου εξοπλισμού και υλικού όπου υπάρχει ανάγκη.

Και είπα και στην προηγούμενή μου απάντηση προς τον κ. Πούλα ότι έχουμε ήδη προβεί στις εγκρίσεις περισσότερων από τρεισήμισι χιλιάδων αιτημάτων προσλήψεων στα νοσοκομεία για ιατρικό και λοιπό επικουρικό προσωπικό.

Στο Πανεπιστημιακό Νοσοκομείο του Ηρακλείου έχουν εγκριθεί και βρίσκονται σε εξέλιξη οι προσλήψεις. Χαρακτηριστικά αναφέρω ότι είναι εβδομήντα επτά θέσεις τουλάχιστον μέχρι σήμερα, είναι είκοσι ένας γιατροί διαφόρων ειδικοτήτων, τριάντα πέντε ΤΕ νοσηλευτές, δεκατρείς υποχρεωτικής εκπαίδευσης βοηθητικό προσωπικό, βιολόγοι, βοηθοί νοσηλευτές.

Η δουλειά, όμως, που υλοποιείται από τις διοικήσεις τόσο του νοσοκομείου όσο και της 7ης Υγειονομικής Περιφέρειας δεν περιορίζεται μόνο στις προσλήψεις.

Και συγκεκριμένα στη μάχη αυτή για τον κορωνοϊό έχουν υλοποιηθεί μέχρι στιγμής τα ακόλουθα: Η μονάδα ανοσοκατασταλμένων κορωνοϊού με σαράντα κλίνες στις οποίες ήδη νοσηλεύονται ασθενείς, τέσσερις επιπλέον κλίνες μονάδας εντατικής θεραπείας εντός του χώρου της υπάρχουσας μονάδος δύναμης δώδεκα κλινών, μετατροπή των επτά κλινών της μονάδας εντατικής παρακολούθησης καρδιοπαθών σε κλίνες εντατικής θεραπείας, ειδικός χώρος υποδοχής λοιμώξεων που βρίσκεται στα τμήματα επειγόντων περιστατικών με θάλαμο αρνητικής πίεσης και επτά εξεταστικά κρεβάτια, δύο θάλαμοι αρνητικής πίεσης εντός της Παιδοψυχιατρικής Κλινικής, για τη δημιουργία των οποίων τηρήθηκαν όλες οι απαιτούμενες προβλέψεις και συνθήκες προστασίας.

Κλείνοντας και με αφορμή τα όσα ειπώθηκαν με την παρέμβαση του εισαγγελέα για τα όσα άστοχα και άσκοπα αναφέρθηκαν από τον πρόεδρο του σωματείου των εργαζομένων στο νοσοκομείο, έχω να πω ότι σε καμμία περίπτωση δεν μπορούν να γίνουν αποδεκτές συμπεριφορές διασποράς ψευδών ειδήσεων. Είμαστε υποχρεωμένοι να σταθούμε στο ύψος των κρίσιμων για την πατρίδα περιστάσεων, πάντα στο πλευρό των εργαζομένων στο σύστημα υγείας που δίνουν αυτή τη μεγάλη μάχη και με μοναδικό γνώμονα τη διασφάλιση της υγείας κάθε πολίτη.

Αυτή, λοιπόν, η στάση μας υποχρεώνει από μόνη της να ακυρώσουμε κάθε προσπάθεια δημιουργίας κλίματος ανασφάλειας και πανικού με όλα τα μέσα που διαθέτει το Σύνταγμα και οι νόμοι του ελληνικού κράτους.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε συνάδελφε, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, απάντηση σε αυτά τα καυτά και χρονίζοντα προβλήματα δεν περιμένει μόνο το ΚΚΕ, κυρίως περιμένουν απαντήσεις οι εργαζόμενοι και οι νοσηλευόμενοι -όλος ο λαός- οι εργαζόμενοι που περνούν αυτή τη δοκιμασία σήμερα.

Κατά την άποψή μας, αυτά τα οποία μας αναφέρατε είναι μέτρα-μπάλωμα που δεν ανταποκρίνονται στις σημερινές ανάγκες με βάση τα σημερινά δεδομένα και το πρόβλημα το οποίο αντιμετωπίζει η χώρα, ο πλανήτης ολόκληρος. Γι’ αυτό θα επιμείνω.

Γι’ αυτό η Κυβέρνηση σε όλους τους τόνους προσπαθεί να μεταθέσει τις δικές σας ευθύνες, τις ευθύνες όλων των κυβερνήσεων διαχρονικά, στην ατομική ευθύνη, δηλαδή οδηγίες προς ναυτιλομένους.

Η ευθύνη σας, όμως, δεν σταματάει εκεί, η ευθύνη σας δεν είναι να ανακατεύετε την τράπουλα, δεν είναι να κάνετε μπαλώματα στα νοσοκομεία. Η ευθύνη σας πριν από όλα λέει ότι πρέπει να πάρετε όλα εκείνα τα απαραίτητα μέτρα, προκειμένου να λειτουργήσει σωστά και αποτελεσματικά το δημόσιο σύστημα υγείας και φυσικά να προστατευθεί ο πληθυσμός και οι υγειονομικοί.

Τους λέτε, για παράδειγμα, να παραμείνουν στο σπίτι τους και να επικοινωνούν με τον γιατρό τους, αυτά τα λέει ο ΕΟΔΥ, ενώ γνωρίζετε ότι δεν υπάρχουν οικογενειακοί γιατροί ούτε κατ’ οίκον νοσηλεία. Οι δομές πρωτοβάθμιας υγείας έχουν σοβαρές ελλείψεις σε προσωπικό και εξοπλισμό. Χιλιάδες συμπολίτες μας είτε με ελαφρά είτε με βαρύτερα συμπτώματα τηλεφωνούν στον ΕΟΔΥ και το κλασικό μότο είναι «Μείνετε στο Σπίτι». Στην ουσία, δηλαδή, τους στέλνετε στα ιδιωτικά διαγνωστικά κέντρα και στις κλινικές, πληρώνοντας από 150 ευρώ έως 400 ευρώ, για να διαγνώσουν εάν έχουν προσβληθεί από τον κορωνοϊό και την ίδια στιγμή φροντίσατε να δώσετε 30 εκατομμύρια ευρώ στους κλινικάρχες και στα ιδιωτικά διαγνωστικά κέντρα.

Γι’ αυτό λέμε ότι η ατομική ευθύνη από μόνη της είναι ένα αδειανό πουκάμισο, όταν δεν στηρίζεται σε ένα ολοκληρωμένο κεντρικό κρατικό σχέδιο.

Ποιανού, για παράδειγμα, ευθύνη είναι, αν όχι του ίδιου του κράτους, η πλήρη κάλυψη των διαγνωστικών τεστ και η παροχή νοσηλείας στο δημόσιο σύστημα υγείας; Οι προσλήψεις που αναφέρατε -οι εβδομήντα επτά, ογδόντα, πόσες αναφέρατε;- επικουρικού προσωπικού είναι σταγόνα στον ωκεανό.

Ποιανού ευθύνη είναι η κάλυψη των δύο χιλιάδων κενών θέσεων νοσηλευτών στα νοσοκομεία της Κρήτης, εκ των οποίων οι τετρακόσιοι στο Πανεπιστημιακό Νοσοκομείο με βάση τους οργανισμούς του 2012, με αποτέλεσμα ένας νοσηλευτής και ένας βοηθός νοσηλευτή ανά βάρδια να έχουν στην ευθύνη τους σαράντα ασθενείς;

Ποιανού ευθύνη είναι η κάλυψη των σαράντα κενών θέσεων ειδικευμένων και πάνω από ογδόντα θέσεων ειδικευομένων γιατρών στο Πανεπιστημιακό Νοσοκομείο, με αποτέλεσμα οι υπάρχοντες γιατροί να αναγκάζονται σε περισσότερες εφημερίες;

Ποιανού ευθύνη είναι το γεγονός ότι απουσιάζουν πάνω από πενήντα τραυματιοφορείς στο ΠΑΓΝΗ;

Είναι κοροϊδία πραγματικά να προπαγανδίζει η 7η ΥΠΕ ότι θα προσλάβει διακόσιους επικουρικούς εργαζόμενους για όλες τις δημόσιες δομές της Κρήτης, εκ των οποίων σαράντα αντιστοιχούν στο ΠΑΓΝΗ, όταν οι κενές θέσεις νοσηλευτών για όλη την Κρήτη -σας το είπα- είναι δύο χιλιάδες.

Ποιανού ευθύνη είναι η ανυπαρξία μονάδας λοιμωδών, παρ’ όλο που είχε σχεδιαστεί, αλλά ποτέ δεν λειτούργησε, με αποτέλεσμα τα λοιμώδη νοσήματα να περιθάλπονται στις κοινές κλινικές -παθολογική, πνευμονολογική, γαστρεντερολογική- μειώνοντας δωμάτια για τη νοσηλεία των υπόλοιπων ασθενών και αυξάνοντας τον κίνδυνο για διασπορά του ιού σε ασθενείς της παθολογικής;

Ποιανού ευθύνη είναι το γεγονός ότι η μονάδα αυξημένης φροντίδας δεν λειτούργησε ποτέ σε ένα κατά τα άλλα τριτοβάθμιο νοσοκομείο, ενώ υπάρχει και ο χώρος και τα μηχανήματα για να λειτουργήσουν δεκαπέντε κρεβάτια ΜΕΘ; Ενώ υπήρχαν έτοιμοι από το 2003 θάλαμοι αρνητικής πίεσης εξαιτίας του SARS, αυτοί κλείστηκαν για να δημιουργηθεί η παιδοψυχιατρική. Τώρα και αυτή περιορίζεται στον μισό χώρο, γιατί η λειτουργία των θαλάμων εκείνων κρίθηκε ως μη απαραίτητη.

Να, λοιπόν, πώς ανακατεύετε την τράπουλα για να κάνετε τα μπαλώματα και να το παρουσιάσετε ότι δήθεν λειτουργεί ομαλά το Πανεπιστημιακό Γενικό Νοσοκομείο, ενώ αυτό δεν ισχύει.

Δεν έχουν ανάγκη από όμορφα λόγια οι υγειονομικοί. Εκείνο που θέλουν είναι να προστατευθούν, εκείνο που θέλουν είναι να επαναφέρετε τον δέκατο τρίτο και τον δέκατο τέταρτο μισθό, θέλουν την ένταξή τους στα βαρέα και ανθυγιεινά. Δεν έχουν ανάγκη από τα χειροκροτήματα, την ίδια στιγμή που τους στέλνετε σε έναν πόλεμο χωρίς όπλα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, σας παρακαλώ, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά συνέπεια, νομίζω -και κλείνω με αυτό- ότι σήμερα η εξέλιξη και τα επιτεύγματα της τεχνολογίας έχουν φτάσει σε ένα τέτοιο επίπεδο που μπορούν πραγματικά να συμβάλουν στην πρόληψη και στην αντιμετώπιση της πανδημίας, για να μην πεθάνει κανένας ασθενής μόνος και αβοήθητος στο σπίτι, αρκεί να τεθεί στην υπηρεσία των λαϊκών αναγκών σε ένα δημόσιο και δωρεάν σύστημα υγείας με πλήρη επάρκεια προσωπικού και μέσων.

Νομίζω ότι αδικεί τους υγειονομικούς η απειλή του διοικητή του νοσοκομείου. Θα πρέπει να το επανεξετάσετε, να ανακαλέσει αυτή την απειλή, αυτό το έγγραφο προς τον πρόεδρο, διότι ανοίγει τον ασκό του Αιόλου.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Συντυχάκη, σας παρακαλώ, τελειώστε.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Κύριε Συντυχάκη, θα παρακαλούσα σε αυτή τη δύσκολη στιγμή για τη χώρα, για το σύστημα υγείας να σταθείτε στο ύψος των περιστάσεων και να ξεπεράσετε κάποιες ιδεοληψίες τις οποίες έχετε.

Θα ήθελα να σας διαβεβαιώσω -δυστυχώς μάλλον για εσάς- ότι εμείς είμαστε στην ίδια πλευρά με τους εργαζόμενους που δίνουν τη μάχη αυτή τη στιγμή στο σύστημα υγείας, προκειμένου να αντιμετωπίσουμε αυτή την πανδημία. Είμαστε δίπλα στον εργαζόμενο του νοσοκομείου, στον γιατρό, στον νοσηλευτή, στην καθαρίστρια, στον τραυματιοφορέα. Είμαστε, όμως, απέναντι σε κάθε προσπάθεια εκμετάλλευσης των αδυναμιών του συστήματος, για τις οποίες σε αυτή τη μάχη την οποία δίνουμε έχουμε καλύψει σε πολύ μικρό χρονικό διάστημα μεγάλο έδαφος.

Και είναι κρίμα ο μοναδικός στόχος και σκοπός συνδικαλιστών να είναι να ικανοποιήσουν μικροπολιτικές σκοπιμότητες και η δημιουργία κλίματος πανικού.

Θα πρέπει όλα τα κόμματα, όλοι οι θεσμικοί φορείς της χώρας να διασφαλίσουν ότι στη μάχη αυτή το μέτωπο είναι αρραγές και πρέπει να είμαστε ενωμένοι, χωρίς να δημιουργούμε φόβο και πανικό.

Και εμείς, επειδή έχουμε χρέος να διαφυλάξουμε την αξιοπιστία του συστήματος υγείας που πραγματικά έχει ανεπάρκειες αυτή τη στιγμή, έχει ελλείψεις, υπάρχουν στρεβλώσεις των προηγούμενων ετών, δίνουμε τη μάχη μαζί με τους εργαζόμενους στο σύστημα υγείας και θα το κάνουμε χρησιμοποιώντας κάθε μέσο, χωρίς να υπολογίσουμε το πολιτικό κόστος.

Είμαστε εδώ για να δουλέψουμε όλοι μαζί για τον κάθε Έλληνα και την κάθε Ελληνίδα, έτσι ώστε να διασφαλίσουμε το δικαίωμα της καθολικής πρόσβασης στο δημόσιο σύστημα υγείας και δημόσιο σύστημα υγείας είναι το σύστημα το οποίο στηρίζει η Κυβέρνηση της Νέας Δημοκρατίας και σε καμμία περίπτωση αυτό δεν γίνεται με επιπλέον επιβάρυνση του ασθενή.

Και μια διευκρίνιση σε ό,τι είπατε για την κάλυψη του τεστ, ο πολίτης ο οποίος κάνει το τεστ δεν επιβαρύνεται, κύριε Συντυχάκη. Αυτό καλύπτεται πλήρως από το Εθνικό Σύστημα Υγείας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε ο Κοινοβουλευτικός Έλεγχος.

Συνεχίζουμε με τρεις ανακοινώσεις προς το Σώμα:

Πρώτον, οι Υπουργοί Υγείας, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Άμυνας, Παιδείας και Θρησκευμάτων, Εργασίας και Κοινωνικών Υποθέσεων Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Επικρατείας καθώς και ο Υφυπουργός στον Πρωθυπουργό και ο Υφυπουργός Πολιτισμού και Αθλητισμού, κατέθεσαν στις 20-3-2020 σχέδιο νόμου: «Κύρωση α) της από 25-2-2020 ΠΝΠ «Κατεπείγοντα μέτρα αποφυγής και περιορισμού της διάδοσης κορωνοϊού (Α΄ 42), β) της από 11-3-2020 ΠΝΠ «Κατεπείγοντα μέτρα αντιμετώπισης των αρνητικών συνεπειών της εμφάνισης κορωνοϊού COVID-19 και της ανάγκης περιορισμού της διάδοσής του» (Α΄ 55) και της γ) της από 14-3-2020 ΠΝΠ «Κατεπείγοντα μέτρα αντιμετώπισης της ανάγκης περιορισμού της διασποράς του κορωνοϊού COVID-19 (Α΄ 64)».

Δεύτερον, οι Υπουργοί Μετανάστευσης και Ασύλου, Οικονομικών, Εξωτερικών, Προστασίας του Πολίτη, Υγείας, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής κατέθεσαν στις 20-3-2020 σχέδιο νόμου: «Κύρωση της από 10-2-2020 ΠΝΠ «Κατεπείγουσες ρυθμίσεις της επίταξης ακινήτων για την αποφυγή διακινδύνευσης της δημόσιας τάξης και υγείας» (Α΄ 28) και της από 2-3-2020 ΠΝΠ «Αναστολή της υποβολής αιτήσεων χορήγησης ασύλου» (Α΄ 45)».

Παραπέμπονται στις αρμόδιες διαρκείς επιτροπές.

Και η τελευταία ανακοίνωση:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Μετανάστευσης και Ασύλου: «Κύρωση της από 10-2-2020 ΠΝΠ «Κατεπείγουσες ρυθμίσεις επίταξης ακινήτων για την αποφυγή διακινδύνευσης της δημόσιας τάξης και υγείας» (Α΄ 28) και της από 2-3-2020 ΠΝΠ «Αναστολή της υποβολής αιτήσεως χορήγησης ασύλου» (Α΄ 45)».

ΑΛΛΑΓΗ ΣΕΛΙΔΑΣ (ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου: «Κύρωση της από 10.2.2020 Π.Ν.Π. «Κατεπείγουσες ρυθμίσεις επίταξης ακινήτων για την αποφυγή διακινδύνευσης της δημόσιας τάξης και υγείας» (Α' 28) και της από 2.3.2020 Π.Ν.Π. «Αναστολή της υποβολής αιτήσεων χορήγησης ασύλου» (Α' 45)».

Η Διάσκεψη των Προέδρων αποφάσισε στη συνεδρίασή της στις 18 Μαρτίου 2020 τη συζήτηση του νομοσχεδίου σε μία συνεδρίαση με τη διαδικασία της οργανωμένης συζήτησης, ενιαία, επί της αρχής, επί των άρθρων και των τροπολογιών.

Έχω τη σύμφωνη γνώμη σας;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς ξεκινάμε με τους δύο γενικούς εισηγητές και μετά θα συνεχίσουμε με τους τέσσερις ειδικούς αγορητές. Θα ρωτήσω μετά τον Υπουργό αν θέλει να κάνει την τοποθέτησή του και να ακολουθήσουν οι Κοινοβουλευτικοί Εκπρόσωποι ή να μιλήσουν και οι Κοινοβουλευτικοί Εκπρόσωποι και να κλείσει ο Υπουργός.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Μετά τους εισηγητές, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Μάλιστα.

Από ό,τι βλέπω έχει κατατεθεί και διανεμηθεί μια υπουργική τροπολογία.

**ΑΝΔΡΕΑΣ ΛΟΒΕΡΔΟΣ:** Είχαμε πει να είναι σχετική με την κρίση και είναι.

**ΠΡΟΕΔΡΕΥΩΝ (Νικήτας Κακλαμάνης):** Είναι απολύτως σχετική, 101%. Είναι του κ. Γεωργιάδη.

Να διανεμηθεί σε όλους, παρακαλώ, αν δεν την έχουν ήδη πάρει.

Καλώ στο Βήμα τη γενική εισηγήτρια της Νέας Δημοκρατίας, τη συνάδελφο κ. Σοφία Βούλτεψη.

**ΣΟΦΙΑ ΒΟΥΛΤΕΨΗ:** Ευχαριστώ πολύ, κύριε Πρόεδρε.

Όπως ξέρουμε, η Κυβέρνηση φέρνει σήμερα στη Βουλή προς ψήφιση δύο πράξεις νομοθετικού περιεχομένου. Η μία αφορά στην επίταξη ακινήτων για τη δημιουργία κλειστών κέντρων φιλοξενίας προκειμένου να μην υπάρξει διακινδύνευση της δημόσιας τάξης και της υγείας και η άλλη αφορά στην αναστολή υποβολής αιτήσεων χορήγησης ασύλου.

Παρέλκει να επαναλάβουμε τα επιχειρήματα που στηρίζουν την ανάγκη υπερψήφισης αυτών των δύο νομοθετικών πρωτοβουλιών. Όλοι οι Έλληνες αντιλαμβάνονται πως δεν είναι δυνατόν οι αλλοδαποί, που παρανόμως εισέρχονται στη χώρα μας, να κυκλοφορούν ανεξέλεγκτα. Είναι γνωστά όσα συνέβαιναν στα νησιά τα προηγούμενα χρόνια με τα μαχαιρώματα, τους εμπρησμούς, τις καταλείψεις των πλατειών κ.λπ.. Αυτό, όμως, δεν είναι δυνατόν πολύ περισσότερο σε συνθήκες κρίσης κορωνοϊού.

Ο ΣΥΡΙΖΑ, επί κ. Μουζάλα, υποστήριζε τα κλειστά κέντρα και δήλωνε πως η διαδικασία του ασύλου πρέπει να γίνεται υπό συνθήκες κράτησης και πως είναι αναγκαίο να υπάρχουν κλειστά κέντρα.

Καταθέτω προς τούτο τις αποδείξεις για να τις έχουν υπ’ όψιν τους οι συνάδελφοι που θα μιλήσουν μετά.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών)

Στο παρελθόν και οι ΜΚΟ, αλλά και η ίδια η κυβέρνηση του ΣΥΡΙΖΑ έβρισκαν να νοικιάσουν και το τελευταίο λιόδεντρο. Υπάρχει κίνδυνος μετάδοσης λοιμωδών νόσων. Τα νησιά μας έτσι κι αλλιώς βρίσκονται υπό επίταξη όλα αυτά τα χρόνια, με κατάληψη και καταπάτηση των περιουσιών. Επίσης, όλοι καταλαβαίνουμε πως δεν είναι επίσης δυνατόν να δεχόμαστε επίθεση στον Έβρο και την ίδια ώρα να κυκλοφορούμε κανονικά και η διαδικασία του ασύλου να συνεχίζεται κανονικά σαν να μην συμβαίνει τίποτε. Όμως, παρ’ ότι συμβαίνουν όλα αυτά, γνωρίζουμε από την επιτροπή ότι η Αντιπολίτευση δεν σκοπεύει να υπερψηφίσει τις πράξεις νομοθετικού περιεχομένου.

Σαν να μην πέρασε μια μέρα, σαν να μην υπάρχει κρίση του κορωνοϊού και σαν να μην δεχόμαστε επίθεση στον Έβρο, συνεχίζουν να λένε τα ίδια που έλεγαν και πριν.

Δεν θα συνεχίσω επί του θέματος. Ο λαός συμφωνεί μαζί μας και δεν ξεχνά ούτε τι έγινε το 2015, όταν η τότε κυβέρνηση ΣΥΡΙΖΑ-ΑΝΕΛ έδωσε στον Ερντογάν το εργαλείο του εκβιασμού χωρίς να υπάρχει καμμία μεταβολή γεωπολιτικών συνθηκών στη Συρία. Είναι fake news όλα όσα ακούγονται. Ο ελληνικός λαός γνωρίζει και αναγνωρίζει τις προσπάθειες της Κυβέρνησης σε όλα τα μέτωπα της υπεράσπισης του ελληνικού εδάφους από κάθε εισβολέα. Γι’ αυτό μας ψήφισαν και αυτό θα κάνουμε. Μηνύματα που παραπέμπουν σε γενικά προσκλητήρια δεν θα κάνουμε.

Πάω όμως τώρα σε ένα άλλο θέμα που είναι το θέμα των ημερών. Την ώρα που ο λαός προσπαθεί ενωμένος να αντιμετωπίσει αυτή τη διπλή απειλή, την ώρα που όλοι κάνουν τον σταυρό τους αναλογιζόμενοι με τρόμο τι θα συνέβαινε αν τη χώρα κυβερνούσε ο ΣΥΡΙΖΑ με τους συνεταίρους του -μιλάμε με κόσμο και όλοι λένε το ίδιο πράγμα, ότι θα είχαν περάσει από πάνω μας όλοι οι μετανάστες και από πάνω ο κορωνοϊός-, την ώρα που όλοι θυμούνται τι έγινε στο Μάτι με το εισαγγελικό πόρισμα να αναφέρει πως ακόμη και αν δεν φύσαγε πάλι το ίδιο θα συνέβαινε λόγω έλλειψης συντονισμού, την ώρα που όλοι –Κυβέρνηση, πολίτες, στρατιωτικοί, αστυνομικοί, λιμενικοί, πυροσβέστες, γιατροί, νοσηλευτές, φαρμακοποιοί, σειρά εργαζομένων που συνεχίζουν να εξυπηρετούν το κοινωνικό σύνολο, εθελοντές- τρέχουν πάνω κάτω, από τα σύνορα ως τα νησιά και τις πόλεις, για να αντιμετωπίσουμε αυτή την πρωτοφανή κατάσταση, βλέπω ότι ο ΣΥΡΙΖΑ, ο κ. Τσίπρας, οι πρώην Υπουργοί του, ο εκπρόσωπός του, όλοι, μικροί και μεγάλοι, πετούν ο κάθε ένας και από μια παρόλα.

Να πω και το συμφέρον τους: Αντί να καθίσουν ήσυχοι μέχρι να περάσει η μπόρα, προσπαθούν τελικά να διχάσουν τον λαό και αντί να σταθούν δίπλα στην Κυβέρνηση και ο κ. Τσίπρας δίπλα στον κ. Μητσοτάκη, κερδίζοντας έτσι από την αναγνώριση των κοινών προσπαθειών, διότι αυτό θα έβλεπε ο λαός, τι κάνουν; Έχουν μπει όλοι σε μια διαδικασία απειλών και μάλιστα από πολύ επίσημα χείλη.

Αυτό το: «Μετά θα λογαριαστούμε» τι είναι; Ποιόν απειλεί ο ΣΥΡΙΖΑ και τα στελέχη του, μικρά και μεγάλα; Είναι το καινούργιο: «Ή εμείς ή αυτοί»; Είναι το καινούργιο: «Ή θα μας τελειώσουν ή θα τους τελειώσουμε;». Η χώρα κινδυνεύει και κάποιοι παίζουν στο Twitter. Ο ένας διασπείρει ψευδείς ειδήσεις για capital control, ο άλλος απειλεί με χυδαιότητες παριστάνοντας τον Καραϊσκάκη -απέξω πέρασε και δεν κόλλησε-και δεν είναι τυχαίοι, είναι στελέχη σας, είναι εδώ, μέσα στη Βουλή.

Και αυτός ο κύριος τώρα μας δικαιολογείται ότι πήρε δάνειο, λέει, από τον Καραϊσκάκη και σε ποιους τα είχε πει αυτά ο Καραϊσκάκης, αυτές τις αθυροστομίες; Στους Έλληνες ή στους Τούρκους και στον Μαχμούτ Πασά; Όμως, ας κόψετε ο κύριος αυτός που δεν μπορούμε να χρησιμοποιήσουμε τη γλώσσα του, διαφορετικά υπάρχει παράδειγμα αθυροστομίας για να του απαντήσουμε. Τέτοιο θράσος και τέτοιο μίσος και τζάμπα μαγκιές εκ του ασφαλούς!

Ας αφήσουμε και τις δηλώσεις του ίδιου του κ. Τσίπρα και του κ. Χαρίτση. Την ώρα που δίνουμε όλοι μάχη να μείνει ο κόσμος μέσα στο σπίτι, λένε ότι η Κυβέρνηση κρύβεται πίσω από την ατομική ευθύνη και ότι ο κόσμος κάνει την ατομική του ευθύνη, αλλά η Κυβέρνηση δεν κάνει τη συλλογική. Καλά, αυτό είναι ανελλήνιστο. Εννοεί ότι δεν κάνει το δικό της καθήκον.

Μα, αυτό είναι σαν προσκλητήριο να μην μείνουν σπίτι. Να πει ο καθένας: «Εντάξει, εγώ μόνο θα κάνω το καθήκον μου; Δεν θα κάνει η Κυβέρνηση το δικό της καθήκον;». Είναι δυνατόν να υπονομεύετε το «Μένουμε Σπίτι» με αυτόν τον τρόπο; Και όταν μας λέει ο κ. Χαρίτσης ότι μόνο περιοριστικά μέτρα υιοθετούμε, τι εννοεί μόνο περιοριστικά; Είναι προληπτικά τα μέτρα. Πώς θα γίνει; Δεν μπορεί να αντέξει το σύστημα, δεν μπορεί να γίνουμε Ισπανία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, ίσως χρειαστώ ένα λεπτό ακόμα.

Κοιτάξτε, εδώ τα πράγματα είναι συγκεκριμένα και θέλω να ολοκληρώσω την ομιλία μου με το τι συνέβη και συμβαίνει στην Ισπανία και στην Ιταλία. Είναι τα μοντέλα που μας διαφημίζετε. Απλή αναλογική, τετρακομματικές και πεντακομματικές κυβερνήσεις, που δεν συνεννοείται ποτέ μεταξύ τους κανείς. Το είχαν ο Σάντσεθ και ο Ιγκλέσιας, οι φίλοι σας, που τώρα έχουν κατεβάσει τον στρατό στον δρόμο, στην Ισπανία, και ας λέει ο κ. Ρήγας να μην τολμήσουμε, ας πάει να κοιτάξει κατά εκεί. Το είχαν ρίξει στο σορολόπ κανονικά. Στις 8 Μαρτίου με δέκα νεκρούς και εκατοντάδες κρούσματα καλούσαν τον κόσμο σε μαζικές εκδηλώσεις για την «Ημέρα της Γυναίκας», που κατέβηκαν όλοι στη Μαδρίτη, πάνω από εκατό χιλιάδες γυναίκες και άντρες βέβαια και σε όλες τις πόλεις. Τα κρούσματα ανέβηκαν κατακόρυφα, αρρώστησαν όλοι και αρρώστησαν όλες οι γυναίκες τους, η γυναίκα του Σάντσεθ, η γυναίκα του Ιγκλέσιας, η αντιπρόεδρος της κυβέρνησης και έγινε αυτό το οποίο συνέβη, ποδοσφαιρικοί αγώνες, όλα αυτά. Δηλαδή, εδώ δεν είναι το τέλος του καπιταλισμού, που λέει και ο κ. Τσίπρας, ο κορωνοϊός δεν σκότωσε τον καπιταλισμό, σκότωσε τον «χαβαλέ» και θέλει, για να γλιτώσουμε απ’ αυτόν, σταθερότητα.

Και μην αναρωτιέστε τι έχει συμβεί. Στην Ιταλία εξήντα έξι κυβερνήσεις σε εβδομήντα επτά χρόνια μεταβίβαζαν αρμοδιότητες στις περιφέρειες, ο καθένας έκανε του κεφαλιού του τους προηγούμενους μήνες, άλλος καταργούσε τα καρναβάλια, άλλος όχι, άλλος ακύρωνε ποδοσφαιρικούς αγώνες, άλλος όχι, άλλος έκλεινε τα σχολεία, άλλος τα άνοιγε, άλλος έκλεινε τα μουσεία, άλλος τα άνοιγε, Κινέζοι με τσάρτερ έφθαναν για να γιορτάσουν την κινεζική πρωτοχρονιά στην Ιταλία, διαφωνίες στο εσωτερικό της τετρακομματικής κυβέρνησης, διαφωνίες μεταξύ κυβέρνησης και περιφερειών.

(Στο σημείο αυτό κτυπάει το κουδούνι λήξεως του χρόνου ομιλίας της κ. Βουλευτού)

Κύριε Πρόεδρε, θα χρειαστώ ένα λεπτό ακόμη.

Μόλις προχθές, στις 24 Μαρτίου, εκδόθηκε το διάταγμα, για να εναρμονιστούν τα μέτρα μεταξύ κέντρου και περιφερειών.

Στην Ισπανία είχαν τέσσερις εκλογές σε τέσσερα χρόνια, κυβέρνηση μειοψηφίας, δεν υπάρχει δεδηλωμένη, δεν έχει ψηφιστεί ο προϋπολογισμός, δεν ξέρω πού θα τα δώσει τα 200 εκατομμύρια. Κάποιον τρόπο θα βρει, φαντάζομαι, γιατί προϋπολογισμό δεν έχει. Είναι δεκαεπτά αυτόνομες επαρχίες, δύο αυτόνομες πόλεις, αποκλειστικές αρμοδιότητες. «Ίδρωσαν», για να κηρυχθεί η χώρα σε κατάσταση έκτακτης ανάγκης και έγινε μόλις στις 15 Μαρτίου. Οι αυτόνομες κοινότητες δήλωναν ότι θα περιοριστεί η αυτονομία τους και τι θα γίνει, θα φύγει ο κορωνοϊός και θα τους μείνει αυτό το πρόβλημα. Τα ίδια και στο εσωτερικό της Κυβέρνησης. Το Υπουργικό Συμβούλιο συνεδρίασε τέσσερις φορές σε οκτώ μέρες και δεν συμφωνούσαν σε τίποτα. Το διάγγελμα του Πρωθυπουργού για την έκτακτη ανάγκη καθυστέρησε επτά ώρες, επειδή πριν μάλωναν στο Υπουργικό. Η επιστημονική επιτροπή συστάθηκε μία εβδομάδα μετά την έκτακτη ανάγκη, ο Ιγκλέσιας έσπασε την καραντίνα, για να πάει να ζητήσει να μπορεί να προεδρεύει της επιτροπής για την ΕΥΠ, την Εθνική Υπηρεσία Πληροφοριών.

Συγγνώμη, με συγχωρείτε, αλλά πρώτα ρώτησαν τους συνταγματολόγους στην Ισπανία και μετά ρώτησαν τους γιατρούς για το τι θα κάνουν! Δεν είναι τυχαία αυτά τα οποία συμβαίνουν, είναι αποτέλεσμα της ακυβερνησίας και της ασυνεννοησίας, αυτό το οποίο μας διαφημίζετε όλη μέρα με την απλή αναλογική, με τις κυβερνήσεις συνεργασίας, τις κυβερνήσεις μειοψηφίας.

Τον «χαβαλέ», λοιπόν, σκότωσε ο κορωνοϊός, δυστυχώς μαζί με χιλιάδες ανθρώπους. Και όταν θα τελειώσουν όλα αυτά, δεν θα λογαριαστείτε μαζί μας, θα λογαριαστείτε με τον λαό που θα καταργήσει στην πράξη την απλή αναλογική.

Ευχαριστώ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον δις συνάδελφο, τον κ. Ιωάννη Μουζάλα, εισηγητή από τον ΣΥΡΙΖΑ.

**ΙΩΑΝΝΗΣ ΜΟΥΖΑΛΑΣ:** Κύριε Πρόεδρε, κυρίες και κύριοι συνάδελφοι, επιτρέψτε μου να σας πω ότι είναι το λιγότερο απρέπεια, όταν η Ιταλία, η Γαλλία και η Ισπανία θρηνούν νεκρούς και βρίσκονται σ’ αυτή τη δύσκολη κατάσταση, η εισηγήτρια της Νέας Δημοκρατίας -άρα, δεν εκφράζει τον εαυτό της- να προσπαθεί να αναδείξει το πολιτικό σύστημα αυτών των χωρών, τα λάθη των PODEMOS, τα λάθη της απλής αναλογικής και όλα αυτά. Θεωρώ ότι είναι απρέπεια. Το μήνυμα από τη Βουλή πρέπει να είναι απόλυτη συμπαράσταση σ’ αυτήν την τραγωδία που ζουν αυτές οι χώρες.

Γίνονται όλα μέσα στον κορωνοϊό. Συζητάμε σήμερα μέσα σ’ αυτό. Ακούστε να δείτε. Αυτή η Κυβέρνηση είχε την εξαιρετική ευλογία ότι όλα τα κόμματα της Αντιπολίτευσης, όλα, από την πρώτη στιγμή υποστηρίξαμε σαν αυτονόητο αυτό που ο Παγκόσμιος Οργανισμός Υγείας προέβαλε -δεν είναι εφεύρεση κάποιου κόμματος- το «Μένουμε Σπίτι». Και ο λαός μας πειθάρχησε, κατ’ άλλους από εμπιστοσύνη στην Κυβέρνηση και κατ’ άλλους από έλλειψη εμπιστοσύνης στην Κυβέρνηση.

Εκεί πέρα, λοιπόν, ήμασταν όλοι σύμφωνοι από την αρχή. Πού δεν είμαστε σύμφωνοι; Πού δεν μπορούμε εμείς σαν ΣΥΡΙΖΑ να συμπαραταχθούμε και απ’ ό,τι ξέρω από δηλώσεις και το Κίνημα Αλλαγής και το Κομμουνιστικό Κόμμα Ελλάδας; Στην έλλειψη πρωτοβουλιών από την πολιτεία, από την Κυβέρνηση δηλαδή, προκειμένου να ενισχυθεί άμεσα, γρήγορα, το δημόσιο σύστημα υγείας. Δεν υπάρχουν δικαιολογίες σ’ αυτό. Μέσα σε μία εβδομάδα έγιναν προσλήψεις χιλίων πεντακοσίων αστυνομικών. Δεν λέω ότι έγιναν κακώς, λέω ότι ο τρόπος για να γίνουν υπάρχει. Εάν καταρρεύσουν τα νοσοκομεία, εάν καταρρεύσει το δημόσιο σύστημα υγείας, η κατάσταση θα είναι πολύ άσχημη. Και η ευθύνη θα είναι της Κυβέρνησης, γιατί ο λαός μας και τα κόμματα της Αντιπολίτευσης βάλαμε «πλάτη», πειθαρχήσαμε, στηρίξαμε αυτό το πράγμα.

Δυστυχώς, δεν είναι το Κίνημα Αλλαγής που πρέπει να κάνει τις προσλήψεις, δεν είναι ο ΣΥΡΙΖΑ που πρέπει να κάνει τις προσλήψεις, δεν είναι το Κομμουνιστικό Κόμμα που πρέπει να κάνει τις προσλήψεις, είναι η Κυβέρνηση. Και δεν τις κάνει. Δεν έχουμε αντισηπτικά, δεν έχουμε μάσκες, δεν έχουμε μέσα. Έπρεπε κάθε απόγευμα να βγαίνουμε και να λέμε «Μείναμε στο σπίτι, κάναμε αυτό, φτιάχτηκαν είκοσι κρεβάτια ακόμα, δέκα κρεβάτια ΜΕΘ, δέκα κρεβάτια από μονάδα αυξημένης φροντίδας». Τίποτα, όλα σε μία ατομική ευθύνη. Κάποιοι νομίζουν ότι ντύνονται «Κολοκοτρώνης». «Μαυροκορδάτος» ντύνεστε, δεν ντύνεστε «Κολοκοτρώνης». Μαυροκορδάτος! Τα αποδίδετε όλα σε μία ατομική ευθύνη, που είναι ατομική υπευθυνότητα και που οι Έλληνες…

**ΑΝΔΡΕΑΣ ΛΟΒΕΡΔΟΣ:** Καλός ήταν ο Μαυροκορδάτος.

**ΣΟΦΙΑ ΒΟΥΛΤΕΨΗ:** Έφτιαξε το Μεσολόγγι…

**ΙΩΑΝΝΗΣ ΜΟΥΖΑΛΑΣ:** Εντάξει.

Τα αποδίδετε όλα, λοιπόν, σε μία ατομική ευθύνη, σε έναν λαό, ο οποίος δείχνει ατομική υπευθυνότητα, για να αρνηθείτε τις ευθύνες σας.

Δεν έχει νόημα τώρα να αναφερθώ στα σκάνδαλα με την αύξηση στην τιμή για τα κρεβάτια των μονάδων εντατικής θεραπείας, στην κερδοσκοπία που γίνεται σε διάφορα είδη άμεσης ανάγκης και όλα αυτά.

Τα οικονομικά μέτρα που παίρνετε δεν είναι επαρκή και σας το λέει πάλι όλη η Αντιπολίτευση αυτό. Σας το λέει και η υπόλοιπη Ευρώπη από τον τρόπο που αντιδρά. Εσείς νομίζετε ότι το ελατήριο, όπως είπε κάποιος χθες, θα εκτιναχθεί μετά. Το ελατήριο πρέπει να είναι έτοιμο για να εκτιναχθεί και εσείς κάνετε ό,τι μπορείτε, ώστε το ελατήριο να είναι χαλαρό και να μην εκτιναχθεί ποτέ.

Να προχωρήσουμε, όμως, στο σημερινό θέμα: Έχουμε δύο πράξεις νομοθετικού περιεχομένου, οι οποίες θα μπορούσαν να μην έχουν έρθει. Θα μπορούσαν να έχουν συζητηθεί εγκαίρως με το νομοσχέδιο, σαν τροπολογίες μέσα στο νομοσχέδιο. Δεν έγινε. Κατά τη δική μας την άποψη, έβγαλαν από δύσκολη θέση πολλούς Βουλευτές της Νέας Δημοκρατίας. Παρ’ όλα αυτά, συζητούνται σήμερα έτσι.

Πάμε, λοιπόν, να δούμε τι λέει η πρώτη. Η πρώτη λέει ότι θα επιταχθούν αυτές οι εκτάσεις. Αποτύχατε! Αποτύχατε, ξεφτιλίσατε την Αστυνομία. Φέρατε τα νησιά σε μία αντίθεση με την κεντρική κυβέρνηση της χώρας και με την ενδοχώρα, η οποία δεν έχει ξαναϋπάρξει.

Πήγανε νύχτα τα ΜΑΤ και φύγανε νύχτα τα ΜΑΤ. Πήγαν σαν στρατός κατοχής και έφυγαν σαν άτακτος στρατός. Θα πάτε να κάνετε στο Καράβα κέντρο; Θα πάτε να κάνετε στο Αίπος κέντρο; Θα βρείτε ξερονήσια; Ούτε οι ίδιοι δεν ξέρετε τι ακριβώς θέλετε. Έχετε κάποια σχέδια για τα κέντρα που θα κάνετε, πώς θα είναι, τι θα είναι; Τη μία θα είναι κλειστά, δεν θα περνάει κουνούπι. Την άλλη θα είναι κλειστά, αλλά θα είναι και ελεγχόμενα.

Θα ήθελα να σας πω ότι αυτό το οποίο έλεγα στη Βουλή και επιμένω είναι ότι η διαχείριση του μεταναστευτικού-προσφυγικού χρειάζεται και κλειστά κέντρα. Αυτό είναι διαφορετικό απ’ αυτές τις πομφόλυγες, οι οποίες είναι αντίθετες και με το Ευρωπαϊκό Δίκαιο και με το Διεθνές Δίκαιο, το ότι όλα τα κέντρα θα είναι κλειστά. Όχι ελεγχόμενα. Άλλοι λένε κλειστά, άλλοι λένε λίγο ελεγχόμενα, πολύ κλειστά κ.λπ.. Θα βάλετε οικογένειες μέσα στα κλειστά κέντρα; Βάλατε στο Κλειδί. Για πρώτη φορά στην ιστορία της χώρας μας βάλατε οικογένειες, μικρά ανήλικα παιδιά σε κλειστά κέντρα. Βάλατε ασυνόδευτα ανήλικα σε κλειστά κέντρα, τα οποία δεν είναι καλά κατασκευασμένα. Αυτό δεν είναι κάτι για το οποίο μπορούμε σήμερα να σας κατηγορήσουμε, θα δούμε όμως την εξέλιξή του.

Επομένως, έχουμε οκτώ μήνες διακηρύξεις: Θα κάνουμε αυτό, δεν θα κάνουμε αυτό, θα κάνουμε το άλλο, θα πάμε σε ξερονήσια, μπορεί να πάμε σε ξερονήσια, δεν θα πάμε σε ξερονήσια ή θα είναι «κλειστά» τα κέντρα, μπορεί να μην είναι, θα έχουν ΑΜΚΑ, δεν θα έχουν ΑΜΚΑ. Όμως, κάτι για το οποίο να μπορέσουμε να συζητήσουμε συγκεκριμένα, που να έχετε κάνει, δεν έχετε κάνει τίποτα και οι προτάσεις που κάνετε είναι αντιδημοκρατικές, παραβιάζουν το δίκαιο, αλλά είναι και αναποτελεσματικές.

Ας υποθέσουμε, λοιπόν, ότι κάνετε για επτά χιλιάδες άτομα κέντρο στο Καράβα. Και λοιπόν; Σε τρεις μήνες θα έχει γεμίσει. Τι θα κάνετε μετά;

Επιστροφές. Πού θα κάνετε επιστροφές; Θα κάνετε επιστροφές στο Πακιστάν, το οποίο δεν έχετε θεωρήσει εσείς ασφαλή χώρα με βάση τον κατάλογο που έχετε βγάλει και με το οποίο δεν έχουμε συνεργασία; Θα κάνετε επιστροφές στο Ιράν; θα κάνετε επιστροφές πού; Θα κάνετε πιθανώς στο Μαρόκο, εάν συνεργαστεί το Μαρόκο. Θα κάνετε στην Αλγερία, εάν συνεργαστεί η Αλγερία. Πού αλλού θα κάνετε επιστροφές;

Θα κάνετε επιστροφές με τη δήλωση Ευρώπης - Τουρκίας; Από τη στιγμή που τους στέλνετε στην ενδοχώρα, ενώ την ίδια ώρα λέτε, «δεν θέλουμε να τους φέρουμε στην ενδοχώρα, για να κάνουμε επιστροφές»; Τίποτα δεν θα κάνετε. Για μία ακόμη φορά ικανοποιείτε το ακροδεξιό κοινό σας, ικανοποιείτε ένα φοβικό κοινό και προσπαθείτε να δημιουργήσετε καινούργιους φόβους στην κοινωνία.

Χρησιμοποιείτε τον κορωνοϊό σαν πρόσχημα και βγάζετε ανακοινώσεις, οι οποίες είναι γραφικές. Δηλαδή, ακούστε τώρα στη Μόρια συμβουλή: «Να σκουπίζουν τα πόμολα και να μην τα πιάνουν με τα χέρια». Ποια πόμολα; Δεκαεπτά χιλιάδες άνθρωποι ζουν εκτός κέντρου. Ποια πόμολα; Στη Σάμο λέτε να μην πηγαίνουν και στο γυμναστήριο. Ποιο γυμναστήριο; Τι λέτε στον κόσμο;

Αποσυμφόρηση. Σας έχει περάσει από τον νου αυτό το πράγμα, για αποσυμφόρηση; Το φωνάζουν οι νησιώτες, το λένε όλα τα κόμματα της Αντιπολίτευσης, το λέει η Γιόχανσον, το λέει ο Οργανισμός Ηνωμένων Εθνών, το λέει η Ευρωπαϊκή Ένωση. Εσείς; Όχι, με ποιο σκοπό; Να κάνετε το κέντρο στο Καράβα και το κέντρο στο Αίπος. Και μετά, μόλις γεμίσουν αυτά, πού θα ξανακάνετε κέντρα; Τι ακριβώς θα κάνετε;

Χρειάζονται άμεσες ενέργειες, όπως η αποσυμφόρηση σταδιακά έστω, γιατί εδώ που φτάσατε τα πράγματα, με είκοσι χιλιάδες στη Μόρια και με οκτώ χιλιάδες στη Σάμο, δεν γίνονται σε μία νύχτα. Η αποσυμφόρηση πρέπει να οργανωθεί και να προχωρήσει. Αυτό θα δώσει στους νησιώτες και τα εχέγγυα ότι πιθανώς υπάρχει και κάποιο άλλο σχέδιο.

Ήθελα να σας πω σ’ αυτό το σημείο και για τη φύλαξη συνόρων. Μας κοροϊδεύετε, μου φαίνεται. Κοροϊδεύετε τον ελληνικό λαό. Εσείς φυλάτε τα σύνορα για κάτι αυτονόητο που έγινε στον Έβρο και που όλη η Αντιπολίτευση και ο ΣΥΡΙΖΑ τα υποστήριξαν με όλη τους τη δύναμη. Πριν υπήρξε αυτό στον Έβρο και δεν το έκανε ο ΣΥΡΙΖΑ; Υπήρξε αυτό πριν στον Έβρο και δεν το έκανε ο κ. Σαμαράς; Δεν υπήρξε ποτέ στον Έβρο αυτό που έγινε τώρα και που έγινε συγκεκριμένα. Γιατί, λοιπόν, το χρησιμοποιείτε έτσι; Γιατί διαχωρίζετε τους Έλληνες; Είσαστε πιο πατριώτες;

Αφήστε με να σας πω το εξής: Επί ΣΥΡΙΖΑ την ευθύνη του Στρατού, ο οποίος ευθύνεται για τα σύνορα, την είχε ο κ. Στεφανής, που είναι Υπουργός σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, πρέπει να συντομεύετε. Σε ένα - δυο λεπτά να κλείσετε.

**ΙΩΑΝΝΗΣ ΜΟΥΖΑΛΑΣ:** Την ευθύνη της Αστυνομίας την είχε ο Γενικός Γραμματέας του Υπουργείου Προστασίας του Πολίτη. Δεν τα φύλαγαν αυτοί τα σύνορα; Περάστε τους ΕΔΕ, δεν ξέρω να σας πω τι θα κάνετε. Πήραν εντολή από τον ΣΥΡΙΖΑ να μείνουν τα σύνορα αφύλαχτα; Κοροϊδεύετε. Χτυπάτε ντενεκέδες με θόρυβο, είναι και λαμπεροί και νομίζετε ότι πείθεται ο κόσμος. Όμως, ο κόσμος δεν πείθεται έτσι. Σας αμφισβητεί πρακτικά και αυτό το πράγμα για να λυθεί, θέλει αποσυμφόρηση.

Έρχομαι στο άσυλο και θα κλείσω με αυτό. Το να αναστείλετε το άσυλο για έναν μήνα, που λήγει, νομίζω, την 1η Απριλίου, είναι ένα δικαίωμα που μία χώρα μπορεί να το έχει. Περιλαμβάνεται μέσα στη σύμβαση της συνθήκης και περιλαμβάνεται και μέσα στο Ευρωπαϊκό Δίκαιο.

**ΑΝΔΡΕΑΣ ΛΟΒΕΡΔΟΣ:** Σε ποια σύμβαση, σε ποιο άρθρο;

**ΙΩΑΝΝΗΣ ΜΟΥΖΑΛΑΣ:** Θα σας πω, κύριε Λοβέρδο. Μία στιγμή, όμως, να ολοκληρώσω αυτό που λέω.

Τι γίνεται, όμως; Πότε έχει συμβεί αυτό το πράγμα; Έχει συμβεί στη Γιουγκοσλαβία, που υπήρχε και ευρωπαϊκή οδηγία και που τα κράτη δεν εφήρμοσαν αυτή, αλλά το κάθε κράτος εφήρμοσε τα δικά του μέτρα. Έχει συμβεί ακόμα στην Τανζανία, στην Ουγκάντα και στην Ταϊλάνδη. Μιλάμε από το 1960 και μετά. Πώς συνέβη αυτό το πράγμα; Είπαν οι χώρες, «δεν μπορεί η υπηρεσία ασύλου μας να αντεπεξέλθει σ’ αυτή την κατάσταση και γι’ αυτό αναστέλλουμε την παροχή ασύλου και χορηγούμε διεθνή προστασία, η οποία είναι υποδεέστερη του ασύλου, αλλά δίνει δικαιώματα.».

Αυτό, λοιπόν, συνέβη. Δεν κάνετε αυτό. Εσείς τι λέτε, πιστοί στο δόγμα της αποτροπής; Δεν κάνουμε άσυλο και τους διώχνουμε. Ποιους διώχνετε; Πού θα τους στείλετε, για να τους διώξετε; Γιατί λέτε ψέματα στους ανθρώπους εδώ πέρα; Γιατί λέτε ψέματα στον ελληνικό λαό; Η δήλωση Τουρκίας - Ευρώπης δεν μπορεί να εφαρμοστεί, στις χώρες καταγωγής δεν μπορούν να επιστραφούν, παραβιάζετε όλο το δίκαιο και την 1η Απριλίου τι θα κάνετε; Θα ανανεώσετε την αναστολή ασύλου και την 1η Μαΐου θα ανανεώσετε την αναστολή ασύλου; Γιατί δεν βγαίνετε να πείτε καθαρά τι θέλετε να κάνετε. Αποτροπή θέλετε να κάνετε και νομίζετε ότι αυτός είναι ο τρόπος για να γίνει αποτροπή.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Λέμε και πάλι, λοιπόν, ότι η πολιτική σας οδηγεί σε αδιέξοδα. Λέω, επίσης, και το έχω ξαναπεί, ότι πιθανώς αυτό είναι ένα σχέδιο. Δεν είναι μόνο μία ανικανότητα, είναι ένα σχέδιο, ώστε να δημιουργεί κοινωνικές συγκρούσεις και να αυξάνει ξενοφοβικές φυσικές αντιδράσεις στον κόσμο. Δεν λέω δικαιολογημένες, λέω όμως φυσικές αντιδράσεις και το λέω ως γιατρός. Ο φόβος προς το ξένο είναι μία φυσική αντίδραση του ανθρώπου.

Αυτό το σχέδιο δεν θα πετύχει. Μας ρεζιλέψατε, όταν πήγατε στον Έβρο και καθόσασταν με τους τρεις ανώτατους αξιωματούχους της Ευρωπαϊκής Ένωσης και καμαρώνετε που είμαστε η ασπίδα και που θα είμαστε η ασπίδα. Αυτό είναι το μέλλον μας; Αυτό είναι που ονειρεύεστε για τον ελληνικό λαό; Να είμαστε η ασπίδα της Ευρωπαϊκής Ένωσης;

Έχουμε βαθύτατη διαφορά σ’ αυτό το πράγμα. Εμείς πιστεύουμε ότι η λύση δεν μπορεί να είναι η αποτροπή, η οποία πρακτικά δεν γίνεται, αλλά η λύση πρέπει να είναι διπλωματική και να γίνεται διαχείριση. Αποτροπή δεν μπορεί να υπάρχει, απόκρουση επιθέσεων, όπως αυτές στον Έβρο, είμαστε υποχρεωμένοι να τις κάνουμε και καλά κάνουμε, αλλά για όλα τα άλλα κοροϊδεύετε.

Θα ήθελα να τελειώσω, λέγοντας μία κουβέντα για την Πρόεδρο της Δημοκρατίας. Η Πρόεδρος της Δημοκρατίας -και αισθάνομαι πολύ μεγάλη ευχαρίστηση γι’ αυτό- έκανε μία πολύ καλή ομιλία, όπου είπε ότι πρέπει να φυλάξουμε τα σύνορά μας και παράλληλα να εκπληρώσουμε το ανθρωπιστικό μας καθήκον απέναντι σε ανυπεράσπιστους ανθρώπους, μία δύσκολη, αλλά όχι αδύνατη εξίσωση. Αυτή την εξίσωση πρέπει να λύσουμε. Μπορούμε να τη λύσουμε με συνεργασία, δεν μπορούμε όμως να τη λύσουμε με βία, με πνιγμούς, με παραβίαση όλου του Διεθνούς Δικαίου.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο ειδικός αγορητής του Κινήματος Αλλαγής κ. Γεώργιος Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Τα διλήμματα που τίθενται, κυρίες και κύριοι συνάδελφοι, είναι οριακά και το πρώτο δίλημμα μάς το θέτει η ίδια η Κυβέρνηση γιατί μας φέρνει σε ένα νομοσχέδιο να κυρώσουμε δύο πράξεις νομοθετικού περιεχομένου, από τις οποίες με τη μία συμφωνούμε και με την άλλη διαφωνούμε.

Αυτή με την οποία διαφωνούμε είναι η πράξη η οποία επιτρέπει τις επιτάξεις ακινήτων στα νησιά. Σημαίνει δυστυχώς αυτό που οι νησιώτες εξαρχής υποψιάζονταν και κατάγγελλαν, ότι δηλαδή οι προβλεπόμενες κλειστές δομές τελικά θα συνυπάρξουν με τα ήδη λειτουργούντα κέντρα υποδοχής και ταυτοποίησης και ότι τα φαινόμενα εξαθλίωσης τύπου Μόρια θα συνεχιστούν.

Άλλωστε εμείς στο Κίνημα Αλλαγής, πριν ξεσπάσει η κρίση στον Έβρο, είχαμε πει ότι ουσιαστικά η κοινή δήλωση Ευρωπαϊκής Ένωσης - Τουρκίας, την οποία επικαλείτο και η προηγούμενη κυβέρνηση και η τωρινή για να κρατάει τους αιτούντες άσυλο στα νησιά, ουσιαστικά έχει καταρρεύσει. Το επαναλαμβάνουμε λοιπόν. Αρνούμαστε να προσυπογράψουμε μία κυβερνητική πολιτική που διαχωρίζει τους Έλληνες πολίτες σε δύο κατηγορίες: στους νησιώτες του Βόρειου Αιγαίου, που καταδικάζονται για ακόμη μία φορά να επωμιστούν μόνοι τους το σύνολο της εθνικής ευθύνης στο προσφυγικό, και στους υπόλοιπους Έλληνες που η Κυβέρνηση απαλλάσσει από τη συμμετοχή τους στο εθνικό εγχείρημα. Πρόκειται για μια εξόφθαλμη παραβίαση της αρχής της ισότητας των Ελλήνων ενώπιον του νόμου.

Χθες διάβασα στην ιστοσελίδα του protagon.gr μια είδηση την οποία αγνοούσα, μια επιστολή την οποία έστειλε στην Επίτροπο Διαχείρισης Κρίσεων της Ευρωπαϊκής Ένωσης η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων του Ευρωπαϊκού Κοινοβουλίου και ζητά την εκκένωση των σαράντα δύο χιλιάδων ανθρώπων που βρίσκονται στα ελληνικά νησιά ως επείγον προληπτικό μέτρο για την αποφυγή πολλών θανάτων από τον κορωνοϊό.

**ΑΝΔΡΕΑΣ ΛΟΒΕΡΔΟΣ:** Λένε πού να πάνε; Να μοιραστούν στην Ευρώπη;

**ΓΕΩΡΓΙΟΣ ΚΑΜΙΝΗΣ:** Όχι.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Δεν το δέχονται αυτό.

**ΓΕΩΡΓΙΟΣ ΚΑΜΙΝΗΣ:** Οι Ευρωβουλευτές φοβούνται ότι αν εξαπλωθεί ο κορωνοϊός, θα μπορούσε να οδηγήσει σε μία κατάσταση εκτάκτου ανάγκης για τη δημόσια υγεία. Πολλών από όσους βρίσκονται στους καταυλισμούς η κατάσταση της υγείας τους παραμένει αβέβαιη λόγω των κακών συνθηκών κάτω από τις οποίες ζουν για μεγάλο χρονικό διάστημα. Να αναφέρω ότι στη Λέσβο έχουν υπάρξει κρούσματα του κορωνοϊού.

Πράγματι, οι Ευρωβουλευτές δεν μας λένε ότι θα τους δεχθούν στις χώρες τους, αλλά θα πρέπει να δούμε εμείς τι θα κάνουμε έστω και μόνοι μας.

**ΑΝΔΡΕΑΣ ΛΟΒΕΡΔΟΣ:** Να πάρουν και αυτοί κανέναν.

**ΓΕΩΡΓΙΟΣ ΚΑΜΙΝΗΣ:** Αυτό ούτε συζήτηση, φυσικά!

Ως προς τη δεύτερη πράξη νομοθετικού περιεχομένου, αυτή που επιβάλλει αναστολή υποβολής αιτημάτων ασύλου, θα ψηφίσουμε υπέρ της κύρωσής της, αλλά με κάποιες επιφυλάξεις, γιατί δεν βρίσκει κανένα απολύτως έρεισμα ούτε στο Σύνταγμα ούτε στο Ευρωπαϊκό Δίκαιο ούτε στη Σύμβαση της Γενεύης, η οποία δεν προβλέπει τέτοιου είδους αναστολή.

Αναφέρθηκαν προηγουμένως από τον κ. Μουζάλα παραδείγματα προσωρινής αναστολής αποδοχής αιτημάτων ασύλου σε περιπτώσεις που υποβάλλονταν μαζικά και δεν μπορούσαν εθνικές αρχές υποδοχής των αιτημάτων αυτών να ανταποκριθούν.

Συνέβη και σε εμάς, κύριε Μουζάλα, αυτό, το 2008. Τότε η Πέτρου Ράλλη για ένα μεγάλο χρονικό διάστημα δεν δεχόταν αιτήσεις ασύλου ακριβώς γι’ αυτόν τον λόγο. Είναι τρομερό το δίλημμα που αντιμετωπίζουμε γιατί βρισκόμαστε μπροστά σε μια κατάσταση η οποία ουσιαστικά δεν προβλέπεται από το θετό δίκαιο. Μια έκτακτη και απρόβλεπτη κατάσταση είναι αυτή που προέκυψε στον Έβρο και θα μπορούσε να δικαιολογήσει τη λήψη αυτού του ακραίου μέτρου, το οποίο σε κάθε περίπτωση είναι προσωρινό, όπως άλλωστε προβλέπει και η πράξη νομοθετικού περιεχομένου.

Από πού προκύπτει αυτό το έκτακτο και απρόβλεπτο; Προκύπτει από κάτι, κατά τη γνώμη μου, του οποίου εγώ προηγούμενο δεν γνωρίζω. Είναι ότι μία χώρα σχεδιάζει, οργανώνει και καθοδηγεί η ίδια μέσα από την κυβέρνησή της την απόπειρα μαζικής και βίαιης παραβίασης των συνόρων μιας γειτονικής της χώρας –και μάλιστα συμμάχου της στο ΝΑΤΟ- εξωθώντας πλήθη απελπισμένων ανθρώπων. Αυτή είναι μια κατάσταση πρωτόγνωρη, η οποία μπορούμε να πούμε ότι όσο θα διαρκεί, αυτή την εποχή, μπορεί η Ελλάδα να προβαίνει σε αυτό το έκτακτο μέτρο. Η διάρκεια ισχύος της παύει σε λίγες μέρες και θα πρέπει τότε να δούμε η Κυβέρνηση πώς θα έρθει και θα ζητήσει την ανανέωσή της.

Όμως, θα πρέπει σε κάθε περίπτωση να μιλάμε πάρα πολύ καθαρά και να ξέρουμε τι λέμε. Δεν επιτρέπεται η Κυβέρνηση σε ένα τόσο σοβαρό μέτρο να ψεύδεται. Δεν επιτρέπεται να επικαλείται την πρόσφατη απόφαση του Ευρωπαϊκού Δικαστηρίου Δικαιωμάτων του Ανθρώπου σχετικά με τους δύο οι οποίοι αποπειράθηκαν στη Μελίγια, στον θύλακα αυτόν του ισπανικού κράτους που βρίσκεται σε μαροκινό έδαφος, να πηδήξουν τον φράχτη και να μπουν.

Πράγματι, το Ευρωπαϊκό Δικαστήριο αποδέχθηκε το push back στη συγκεκριμένη περίπτωση, αλλά είπε ότι πρέπει κάθε χώρα να διασφαλίζει κάποιο, έστω και ένα θα έλεγα εγώ, σημείο εισόδου. Ομολογώ ότι αυτή τη στιγμή πρακτικά πώς θα μπορούσε να γίνει αυτό δεν είμαι σε θέση να το πω, αλλά τουλάχιστον θα πρέπει να ξέρουμε τι περιλαμβάνει η αιτιολογική έκθεση του νομοσχεδίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Και πράγματι, όποιος έχει παρακολουθήσει το μεταναστευτικό και το προσφυγικό χρόνια, όπως προσπαθώ να το κάνω, καταλαβαίνει πόσο δύσκολες είναι οι επιστροφές. Το Πακιστάν χρόνια τώρα και το Μπαγκλαντές δεν δέχονται επιστροφές. Κατ’ οικονομία μπορεί οι χώρες του Μαχρέμπ να τις δεχθούν. Η Τουρκία αυτή τη στιγμή, με το τεράστιο πρόβλημα λόγω του κορωνοϊού, δεν αποδέχεται επιστροφές, αλλά δεν νομίζω ότι αν συνεχίσουν και πάλι να υπάρχουν ροές από την Τουρκία μέσα από τη θάλασσα όταν θα βελτιωθεί ο καιρός ότι μπορούμε να συνεχίσουμε να κρατάμε τον κόσμο στα νησιά.

Ούτως ή άλλως η κίνηση της Κυβέρνησης να φέρει κάποιους ανθρώπους στην ηπειρωτική Ελλάδα είναι νομίζω μία κίνηση, η οποία ομολογεί ότι ουσιαστικά η κοινή δήλωση έχει καταρρεύσει.

Κατά τη γνώμη μας, κύριε Υπουργέ, η θέση της ελληνικής Κυβέρνησης είναι ότι η δήλωση ισχύει ή όχι; Πρέπει να το ακούσουμε αυτό. Ισχύει η κοινή δήλωση, διατηρεί το κύρος της ή όχι; Θέλουμε ακριβώς μία σαφή θέση από την Κυβέρνηση για να μπορέσουμε να ασκήσουμε την αντιπολίτευσή μας όπως πρέπει αλλά με εθνικό αίσθημα ευθύνης. Όμως πρέπει να ακούσουμε την αλήθεια.

Σας ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει η ειδική αγορήτρια από το Κομμουνιστικό Κόμμα Ελλάδας κ. Κομνηνάκα Μαρία.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Σε αυτές τις πραγματικά δύσκολες συνθήκες, τις οποίες ο ίδιος ο Πρωθυπουργός παρομοίασε με πόλεμο, είναι μεγάλη η πρόκληση το ότι η Κυβέρνηση επιλέγει να επαναφέρει προς συζήτηση μια απόφαση που το προηγούμενο διάστημα επιχείρησε διά πυρός και σιδήρου να επιβάλει μετατρέποντας τα νησιά σε εμπόλεμη ζώνη.

Και είναι πρόκληση σε μια περίοδο που οι λειτουργίες της Βουλής έχουν περιοριστεί στις απολύτως απαραίτητες και σε ό,τι αφορά τα μέτρα αντιμετώπισης της πανδημίας, να κρύβεστε πίσω από τις προθεσμίες για να νομιμοποιήσετε με fast track διαδικασίες αποφάσεις, που αποτύχατε να εφαρμόσετε γιατί βρήκατε απέναντί σας σύσσωμο τον λαό των νησιών.

Ο λαός των νησιών αυτό που έκανε ξεκάθαρο με τις κινητοποιήσεις του είναι ότι δεν θέλουμε τα νησιά μας να μετατραπούν σε απέραντες φυλακές της Ευρωπαϊκής Ένωσης. Δεν θέλουμε ούτε το αίσχος της Μόριας, ούτε τα νέα στρατόπεδα συγκέντρωσης. Ούτε στην Καράβα, ούτε στα Τοκμάκια ή άλλα ξερονήσια που χωρίς ντροπή αναπαράγουν ακόμα τα στελέχη σας. Ο οργανωμένος μαζικός απεγκλωβισμός των προσφύγων και μεταναστών είναι η λύση και όχι να επιλέγουμε ανάμεσα στη Σκύλλα ή τη Χάρυβδη. Η λαϊκή αντίδραση δεν πρόκειται να φιμωθεί πίσω από τις μάσκες και τα μέτρα περιορισμού.

Μην επιχειρήσετε να προχωρήσετε στην κατασκευή των δομών σαν τον κλέφτη εν μέσω καραντίνας, γιατί κουβαλάτε ήδη βαριά την ευθύνη για την κατάσταση που δημιουργήσατε στα νησιά, για τις εκρηκτικές συνθήκες του εγκλωβισμού χιλιάδων ανθρώπων που επιμένετε να διατηρείτε στα νησιά συνεχίζοντας την ίδια πολιτική με τους προκατόχους σας του ΣΥΡΙΖΑ.

Κουβαλάτε ακόμα βαριά την ευθύνη για το όργιο καταστολής των ΜΑΤ που νομίζετε ότι ξεχάσαμε, αλλά και για την ανοχή που δείξατε στα φαινόμενα παρακρατικών ομάδων που παριστάνουν τον δερβέναγα στην περιοχή σχεδόν υπό το βλέμμα της Αστυνομίας, ομάδες που με τη δράση τους ενισχύουν τον σχεδιασμό σας να παρουσιαστεί ως μοναδική λύση για την αντιμετώπιση της εκρηκτικής αυτής κατάστασης η δημιουργία των κλειστών στρατοπέδων συγκέντρωσης χιλιάδων ταλαιπωρημένων ανθρώπων.

Επικαλείστε σήμερα ως πρόσχημα για τη δημιουργία των κλειστών κέντρων φυλακών την ανάγκη προστασίας της δημόσιας υγείας και τον κίνδυνο εξάπλωσης του κορωνοϊού. Είναι εμπαιγμός και μόνο να το λέτε, όταν ακόμα και τώρα αδειάζετε όλους τους χώρους μαζικών συναθροίσεων, αρνείστε όμως να απεγκλωβίσετε τους χιλιάδες πρόσφυγες και μετανάστες από τα νησιά. Θεωρήσατε μάλιστα πιο επικίνδυνο να παραμείνουν στις φοιτητικές εστίες που Πανεπιστημίου Αιγαίου οι ενενήντα φοιτητές που είχαν απομείνει μοιρασμένοι σε έξι νησιά του Αιγαίου, από να μένουν εγκλωβισμένοι είκοσι δύο χιλιάδες στη Μόρια, οκτώ χιλιάδες στη Σάμο κι άλλοι πόσοι στη Χίο και στα υπόλοιπα νησιά.

Επωμίζεστε με αυτές τις επιλογές σας τεράστιες ευθύνες όχι μόνο απέναντι σε όλον αυτόν τον κόσμο που δεν φταίει σε τίποτα να βρεθεί αντιμέτωπος με τέτοιου είδους καταστάσεις, αλλά απέναντι και στους κατοίκους των νησιών, όταν ήδη σε κανονικές συνθήκες, πριν την πανδημία, τα νοσοκομεία και τα κέντρα υγείας αδυνατούσαν να ανταπεξέλθουν στις αυξημένες ανάγκες όλου αυτού του πληθυσμού.

Οι ίδιες οι εξελίξεις, λοιπόν, είναι αυτές που επιβάλλουν όχι να επιταχύνετε τις διαδικασίες εγκλωβισμού με τη δημιουργία κλειστών στρατοπέδων συγκέντρωσης στα νησιά, αλλά να προχωρήσετε εδώ και τώρα σε οργανωμένο απεγκλωβισμό όλων των αιτούντων άσυλο από τα νησιά. Να μεταφερθούν και να μοιραστούν σε ανθρώπινες, ανοιχτές δομές φιλοξενίας και με γρήγορες διαδικασίες να απαιτήσετε τη μετεγκατάστασή τους στις χώρες προορισμού τους στην Ευρωπαϊκή Ένωση.

Αυτό που στέκεται εμπόδιο στα αυτονόητα αυτά αιτήματα είναι η προσκόλλησή σας στην πολιτική του εγκλωβισμού που επιβάλλει η Ευρωπαϊκή Ένωση. Ήταν ο Κανονισμός του Δουβλίνου, τον οποίον Νέα Δημοκρατία, ΠΑΣΟΚ τότε και Συνασπισμός –ΣΥΡΙΖΑ σήμερα- όλοι σας στηρίξατε και κουνούσατε το δάχτυλο στο ΚΚΕ που το αρνήθηκε, αλλά και η απαράδεκτη κοινή δήλωση της Ευρωπαϊκής Ένωσης με την Τουρκία, το επίτευγμα του ΣΥΡΙΖΑ για τις συνέπειες του οποίου σήμερα υποκριτικά διαμαρτύρεται. Μια συμφωνία που εκ των πραγμάτων έχει καταστεί ανενεργή και είναι αυτή που επικαλείστε μέχρι σήμερα ως εμπόδιο για τον απεγκλωβισμό των προσφύγων από τα νησιά. Παρ’ όλα αυτά η Νέα Δημοκρατία ζητά σήμερα την νεκρανάστασή της, τώρα που με κάθε τρόπο η Τουρκία την έχει μετατρέψει σε κουρελόχαρτο.

Ποιος είναι αυτός, όμως, που δίνει άλλοθι σήμερα στον Ερντογάν για να χρησιμοποιεί τους πρόσφυγες και μετανάστες για τις διάφορες γεωπολιτικές του επιδιώξεις; Είναι άλλος από την Ευρωπαϊκή Ένωση και τις ΗΠΑ που θεωρούν δίκαιη την εισβολή της Τουρκίας στο Ιντλίμπ και ανοίγουν δρόμο για μια γενικότερη αμφισβήτηση και παραβίαση συνόρων; Γι’ αυτή βέβαια την επίθεση της Τουρκίας στη Συρία ούτε η ελληνική Κυβέρνηση βρήκε να πει μια λέξη καταγγελίας.

Για ποια, λοιπόν, συμπαράσταση και ευαισθησία των Ευρωπαίων αξιωματούχων παλεύετε να πείσετε τον λαό, όταν θυμούνται τα ευρωπαϊκά σύνορα μόνο όταν αφορά την απόθεση προσφύγων και τα ξεχνούν συστηματικά στις συνεχείς προκλήσεις και αμφισβητήσεις από την Τουρκία των κυριαρχικών μας δικαιωμάτων;

Η λύση στο οξυμένο πρόβλημα του προσφυγικού δεν μπορεί να αναζητηθεί μέσα από την προσήλωση στους κανονισμούς και τις συμφωνίες της Ευρωπαϊκής Ένωσης. Πολύ περισσότερο δεν μπορεί να αναζητηθεί λύση μέσα από την επικίνδυνη επιδίωξη της Κυβέρνησης να αναβαθμίσει τον ρόλο της χώρας στους ιμπεριαλιστικούς σχεδιασμούς στη νοτιοανατολική Μεσόγειο, τη Μέση Ανατολή κι αλλού.

Αλήθεια, ποια κυριαρχικά δικαιώματα θα υπερασπιστούν ελληνικές στρατιωτικές δυνάμεις στο Μάλι, στη Λιβύη, στη Σαουδική Αραβία; Θα λέτε και για τους ξεριζωμένους που θα δημιουργηθούν εκεί ότι στον τόπο τους δεν έχουν πόλεμο και δεν δικαιούνται άσυλο; Οι ίδιες οι πολιτικές που τροφοδοτούν το ιμπεριαλιστικό μακελειό και τον ξεριζωμό των λαών είναι αυτές που επιβάλλουν στη συνέχεια τον εγκλωβισμό των ξεριζωμένων στα νησιά και τη χώρα, αλλά αποτελούν τελικά και τη βάση για να γίνονται οι πρόσφυγες μπαλάκι στα χέρια των κυβερνήσεων. Δεν μπορεί, λοιπόν, τα όποια μέτρα παίρνει η Κυβέρνηση για την αναγκαία σήμερα φύλαξη των συνόρων να μετατραπούν σε όχημα για να χτυπηθούν ξανά τα δικαιώματα των προσφύγων.

Από την άποψη αυτή είμαστε κάθετα αντίθετοι και με τη δεύτερη πράξη νομοθετικού περιεχομένου για την αναστολή του δικαιώματος υποβολής αιτήματος ασύλου για έναν μήνα. Πέρα από την καταφανή καταπάτηση του Διεθνούς Δικαίου, το οποίο δεν μπορείτε να επικαλείστε αλά καρτ, είναι επιπλέον παντελώς απάνθρωπο αλλά και αδιέξοδο μέτρο, αφού το μόνο που θα πετύχει είναι να γεμίσει τη χώρα με φυλακισμένους ανθρώπους και βέβαια να αυξάνει συνεχώς τον κατάλογο θυμάτων που θα ψάχνουν πιο επικίνδυνους δρόμους για να ξεφύγουν από τον πόλεμο και την εξαθλίωση. Ούτε βέβαια μπορείτε να πείσετε ότι είναι δυνατόν σε τέτοιες συνθήκες να επιτύχετε την επιστροφή όλων αυτών των ανθρώπων. Το μέτρο αυτό πρέπει να αποσυρθεί άμεσα και να μην υπάρξει οποιαδήποτε σκέψη για παράτασή του.

Η πρόταση που δίνει σήμερα πραγματική διέξοδο στην κατάσταση που έχει διαμορφωθεί με τους χιλιάδες εγκλωβισμένους πρόσφυγες που γίνονται μπαλάκι στα χέρια του Ερντογάν, είναι τώρα, με ευθύνη του ΟΗΕ και της Ευρωπαϊκής Ένωσης, να οργανωθεί η εξέταση των αιτημάτων ασύλου στο έδαφος της Τουρκίας, στα σύνορα με την Ελλάδα και τη Συρία και από εκεί με ασφάλεια να μεταφέρονται οι πρόσφυγες στη χώρα προορισμού τους. Την πρόταση αυτή το ΚΚΕ την κατέθεσε και την περίοδο της κρίσης το 2015, αλλά αγνοήθηκε από την τότε Κυβέρνηση. Την επαναφέρουμε και σήμερα. Αυτό το μέτρο μπορεί να στηρίξει το δικαίωμα των προσφύγων σε προστασία με βάση και τις διεθνείς συμβάσεις.

Καλούμε ξανά τον ελληνικό λαό, ιδιαίτερα τον πληθυσμό των νησιών και των παραμεθόριων περιοχών, να οργανώσει τον αγώνα του στρέφοντας τα πυρά στους υπεύθυνους και τις αιτίες που γεννούν το πρόβλημα. Να απομονώσουν τόσο τον αντιδραστικό εθνικισμό και την καταστολή, που κρύβουν τον πραγματικό ένοχο μετατοπίζοντας το πρόβλημα στους ξεριζωμένους, όσο και τον επικίνδυνο κοσμοπολιτισμό της θεωρίας των ανοιχτών δήθεν συνόρων που αθωώνει την τούρκικη αστική τάξη, την Ευρωπαϊκή Ένωση, το ΝΑΤΟ και τις ΗΠΑ.

Ομοψυχία και συμμαχία να έχει ο λαός μέσα στους αγώνες του κόντρα στις αστικές κυβερνήσεις και τους ιμπεριαλιστικούς του εταίρους.

**ΠΡΟΕΔΡΕΥΩΝ (Χαράλαμπος Αθανασίου):** Καλείται τώρα στο Βήμα ο κ. Μυλωνάκης Αντώνης από την Ελληνική Λύση.

Ελάτε, κύριε συνάδελφε.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, ειλικρινά λυπάμαι αλλά πρέπει να το πω. Η Κυβέρνηση βρίσκεται σε τρικυμία εν κρανίω. Έχετε χάσει τα αυγά και τα πασχάλια. Με τον κορωνοϊό να το καταλάβουμε. Είναι μια γρίπη, ένας ιός τρομερός, ο οποίος προσβάλλει όλον τον κόσμο. Τρομοκρατήθηκε όλος ο κόσμος, κλείστηκε στα σπίτια του. Αλλά το να βρίσκετε την ευκαιρία να περνάτε πράξεις νομοθετικού περιεχομένου και τροπολογίες, όπως εσείς τις θέλετε, φανερώνει ότι ούτε σχέδιο είχατε, αλλά ούτε σχέδιο έχετε για να βγάλετε τη χώρα από το αδιέξοδο.

Κατ’ αρχάς θέλω να πω χρόνια πολλά για τη χθεσινή ημέρα, την 25η Μαρτίου. Εύχομαι του χρόνου να γιορτάσουμε με λαμπρότητα, όπως πρέπει, τη διπλή εθνική μας εορτή.

Από την άλλη, για μια ακόμα φορά, θα εκφράσουμε τη λύπη μας για τα θύματα, που είναι είκοσι τρία με το σημερινό. Έχασε δυστυχώς τη ζωή του και ένας σαρανταεξάχρονος ανθυπασπιστής του Δ΄ Σώματος Στρατού, ο οποίος νοσηλευόταν σε νοσοκομείο της Αλεξανδρούπολης και ο οποίος δεν είχε προβλήματα υγείας, απ’ ό,τι μαθαίνω.

Κύριοι της Νέας Δημοκρατίας, κύριοι της Κυβέρνησης, χθες έγιναν πράγματα και θάματα. Δεν είναι δυνατόν να μην απαντάει το Υπουργείο Άμυνας για το αεροσκάφος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το διέψευσε.

**ΑΝΤΩΝΙΟΣ ΜΥΛΩΝΑΚΗΣ:** Το διέψευσε, εντάξει. Το είπε ο Πρόεδρος της Ελληνικής Λύσης, ο κ. Βελόπουλος, και τον ευχαριστώ. Δεν το ήξερα, διότι ήμουν μέσα στην Ολομέλεια.

Όμως το άλλο, με τον κύριο Υφυπουργό και την ακταιωρό την τουρκική, που ενώ κατευθυνόταν το σκάφος του Λιμενικού προς την Ψέριμο και την Καλόλυμνο, δυτικά των Ιμίων, το παρεμπόδισε το σκάφος του Λιμενικού των Τούρκων, δηλαδή το περιπολικό, και έφυγε, δεν αναφέρθηκε από το Υπουργείο Άμυνας. Πρέπει να τα προσέξουμε αυτά.

Όπως και αυτό το οποίο έκανε ο μόνιμος εκπρόσωπος της Τουρκίας στα Ηνωμένα Έθνη, κύριοι Υπουργοί, με την υφαλοκρηπίδα και τις συντεταγμένες τις οποίες έστειλε. Η κ. Θεοφίλη, η δική μας εκπρόσωπος στα Ηνωμένα Έθνη απήντησε απλά ότι δεν υπάρχει θέμα υφαλοκρηπίδας και είναι εκτός διεθνούς δικαίου.

Σας ξαναείπα και το ξαναλέμε ότι δεν υπάρχει για την Τουρκία Διεθνές Δίκαιο και Δίκαιο της Θάλασσας. Είναι το δίκαιο του ισχυρού.

Ευχαριστούμε και αυτούς οι οποίοι μάχονται μέρα - νύχτα για εμάς χωρίς εμάς. Είναι όλοι αυτοί, εκτός από το προσωπικό των νοσοκομείων -γιατροί, νοσηλευτές, παραϊατρικό προσωπικό- οι οποίοι είναι έξω -Ελληνική Αστυνομία, εθνοφύλακες, στρατός- και όλοι αυτοί οι οποίοι είναι στα σύνορα και μας φυλάνε.

Χθες μόνο είχαμε τριάντα επτά παραβιάσεις στον ελληνικό εναέριο χώρο, δέκα υπερπτήσεις και τέσσερις εμπλοκές. Τα πράγματα είναι πάρα πολύ δύσκολα.

Πάμε τώρα στο σημερινό θέμα με τις δύο πράξεις νομοθετικού περιεχομένου. Η μία είναι για τις επιτάξεις για λόγους υγείας και δημοσίας τάξεως και ασφάλειας και η άλλη είναι για την παράταση για έναν μήνα του ασύλου.

Ακούστε, κύριε Υπουργέ, κύριε Υφυπουργέ, σας είχαμε ξαναπεί ότι αυτό το οποίο κάνετε δεν είναι τίποτα παραπάνω από το να συνεχίζετε ένα εθνικό έγκλημα, το οποίο είχε ξεκινήσει ο ΣΥΡΙΖΑ. Επιμένετε και δεν θέλετε να το καταλάβετε.

Πιστεύω ότι για μία ακόμα φορά μετά από λίγες ημέρες θα μας πείτε ότι «έχετε απόλυτο δίκιο». Το είπαν και οι κύριοι του ΣΥΡΙΖΑ και το ΚΚΕ και όλα τα κόμματα της αντιπολίτευσης. Δεν θα μπορέσετε να βρείτε τρόπο να φέρετε αυτούς τους ανθρώπους σε μια κατάσταση η οποία θα είναι επωφελής για τον ελληνικό λαό.

Τους φέρνετε στο εσωτερικό. Ποιους φέρνετε στο εσωτερικό; Φέρνετε αυτούς οι οποίοι ήρθαν από την 1η Μαρτίου μέχρι σήμερα, πάνω από χίλια πεντακόσια άτομα δηλαδή μέχρι τώρα. Χθες διευκρινίσατε επίσης ότι είκοσι οκτώ σημεία της πατρίδας μας θα δεχθούν λαθρομετανάστες.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Σε υφιστάμενες δομές.

**ΑΝΤΩΝΙΟΣ ΜΥΛΩΝΑΚΗΣ:** Ναι, σε υφιστάμενες δομές. Είναι είκοσι οκτώ, αλλά οι οποίες θα εμπλουτιστούν.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Όχι.

**ΑΝΤΩΝΙΟΣ ΜΥΛΩΝΑΚΗΣ:** Πώς όχι; Αφού λέτε ότι θα τους φερετε. Πού θα τους πάτε;

Κύριε Μηταράκη, δεν θέλω για μία ακόμα φορά να παραμυθιάζουμε τον κόσμο. Δεν είναι σωστό.

**ΠΡΟΕΔΡΕΥΩΝ (Χαράλαμπος Αθανασίου):** Μην κάνετε διάλογο, παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** Απάντησε ο κύριος Υπουργός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στη Σιντική είναι καινούρια η δομή, κύριε Υπουργέ.

**ΑΝΤΩΝΙΟΣ ΜΥΛΩΝΑΚΗΣ:** Στο Δήμο Σιντικής είναι καινούρια η δομή. Μέσα σε αυτές είναι και ορισμένες καινούριες. Όμως ρωτάμε πού θα τους βάλετε αυτούς τους ανθρώπους; Και πόσους θα βάλετε σε είκοσι οκτώ σημεία; Θα φτιάξετε είκοσι οκτώ νέες κωμοπόλεις; Θέλω να μας απαντήσετε.

Παίρνετε, λοιπόν, αυτούς τους ανθρώπους από εκεί, δίνετε του κόσμου τα λεφτά, τους μεταφέρετε στην ενδοχώρα και τους διασπείρετε. Πρώτον, δεν τους έχετε περάσει από ιατρικές εξετάσεις. Και μην μου πείτε τώρα ότι αυτοί οι άνθρωποι περνούν από ιατρικές εξετάσεις. Εδώ δεν περνούν οι Έλληνες από ιατρικές εξετάσεις και αναγκάζονται να κλείνονται σπίτι τους μέσα, να πλένουν δέκα φορές την ημέρα τα χέρια τους, να βάζουν σαράντα φορές την ημέρα αντισηπτικό. Στο τέλος θα σκάσουν τα χέρια και τα πρόσωπά τους. Και έχετε τους μετανάστες, λαθρομετανάστες, λαθροεισβολείς θα τους πούμε -διότι αποδείχθηκε πλέον, κύριε Υπουργέ, και σας το είπα και προχθές, με την ενέργεια του Ερντογάν ότι όλοι αυτοί οι οποίοι θέλουν να εισβάλλουν και εισβάλλουν στην πατρίδα μας, περιστοιχιζόμενοι από ορισμένες οικογένειες, οι οποίες πράγματι έχουν δικαίωμα ασύλου, στο 90% και παραπάνω, είναι εισβολείς, είναι Τουρκμένοι, είναι μισθοφόροι οι οποίοι είναι από το Ιράν, από το Πακιστάν, από το Αφγανιστάν, από το Ιράκ, από χώρες δηλαδή που ο κορωνοϊός θερίζει- και τους παίρνετε όπως είναι και τους φέρνετε μέσα.

Δεύτερον, έχουμε την περίπτωση που σας έχουμε ξαναπεί. Όχι στο εσωτερικό, αλλά σε ακατοίκητα νησιά θα είχαμε φτιάξει μέχρι τώρα δομές για δυο - τρεις μήνες, που όπως εσείς λέτε, θα τους διώξετε. Και πού θα τους πάτε;

Σας είπε πάρα πολύ σωστά ο κ. Μουζάλας, αλλά και ο κ. Καμίνης ότι δεν υπάρχει χώρα, η οποία να δεχθεί αυτούς τους ανθρώπους. Και ποια είναι η χώρα η οποία θα τους δεχθεί, αφού οι πρέσβεις των χωρών δεν συνεργάζονται; Άρα θα τους έχετε στο εσωτερικό, θα γεμίζετε, θα φτιάχνετε κάθε hot spot, το οποίο θα είναι ελεγχόμενο, δεν θα είναι κλειστό -έτσι μας έχετε πει: ελεγχόμενο- και θα μπαινοβγαίνουν.

Και βγάλατε τώρα και μία πράξη νομοθετικού περιεχομένου για τη Μόρια και για τις άλλες δομές στα νησιά. Και τι λέτε; Ότι αυτοί θα μπορούν κάθε μία ώρα να βγαίνουν κατά εκατό άνθρωποι έξω, να πηγαίνουν από τη Μόρια στη Μυτιλήνη και να ξαναγυρνάνε πίσω.

Πρώτον, δεν υπάρχει περίπτωση να ξαναγυρίζει πίσω κανένας στην ώρα του.

(Στο σημείο αυτό κτυπάει του κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, παρακαλώ την ανοχή σας για ένα - δύο λεπτά.

Δεύτερον, γιατί κατά δεκάδες; Δηλαδή για τους λαθροεισβολείς δεν ισχύει το κατά μόνας; Ισχύει μόνο για αυτόν ο οποίος θα κατεβάζει το σκυλάκι του να πάει να κάνει την ανάγκη του και ελέγχεται; Χίλια οκτακόσια πρόστιμα έχουμε μέχρι τώρα. Νομίζω ότι αν συνεχιστεί αυτό το πράγμα ο ελληνικός λαός θα είναι τελείως απέναντι σας διότι δεν γίνεται να τον κοροϊδεύετε.

Ερχόμαστε, λοιπόν, και σας λέμε και πάλι για μία ακόμα φορά: όχι κλειστές δομές στα νησιά, όχι απαλλοτριώσεις, όχι αυτό το οποίο πάτε να κάνετε. Σε ακατοίκητα νησιά ούτε επιτάξεις χρειάζονται ούτε απαλλοτριώσεις χρειάζονται ούτε τίποτα. Να φτιάξουμε δομές εκεί και εν συνεχεία θα φύγουν για τις χώρες τους.

Ερχόμαστε στο θέμα του ασύλου. Γιατί για έναν μήνα; Τελειώνει ο μήνας. Τι θα κάνετε; Τι έχουμε πει; Ότι οι περισσότεροι από αυτούς και πάνω από το 90% δεν δικαιούνται άσυλο. Τέλος αυτό το παραμύθι με το άσυλο. Διότι εδώ υπάρχουν άνθρωποι, οι οποίοι είναι τέσσερα χρόνια ή τρία χρόνια και ακόμα περιμένουν άσυλο. Ναι ή όχι; Ναι. Άρα, λοιπόν, θα γεμίσουμε εδώ. Παραπάνω από ένα με ενάμισι εκατομμύριο θα έρθουν, διότι περνάνε συνέχεια. Και τώρα, αυτή τη στιγμή που μιλάμε περνούν -και από τον Έβρο περνούν. Και πού τους πηγαίνετε; Τους πιάνετε στην εθνική οδό στην Εγνατία και τους πάτε στο Δήμο Σιντικής.

Μου έκανε εντύπωση και ο Δήμαρχος και οι υπόλοιποι στον Δήμο Σιντικής που δέχθηκαν απέναντι από τον κόσμο, εκατό μέτρα από το χωριό, να φτιαχτεί hot spot, στο οποίο θα βάλετε -πόσους;- χίλιους πεντακόσιους, δύο χιλιάδες. Τι θα γίνει εκεί; Τι θα γίνει και στα άλλα hot spot; Και μετά τι θα κάνετε;

Και αυτούς που είναι στη Μόρια που θα τους πάτε, που είναι ήδη, μαθαίνω, παραπάνω από τριάντα πέντε χιλιάδες μέσα και έξω; Και μην μου πείτε ότι αυτοί οι άνθρωποι πλένονται ή πλένουν τα χέρια τους. Δεν είχαν ούτε νερό όταν πήγαμε, αλλά κανένας δεν έχει πάει από εδώ εκτός από την Ελληνική Λύση στα νησιά, να μπει μέσα στη Μόρια να δει τι γίνεται εκεί μέσα και στα άλλα hot spot. Γιατί;

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Είναι δυνατόν να λέτε τέτοια πράγματα;

**ΑΝΤΩΝΙΟΣ ΜΥΛΩΝΑΚΗΣ:** Κύριε Κουμουτσάκο, έχουν πόμολα εκεί και τα καθαρίζουν; Έχουν νερό όλοι; Έχουν ζεστό νερό; Πώς κάνουν μπάνιο; Μα, είναι δυνατόν να λέτε τέτοια πράγματα στον ελληνικό λαό; Πού θα πάνε αυτοί οι άνθρωποι;

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, έχετε ξεπεράσει τον χρόνο. Θα μιλήσει και ο Αρχηγός σας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχουμε πάει εμείς.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Μόνο εσείς έχετε πάει;

**ΑΝΤΩΝΙΟΣ ΜΥΛΩΝΑΚΗΣ:** Τελειώνω. Εμείς πήγαμε γι’ αυτό το λέμε. Διότι δεν είναι δυνατόν να λέμε πράγματα τα οποία δεν είναι δυνατόν να εφαρμοστούν.

Δηλαδή, μόνο τους Ευρωπαίους ή τους Ασιάτες ή τους Αμερικάνους χτυπά ο κορωνοϊός; Τους Αφρικανούς δεν τους χτυπά ο κορωνοϊός; Και λέμε τώρα για τον Εχίνο! Βάζετε σε καραντίνα τον Εχίνο! Από πού έρχονται;

Και αν είναι δυνατόν, κύριε Υπουργέ! Έχετε όλα τα μέσα μαζικής ενημέρωσης δικά σας! Όλα! Ούτε μία φορά δεν μας έχει βγάλει κανένα μέσο να μιλήσουμε! Κανένα! Δεν πειράζει! Εμείς θα αντέξουμε. Ο ελληνικός λαός θα σας κατακρίνει γι’ αυτά τα οποία κάνετε.

Ήρθαν, λέει, από τη Γερμανία στον Εχίνο! Τι λέτε!

Α, άκουσα και το άλλο…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, σας παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** Ολοκληρώνω, κύριε Πρόεδρε. Δεκαπέντε λεπτά έκανε ο κύριος…

**ΠΡΟΕΔΡΕΥΩΝ (Χαράλαμπος Αθανασίου):** Θα μιλήσετε για δύο λεπτά ακόμα, όπως όλοι.

**ΑΝΤΩΝΙΟΣ ΜΥΛΩΝΑΚΗΣ:** Στον Εχίνο, λοιπόν, λέει, ήρθαν από τη Γερμανία. Μα, δεν ήρθαν από τη Γερμανία. Μουσουλμάνοι είναι εκεί πέρα, οι περισσότεροι εκ των οποίων ήρθαν από την Τουρκία. Τι λέτε τώρα; Και τα σπίτια, λέει, είναι κολλητά το ένα με το άλλο, γι’ αυτό κολλάνε κορωνοϊό.

Τι βλακείες είναι αυτές που ακούω; Έχει πάει κανένας στον Εχίνο; Ο Εχίνος έχει σπίτια με αυλές. Εδώ, στην Αθήνα, είναι ο ένας πάνω στον άλλον!

Απίστευτα πράγματα συμβαίνουν! Απίστευτα πράγματα! Έχετε κλείσει τον ελληνικό λαό στα σπίτια του και περνάτε ό,τι είδους πράξεις νομοθετικού περιεχομένου θέλετε!

Η Ελληνική Λύση το λέει και θα το φωνάζει συνέχεια: «όχι» στην ενδοχώρα! «ναι» στην αποσυμφόρηση των νησιών τώρα! «ναι» σε ακατοίκητα νησιά με δομές για δύο-τρεις μήνες και εν συνεχεία στις χώρες τους! «όχι» στην αίτηση ασύλου! Δεν είναι μετανάστες, δεν είναι πρόσφυγες. Είναι Τουρκμένοι οι οποίοι ήρθαν να εισβάλουν στην πατρίδα μας!

«Όχι», λοιπόν, για την πρώτη πράξη νομοθετικού περιεχομένου για τις επιτάξεις, «όχι» και για το άσυλο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Καλείται τώρα στο Βήμα η κ. Φωτεινή Μπακαδήμα, ειδική αγορήτρια του ΜέΡΑ25.

Ορίστε, κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, χωρίς αμφιβολία οι μέρες που περνάμε είναι δύσκολες και πρωτόγνωρες, με την πανδημία του κορωνοϊού να μας απειλεί όλους. Είναι μία πανδημία που ήρθε να βρει αποδυναμωμένο το Εθνικό Σύστημα Υγείας της χώρας μας, ένα σύστημα που έχει χτυπηθεί ανελέητα από την κρίση της τελευταίας δεκαετίας και όλες εκείνες τις πολιτικές λιτότητας που φτωχοποίησαν και ερημοποίησαν ακόμα περισσότερο την Ελλάδα.

Αναγνωρίζοντας την κρισιμότητα της κατάστασης, όλοι ανεξαιρέτως έχουμε στηρίξει τα μέτρα που λαμβάνονται, όσο σκληρά κι αν είναι αυτά, όπως το τελευταίο μέτρο απαγόρευσης της κυκλοφορίας.

Ως ΜέΡΑ25 έχουμε εκφράσει τη στήριξή μας και την ανάγκη συμμόρφωσης με τις οδηγίες των ειδικών και θα συνεχίσουμε να το κάνουμε. Έχουμε καταθέσει ολοκληρωμένες και κοστολογημένες προτάσεις και σύντομα θα έρθουμε με νέες επικαιροποιημένες προτάσεις που έχουν σκοπό την οικονομική ανακούφιση των συνανθρώπων μας που έχουν πληγεί περισσότερο απ’ αυτό που βιώνουμε, ενώ συνεχίζουμε να τονίζουμε με κάθε ευκαιρία την ανάγκη στήριξης του ΕΣΥ με πρόσληψη ιατρικού και νοσηλευτικού προσωπικού, με την καταβολή των δεδουλευμένων εφημεριών των ιατρών που δεν έχουν πληρωθεί τον Ιανουάριο και τον Φεβρουάριο, με την προμήθεια εξοπλισμού και με πολλές άλλες πρωτοβουλίες που θα έπρεπε να ληφθούν.

Όμως, δεν μπορούμε στο όνομα της ομοψυχίας –που είναι σίγουρα απαραίτητη για να ξεπεράσουμε την απειλή του κορωνοϊού- να στηρίξουμε νομοθετικές προτάσεις που είναι κάθετα αντίθετες με τις αρχές μας, όπως αυτές οι δύο ΠΝΠ που συζητάμε σήμερα.

Όπως επεσήμανα και στην επιτροπή, μας προκαλεί έκπληξη το γεγονός πως αντί να αφορά η πρώτη πράξη νομοθετικού περιεχομένου που θα ερχόταν στη Βουλή τα μέτρα που έχουν ληφθεί με στόχο τον περιορισμό της εξάπλωσης του ιού, έχουμε ένα νομοσχέδιο που αφορά την επίταξη ακινήτων για υποδοχή μεταναστών και την αναστολή της υποβολής αιτήσεων χορήγησης ασύλου.

Η Κυβέρνηση, επικαλούμενη μία ασύμμετρη απειλή, που πρέπει να αναχαιτιστεί και την αδυναμία εξέτασης των αιτήσεων χορήγησης ασύλου σε εύλογο χρόνο –επιτρέψτε μου να πω πως είναι απορίας άξια η χρήση του όρου εύλογος χρόνος, μιας και πριν την πανδημία όλοι γνωρίζουμε καλά ότι οι αιτήσεις ασύλου έπαιρναν πάρα πολύ καιρό για να εξεταστούν- προχωρά στην αναστολή υποβολής αιτήσεων.

Περνώντας τώρα σε μία σύντομη και λίγο αναλυτικότερη εξέταση των άρθρων του νομοσχεδίου, το πρώτο άρθρο ουσιαστικά εισάγει την πρώτη πράξη νομοθετικού περιεχομένου και προβλέπει την επίταξη κτισμάτων σε νησιά υποδοχής προσφύγων, πρόταση που μας βρίσκει κάθετα αντίθετους. Εξάλλου, όλοι θυμόμαστε τις έντονες αντιδράσεις των κατοίκων στη Λέσβο και στη Χίο, τις συγκρούσεις τους με τα ΜΑΤ που ξέσπασαν ακριβώς λόγω του σχεδίου της Κυβέρνησης για δημιουργία κλειστών δομών.

Δεδομένης, όμως, δυστυχώς, της σημερινής κατάστασης, η Νέα Δημοκρατία προσπαθεί να εκμεταλλευτεί τον φόβο των ανθρώπων και την παγωμάρα που έχει δημιουργήσει η απειλή του κορωνοϊού σε όλους μας και νομοθετεί την επίταξη, θεωρώντας πως εξαιτίας των συνθηκών –επιτρέψτε μου την έκφραση- θα περάσει στα ψιλά και δεν θα αντιδράσει κανείς.

Ως ΜέΡΑ25 είμαστε αντίθετοι στη δημιουργία δομών κράτησης που ουσιαστικά φυλακίζουν τις άτυχες ψυχές που φθάνουν στη χώρα μας με κίνδυνο τη ζωή τους, αναζητώντας ένα καλύτερο αύριο. Συνεχίζουμε να προτείνουμε ως μόνη βιώσιμη λύση τον διαμοιρασμό στην ενδοχώρα των προσφύγων και των μεταναστών που πρόκειται να παραμείνουν για βραχύ ή μεγαλύτερο χρονικό διάστημα στην Ελλάδα και όχι τη συνεχιζόμενη και εντεινόμενη μετατροπή συγκεκριμένων νησιών σε αποθήκες ανθρώπων. Δυστυχώς, με τη συγκεκριμένη ΠΝΠ η Κυβέρνηση στοχεύει στο να εντείνει την ήδη αποδεδειγμένα αδιέξοδη για όλα τα εμπλεκόμενα μέρη τακτική.

Περαιτέρω, το ΜέΡΑ25 ποτέ δεν θα καταφύγει στο να σχηματοποιήσει το ζήτημα των προσφύγων και των μεταναστών ως μοχλό πίεσης των ήδη εξουθενωμένων τοπικών κοινωνιών.

Με το δεύτερο άρθρο έχουμε την εισαγωγή της δεύτερης πράξης νομοθετικού περιεχομένου που αφορά την αναστολή της υποβολής αιτήσεων χορήγησης ασύλου από –όπως αναφέρει η αιτιολογική έκθεση- άτομα που εισάγονται στη χώρα παράνομα από την έναρξη ισχύος της παρούσας. Τα άτομα αυτά θα επιστρέφονται, χωρίς καταγραφή, στη χώρα προέλευσης ή καταγωγής.

Ήδη, κυρίες και κύριοι Βουλευτές, η Ύπατη Αρμοστεία του ΟΗΕ έχει καταδείξει την αντίθεσή της μ’ αυτή την αναστολή, επισημαίνοντας πως ούτε η Σύμβαση του 1951 για το καθεστώς των προσφύγων ούτε το προσφυγικό δίκαιο της Ένωσης παρέχουν οποιαδήποτε νομική βάση για την αναστολή της καταγραφής των αιτημάτων χορήγησης ασύλου.

Η Κυβέρνηση επικαλείται μεν το άρθρο 78 της Συνθήκης για τη λειτουργία της Ευρωπαϊκής Ένωσης, ηθελημένα παραβλέποντας πως τόσο το δικαίωμα υποβολής αίτησης ασύλου είναι διεθνώς αναγνωρισμένο, αλλά και μαζί με την αρχή της μη επαναπροώθησης αποτελούν επίσης μέρος του Ευρωπαϊκού Δικαίου. Η Νέα Δημοκρατία επιλέγει με την κατάθεση μίας τέτοιας πρότασης να παραβεί τα οριζόμενα από το Ενωσιακό Δίκαιο, μόνο και μόνο για να ικανοποιήσει τα αυτιά μίας μερίδας του ακροατηρίου της που έχει μία πιο ακροδεξιά οπτική, παραβλέποντας κάτι πολύ απλό, ότι δηλαδή οι πρόσφυγες, για να μπορέσουν να έρθουν στη χώρα μας και να υποβάλουν αίτηση για να τους χορηγηθεί άσυλο, μόνο παράνομα μπορούν να το κάνουν. Δεν μπορούν, δηλαδή, να πάρουν ούτε τουριστική βίζα ούτε έχουν τα χρήματα για να αγοράσουν ένα ακίνητο 250.000 ευρώ, για να πάρουν Golden Visa, διότι τότε θα τους βαφτίζαμε «επενδυτές» και όχι πρόσφυγες!

Το άρθρο 3 προβλέπει την παράταση της προθεσμίας έκδοσης απόφασης επίταξης για τρεις μήνες. Δεδομένου πως είμαστε αρνητικοί σ’ αυτή καθαυτή την επίταξη, είμαστε αντίθετοι και στην παράταση της ισχύος αυτής.

Το άρθρο 4 τροποποιεί τον Κώδικα ΦΠΑ σχετικά με την απαλλαγή απ’ αυτόν συμβάσεων ναύλωσης - μίσθωσης που συνάπτονται από το ελληνικό δημόσιο στο πλαίσιο διαχείρισης του μεταναστευτικού ή εκτάκτων και επειγουσών συνθηκών. Θεωρούμε πως πρόκειται για απόλυτα εύλογη τροποποίηση και τη στηρίζουμε.

Κυρίες και κύριοι συνάδελφοι, συχνά το τελευταίο διάστημα ακούμε πολλές συζητήσεις περί κλειστών ή ανοιχτών συνόρων. Ως ΜέΡΑ25 θεωρούμε πως η συγκεκριμένη συζήτηση δεν έχει λόγο πραγματοποίησης, καθώς το δίλημμα ανοιχτά ή κλειστά σύνορα είναι καθ’ ολοκληρίαν ψευδεπίγραφο. Θεωρούμε πως η Ελλάδα πρέπει να είναι μία χώρα ανοιχτή, με ελεγχόμενα πάντα σύνορα.

Παράλληλα, βέβαια, δεν πρέπει επ’ ουδενί η χώρα μας να μετατραπεί σε ένα απέραντο στρατόπεδο ή μία απέραντη φυλακή, αλλά να πιέσει τις υπόλοιπες χώρες της Ευρωπαϊκής Ένωσης ασκώντας βέτο, ώστε και εκείνες να αναλάβουν το αναλογούν μερίδιο ευθύνης τους.

Αδιαμφισβήτητα, η σημερινή προσφυγική κρίση διαφέρει πολύ από τις μαζικές μετακινήσεις που είδαμε να σημειώνονται προς τη χώρα μας τα τελευταία χρόνια, όπως για παράδειγμα τη δεκαετία του 1990, καθώς οι πρόσφυγες που έρχονται σήμερα αφ’ ενός δεν επιθυμούν να παραμείνουν στην Ελλάδα –τουλάχιστον η συντριπτική πλειοψηφία αυτών- και αφ’ ετέρου εργαλειοποιούνται μεταξύ τριών πόλων ενός ιδιότυπου γεωπολιτικού παιγνίου «Ευρωπαϊκής Ένωσης, Τουρκίας και –δυστυχώς- ελληνικής Κυβέρνησης».

Κρίνουμε πως η προάσπιση των κυριαρχικών μας δικαιωμάτων και ο ανθρωπισμός απέναντι σε όλους, πρόσφυγες, νησιώτες και μη προνομιούχους Έλληνες, είναι έννοιες αλληλένδετες.

Αν δεν έχουμε πλήρη κυριαρχία και πλήρη κυριαρχικά δικαιώματα επί των συνόρων μας, αλλά και την ξεκάθαρη βούληση να τα υπερασπιστούμε μέχρι τέλους, πολύ απλά δεν θα έχουμε κανένα εργαλείο για να επιβάλουμε καμμία ανθρωπιστική πολιτική προς όφελος τόσο των μη προνομιούχων συμπολιτών μας όσο και των προσφύγων.

Η άρνησή μας να «εργαλειοποιήσουμε» τους ήδη «εργαλειοποιημένους» πρόσφυγες είναι το απαραίτητο συστατικό για την προάσπιση της κυριαρχίας μας επί των εδαφών και των υδάτων της Ελλάδας.

Κατόπιν όλων των παραπάνω, ως ΜέΡΑ25 θα καταψηφίσουμε επί της αρχής το νομοσχέδιο.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Βελόπουλε, έχει ζητήσει από την αρχή της συνεδρίασης ο Υπουργός να μιλήσει, οπότε θα μιλήσετε μετά. Κατά τον Κανονισμό, προηγείται και των εισηγητών.

Θα σας δοθεί η ευκαιρία να μιλήσετε συνολικά εσείς, αφού ακούσετε και τον Υπουργό.

Κύριε Υπουργέ, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Ελλάδα αντιμετωπίζει ταυτόχρονα δύο σημαντικές προκλήσεις: Την κρίση δημόσιας υγείας, την πανδημία του κορωνοϊού, και τη μεταναστευτική κρίση, την ασύμμετρη απειλή που δεχτήκαμε ως χώρα, κρίσεις που συνεχίζονται. Όμως, χάρη στην ενότητα του ελληνικού λαού και την αποφασιστικότητα της Κυβέρνησης έχουμε καταφέρει μέχρι στιγμής να περιορίσουμε αυτές τις επιπτώσεις.

Αυτονόητο είναι ότι σε κανένα μέτωπο δεν επιτρέπεται χαλαρότητα. Συνεχίζουμε κάθε μέρα με διαρκώς αυξανόμενη αποφασιστικότητα.

Σήμερα η Ολομέλεια καλείται να κυρώσει δύο πράξεις νομοθετικού περιεχομένου, άμεσα σχετιζόμενες και με τις δύο αυτές κρίσεις.

Η από 2 Μαρτίου πράξη νομοθετικού περιεχομένου περί αναστολής του δικαιώματος υποβολής αίτησης ασύλου μαζί με την απόφαση του ΚΥΣΕΑ περί θωράκισης των συνόρων αντιμετώπισε μία συντονισμένη προσπάθεια παραβίασής τους από τη γείτονα χώρα, όχι από πρόσφυγες που προσπαθούσαν ατομικά να διαφύγουν από τον κίνδυνο στη γείτονα χώρα, αλλά από πρόσωπα που στηρίχθηκαν από αυτή στην προσπάθειά τους να εισέλθουν παράνομα στη χώρα μας.

Σας θυμίζω ότι το Υπουργείο Μετανάστευσης και Ασύλου από την πρώτη ημέρα επαναλειτουργίας του έθεσε δύο σημαντικούς στόχους: Πρώτον, τη μείωση των μεταναστευτικών ροών και δεύτερον, τον περιορισμό των επιπτώσεων της κρίσης στις τοπικές κοινωνίες.

Για τη μείωση των ροών προτάξαμε τέσσερις γραμμές άμυνας: Πρώτον, την αποτελεσματική φύλαξη των συνόρων, εμφανής πλέον σε όλους. Απαντώντας και στον εισηγητή της Αξιωματικής Αντιπολίτευσης, λέω ότι δεν θα γεμίζουν πλέον οι δομές με αυξημένες ροές με τη φύλαξη των συνόρων που πλέον η χώρα μας αποτελεσματικά ασκεί. Επίσης, υπάρχει επιτάχυνση των διαδικασιών ασύλου και αύξηση των επιστροφών, οι οποίες έχουν τριπλασιαστεί. Όσο για τη φύλαξη των συνόρων, είμαστε στον μέγιστο βαθμό ετοιμότητας και στα χερσαία και στα θαλάσσια σύνορα και με κάθε σύννομο μέσο προστατεύουμε την ακεραιότητα της χώρας μας.

Δεύτερον, την επιτάχυνση των διαδικασιών ασύλου και την αύξηση των επιστροφών, οι οποίες τριαπλασιάστηκαν το πρώτο δίμηνο του 2020. Έχουμε μειώσει τον χρόνο έκδοσης απόφασης ασύλου από εκατόν ογδόντα τρείς ημέρες το 2019 σε είκοσι επτά μόνο ημέρες στις νέες αιτήσεις του 2020.

Τρίτον, στοχεύουμε στην κατάργηση των ανοιχτών δομών, την αντικατάστασή τους με κλειστές και ελεγχόμενες και ήδη ξεκινάμε άμεσα σε τέσσερα σημεία.

Τέταρτη γραμμή άμυνας είναι η διεθνοποίηση της κρίσης. Η χώρα μας βρίσκεται στην πρώτη γραμμή της διαπραγμάτευσης και στην Ευρωπαϊκή Ένωση και στους διεθνείς οργανισμούς.

Είναι ανάγκη ο νέος κανονισμός ασύλου και μετανάστευσης της Ευρωπαϊκής Ένωσης να προβλέπει τη δίκαιη κατανομή των βαρών ανάμεσα στις χώρες - μέλη και δεύτερον, η κοινή συμφωνία Ευρωπαϊκής Ένωσης - Τουρκίας να μην οδηγεί στη συμφόρηση στα νησιά μας, αυτό που υπέγραψε η κυβέρνηση ΣΥΡΙΖΑ και ο κ. Μουζάλας σήμερα επιβεβαίωσε ότι οδήγησε ουσιαστικά στη συμφόρηση των νησιών.

Αλλάξαμε πολιτική. Η χώρα μας δεν είναι πλέον ξέφραγο αμπέλι. Το προοίμιο της πράξης νομοθετικού περιεχομένου ξεκαθαρίζει με σαφήνεια ότι είναι κυριαρχικό δικαίωμα, αλλά και συνταγματική υποχρέωση της Ελληνικής Δημοκρατίας να διαφυλάσσει την ακεραιότητα της.

Με την αναστολή του ασύλου υπάρχουν αντιδράσεις και στο εσωτερικό και στο εξωτερικό. Τις αναγνωρίζουμε. Όμως, όταν αναλάβαμε την ευθύνη διακυβέρνησής της χώρας, ως Υπουργείο ορκιστήκαμε να προασπίζουμε το γενικό συμφέρον του ελληνικού λαού και αυτή η πράξη νομοθετικού περιεχομένου αυτόν ακριβώς τον στόχο υπηρετεί.

Είμαστε περήφανοι που είμαστε στον Έβρο, στην πρώτη γραμμή προάσπισης των συνόρων της χώρας μας και θα συνεχίσουμε να το κάνουμε με αυξημένη αποφασιστικότητα. Και, ναι, είμαστε περήφανοι γι’ αυτό.

Η αναστολή του ασύλου αποτελεί μία νομικά ορθή, ξεκάθαρη θέση της χώρας μας ότι δεχόμαστε μία ασύμμετρη απειλή και ότι αυτοί που σε αυτό το χρονικό διάστημα επιχειρούν να παραβιάσουν τα σύνορα της χώρας μας δεν έρχονται ως μεμονωμένοι πρόσφυγες στην προσπάθειά τους να βρουν ένα καλύτερο μέλλον, δεν είναι αυτοί οι οποίοι δικαιούνται διεθνούς προστασίας, αλλά υποστηρίζονται από τη γείτονα χώρα και κατά συνέπεια δεν κινδυνεύουν σε αυτή.

Σχετικά με την από 10 Φεβρουαρίου πράξη νομοθετικού περιεχομένου για τα κέντρα των νησιών, νομίζω ότι είναι πολύ πιο εύκολο να την εξηγήσω σήμερα απ’ ό,τι θα ήταν αν την είχαμε φέρει για κύρωση την πρώτη μέρα.

Ήμασταν υποχρεωμένοι να θωρακίσουμε τα νησιά μας και από την τότε επικείμενη κρίση δημόσιας υγείας του κορωνοϊού, αλλά και από την αυξημένη ρητορική της γείτονος χώρας εκείνη την περίοδο για τη χρήση μεταναστευτικών ροών ως εργαλείο γεωπολιτικής πίεσης.

Κάποιοι έλεγαν τότε ότι αυτό ήταν πρόσχημα της Κυβέρνησης, ότι δήθεν δεν υπήρχε κρίσης δημόσιας υγείας, ότι δήθεν δεν υπήρχε ρητορική της γείτονας χώρας για χρήση των μεταναστών ως εργαλείο γεωπολιτικής στρατηγικής.

Νομίζω ότι είναι ξεκάθαρο σήμερα ότι και τα δύο ισχύουν και οι ίδιοι που μας ρωτάνε σήμερα «τι μέτρα λαμβάνετε για τον περιορισμό της κυκλοφορίας στα νησιά» είναι κατά πολύ οι ίδιοι με αυτούς που αντέδρασαν τότε στο κλείσιμο των ανοιχτών δομών και στη δημιουργία κλειστών ελεγχόμενων δομών. Η πράξη νομοθετικού περιεχομένου ήρθε εκείνη την ημέρα για να καταδείξει το κατεπείγον της ανάγκης θωράκισης των νησιών μας.

Χρειαζόμαστε ως χώρα κλειστές δομές για την αντιμετώπιση και των μεταναστευτικών ροών και για δυσμενείς κρίσεις.

Λένε κάποιοι: «Θα είχατε προλάβει να είστε έτοιμοι με την πράξη νομοθετικού περιεχομένου της 10ης Φεβρουαρίου;». Τα δύο καινούργια κέντρα που πράγματι δημιουργήθηκαν στη Μαλακάσα και στη Σιντική είναι κλειστά κέντρα και δημιουργήθηκαν εντός δεκαπέντε ημερών από την ημέρα που απαιτήθηκε η δημιουργία τους.

Βέβαια, υπήρχε μία περιρρέουσα ατμόσφαιρα παραπληροφόρησης στα νησιά. Έλεγαν στον κόσμο ότι η Κυβέρνηση σκοπεύει να κάνει μόνιμη εγκατάσταση, να δημιουργηθούν μειονότητες στα νησιά μας.

Σήμερα που μιλάμε δεν υπάρχει κανείς στα νησιά του Αιγαίου που να βρίσκεται στη χώρα μας πέρα από δεκατέσσερις μήνες. Έχουν μεταφερθεί όλοι όσοι έχουν έρθει το 2016, το 2017 και το 2018 και με την επιτάχυνση της διαδικασίας ασύλου αυτοί που παίρνουν θετική απόφαση την παίρνουν μέσα σε είκοσι επτά ημέρες. Μέσα σε ένα-ενάμιση μήνα έχουν φύγει από τα νησιά. Αυτοί που παίρνουν αρνητικές φεύγουν περίπου στους έξι μήνες.

Κατά συνέπεια, και με τα κλειστά κέντρα, που θα βοηθούσαν σημαντικά στη σωστή λειτουργία του ασύλου, η μέση παραμονή στα νησιά δεν θα ξεπερνούσε τους τέσσερις με έξι μήνες.

Επίσης, κάποιοι έλεγαν ότι η Κυβέρνηση θέλει να φτιάξει δομές για δέκα, είκοσι, τριάντα, πενήντα, εκατό χιλιάδες ανθρώπους στο κάθε νησί. Αυτά έγραφαν εκείνες τις ημέρες στο Facebook, ξεσηκώνοντας τους νησιώτες.

Η αλήθεια είναι ότι ακόμα και ο δικός μας σχεδιασμός του Νοεμβρίου -το είπα και στην επιτροπή- για το ύψος των δομών δείχνει πλέον ιδιαίτερα μεγάλος. Δεν χρειαζόμαστε δομές των πέντε με επτά χιλιάδων σε αρκετά νησιά του Αιγαίου πλέον, λόγω αφ’ ενός της καλύτερης φύλαξης των συνόρων και αφ’ ετέρου της επιτάχυνσης της διαδικασίας ασύλου.

Κάποιοι λένε ότι θα έμεναν ανοιχτά τα κέντρα. Το είπε και ο κ. Καμίνης. Σας λέω ξεκάθαρα ότι τα καινούργια κέντρα θα οδηγήσουν στο άμεσο κλείσιμο των παλιών κέντρων. Ήδη έχω ζητήσει και από την περιφερειακή αυτοδιοίκηση και από την τοπική αυτοδιοίκηση στα νησιά να δημιουργήσουμε μία ομάδα εργασίας ώστε μέχρι τέλη Απριλίου να μπορέσουμε να ολοκληρώσουμε τον οργανωτικό σχεδιασμό για το κλείσιμο των δομών μέσα στο 2020.

Πολλοί έθεσαν το θέμα της αποσυμφόρησης και θέλω να σας πω ότι η Κυβέρνηση είναι πρώτη στη γραμμή της αποσυμφόρησης των νησιών. Αφ’ ενός στα νησιά μας σήμερα έχουμε συνολικά σαράντα δύο χιλιάδες διαμένοντες. Οι νέες δομές είναι για κάτω από είκοσι χιλιάδες. Άρα, πάνω από τους μισούς που είναι στα νησιά -το έχω πει ξεκάθαρα σε κάθε ευκαιρία- μέσα στο 2020 θα φύγουν από τα νησιά του Αιγαίου.

Πού θα πάνε; Καταθέσαμε τροπολογία που ο ΣΥΡΙΖΑ δεν ψήφισε, το Κίνημα Αλλαγής δεν ψήφισε, για να εκκενωθούν έντεκα χιλιάδες θέσεις στην ενδοχώρα που καταλαμβάνονται από άτομα που δεν δικαιούνται παροχή φιλοξενίας σύμφωνα με τις διεθνείς συνθήκες. Άρα δημιουργούνται έντεκα χιλιάδες θέσεις με την τροπολογία που ψηφίσαμε.

Επίσης, με την επιτάχυνση της διαδικασίας χορήγησης ασύλου φεύγει κόσμος από τις υφιστάμενες δομές και δημιουργούνται και επιπλέον θέσεις. Παράλληλα έχουμε διευκρινίσει ότι σε συνεργασία με την τοπική αυτοδιοίκηση, όπου χρειαστεί, θα δημιουργήσουμε λελογισμένα περαιτέρω δομές.

Έχουμε ήδη ολοκληρώσει και σας το ανακοινώνω, κυρίες και κύριοι συνάδελφοι, δέκα χιλιάδες μετακινήσεις μέσα στο πρώτο τρίμηνο. Στα τέλη Μαρτίου για πρώτη φορά οι διαμένοντες στα νησιά θα είναι λιγότεροι από ό,τι ήταν στα τέλη Δεκεμβρίου. Άρα έχει ξεκινήσει στην πράξη η αποσυμφόρηση των νησιών.

Ξέρω ότι η Ελληνική Λύση δεν το θέλει αυτό, δεν θέλει να φύγουν από τα νησιά και να πάνε στην ενδοχώρα. Όπου χρειαστεί όμως, γίνεται κι αυτό. Ο κ. Κουμουτσάκος έχει πάρει την πρωτοβουλία και έχουμε πάρει έγκριση και χρηματοδότηση από την Ευρωπαϊκή Ένωση για πέντε χιλιάδες εθελοντικές μετακινήσεις και σχεδιάζουμε και άλλες μετακινήσεις για το δεύτερο τρίμηνο το 2020. Το σχέδιο της Κυβέρνησης είναι να είμαστε κάτω από τις είκοσι χιλιάδες, τουλάχιστον μέσα στη χρονιά. Άρα η αποσυμφόρηση είναι δική μας προτεραιότητα.

Βέβαια κάποιοι λένε «πάρτε τους αμέσως από τα νησιά όπως κάναμε εμείς το 2015». Το λέει ο ΣΥΡΙΖΑ. Για ποιον λόγο; Για να ξαναέχουμε οκτακόσιες χιλιάδες αφίξεις στη χώρα μας τώρα που είναι κλειστά και τα εσωτερικά σύνορα της χώρας; Σας θυμίζω ότι στο το δικό μου νησί, στη Χίο, είχαμε αυξημένες ροές το 2019. Μπήκαν οκτώ χιλιάδες άτομα στη Χίο, πολύ μεγάλο νούμερο. Το 2015 μπήκαν εκατόν είκοσι χιλιάδες με την πολιτική των άμεσων μετακινήσεων.

Να πω για τις επιτάξεις, γιατί τέθηκε θέμα επιτάξεων. Πρώτον, γιατί έγινε επίταξη; Δεν υπήρχαν δημόσιες γαίες; Μάλιστα, κυρίες και κύριοι, υπάρχει δημόσια γη. Ο ΣΥΡΙΖΑ ήθελε να κάνει στη Χίο το κλειστό κέντρο στο αεροδρόμιο των Ολύμπων, μέσα στα Μαστιχοχώρια. Υπάρχουν δημόσιες γαίες και στη Μυτιλήνη και στη Λέσβο και στη Χίο και στη Σάμο και στην Κω και στη Λέρο. Υπάρχουν δημόσιες γαίες και όπου μπορούμε, τις χρησιμοποιούμε. Επιλέξαμε με την επίταξη περιοχές που δεν δημιουργούν πρόβλημα στις τοπικές κοινωνίες. Αν θέλετε να επιλέξουμε δημόσιες γαίες πιο κοντά στους αστικούς ιστούς, δεν είναι αυτό η δική μας επιλογή.

Υπάρχουν επίσης ιδιωτικές γαίες. Ο ΣΥΡΙΖΑ νοίκιασε στη Σάμο. Βέβαια αυτό πήρε πάρα πολύ χρόνο. Δεν είναι κακή στρατηγική το να νοικιάσουμε δημόσια γη, η οποία είναι διαθέσιμη. Κι εμείς θέλουμε να το κάνουμε. Όταν, όμως, ένα κομμάτι έκτασης έχει σαράντα ή πενήντα ιδιοκτήτες για να κάνει το δημόσιο πενήντα συμβάσεις, αντιλαμβάνεστε ότι θέλει μήνες, αν όχι χρόνια. Δεν είχαμε τόσο διάστημα.

Θα πω κάτι τελευταίο και ευχαριστώ, κύριε Πρόεδρε, για την ανοχή σας.

Τίθενται δύο γενικότερα ερωτήματα: Πρώτον, αν πράγματι υπήρχε κρίση δημόσιας υγείας και κρίση εθνικής ασφάλειας στα νησιά και αν πράγματι χρειαζόταν η πράξη νομοθετικού περιεχομένου. Εγώ απαντώ ότι φάνηκε εκ του αποτελέσματος, σαράντα μέρες μετά, ότι όντως είχαμε κρίση δημόσιας υγείας και όντως είχαμε κρίση εθνικής ασφάλειας. Άρα ως προς τη λογική της πράξης νομοθετικού περιεχομένου επιβεβαιώνεται η επιλογή της Κυβέρνησης.

Υπάρχει ένα δεύτερο ερώτημα γενικότερης φύσης, αν πρέπει οι κυβερνήσεις να προβαίνουν σε επιτάξεις για θέματα δημόσιας υγείας. Απάντησε προχθές ο κ. Τσίπρας σε αυτό το ερώτημα, λέγοντας ότι η επίταξη από τώρα όλων των ιδιωτικών νοσηλευτηρίων είναι κατά την κρίση του απαραίτητη. Άρα ο ΣΥΡΙΖΑ λέει ότι για καταστάσεις εκτάκτου ανάγκης, δημόσιας υγείας, πρέπει να γίνουν επιτάξεις. Το ίδιο είπε και ο κ. Κουτσούμπας: «Τονίζουμε ξανά την ανάγκη για άμεση επίταξη του ιδιωτικού τομέα κλινών, κλινικών, κρεβατιών ΜΕΘ και εργαστηρίων». Άρα και το ΚΚΕ συμφωνεί στη λογική ότι σε κρίσεις δημόσιας υγείας πρέπει να γίνονται επιτάξεις.

Η πράξη νομοθετικού περιεχομένου όσον αφορά την επίταξη προβλέπει εύλογη αποζημίωση. Τι σημαίνει «επίταξη», για να μην μπερδεύεται ο κόσμος; Δεν σημαίνει κατάσχεση. Σημαίνει αναγκαστική ενοικίαση. Πρέπει στις επιτάξεις να δίνουμε το εύλογο τίμημα; Ανώτατο στέλεχος του ΣΥΡΙΖΑ έλεγε χθες ότι δεν πρέπει. Τα καταθέτω όλα αυτά για τα Πρακτικά.

(Στο σημείο αυτό ο Υπουργός Μετανάστευσης και Ασύλου κ. Παναγιώτης (Νότης) Μηταράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα συμφωνούμε όλοι στην ανάγκη επιτάξεων, συμφωνούμε όλοι ότι υπάρχει κρίση δημόσιας υγείας, συμφωνούμε όλοι ότι υπάρχει πρόβλημα στα σύνορα. Άρα φαντάζομαι ότι η Βουλή σήμερα ομόφωνα θα επικυρώσει την πράξη νομοθετικού περιεχομένου.

Να τονίσω κλείνοντας ότι έχουν ληφθεί όλα τα απαραίτητα μέτρα για την προστασία της δημόσιας υγείας στις δομές φιλοξενίας και στις τοπικές κοινωνίες που συνορεύουν με δομές και μέχρι στιγμής δεν έχει παρουσιαστεί κάποιο κρούσμα σε καμμία δομή φιλοξενίας προσφύγων και μεταναστών σ’ όλη τη χώρα.

Έχουμε διαχωρίσει τις νέες αφίξεις. Όσοι έχουν μπει στη χώρα μας μετά την 1η Μαρτίου δεν πηγαίνουν στα κέντρα υποδοχής και ταυτοποίησης, αλλά σε ειδικές δομές όπου ελέγχονται ιατρικά. Έχουμε περιορίσει αποφασιστικά την κυκλοφορία με αυστηρότερα μέτρα για τις δομές απ’ ό,τι ισχύουν για τον γενικό πληθυσμό, γιατί υπάρχουν όρια στο πόσοι έχουν δικαίωμα να βγούνε μόνο για απαραίτητες ανάγκες, δηλαδή για να βγουν και να ψωνίσουν και να γυρίσουν και σε περιορισμένες ώρες. Δημιουργούμε υγειονομικές εγκαταστάσεις σε συνεργασία με την Ευρωπαϊκή Ένωση στις δομές και ενημερώνουμε και τους διαμένοντες στις γλώσσες που κατανοούν.

Θεωρώ ότι είναι ξεκάθαρη η λογική της Κυβέρνησης στο γιατί αυτές οι δύο πράξεις νομοθετικού περιεχομένου θωρακίζουν την χώρα. Καλώ τη Βουλή ομόφωνα σήμερα να τις κυρώσει.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Λοβέρδος, Κοινοβουλευτικός Εκπρόσωπος του Κινήματος Αλλαγής, ζήτησε τον λόγο για ένα λεπτό και αμέσως μετά θα μιλήσει ο Πρόεδρος της Ελληνικής Λύσης, ο κ. Βελόπουλος.

**ΑΝΔΡΕΑΣ ΛΟΒΕΡΔΟΣ:** Ευχαριστώ και εσάς, κύριε Πρόεδρε, και τον κ. Βελόπουλο, τον Πρόεδρο της Ελληνικής Λύσης, για την κατανόηση.

Θέλω απλώς να κάνω δύο ερωτήσεις. Ούτε μισό λεπτό δεν θα μου πάρει.

Πρώτον, στις Σέρρες και στη Μαλακάσα, τι δυναμικότητας είναι τα κλειστά κέντρα; Δεύτερον, στην ομιλία σας στην επιτροπή είπατε ότι η Τουρκία περίπου εκατό ανθρώπους που δεν πήραν άσυλο και τους στείλαμε πίσω δεν τους δέχεται για λόγους προστασίας της δημόσιας υγείας εκεί, δηλαδή εμείς λέμε ότι δεν έχουν τη δυνατότητα να πάρουν άσυλο, τους στέλνουμε πίσω από κει που ήρθαν και η Τουρκία δεν τους δέχεται. Παρακαλώ πολύ να έχω την απάντησή σας για το τι συμβαίνει με αυτούς τους ανθρώπους και πού θα πάνε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Ξέρετε, έχω μια δυσκολία, γιατί με τους περισσότερους συναδέλφους γνωριζόμαστε από τα παλιά. Με τον κ. Νότη Μηταράκη έχουμε και οικογενειακές σχέσεις και δεν το ξεχνάω, αλλά άλλο η φιλία, άλλο η αλήθεια.

Για να ξεκαθαρίσουμε ορισμένα πράγματα εδώ μέσα, θα ξεκινήσω, κυρίες και κύριοι συνάδελφοι, από τη χθεσινή ημέρα. Με προβλημάτισε έντονα το ότι απ’ όλα τα μηνύματα των Αρχηγών των κομμάτων έλειπαν οι βασικές λέξεις για την 25η Μαρτίου: Εθνεγερσία, η επανάσταση εναντίον των Τούρκων και ο Ευαγγελισμός της Θεοτόκου. Την 25η Μαρτίου αυτά γιορτάζουμε και όχι τον κορωνοϊό και όλα αυτά που λέγαμε χθες. Ο κορωνοϊός είναι ένα θέμα το οποίο θα υπάρχει και στις 26 και στις 27 και στις 28 και στις 30 Μαρτίου και θα πάει -μακάρι βέβαια να μην πάει- και Μάιο. Όταν όμως ακούω εγώ τον Πρωθυπουργό, τον Αρχηγό της Αξιωματικής Αντιπολίτευσης και όλους τους Προέδρους των κομμάτων να μην αναφέρονται πραγματικά στην ημέρα αυτή, αρχίζω και προβληματίζομαι ιδιαίτερα για το κατά πόσο αντιλαμβάνονται τι σημαίνει 25η Μαρτίου. Και μετά τα μέσα ενημέρωσης κάνουν ρεπορτάζ στον δρόμο και ρωτάνε τα παιδιά μας τι γιορτάζουμε την 25η Μαρτίου, όταν οι ίδιοι οι Αρχηγοί ή δεν ξέρουν ή δεν θέλουν να ξέρουν, ώστε να το πουν. Πώς θα ξέρουν τα παιδιά μας;

Πάμε σε ένα πολύ σοβαρό θέμα. Κάνω έκκληση στη Νέα Δημοκρατία, αλλά και σε όσους συναδέλφους είναι αιμοδότες. Υπάρχει τρομακτικό πρόβλημα με την αιμοδοσία. Χρειάζονται αίμα οι πολυμεταγγιζόμενοι. Έχει πέσει κατά 25% με 30% η αιμοδοσία. Όσοι κάνουμε αιμοδοσία, ας πείσουμε και άλλους να κάνουν αιμοδοσία. Θα χρειαστούμε αίμα στην πορεία. Είναι δεδομένο, όχι λόγω του προβλήματος του κορωνοϊού, αλλά λόγω τού ότι φοβούνται να πάνε στα νοσοκομεία οι άνθρωποι. Πρέπει να βρει η Κυβέρνηση έναν τρόπο να υπάρχουν περισσότερα κινητά συνεργεία για αιμοδοσία. Το λέω γιατί είναι ανθρώπινο. Δεν ξέρω αν έχετε στο περιβάλλον σας τέτοιους ανθρώπους, αλλά υπάρχουν πολλοί άνθρωποι που έχουν ανάγκη από αίμα.

Πάμε τώρα στα υπόλοιπα θέματα. Θέλω να κάνω μία ερώτηση στην Αριστερά. Το επιχείρημα της Αριστεράς, της ψευτοαριστεράς -δεν ξέρω πώς λέγεται, ο καθένας προσδιορίζεται όπως θέλει- είναι να αφήσουμε τα σύνορα ανοιχτά και να πιέσουμε την Ευρωπαϊκή Ένωση να αναλάβει το μερίδιο ευθύνης της. Στο φαντασιακό μας επίπεδο πάρα πολύ σωστό το επιχείρημα. Η ουσία είναι, όμως, μία: Αν δεν δέχονται οι Ευρωπαίοι; Να τα αφήσουμε ανοιχτά;

Το επιχείρημα της αποσυμφορήσεως διά της μεταφοράς αυτών στην Ευρώπη είναι ένα επιχείρημα που το θεωρώ λογικό, γιατί πρέπει όλη η Ευρώπη να αναλάβει τις ευθύνες της. Η Ευρώπη, όμως, δεν τις αναλαμβάνει.

Άλλο το επιθυμητό και άλλο το εφικτό στην πολιτική. Εδώ δεν κάνουμε, ξέρετε, διάλογο στα αμφιθέατρα του πανεπιστημίου, που ο καθένας την ιδεολογία του έλεγε. Εδώ πρέπει να έχουμε προτάσεις συγκεκριμένες για να τις πούμε στους κυρίους της Κυβέρνησης: «Κάντε αυτό που σας λέμε, είναι σωστό».

Αν δεν έχετε πρόταση, μην αναπαράγετε μια ιδεοληψία η οποία δεν υπάρχει, διότι δυστυχώς δεν υπάρχει Ευρώπη, δυστυχώς για εμάς. Δεν μας βοηθάει και φαίνεται και από τον κορωνοϊό τι έχει γίνει, όχι μόνο στην Ελλάδα. Ο σώζων εαυτόν σωθήτω είναι στην Ευρώπη. Αυτό δεν καταλαβαίνει η Αριστερά ή η ψευτοαριστερά.

Στον Έβρο αυτήν τη στιγμή η εισβολή που δέχεται η Ελλάδα είναι εισβολή προς τα σύνορα της Ευρώπης και ήλθαν καμμιά εκατονπενηνταριά Ευρωπαίοι αστυνομικοί. Κανονικά έπρεπε να υπάρχει στρατός ευρωπαϊκός από τις χώρες για να προστατεύει τα σύνορά μας και τα νησιά μας. Μόνοι ήμασταν, μόνοι είμαστε.

Ας αφήσουμε, λοιπόν -θα το πω ακόμη μια φορά- τις ιδεοληψίες κατά μέρος. Εδώ θα καταθέτουμε προτάσεις, όπως κάνει η Ελληνική Λύση. Μπορεί να θεωρούνται από εσάς μη εφαρμοσμένες, να θεωρούνται ότι δεν είναι σωστές, να θεωρείτε ότι ιδεολογικά έχετε διαφωνία. Το αντιλαμβάνομαι.

Τι λέμε εμείς, κύριε Υπουργέ; Πραγματικές δομές με παροχές προς τους λαθρομετανάστες στα ακατοίκητα νησιά. Αυτό λέμε. Σε όποιον αρέσει. Είναι πολύ καλύτερη η δομή που σας λέμε εμείς στο ακατοίκητο νησί από τη Σιντική.

Εγώ πήγα στην περιοχή, κύριε Μουζάλα. Είναι άθλια. Πιστέψτε με. Σε αντίσκηνα είναι, για να ξέρουμε τι λέμε. Και στη Μόρια ή οπουδήποτε.

Εμείς τι λέμε, λοιπόν; Φυσιολογικές ανθρώπινες δομές σε εγγυημένους χώρους, ώστε να μην υπάρχουν και άλλα προβλήματα, γιατί είναι υγειονομική βόμβα.

Μου φαίνεται λίγο περίεργο που η Γερμανία ανακοίνωσε σήμερα δεκαοχτώ ή είκοσι κρούσματα κορωνοϊού σε λαθρομετανάστες. Οι δικοί μας δεν έχουν τίποτα; Δεν τους πιάνει τίποτα; Με «ΤΕΖΑ» τούς ψεκάζετε; Ο Χριστός και η Παναγία! Θέλετε να με πείσετε εμένα ότι δεν υπάρχει ούτε ένα κρούσμα στη Μόρια, που είναι άθλιες οι συνθήκες, που μέσα στις λάσπες μεγαλώνουν άνθρωποι και παιδάκια; Πού τα λέτε αυτά; Είτε μας λέτε ψέματα συνειδητά είτε δεν ξέρετε τι σας γίνεται. Δεν μπορεί. Κάτι δεν πάει καλά.

Επίσης, εκείνο που μου προκαλεί ιδιαίτερη έκπληξη είναι αυτή η χοντρόπετση στάση της Νέας Δημοκρατίας με τα παιδιά στο Λονδίνο. Έχουμε διακόσιους ανθρώπους στο Λονδίνο. Μου είπε ο Πρωθυπουργός, γιατί εχθές μίλησα μαζί του, του τηλεφώνησα και του είπα ότι στο Λονδίνο είναι διακόσιοι άνθρωποι. Μου είπε: «Άκουσε να δεις» -και έχει δίκιο σε έναν βαθμό- «εγώ δεν μπορώ να μεταφέρω το πρόβλημα του κορωνοϊού στην Ελλάδα, γιατί δεν ξέρω αν αυτοί έχουν κάνει τεστ». «Ωραία» -λέω εγώ- «μετάφερέ τους σε μια περιοχή ακατοίκητη, σε ένα ξενοδοχείο, σε έναν χώρο κλειστό και κάνε τους τεστ».

Ακόμη είναι στο Λονδίνο τα παιδιά αυτά. Αν ήταν τα παιδιά τα δικά του ή τα δικά μας παιδιά, αυτό θα λέγαμε για τους διακόσιους ανθρώπους στο Λονδίνο; Και άντε να σκεφτώ ότι σκέφτεται τη δημόσια υγεία. Οι λαθρομετανάστες που τους παίρνετε σαν αποσκευές από τη Λέρο, τη Σάμο, την Κω και τους μεταφέρετε χωρίς ιατρικό έλεγχο και τους διασπείρετε σε ολόκληρη την Ελλάδα, τι είναι; Αφού ούτε αυτοί κάνουν τεστ. Το τεστ του Έλληνα από το Λονδίνο σάς ενοχλεί που δεν γίνεται ή που δεν κάνετε τεστ σε όσους μεταφέρετε σε ολόκληρη την ηπειρωτική Ελλάδα;

Αυτά είναι που μας ενοχλούν εμάς, αυτός ο ρατσισμός απέναντι στον Έλληνα. Είναι ρατσισμός απέναντι στον Έλληνα. Κάνετε λάθη τραγικά.

Κύριε Υπουργέ, επειδή τα λέτε πολύ ωραία, σήμερα το πρωί σε ένα μέσο ενημερώσεως τηλεφώνησε μια κυρία. Τα στοιχεία της τα έχω και είναι στη διάθεσή σας. Μίλησε στο «FOCUS 103,6» Θεσσαλονίκης, σε έναν ραδιοφωνικό σταθμό.

Έχετε μιλήσει, κύριε Μουζάλα, και εσείς σ’ αυτόν το ραδιοφωνικό σταθμό.

Ακούστε, λοιπόν, τι είπε η κυρία αυτή: «Είμαι κάτοικος Βαγιοχωρίου». Το ξέρετε το Βαγιοχώρι, κύριε Υπουργέ; Είναι μια περιοχή πού έχει παρόμοιο camp, το έχει κάνει ο ΣΥΡΙΖΑ. «Δεν μπορώ να πάω ούτε στο μνήμα του άντρα μου. Είμαστε κλεισμένοι στα σπίτια μας. Αυτοί σουλατσάρουν γιατί βγαίνουν και κάνουν ό,τι θέλουν. Μήπως θέλουν να φύγουμε και να μείνουν μόνο αυτοί; Μας ρώτησαν αν τους θέλουμε;». Υποστήριξε ότι καλεί την Αστυνομία και δεν ανταποκρίνεται. «Πρέπει να ντρέπονται» -λέει- «όλοι οι πολιτικοί». Εδώ είναι το «τσουβάλιασμα». «Να τους πάρουν στα σπίτια τους».

Όλοι οι πολιτικοί να ντρεπόμαστε, λοιπόν, γιατί η Νέα Δημοκρατία δεν καταλαβαίνει ότι δεν βάζεις δίπλα στο χωριό ανθρώπους που σουλατσάρουν χωρίς κανέναν έλεγχο. Σουλατσάρουν. Μη μου πείτε ότι τους ελέγχετε. Και θα το πω διαφορετικά.

Βγαίνει ένας από την κλειστή δομή που θα κάνετε, κύριε Μηταράκη, ανά εκατό ή ανά δέκα-δέκα θα σας πω εγώ. Εάν δεν γυρίσει σε τρεις ώρες, ποια θα είναι η ποινή που θα του δώσετε; Δεν θα βγει ξανά ποτέ; Ποια είναι η ποινή; Θα τον πυροβολήσετε;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και** **Ασύλου):** … (Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι είναι αυτά που λέτε, κύριε Μηταράκη; Ποιον κοροϊδεύετε εδώ μέσα; Ποια ποινή τώρα; Ό,τι θέλουν κάνουν, όπου θέλουν πηγαίνουν. Σας έδωσα παράδειγμα το Βαγιοχώρι.

Σας τα λέω όχι γιατί έχω διάθεση να αντιδικήσω μαζί σας. Είμαι ο τελευταίος που θα μπορούσα να είμαι ρατσιστής, γιατί εγώ είμαι γιος μεταναστών. Μεγάλωσα στη Γερμανία, πήγα σχολείο στη Γερμανία, ένιωσα τον ρατσισμό στο πετσί μου ως μετανάστης. Ο πατέρας μου ανθρακωρύχος ήταν και του συμπεριφέρονταν σαν πράγμα οι Γερμανοί οι φίλοι μας, οι φίλοι σας, όχι οι φίλοι μας. Φέρονταν στον πατέρα μου σαν πράγμα στα ανθρακωρυχεία. Ξέρω τι σημαίνει ρατσισμός.

Όμως, είναι άλλο πράγμα αυτό και άλλο να φτάνουμε στο σημείο να αφήνουμε ελεύθερο τον οποιονδήποτε έρχεται τώρα, να του δίνουμε παροχές και ο Έλληνας να βρίσκεται στο περιθώριο. Αυτό είναι ρατσισμός. Το δεύτερο είναι.

Θα ήθελα με πολλή συμπάθεια, κύριοι συνάδελφοι του ΣΥΡΙΖΑ, να σας πω το εξής: Είναι πολύ δύσκολη η περίοδος που διανύουμε. Θέλει μέτρο και σοβαρότητα. Tweet όπως αυτό, «Όταν γυρίσω…», του Ευρωβουλευτή σας -θα το καταθέσω στα Πρακτικά- παραφράζοντας τη ρήση του Καραϊσκάκη, στην παρούσα χρονική συγκυρία είναι το λιγότερο απαράδεκτο. Είναι Ευρωβουλευτής σας ο κ. Κούλογλου. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περιμένω από τον ΣΥΡΙΖΑ, λοιπόν, να καταδικάσει αυτήν τη φράση. Υπάρχει tweet. Πάρτε το, αν θέλετε. Από εκεί το τύπωσα εγώ.

Υπάρχει και το γνωστό που λέει ο κ. Κατσώχας, γνωστός δημοσιογράφος που τον βάλατε εσείς στην ΕΡΤ. Έκανε εκπομπή και βγαίνει και τους λέει: «Όταν γυρίσω, θα σας κάνω αυτό». Ο Χριστός και η Παναγία! Μαζέψτε τους. Αυτό συμβαίνει σε μια κρίσιμη στιγμή. Μετά, αν θέλετε, όπως ο άλλος ο κύριος που έχει πάρει τη μισή Αθήνα, ο κ. Τατσόπουλος, πρώην Βουλευτής εδώ, κάνετε το ίδιο και εσείς, αν μπορείτε. Μετά.

Αυτά δεν γίνονται και κυρίως δεν μπορώ να ακούω από συριζαίους στα social media να λένε ότι «θα λογαριαστούμε μετά». Στα βουνά θα κάνουμε το τρίτο αντάρτικο; Έχουμε θέμα. Πρέπει να σώσουμε την Ελλάδα, τα παιδιά μας. Μαζέψτε τους. Δεν είστε 3%. Είστε 28%, 30%, 32%, δεν ξέρω πόσο είστε. Μπορεί να κυβερνήσετε ξανά την Ελλάδα. Δεν ξέρω τι θα αποφασίσει ο λαός. Μπορεί να σας ψηφίσει ξανά. Όμως, εν πάση περιπτώσει, μαζέψτε τους. Δεν γίνονται αυτά τα πράγματα.

Από την άλλη, θα σας πω, κύριε Μουζάλα, και εσάς προσωπικά. Σας παρακολουθώ παντού. Στο «CONTRA» είχατε πει ότι τα παράνομα κέντρα, οι δομές είναι βάρβαρα και κλειστά. Το είχατε πει σε συνέντευξή σας. Στις 18-10-2019 στον «ΣΚΑΪ» είχατε πει ότι είστε υπέρ των κλειστών κέντρων. Τι προτείνετε; Στο «KONTRA» είχατε πει σε τηλεοπτική εκπομπή -υπάρχει το βίντεο, ανέβηκε από την «Ομάδα Αλήθειας», νομίζω- ότι τα κλειστά κέντρα είναι παράνομα και βάρβαρα. Το είχατε πει. Υπάρχει το βίντεό σας. Μπορεί να κάνατε λάθος τότε. Στις 18-10-2019 στον «ΣΚΑΙ» είστε υπέρ των κλειστών κέντρων. Θέλω να ακούσω τον ΣΥΡΙΖΑ τι ακριβώς θέλει. Εμείς θέλουμε μια πρόταση που διαφωνείτε εσείς και έχετε το δικαίωμα. Προς Θεού! Δημοκρατία έχουμε. Όμως, θέλω να ακούσω την πρόταση του ΣΥΡΙΖΑ ποια είναι ή ποια είναι η πρόταση του ΚΚΕ. Όμως, όχι με το εάν και εφόσον η Ευρώπη ανοίξει τα σύνορα. Όχι. Ξεχάστε το αυτό. Δεν τα ανοίγει. Αυτό το ξεχνάμε. Εδώ μέσα να μη λέμε στον κόσμο ανοησίες ούτε πομφόλυγες. Η Ευρώπη δεν υπάρχει. Δεν δέχεται άλλους. Τέλος.

Άρα, τι κάνουμε τώρα; Αν άνοιγε τα σύνορά της, σαφώς να γίνουμε τράνζιτ, να πάνε όπου θέλουν. Δεν έχω κανένα πρόβλημα εγώ. Να πάνε όπου θέλουν. Όμως, δεν τους θέλουν. Θέλω πρόταση να ακούσω από τον ΣΥΡΙΖΑ. Δεν ακούω πρόταση και με ενοχλεί.

Από την άλλη, είναι απορίας άξιο πώς η Νέα Δημοκρατία -και θα το πω με πολλή συμπάθεια - δεν έχει αντιληφθεί ότι σήμερα αυτοδιαψεύδεται. Βγαίνει ο Πρωθυπουργός της χώρας στις 19 Μαρτίου του 2020 και λέει ότι επεκτείνεται ο έκτακτος μισθός των 800 ευρώ και σε όσους απασχολούνται σε επιχειρήσεις, οι οποίες εξακολουθούν να λειτουργούν με μείωση του τζίρου, αλλά και σε όλους τους ελεύθερους επαγγελματίες και αυτοαπασχολούμενους. Στις 20 του μηνός, την επόμενη μέρα, βγαίνει ο Βρούτσης ο Υπουργός και το διαψεύδει. Είναι tweet του Πρωθυπουργού.

Πάμε παρακάτω. Όταν ο Πρωθυπουργός δεσμεύεται και την επόμενη μέρα ο Υπουργός, ο Βρούτσης, τον αυτοδιαψεύδει -στους ελεύθερους επαγγελματίες αναφέρομαι τώρα- υπάρχει πρόβλημα με το σχέδιό σας. Δεν μπορεί σήμερα να λέει αυτό ο Πρωθυπουργός και αύριο να το διαψεύδει ο άλλος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από την άλλη, απορώ που έκανε διάγγελμα ο Πρωθυπουργός της χώρας και διακινούνταν ήδη τα φυλλάδια που θα υπογράφαμε για να πάρουμε άδεια. Πριν μιλήσει ο Πρωθυπουργός, μία ώρα πριν, εμένα μου είχε έρθει στο δικό μου το Tweeter το φυλλάδιο διακίνησης για να μεταφερθεί ο κόσμος.

Πόσο σοβαρό είναι για μια Κυβέρνηση, πριν μιλήσει ο Πρωθυπουργός, να διακινούνται τα χαρτιά αυτά και τα έγγραφα του ελληνικού δημοσίου; Πείτε μου εσείς τι κυβέρνηση είστε. Αυτό έγινε μία ώρα πριν το διάγγελμα του Πρωθυπουργού.

Προσπαθώ να σας πω, λοιπόν, ότι πρόχειρα κυβερνάτε, πραγματικά πρόχειρα.

Και αυτή η κόντρα με τον κ. Τσιόδρα μεταξύ ΣΥΡΙΖΑ και Νέας Δημοκρατίας ας σταματήσει. Οι μεν υπερασπίζονται τον Τσιόδρα, οι άλλοι είναι ενάντια του Τσιόδρα. Το πρόβλημα της χώρας δεν είναι ο Τσιόδρας. Εγώ διαβάζω πολύ Facebook και ασχολούμαι με το Tweeter κ.λπ.. Θέλω να πω το εξής: Ο κάθε Τσιόδρας θα κάνει τη δουλειά του και θα φύγει. Εμείς θα μείνουμε εδώ να πολεμήσουμε το πρόβλημα. Μπορεί να αλλαχθεί και αύριο το πρωί. Τον χρησιμοποιούν καλώς ή κακώς, κάνει τη δουλειά του καλώς ή κακώς, θα φανεί στην πορεία. Όμως, ας σταματήσει αυτή η ψευτοαντιδικία μεταξύ ΣΥΡΙΖΑ και Νέας Δημοκρατίας για τα ήσσονος σημασίας ζητήματα και να δούμε τα μείζονα. Και τα μείζονα είναι ότι δεν ακούω προτάσεις από τα άλλα κόμματα για το θέμα των λαθρομεταναστών.

Πάμε στον Έβρο, κύριοι συνάδελφοι. Διάβαζα τη «ΧΟΥΡΙΕΤ» σήμερα το πρωί. Ο Ερντογάν αποφάσισε να αφήσει τριάντα χιλιάδες ποινικούς ελεύθερους. Χθες το βράδυ το αποφάσισε και σήμερα ανακοινώθηκε. Τριάντα χιλιάδες ποινικούς. Μου θυμίζει λίγο την Αλβανία. Δεν μιλάμε τώρα για πλημμεληματάκια. Πρόκειται για ποινικούς. Αμολάει τριάντα χιλιάδες.

Να είστε βέβαιοι ότι δεν τους αμολάει για τη χώρα του. Να είμαστε έτοιμοι για άλλου είδους πράγματα στην πορεία αυτή. Να είμαστε προετοιμασμένοι για πολλά πράγματα που δεν φανταζόμασταν ούτε οι ίδιοι.

Γι’ αυτό και λέει ότι πρέπει να θωρακίσουμε τα σύνορά μας πραγματικά, κύριε Μηταράκη, αφού μπαίνουν κάθε μέρα. Τι μου λέτε τώρα, «θωρακίστε τα σύνορά σας»; Εδώ πήγε ο κ. Στεφανής στα Ίμια και τον πέταξαν με τις κλωτσιές οι Τούρκοι τώρα. Και δεν θέλω να το πω εδώ πέρα τώρα, γιατί είναι Βουλή. Τον παρενόχλησαν και τον έδιωξαν. Πήγε στην Καλόλιμνο. Είναι πράγματα που τα κρύβετε, γιατί επικοινωνιακά ελέγχετε όλα τα κανάλια. Όλα τα κανάλια λένε: «Ζήτω η Νέα Δημοκρατία!». Δεν υπάρχει ΣΥΡΙΖΑ. Του πετάει μια δήλωση. Δεν υπάρχει ΚΚΕ, παρά μόνο μια δηλωσούλα. Καλά, εμείς δεν υπάρχουμε έτσι και αλλιώς, αλλά δεν έχει σημασία. Λένε «Ζήτω η Νέα Δημοκρατία!» και τι μεγάλο κόμμα είναι, τι μεγάλη Κυβέρνηση είναι, τι τεράστια Κυβέρνηση είστε, τι μεγάλος ηγέτης είναι ο Πρωθυπουργός! Αφού το πιστεύω και εγώ πλέον. Λέω: «Δεν γίνεται όλοι αυτοί να έχουν άδικο και εγώ να έχω δίκιο. Κάτι δεν πάει καλά». Δηλαδή, είναι τεράστιος ηγέτης!

Δεν είναι έτσι η διακυβέρνηση. Εδώ μιλάμε για καθεστωτική αντίληψη.

Και πάμε στα παραμύθια τα υπόλοιπα.

Παραμύθι: Πάιατ! Πού είναι, ρε παιδιά, ο Αμερικανός, ο φίλος σας; Έχετε βγει φωτογραφίες όλη η Νέα Δημοκρατία εκεί με τον Πάιατ, τον Πρέσβη. Πού είναι η βοήθεια των Αμερικάνων, να έρθει να μας βοηθήσει; Πού είναι τα αμερικανικά dollars των επενδύσεων και όλα αυτά τα παραμυθάκια που μας λέγατε με τον Πάιατ ότι θα μας έφερνε επενδύσεις; Και ο ΣΥΡΙΖΑ τα ίδια έλεγε. Όταν πήγαινε στην Αμερική ο κ. Τσίπρας και ο κ. Παππάς έλεγαν ότι θα μας φέρουν επενδύσεις οι Αμερικανοί.

Καταλάβετέ το. Μας δουλεύουν όλοι. Μας πήραν χαμπάρι ότι είμαστε μπόσικοι -που λένε στο χωριό μου- και μας κάνουν ό,τι θέλουν. Ούτε επενδύσεις!

Ποιοι βοήθησαν την Ευρώπη, όμως; Η κακή η Κίνα και η κακή η Ρωσία βοήθησαν την Ιταλία. Η Γερμανία έκλεισε τα σύνορα, τα ρήμαξε. Και δεν αντιδικώ με κανέναν από εσάς. Καλά κάνετε. Είναι δικαίωμά σας και επιλογή σας. Η στρατηγική επιλογή σας είναι η Αμερική. Δικαίωμά σας, δεν θα αντιδικήσουμε σε αυτό. Θέλω, όμως, να υπάρχουν σχέσεις «win-win», να κερδίζει η Ελλάδα κάτι, να κερδίζουμε. Αν δεν κερδίζουμε, δεν υπάρχει σωτηρία.

Γερμανία: Μόλις είδε τα ζόρια στην οικονομία της η Γερμανία -για 30 δισεκατομμύρια ευρώ μας έβαλε στα μνημόνια εμάς- ρίχνει στην αγορά 850 δισεκατομμύρια ευρώ, όχι όμως για την Ευρωπαϊκή Ένωση, αλλά για την πάρτη της.

Όσο για το ευρωομόλογο, μόνο οκτώ, εννιά χώρες το θέλουν από ό,τι μαθαίνω. Οι υπόλοιπες κάνουν τη μούγκα. Δεν μιλάνε, κύριοι συνάδελφοι. Μόνο ο Πρωθυπουργός -και προς τιμήν του- τρέχει μαζί με τους υπόλοιπους να βγάλουμε το ευρωομόλογο. Σωστή επιλογή! Οι άλλες κυβερνήσεις γιατί δεν μιλάνε; Να σας πω εγώ: Γιατί είναι δορυφόροι των Γερμανών και δεν θέλουν οι Γερμανοί να τις στριμώξουν.

Καταλάβετέ το: Η γερμανική Ευρώπη πρέπει να τελειώσει! Πρέπει να τελειώσει! Εδώ μπλοκάρουν οι Γερμανοί εξαγωγές ιατροφαρμακευτικού υλικού και οι Ιταλοί! Ο σώζων εαυτόν σωθήτω! Μόνοι είμαστε!

Και το χειρότερο δεν το καταλάβατε τώρα. Έχετε στρεβλή αντίληψη για την οικονομία. Η ελληνική οικονομία βασίζεται στο 80% στην παροχή υπηρεσίας. Μόνο 20% είναι η βιομηχανία. Όταν περάσει η κρίση του κορωνοϊού, κύριοι συνάδελφοι, αυτοί που θα ανανήψουν θα είναι αυτοί που θα παράγουν. Θα παράγουν βιομηχανικά προϊόντα για εξαγωγή, βιομηχανικά προϊόντα για κατανάλωση. Εμείς τι θα παράγουμε; Θα παράγουμε τραπεζοκαθίσματα σε ξενοδοχεία; Τι θα παράγουμε; Για πείτε μου εσείς. Τίποτα! Άρα, θα έχουμε πάλι δυσκολία στην ανάνηψη.

Είναι σημαντικό να καταλάβετε, τι σημαίνει ανάνηψη της οικονομίας. Άρα, αλλάξτε ρότα περί της παροχής υπηρεσίας, να κάνουμε βιομηχανικό μοντέλο μέσα από τον πρωτογενή τομέα, τέταρτη και πέμπτη γενεά.

Και κλείνοντας, θα ήθελα να παραθέσω σειρά λαθών που έχει κάνει η Νέα Δημοκρατία, σε σχέση με τον κορωνοϊό.

Θα μείνω στο σημαντικό ζήτημα για μένα που το προσπερνούν πολλοί εδώ μέσα. Το είχαμε πει από την πρώτη στιγμή: «Κλείστε την ιστορία αυτή, να μην κυκλοφορεί για δεκαπέντε μέρες κάνεις!». Ο ένας κυκλοφορεί με το σκυλάκι του, ο άλλος με το γατάκι του.

Και βοηθάει που δεν κυκλοφορούν σήμερα, κύριε Υπουργέ, ο καιρός. Αν ο καιρός ήταν καλός, θα χρειαζόταν ένα εκατομμύριο και δύο εκατομμύρια και τρία εκατομμύρια και πέντε εκατομμύρια αστυνομικοί για να μαζεύουν τον κόσμο από τους δρόμους.

Εάν δεν πάρετε γρήγορα μέτρα, στις 20 Απριλίου, που θα είναι η ημερομηνία κορυφώσεως του προβλήματος, θα κάνουμε κακό απολογισμό. Και δεν το εύχομαι. Μακριά από εμάς αυτή η ευχή! Κάντε σωστούς υπολογισμούς. Διότι τα μέτρα που αναγγέλλετε με δόσεις τα δίνετε. Κάνετε τον Έλληνα Μιθριδάτη. Του δίνετε δοσολογία δηλητηρίου. «Πάρε ένα σήμερα, πάρε ένα αύριο». Να κάνει διάγγελμα ο Υπουργός. Να βγει ο Άδωνις στο Υπουργείο. Να βγει ο άλλος Υπουργός. Να ξαναβγεί το πρωί. Σε όλα τα κανάλια Υπουργοί είναι. Ανοίγεις το ένα κανάλι και το άλλο και είναι όλο οι Υπουργοί. Βγαίνουν και λένε τα ίδια πράγματα. Και κάθε δυο μέρες ανακοινώνονται καινούργιες προτάσεις.

Καταθέσαμε προτάσεις στον Πρωθυπουργό. Κάντε τες πράξη! Δεν μπορείτε τους μακροχρόνια ανέργους να τους έχετε απέξω! Ξέρετε τι σημαίνει «μακροχρόνια άνεργος»; Δεν έχει δουλειά! Και έχετε μόνο τους ανέργους με το επίδομα. Βάλτε τους και αυτούς μέσα!

Υπάρχουν και άλλες προτάσεις. Τους δικηγόρους τους βγάλατε απέξω. Όσον αφορά τους δικηγόρους, έκλεισαν δικαστήρια. Δεν δουλεύουν τα δικαστήρια! Σας λέω πράγματα που ισχύουν και είναι πραγματικότητα. Ζείτε εκτός πραγματικότητας; Όταν λέμε «οριζόντια μέτρα»-και έχει δίκιο ο ΣΥΡΙΖΑ εδώ και «μπράβο» του, το είπαμε και εμείς- εννοούμε οριζόντια μέτρα. Αν δεν πάρετε οριζόντια μέτρα για όλες τις τάξεις, για όλα τα επαγγέλματα, για όλες τις βαθμίδες, θα υπάρχει πρόβλημα στην πορεία.

Και επίσης, υπάρχει και το θέμα με τις αποδείξεις: Δεν μπορεί να μαζεύει 30% των εσόδων του ο άνθρωπος με τις αποδείξεις ή με τις κάρτες, αφού δεν λειτουργεί η αγορά. Σταματήστε το!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και κλείνω με αυτό: Για να καταλάβετε πόσο αφελείς στη διακυβέρνηση είστε, πήγατε πριν από μια βδομάδα και κλείσατε, κύριε Υπουργέ, τις επιχειρήσεις που πουλάνε ξύλα. Έτσι, κλείνουν, γιατί όταν περνάει ένα χρονικό διάστημα ημερομηνιακό, σταματούν οι επιχειρήσεις να πουλούν ξύλα. «Κάντε παράταση», είπα στον Υπουργό. Ακόμα δεν το έκανε. Δηλαδή, στη Βόρεια Ελλάδα που κάνει ψοφόκρυο χρειάζεται ξύλα ο άλλος. Δηλαδή, είναι απλά πραγματάκια, τα οποία δεν τα κάνετε.

Και βέβαια, το χειρότερο από όλα -και κλείνω εδώ- θα σας το πω πολύ απλά: Εμείς μπορεί να έχουμε 200 ευρώ, 300 ευρώ να κάνουμε ένα τεστ, να πάμε να τα ακουμπήσουμε στον επιχειρηματία. Και καλά κάνουμε. Ο φτωχός που δεν έχει 200 ευρώ, 300 ευρώ να πάει να κάνει τεστ, δεν πρέπει να βοηθηθεί από την πολιτεία, ώστε να είναι ήσυχος ότι το παιδί του, η γυναίκα του, οι συγγενείς του, οι φίλοι του δεν κινδυνεύουν και δεν είναι κινητή βόμβα;

Φίλες και φίλοι -κύριε Πρόεδρε, σας ευχαριστώ πάρα πολύ- κύριοι της Νέας Δημοκρατίας, εμείς μπήκαμε εδώ για να σας κάνουμε προτάσεις. Θα σας κάνουμε και κριτική. Θα έχουμε, όμως και προτάσεις, κύριε Υπουργέ. Μπορεί να διαφωνούμε σε αυτό και να έχετε άλλη αντίληψη, κύριοι Υπουργοί. Κάνουμε προτάσεις. Θα τις δεχθείτε στο τέλος. Θα τους πάτε στα ακατοίκητα νησιά, γιατί θα έρχονται συνεχώς. Δεν μπορείτε να ασφαλίσετε το Αιγαίο μόνοι σας. Δεν γίνεται. Έχετε μια φοβία στη λέξη «νόμος» και «τάξη» στη χώρα.

Εμείς είμαστε υπέρ του νόμου και της τάξης και υπέρ του συνθήματος: «Πρώτα η Ελλάδα, πρώτα οι Έλληνες και μετά όλοι οι άλλοι!». Κάντε το πράξη και είμαστε μαζί σας!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Τελείωσαν οι εισηγητές και οι αγορητές και εισερχόμαστε τώρα στους Κοινοβουλευτικούς Εκπροσώπους.

Πάντως, κύριε Πρόεδρε, να πω και το εξής: Πρέπει να παραδεχτούμε όλοι ότι οι Έλληνες, οι συμπατριώτες μας, έδειξαν αξιοζήλευτη πειθαρχία στα μέτρα που πήραμε, τηρουμένων των αναλογιών, πράγμα που αναγνωρίζεται.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και καλά έκαναν!

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, τώρα δεν είναι επί της ουσίας.

Και όσον αφορά κάποια ζητήματα που ακούμε και από πολιτικά πρόσωπα και από δημοσιογράφους, στηρίζονται σε εσφαλμένη προϋπόθεση. Δεν είναι, όμως, του παρόντος να τα πούμε. Εάν δεν υπάρχει η προϋπόθεση αυτή, δεν θα μπορεί να γίνουν. Δεν μπορεί να λέμε πράγματα που στηρίζονται σε εσφαλμένη προϋπόθεση. Δεν αναφέρομαι σε εσάς. Το λέω γενικώς.

Ο Κοινοβουλευτικός Εκπρόσωπος του ΜέΡΑ25, ο κ. Κλέων Γρηγοριάδης, έχει τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σήμερα είναι τα γενέθλια του ΜέΡΑ25, καθώς το κόμμα μας ιδρύθηκε στις 26 Μαρτίου 2018, δύο χρόνια ακριβώς πριν από τη σημερινή μέρα. Σήμερα, λοιπόν, πριν από λίγη ώρα, ο Γραμματέας του κόμματός μας, του ΜέΡΑ25, ο Γιάνης Βαρουφάκης, ανακοίνωσε ότι το σημαντικό χρηματικό ποσό, το οποίο θα διαθέταμε για το συνέδριό μας, αλλά και το μεγαλύτερο δυνατό μέρος της κρατικής επιχορήγησης που μας αναλογεί ως κόμμα, εμείς θα το διαθέσουμε για να υποστηρίξουμε δράσεις αλληλεγγύης και να αναλάβουμε πρωτοβουλίες εστιασμένες σε κοινωνικές ομάδες, οι οποίες μέσα σε αυτή την τραγική συγκυρία βρίσκονται εντελώς έξω από κάθε κρατικό πλαίσιο πρόληψης, προστασίας και βοήθειας.

Παράλληλα, το ΜέΡΑ25 ζητά από το κράτος να κάνει και εκείνο με τη σειρά του τρία μικρά βήματα αλληλεγγύης που μπορούν και -πιστέψτε με- πρέπει να γίνουν σήμερα.

Πρώτον, αμέσως παροχή χρεωστικών καρτών σε τριακόσιες χιλιάδες ευάλωτα άτομα ή οικογένειες που δεν θα λάβουν τα 800 ευρώ, επειδή είναι αχαρτογράφητοι, αυτοαπασχολούμενοι, άστεγοι κ.λπ.. Κάθε κάρτα από αυτές θα πρέπει να έχει πίστωση 300 ευρώ τον μήνα, για έξι μήνες τουλάχιστον. Αυτό θα είναι μια σημαντική ενίσχυση για τους ανυπεράσπιστους συνανθρώπους μας που τώρα έχουν μείνει έξω από κάθε δίχτυ κρατικής προστασίας.

Δεύτερον, κατάργηση αμέσως του «ΗΡΑΚΛΗ», των πωλήσεων δηλαδή των κόκκινων δανείων μας σε αρπακτικά funds και βέβαια, κατάργηση άμεσα όλων των πλειστηριασμών.

Τρίτον, κατάργηση -αυτονόητα, θα έλεγε κανείς- της προπληρωμής φόρου για τον τρέχοντα χρόνο. Είναι αστείο να μιλάμε καν για καταβολή το 2020 του 95% του φόρου επιχειρήσεων των κερδών του 2019 -υπολογισμένο μάλλον εννοώ πάνω στη βάση των κερδών του 2019- που πολύ απλά, το 2020, αυτά τα κέρδη απλώς δεν θα υπάρχουν.

Κυρίες και κύριοι Βουλευτές, εν μέσω της πανδημίας του COVID-19, γνωστού σε όλους μας και ως κορωνοϊού, ενός ιού, ο οποίος -επιτρέψτε μου να πω- έχει σαρώσει ήδη όλα τα σύνορα που έχουν ορθώσει οι άνθρωποι πάνω σε αυτή τη γη, σήμερα, σαν να μας κατευθύνει μια αόρατη φάρσα της ιστορίας, καλούμαστε να επικυρώσουμε δύο πράξεις νομοθετικού περιεχομένου που αφορούν σύνορα.

Δεν θα σχολιάσω εδώ τις δύο πράξεις νομοθετικού περιεχομένου, καθώς το έκανε –επαρκέστατα, μάλιστα- η ειδική αγορήτρια μας, η κ. Φωτεινή Μπακαδήμα.

Θα σας πω απλώς ότι αντί αυτών των αδιέξοδων πράξεων νομοθετικού περιεχομένου ως ΜέΡΑ25 προτείνουμε, πρώτον, τη διαφύλαξη του δικαιώματος αίτησης ασύλου, ένα δικαίωμα που σε καμμία πολιτισμένη χώρα δεν μπορεί ποτέ να ανασταλεί. Δεύτερον, προτείνουμε την άσκηση της μέγιστης δύναμης πίεσης, αλλά και παραπάνω από αυτήν αν χρειαστεί, θέτοντας βέτο στα πάντα έναντι των Βρυξελλών, μέχρι να τους εξαναγκάσουμε -και να είστε σίγουροι ότι με αυτόν τον τρόπο θα τους εξαναγκάσουμε- να αποδεχτούν τους πρόσφυγες και να καταμερίσουν ισότιμα, αναλογικά και δημοκρατικά σε όλα τα κράτη μέλη της Ευρωπαϊκής μας Ένωσης αυτούς τους ανθρώπους.

Ονειρευόμαστε μια ανοιχτή Ελλάδα με ελεγχόμενα, ασφαλώς, σύνορα, μια Ελλάδα, όμως, που δεν θα μετατραπεί ποτέ σε ένα τεράστιο στρατόπεδο συγκέντρωσης της Ευρωπαϊκής Ένωσης. Ονειρευόμαστε μια Ελλάδα που δεν θα καταντήσει ποτέ ο «αυτοφωράκιας» -συγγνώμη για την έκφραση- της Ευρώπης, ο οποίος «αυτοφωράκιας» έχει προσληφθεί για να παραβιάζει εκ μέρους της τις αρχές της ευρωπαϊκής αλληλεγγύης και το Διεθνές Δίκαιο, έτσι ώστε να έχουν την πολυτέλεια να μην το παραβιάζουν οι κυβερνήσεις της Αυστρίας, της Γερμανίας, της Ουγγαρίας, της Κροατίας κ.λπ.. Όλες είναι Αριστερές κυβερνήσεις, όπως θα προσέξατε.

Κλείνοντας, θα μου επιτρέψετε να πω δυο λόγια και πάλι για το θέμα με το οποίο άρχισα αυτήν την ομιλία μου, την τεράστια απειλή που μαζί με τον υπόλοιπο πλανήτη αντιμετωπίζει η χώρα μας.

Κυρίες και κύριοι Βουλευτές της Συμπολίτευσης, είμαστε χαρούμενοι που μπορούμε για πρώτη φορά αυτή τη στιγμή να σας αναγνωρίσουμε ότι ως Κυβέρνηση εγκαίρως αναγνωρίσατε το μέγεθος του προβλήματος και εγκαίρως πήρατε μέτρα, τα οποία ήταν, μάλιστα, στην απολύτως σωστή κατεύθυνση. Μπράβο σας! Με εξαίρεση, βέβαια, τη χαρακτηριστική ολιγωρία που επιδείξατε, σχετικά με την απαγόρευση των μαζικών θρησκευτικών τελετών. Τι να κάνουμε, όμως; Κανείς δεν είναι τέλειος. Για αυτό, το προσπερνάμε.

Αυτό που δεν μπορούμε σε καμμία περίπτωση, όμως, να προσπεράσουμε είναι ότι σήμερα, έναν ακριβώς μήνα μετά από το πρώτο κρούσμα κορωνοϊού στην πατρίδα μας, το σύστημα υγείας μας παραμένει εντελώς ανοχύρωτο σε γιατρούς, υγειονομικό προσωπικό και αναλώσιμα μέσα προστασίας για αυτούς τους ανθρώπους.

Δεν μπορούμε σε καμμία περίπτωση να προσπεράσουμε το γεγονός ότι ακούγεται σαν κακόγουστο αστείο, ότι ζητάτε να προσλάβετε στο Εθνικό Σύστημα Υγείας μόλις δύο χιλιάδες ανθρώπους με ελάχιστους, μάλιστα, εξ αυτών να είναι γιατροί. Και αυτούς, όπως και τους υπόλοιπους -εννοώ τους νοσηλευτές και το υπόλοιπο προσωπικό- θέλετε να τους προσλάβετε με σύμβαση ορισμένου χρόνου.

Ξέρετε, δηλαδή, τι λέτε σε αυτούς τους ανθρώπους, αγαπητοί συνάδελφοι; Τους λέτε: «Θυμάστε που χρόνια τώρα απορρίπταμε όλες τις αιτήσεις σας για μόνιμη πρόσληψη στο Εθνικό Σύστημα Υγείας, αν και πληρούσατε όλες τις προϋποθέσεις, και με το παραπάνω, και αν και επίσης, σας είχαμε όλους ανάγκη για να μην υπολειτουργεί αυτό το σύστημα, αλλά δεν μας άφηνε η Τρόικα; Ε, τώρα, λοιπόν, που χάνουμε συνανθρώπους μας, τώρα που καταρρέει το σύμπαν γύρω μας, αυτή η ίδια Τρόικα συνεχίζει να μη μας αφήνει και εμείς συνεχίζουμε να την ακούμε. Ζητάμε, λοιπόν, σήμερα από εσάς τους γιατρούς μας και τους νοσηλευτές μας και μάλιστα, χωρίς καμμία ντροπή, να έρθετε να βάλετε σε άμεσο κίνδυνο τη ζωής σας, να σας ξεζουμίσουμε και αν καταφέρετε τελικά να επιβιώσετε από αυτό το ρίσκο και ενώ στο μεταξύ –μεταφορικά- θα σας έχουμε ψοφήσει στην κούραση, όταν με το καλό τελειώσει αυτή η περιπέτεια ή άντε το πολύ σε κανένα χρόνο αργότερα, θα σας στείλουμε πίσω στα σπίτια σας και τους περισσότερους από εσάς στην παλιά γνώριμή σας, την ανεργία».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω αμέσως, κύριε Πρόεδρε, σε ένα λεπτό.

Ξέρετε, κυρίες και κύριοι συνάδελφοι, ποιο είναι το εκπληκτικό που οι αρμόδιοι όλων των κυβερνήσεων δεν θέλουν ή -ακόμα χειρότερα- δεν δύνανται καν να δουν και να καταλάβουν; Ξέρετε ποιο είναι; Είναι ότι συντριπτικά περισσότεροι από τους γιατρούς μας και τους νοσηλευτές μας τιμούν τον όρκο του Ιπποκράτη που πήραν. Συνεπώς, παρά τη βάναυσα προσβλητική στάση του κράτους μας απέναντί τους όλον αυτόν τον καιρό που περίμεναν, αλλά και το τελευταίο διάστημα, που τους παρακαλάμε χωρίς καν να σκοπεύουμε να τους μονιμοποιήσουμε, αυτοί, εντούτοις, θα κάνουν και πάλι την εθνική μας έκπληξη και θα ανταποκριθούν -ένας θεός ξέρει γιατί- δίνοντας το παρών και αποδεικνύοντας συγχρόνως, πως όλοι οι αρμόδιοι των κυβερνήσεων, που τόσο καιρό αποφάσιζαν για το μέλλον τους, για το αν αυτοί οι άνθρωποι θα έχουν εργασία ή θα είναι άνεργοι μετά από τόσα χρόνια σπουδών που έχουν κάνει, όλοι αυτοί οι αρμόδιοι δεν έχουν καν το ανάστημα, ώστε να τους κοιτάξουν στα μάτια.

Προλαβαίνετε, λοιπόν, να σοβαρευτείτε, να αντιληφθείτε το ιστορικό μέγεθος των περιστάσεων και να προσλάβετε αμέσως, χθες το βράδυ, έξι χιλιάδες γιατρούς και άλλους τόσους νοσηλευτές και μάλιστα, για πάντα, όχι για να τους ευχαριστήσετε για την προσφορά τους, όχι σαν αντάλλαγμα, αλλά απλώς, γιατί τους έχουμε χρόνια τώρα απόλυτη ανάγκη και μας λείπουν. Και αφού τους προσλάβετε, να τους εξασφαλίσετε αμέσως και απόλυτα, αγοράζοντας χθες το βράδυ, όλα τα αναλώσιμα προστατευτικά και τον εξοπλισμό που χρειάζονται.

Είναι καιρός, αγαπητοί συνάδελφοι του ελληνικού Κοινοβουλίου, να κοιταχτούμε επιτέλους όλοι μας στα μάτια εδώ μέσα και μπρος στο φάσμα της άδικης απώλειας των συνανθρώπων μας να γράψουμε, επιτέλους, μεγαλοπρεπώς την Τρόικα στα παλιά μας τα παπούτσια.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Πριν δώσω τον λόγο στον Κοινοβουλευτικό Εκπρόσωπο της Ελληνικής Λύσης, τον κ. Βιλιάρδο, θα δώσω τον λόγο για δύο λεπτά στον Υπουργό Ανάπτυξης και Επενδύσεων για να αναπτύξει την τροπολογία.

Σας ακούμε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σας ενδιαφέρει, κύριε συνάδελφε, γιατί μπορεί να θέλετε να τοποθετηθείτε.

Καταθέσαμε μία τροπολογία, η οποία έχει τον εξής επείγοντα χαρακτήρα και κρατείται για τον εξής λόγο: Όπως όλοι γνωρίζετε, υπάρχει έλλειψη σε αντισηπτικά, μαντηλάκια αντισηπτικά κ.λπ. στα σούπερ μάρκετ και στην αγορά γενικώς.

Η συνολική δυνατότητα παραγωγής σήμερα των υπαρχόντων εργοστασίων καλύπτει περίπου την ημερήσια ζήτηση, παρότι βάλαμε πλαφόν αρχικά τρία ανά πελάτη και στη συνέχεια, δύο ανά πελάτη. Και με δύο, όμως, ανά πελάτη, η ημερήσια κατανάλωση υπερβαίνει κατά πολύ τη δυνατότητα της παραγωγής που έχουμε στην Ελλάδα, η οποία ήταν πριν την κρίση κάτω από διακόσιες χιλιάδες την ημέρα και τώρα, έχει αυξηθεί, με όλα τα μέτρα που πήραμε και την επείγουσα εισαγωγή αιθυλικής αλκοόλης, περίπου στις πεντακόσιες χιλιάδες.

Για να μπορέσουμε να αυξήσουμε την ημερήσια παραγωγή και να καλύψουμε τη ζήτηση, καταθέτουμε, λοιπόν, αυτή την τροπολογία, η οποία κάνει το εξής: Σήμερα, για να γίνει παραγωγή αντισηπτικών, μια βιομηχανία παίρνει δύο ειδών άδειες. Η πρώτη είναι η άδεια παραγωγής και η δεύτερη είναι η άδεια διάθεσης. Και οι δύο άδειες δίνονται από τον ΕΟΦ. Ο χρονικός ορίζοντας της εκδόσεως της άδειας παραγωγής από τον ΕΟΦ είναι σήμερα περίπου ενάμισης χρόνος. Άρα, δεν καλύπτει τον επείγοντα χαρακτήρα της παρούσης περιόδου.

Για να το επιταχύνουμε, λοιπόν, έχουμε κάνει το εξής, το οποίο τονίζω: Μόνον για τις επιχειρήσεις που έχουν ήδη άδεια παραγωγής φαρμακευτικών ή καλλυντικών προϊόντων, δηλαδή εργοστάσια που ήδη λειτουργούν, που τα γνωρίζει ο ΕΟΦ και τα έχει ελέγξει ο ΕΟΦ, αλλά δεν είχαν μέχρι τώρα πάρει άδεια παραγωγής αντισηπτικού, αλλά είχαν πάρει άδεια παραγωγής φαρμάκων ή είχαν πάρει άδεια παραγωγής καλλυντικών, για αυτές και μόνον τις επιχειρήσεις δίνουμε αυτόματα την άδεια της παραγωγής, ώστε να μετατρέψουν την παραγωγή τους από παραγωγή καλλυντικών και άλλων φαρμάκων σε παραγωγή αντισηπτικών. Ο ΕΟΦ δίνει την άδεια της διάθεσης με την ενεργοποίηση του άρθρου 55 του ΕΟΦ και του Κανονισμού του, σύμφωνα με την ευρωπαϊκή οδηγία 2012/528. Δηλαδή, κάνει έλεγχο επί των παραγομένων προϊόντων στα χημεία του, ελέγχει ότι αυτά τα παραγόμενα προϊόντα είναι πράγματι αντισηπτικά κατά τον τρόπο που ορίζει η νομοθεσία του και δίνει την άδεια διάθεσης του προϊόντος στην αγορά.

Με αυτόν τον τρόπο, μπορούμε μέσα στην επόμενη εβδομάδα να φτάσουμε ακόμα και σε τριακόσιες χιλιάδες επιπλέον παραγόμενα προϊόντα, καθόσον ήδη μεγάλες και γνωστές εταιρείες καλλυντικών –δεν θέλω να τις αναφέρω στη Βουλή για να μη φανεί ότι θέλω να κάνω κάποιου είδους διαφήμιση, αλλά, αν θέλετε, μπορώ ευχαρίστως να σας πω κατ’ ιδίαν, μιλάμε για εταιρείες πολύ γνωστές σε όλους μας, που δεν θα διακινδύνευαν να κάνουν «αρπαχτή», οι οποίες ούτως ή άλλως θα ελεγχθούν από τον ΕΟΦ για τη διάθεση των προϊόντων τους- θα πάρουν άμεσα, αύριο, άδεια για την παραγωγή αντισηπτικών προϊόντων.

Θέλω να πω εδώ για λόγους εύρυθμης λειτουργίας της αγοράς ότι έχουμε προβλέψει ότι αυτά τα προϊόντα που θα παράγονται απαγορεύονται να εξάγονται. Είναι μόνο για την εγχώρια κατανάλωση και άρα, για να μπορέσει να εξυπηρετηθεί το ελληνικό κοινό.

Επίσης, οι εταιρείες που θα κάνουν χρήση αυτού του νόμου, θα πρέπει παράλληλα, να κάνουν κανονικά την αίτηση για κανονική άδεια παραγωγής, όπως έχουν κάνει και όλες οι άλλες εταιρείες, ώστε, μετά τη λήξη του επείγοντα χαρακτήρα, η δυνατότητα της παραγωγής τους να γίνει μόνον εφόσον πάρουν την κανονική άδεια, με τις τρέχουσες διαδικασίες, όπως ακριβώς την πήραν και όλοι οι άλλοι. Αυτό, για να μη φανεί ότι θέλουμε να ευνοήσουμε στην πορεία κάποιον που πήρε την άδεια εύκολα, έναντι κάποιου άλλου που πήρε την άδεια περισσότερο δύσκολα.

Άρα, οι εταιρείες που ήδη έχουν άδεια παραγωγής φαρμάκων και καλλυντικών από τον ΕΟΦ, θα μπορούν αυτόματα να παίρνουν άδεια παραγωγής αντισηπτικού. Θα ισχύει αυτή η άδεια για όσο ισχύει η κρίση. Για να συνεχίσουν να παράγουν αντισηπτικά, θα πρέπει να πάρουν άδεια παραγωγής με την κανονική διαδικασία που προβλέπει έως σήμερα η νομοθεσία και ο ΕΟΦ θα ελέγχει κανονικά, όπως κάνουμε μέχρι σήμερα, τη διάθεση του προϊόντος στην αγορά, ώστε να γίνεται πράγματι αυτό για το οποίο μιλάμε και όχι κάτι άλλο.

Θα παρακαλούσα για τη διακομματική στήριξη της σχετικής τροπολογίας, γιατί προφανώς όλοι καταλαβαίνετε ότι υπάρχει πραγματικό πρόβλημα στην αγορά και δεν είναι κάποιου είδους άλλο ζήτημα. Εάν έχετε κάποια απορία, ευχαρίστως θα σας απαντήσω.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Στο σημείο αυτό, κύριε Υπουργέ, εν όψει του ότι ενδεχομένως να θέλουν οι Κοινοβουλευτικοί Εκπρόσωποι κάποια στιγμή να επανέλθουν, μπορείτε να μας πείτε, εάν κάνετε δεκτή την τροπολογία;

Ο Υπουργός Μετανάστευσης και Ασύλου κ. Μηταράκης έχει τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, γίνεται δεκτή η τροπολογία με γενικό αριθμό 245 και ειδικό 4.

Επίσης, στον τίτλο του νομοσχεδίου προστίθεται ο όρος «και άλλες διατάξεις».

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Από τις βουλευτικές τροπολογίες δεν κάνετε καμμιά δεκτή;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Όχι.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Μόνο αυτή που είπατε.

Καλείται στο Βήμα ο κ. Βιλιάρδος, Κοινοβουλευτικός Εκπρόσωπος της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ:** Η τροπολογία για το αντισηπτικό φαίνεται καλή, θετική. Θα τη διαβάσω βέβαια καλύτερα, αλλά νομίζω ότι πρέπει να γίνει και πρόβλεψη για μηχανήματα τεχνητής αναπνοής, για να μην ακολουθούμε τα γεγονότα, αλλά να προηγούμαστε. Και εκεί έχουμε βιομηχανίες, οι οποίες μπορεί να τα παράγουν. Ίσως από τώρα…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν είναι δική μου αρμοδιότητα.

**ΒΑΣΙΛΕΙΟΣ ΒΙΛΙΑΡΔΟΣ:** Δεν λέω για εσάς, μιλώ γενικότερα. Ίσως από τώρα πρέπει να γίνει η πρόβλεψη.

Κύριες και κύριοι συνάδελφοι, ξεκινώντας από την ουσία της πράξης νομοθετικού περιεχομένου, αφού ο συνάδελφος, ο κ. Μυλωνάκης ανέλυσε γενικότερα την πράξη νομοθετικού περιεχομένου, θα λέγαμε κατ’ αρχάς ότι δεν είναι δυνατόν να συμφωνήσουμε με διατάξεις που μετατρέπουν τον παράνομο και βίαιο εποικισμό των νησιών μας στο πλαίσιο του υβριδικού μεταναστευτικού πολέμου που μας έχει κηρύξει η Τουρκία σε νόμιμο. Ούτε με την κατάλυση της ελεύθερης οικονομίας, με την επίταξη ακινήτων, ιδίως με την έωλη αιτιολογία της αποφυγής διακινδύνευσης της δημόσιας τάξης και υγείας.

Εμείς δεν πιστεύουμε σε τέτοιου είδους κομμουνιστικές διατάξεις και προφανώς δεν πρόκειται να τις ψηφίσουμε.

Ειδικά τώρα, σε σχέση με το δεύτερο άρθρο, θα θέλαμε να ρωτήσουμε: Ποιο είναι το νόημα της αναστολής της υποβολής αίτησης ασύλου για έναν μήνα, όταν ακόμα και Υπουργοί της Κυβέρνησης αναφέρονται σε μαζική εισβολή; Γιατί δεν υιοθετούμε την απόφαση του Ειδικού Δικαστηρίου Ανθρωπίνων Δικαιωμάτων για την Ισπανία, σύμφωνα με την οποία δεν γίνεται δεκτή η υποβολή αίτησης ασύλου από άτομα που εισέρχονται μαζικά και παράνομα στη χώρα, όπως επίσης και το άρθρο 78 παράγραφος 3 της Συνθήκης του Μάαστριχτ, που κηρύσσει τη χώρα σε κατάσταση έκτακτης ανάγκης έως ότου παύσουν οι μαζικές εισροές;

Γιατί, λοιπόν, μεταφέρονται ακόμη και οι νέοι εισερχόμενοι στην ενδοχώρα, χωρίς να υποβάλουν αίτημα και χωρίς δυνατότητα επαναπροώθησης με βάση τη συμφωνία της Ευρωπαϊκής Ένωσης με την Τουρκία; Είναι πολλά τα ερωτήματα, ενώ δεν καταλαβαίνουμε γιατί να επωμιστεί η Ελλάδα με ένα τέτοιο κόστος, το οποίο υπολογίσαμε μόνοι μας, όσον αφορά την κατασκευή, στα 62 εκατομμύρια ευρώ περίπου με βάση τον σημερινό αριθμό μεταναστών, τον σχεδιασμό και τις εξαγγελίες της Κυβέρνησης, ενώ στα 203 εκατομμύρια ευρώ είναι με κριτήριο τις διαθέσιμες εκτάσεις. Αντίστοιχα, το κόστος λειτουργίας ετησίως το υπολογίσαμε μόνοι μας στα 55 εκατομμύρια και 200 εκατομμύρια αντίστοιχα, όπως θα καταθέσουμε στα Πρακτικά μαζί με τις σημειώσεις του, τις παραδοχές του.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εν προκειμένω, αναρωτιόμαστε, ως συνήθως, γιατί δεν έχει αναφερθεί στο κόστος το Γενικό Λογιστήριο του Κράτους, αφού έχουν γίνει ανάλογες εγκαταστάσεις στο παρελθόν, όπου διαπιστώθηκαν δυστυχώς πολλές ατασθαλίες, όπως στο παράδειγμα της Αμυγδαλέζας, όπως θα καταθέσουμε στα Πρακτικά. Σε κάθε περίπτωση, υπάρχουν τα νούμερα και μπορεί κάποιος με βάση αυτά να κάνει αντίστοιχους υπολογισμούς.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιος θα πληρώσει, αλήθεια, όλο αυτό το κόστος που αναφέραμε, ειδικά σε μία εποχή που η Ελλάδα πλήττεται από την επιδημία του κορωνοϊού, που θα της κοστίσει τεράστια ποσά; Δεν θα καταρρεύσει ο προϋπολογισμός, στον οποίο το μεταναστευτικό κόστος για το 2020 προβλέπεται μόλις στα 138 εκατομμύρια ευρώ, όταν το 2019 ήταν 142 εκατομμύρια ευρώ; Πόσω μάλλον, εάν σ’ αυτό προσθέσουμε το κόστος αστυνόμευσης και κατασκευής συρματοπλέγματος στον Έβρο.

Εδώ ο κ. Μουζάλας, αν θυμάμαι καλά, με μία δήλωση του είχε πει ότι τα συρματοπλέγματα στον Έβρο δεν είναι κατάλληλα, δεν είναι σωστά. Θυμάμαι ότι τον Δεκέμβριο του 2019 στην «ΚΑΘΗΜΕΡΙΝΗ» είχα διαβάσει αυτό που είχατε πει, ότι τα συρματοπλέγματα δεν θα βοηθήσουν καθόλου. Δεν έχει σημασία, όμως.

Τέλος, δεν μας προβληματίζει το γεγονός ότι οι αιτήσεις ασύλου στην Ελλάδα το 2019 ανήλθαν στις εβδομήντα τέσσερις χιλιάδες τετρακόσιες ογδόντα δύο, ενώ συνολικά στην Ευρώπη στις εκατόν είκοσι πέντε χιλιάδες τετρακόσιες εβδομήντα δύο; Το 60%, δηλαδή, αφορούσε μόνο τη χώρα μας με τις μεταναστευτικές ροές να συνεχίζονται ασταμάτητα.

Γενικότερα τώρα, στην ελληνική οικονομία είναι αδύνατο να προβεί κάποιος σε προβλέψεις, όταν ολόκληρος ο πλανήτης πλέει σε αχαρτογράφητα νερά, σε συνθήκες πανικού, ειδικά όταν δεν γνωρίζει κανείς το χρονικό διάστημα που θα διαρκέσει η υγειονομική κρίση και το «κλείδωμα» των χωρών, ενώ έχει προηγηθεί ένα χρηματιστηριακό κραχ τεραστίων διαστάσεων, που όμως δεν έχει διορθώσει κανένα πρόβλημα, τουλάχιστον όχι τα δύο θεμελιώδη, τη μη ισορροπημένη αναδιανομή των εισοδημάτων και τα βουνά των χρεών που έχουν συσσωρευτεί, μεταξύ άλλων, ως επακόλουθο της μη συμβατικής πολιτικής των κεντρικών τραπεζών μετά το 2008.

Κρίνοντας βέβαια από τις εκτιμήσεις των επιδημιολόγων, ο πλανήτης θα επιστρέψει στην κανονικότητα στα τέλη του 2021 από υγειονομικής πλευράς, ενώ θα φανεί από τις εξελίξεις στην Κίνα, που το κλείδωμα της οικονομίας της διήρκεσε περίπου δύο μήνες. Όμως, αφ’ ενός μεν δεν γνωρίζουμε εάν επανεμφανιστεί ο ιός, αφ’ ετέρου στην Ευρώπη η κατάσταση είναι τελείως διαφορετική, με διαφορετικά συστήματα υγείας, με άλλες αφετηρίες, με ελλιπείς υποδομές σε πολλά κράτη κ.ο.κ..

Με δεδομένο, πάντως, το ότι η Ελλάδα εξαρτάται σε πολύ μεγάλο βαθμό από τον τουρισμό, από όπου προέρχονται 18,1 δισεκατομμύρια άμεσα και τα διπλάσια περίπου έμμεσα, καθώς επίσης από τη ναυτιλία, η οποία επίσης βάλλεται, με 17,3% δισεκατομμύρια άμεσα, από τις υπηρεσίες γενικότερα που παράγουν περισσότερο από το 80% του ΑΕΠ, ενώ θα καθυστερήσουν τόσο οι ξένες όσο και οι εγχώριες επενδύσεις, που είναι ήδη χαμηλές, με τις εξαγωγές μας επίσης να μειώνονται, τότε η ύφεση θα είναι πιθανόν μεγαλύτερη ακόμη και από το 10%, παρά τις χαμηλότερες προβλέψεις που ακούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, να συντομεύσετε, διότι μίλησε και ο Αρχηγός σας. Κανονικά δικαιούστε τον μισό χρόνο, αλλά δεν χάθηκε ο κόσμος για λίγα λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Θα συντομεύσω, κύριε Πρόεδρε.

Εάν υποθέσουμε όμως αισιόδοξα ότι η ύφεση θα διαμορφωθεί μόλις στο 5,3%, τότε το ΑΕΠ μας θα μειωθεί στα περίπου 178 δισεκατομμύρια ευρώ. Οπότε, με το έλλειμμά μας μόλις στο 1,3%, το χρέος μας ως προς το ΑΕΠ θα φτάσει στο 201%, χωρίς το επιπλέον κόστος του μεταναστευτικού, της άμυνας, της υγείας κ.λπ..

Κάτω απ’ αυτές τις προϋποθέσεις, λοιπόν, ακόμη και να στηριχθούμε από την Ευρωπαϊκή Ένωση, χωρίς την επιβολή νέων μνημονίων, που θα ήταν ίσως η καλύτερη περίπτωση, ποιος θα επενδύσει, αλήθεια, στην Ελλάδα, σε μία χώρα με κατεστραμμένο παραγωγικό ιστό, με ένα λανθασμένο οικονομικό μοντέλο, που μόνο δύο επισφαλείς σήμερα κλάδοι, ο τουρισμός και η ναυτιλία, παράγουν άμεσα και έμμεσα σχεδόν το 40% του ΑΕΠ, με 201% δημόσιο χρέος, με υπερχρεωμένες τράπεζες και με κόκκινο ιδιωτικό χρέος; Προφανώς κανένας.

Δεν θα πρέπει, λοιπόν, να διατεθούν όσα χρήματα μπορέσουμε στη μείωση του ΦΠΑ τουλάχιστον κατά 50% στα είδη πρώτης ανάγκης, για να μην καταρρεύσει η κατανάλωση και να μπορέσουν να επιβιώσουν τα φτωχά νοικοκυριά; Δεν θα πρέπει να αυξηθεί το πακέτο ενίσχυσης της οικονομίας μας, από το 2,5% που ανακοινώθηκε τουλάχιστον στο 5%, όταν η Γερμανία ανακοίνωσε 20%; Δεν πρέπει, επίσης, να σταματήσουν οι πλειστηριασμοί της πρώτης κατοικίας, αφού οι άνθρωποι που ωθούνται να μείνουν σπίτι, πρέπει να έχουν σπίτι, για να συμμορφωθούν;

Η παραγωγή αναπνευστικών συσκευών, όπως ανέφερα προηγουμένως, δεν θα πρέπει να δρομολογηθεί, όταν υπάρχουν έτοιμα φθηνά σχέδια, ενώ θα μπορούσε να υπάρχει απασχόληση στην ΕΛΒΟ;

Το πρόγραμμα ιδιωτικοποιήσεων δημόσιων εταιρειών, όπως η ΔΕΠΑ, τα ΕΛΠΕ η ο ΔΕΔΔΗΕ, δεν είναι σωστό να σταματήσει;

Τέλος, οι επενδύσεις σε ΑΠΕ, που δεν θα έχουν πλέον αξία μετά τις εξελίξεις στο θέμα του πετρελαίου, δεν θα πρέπει να σταματήσουν; Το ίδιο και η απόσυρση από τον λιγνίτη, αφού το κόστος των εκπομπών ρύπων έχει μειωθεί σημαντικά; Έχουμε, αλήθεια, εναλλακτικούς τρόπους αντιμετώπισης της πανδημίας, όπως η Σερβία; Το καταθέτω στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, δεν πρέπει να αυξηθεί το Πρόγραμμα Δημοσίων Επενδύσεων και να στηριχθεί η εγχώρια παραγωγή ειδικά του πρωτογενούς τομέα, αφού είμαστε αντιμέτωποι με μία κρίση προσφοράς επιπλέον σ’ αυτήν τη ζήτηση ή ακόμη χειρότερα με μεγάλες πιθανότητες να οδηγηθεί η Ελλάδα σε στασιμοπληθωρισμό, σε μία από τις σοβαρότερες οικονομικές ασθένειες;

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003, «Ποινική Ευθύνη Υπουργών», όπως ισχύει, στις 20-3-2020: Ποινική δικογραφία κατά του Υπουργού Αγροτικής Ανάπτυξης και Τροφίμων κ. Μαυρουδή (Μάκη) Βορίδη.

Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η Κυβέρνηση σαν τον κλέφτη νομοθετεί. Ποια ήταν η απόφαση της Διάσκεψης των Προέδρων της Βουλής; Η απόφαση ήταν να συζητηθεί αυτήν τη εβδομάδα οι πράξεις νομοθετικού περιεχομένου, που αφορούν την πανδημία του κορωνοϊού. Τι ήρθε, για να συζητηθεί; Ήρθαν να συζητηθούν εδώ οι πράξεις νομοθετικού περιεχομένου που αφορούν το μεταναστευτικό/προσφυγικό και μάλιστα δύο πράξεις νομοθετικού περιεχομένου που έχουν συναντήσει τη σφοδρή αντίδραση αυτών που αφορούν. Δεν είναι πρόκληση αυτό; Βεβαίως. Είναι πρόκληση, γιατί με διαδικασίες fast track η Κυβέρνηση επιχειρεί, αξιοποιώντας την περίσταση που έχουν δημιουργήσει οι συνθήκες της πανδημίας, να υλοποιήσει μία κατ’ εξοχήν αντιλαϊκή πολιτική.

Τι περιέχουν αυτές οι δύο ΠΝΠ; Η πρώτη αφορά τις επιτάξεις χωρών στα νησιά για τη δημιουργία των κλειστών κέντρων φιλοξενίας, δηλαδή τις φυλακές και η δεύτερη την αναστολή παροχής ασύλου. Και οι δύο αυτές πράξεις νομοθετικού περιεχομένου είναι βαθύτατα αντιδραστικές και αντιλαϊκές.

Ο κύριος Υπουργός, προσπαθώντας να διασκεδάσει την κατάσταση, στην ομιλία του έκανε και ένα ευφυολόγημα. Είπε: «Μα, το ΚΚΕ γιατί αντιδρά; Αφού είναι υπέρ των επιτάξεων, αφού ζητά την επίταξη των ιδιωτικών κλινικών, γιατί δεν δέχεται αυτές τις επιτάξεις;».

Ξέρετε τι μου θυμίσετε, κύριε Υπουργέ, με όλο τον σεβασμό και την προσωπική συμπάθεια; Αυτό που διαβάζαμε στα βιβλία της Λογικής, όταν πηγαίναμε σχολείο. «Ο αστυνομικός είναι όργανο. Το μπουζούκι είναι όργανο. Άρα, ο αστυνομικός είναι μπουζούκι.».

Και το λέμε αυτό, γιατί βεβαίως οι επιτάξεις, τις οποίες προωθεί η Κυβέρνηση στα νησιά, είχαν συναντήσει τη σφοδρή αντίδραση των νησιωτών. Παρά το πρωτοφανές κύμα βίας και καταστολής από τα ΜΑΤ, όχι μόνο δεν κάμφθηκαν αυτές οι αντιδράσεις, αλλά γιγαντώθηκαν ακόμη περισσότερο.

Ποια είναι η επιβίωση της Κυβέρνησης με αυτές τις δημιουργίες των κλειστών κέντρων στα νησιά; Ακριβώς στο να εφαρμοστεί η χρεοκοπημένη, αντιδραστική και απάνθρωπη συμφωνία, που υπέγραψε η Ευρωπαϊκή Ένωση με την Τουρκία επί κυβέρνησης ΣΥΡΙΖΑ. Αυτό εφαρμόζετε. Δηλαδή, μετατρέπετε τα νησιά σε φυλακές, αλλά και τη χώρα μας συνολικά.

Καθώς μιλάμε για την πανδημία του κορωνοϊού και την υποχρέωση να μην συγχρωτίζονται πάρα πολλοί στους ίδιους χώρους, μπορείτε να μας πείτε, κύριε Υπουργέ, για τις υγειονομικές βόμβες, που ήταν και πριν την πανδημία, στα διάφορα hot spots, στα νησιά, οι οποίες αποκτούν τώρα ακόμη μεγαλύτερες διαστάσεις λόγω ακριβώς της πανδημίας, τι μέτρα παίρνει η Κυβέρνηση για την αποσυμφόρησή τους; Δεν είναι τώρα επιτακτική η ανάγκη άμεσης αποσυμφόρησης των νησιών από τους μετανάστες και τους πρόσφυγες και η μεταφορά τους στην ηπειρωτική Ελλάδα σε χώρους, όπου να τηρούνται οι προδιαγραφές της υγιεινής, της προστασίας της δημόσιας υγείας και της περιφρούρησης αυτού του κόσμου από την πανδημία του κορωνοϊού;

Η Κυβέρνηση κωφεύει, βεβαίως, σε όλα αυτά, γιατί ακριβώς θέλει να εφαρμόσει τη βάρβαρη, αντιμεταναστευτική της πολιτική. Και το λέμε αυτό, γιατί και η δεύτερη πράξη νομοθετικού περιεχομένου εκεί ακριβώς οδηγεί. Τι κάνει η Κυβέρνηση; Αναστέλλει την παροχή χορήγησης ασύλου για έναν μήνα, με δυνατότητα να παραταθεί -δεν αποκλείεται αυτό- αντί να κάνει το ακριβώς αντίθετο, δηλαδή να επιταχύνει τη χορήγηση ασύλου, που αυτό όμως σημαίνει την πρόσληψη του απαραίτητου προσωπικού στις υπηρεσίες ασύλου, με μόνιμες σχέσεις εργασίας, για να μπορούν να διεκπεραιωθούν γρήγορα αυτές οι διαδικασίες.

Τα λέμε όλα αυτά, γιατί η Κυβέρνηση επιμένει να εφαρμόζει μία βαθιά αντιμεταναστευτική πολιτική. Εμείς το λέμε καθαρά, εχθρός του λαού δεν είναι οι πρόσφυγες και οι μετανάστες, εχθρός του λαού είναι οι θύτες, που έχουν μετατρέψει όλους αυτούς σε θύματα, θύματα ιμπεριαλιστικών επεμβάσεων, θύματα πολέμων, θύματα οικονομικής κυριαρχίας και εκμετάλλευσης. Αυτούς πρέπει να βάλει στο στόχαστρο ο λαός.

Όμως, η Κυβέρνηση, παρ’ όλα αυτά, εξακολουθεί ακόμη και σήμερα όλο και πιο ενεργά να συμμετέχει στους επικίνδυνους, επιθετικούς σχεδιασμούς, όπως αυτοί απορρέουν από τις συμβάσεις που έχει με το ΝΑΤΟ και την Ευρωπαϊκή Ένωση. Μάλιστα, σήμερα ο «ΡΙΖΟΣΠΑΣΤΗΣ» αποκαλύπτει ένα έγγραφο, βάσει του οποίου η Κυβέρνηση ζήτα, προκηρύσσει, για να μπορεί να στείλει αποστολή στο Μαλί, μια εμπόλεμη περιοχή, πολιτικό προσωπικό με βάση την απόφαση στην Ευρωπαϊκή Ένωση. Και όλα αυτά σε μία περίοδο που η Τουρκία κλιμακώνει την επιθετικότητα. Χθες, ανήμερα της 25ης Μαρτίου, κατέθεσε στον ΟΗΕ τις συντεταγμένες για τις θαλάσσιες ζώνες στην περιοχή μας με βάση την απαράδεκτη συμφωνία που υπέγραψε η κυβέρνηση της Τουρκίας με την κυβέρνηση της Συρίας, αποθρασυμένη επί της ουσίας από τη στάση που κρατούν οι κατά τα άλλα σύμμαχοι της Ελλάδας, όταν με την Τουρκία έχουν μπει σ’ ένα παζάρι για να μπορέσουν να την κρατήσουν στη δυτική συμμαχία. Και ενώ όλα αυτά σηματοδοτούν την ανάγκη άμεσα του απεγκλωβισμού από τους ιμπεριαλιστικούς σχεδιασμούς της χώρας μας, η Κυβέρνηση συμμετέχει όλο και πιο βαθιά σ’ αυτούς τους ιμπεριαλιστικούς σχεδιασμούς.

Το δεύτερο ζήτημα που θα θέλαμε να αναφέρουμε εδώ πέρα είναι το εξής. Η Κυβέρνηση είπε ο κύριος Υπουργός ότι προχωρά σε επίταξη μονάδων ΜΕΘ στον ιδιωτικό τομέα. Μάλιστα, δημοσιεύτηκε η υπουργική απόφαση, όπου από τα 800 ευρώ ημερήσια δαπάνη τα πάει στα 1.600 ευρώ. Διπλασιάζει τη δαπάνη για την επίταξη, όπως την ονομάζει η Κυβέρνηση. Μόνο που αυτό δεν είναι επίταξη. Αυτό είναι ότι λέει στους ιδιώτες κερδοσκόπους της υγείας «ελάτε να αρμέξετε ακόμη περισσότερο τον κρατικό προϋπολογισμό, ένα δωράκι σας κάνουμε 30 εκατομμυρίων». Και κάνει αυτό το δωράκι των 30 εκατομμυρίων -γιατί τόσο λέτε ότι θα είναι το κόστος- τη στιγμή που υπάρχουν κρεβάτια στο δημόσιο σύστημα υγείας, στις ΜΕΘ, που παραμένουν ακόμη κλειστά, γιατί δεν έχει προσληφθεί το απαραίτητο ιατρικό και νοσηλευτικό προσωπικό, τη στιγμή που βρίθουν τα δημοσιεύματα για το όργιο κερδοσκοπίας το οποίο κάνουν οι ιδιωτικοί κλινικάρχες με τα περίφημα τεστ για τον κορωνοϊό, τα οποία βεβαίως πού τα στέλνουν; Τα στέλνουν στο Παστέρ και στην Ιατρική Αθηνών, για να βγάλουν τα αποτελέσματα, γιατί δεν έχουν διαγνωστικά εργαστήρια, επιφορτώνοντάς τα ακόμη περισσότερο. Και όμως, παρ’ όλα αυτά, κερδοσκοπούν τεράστια, με τιμές που ξεκινούν από 250 ευρώ και φθάνουν μέχρι τα 350 ευρώ για αυτά τα τεστ απέναντι στον κορωνοϊό.

Όλα αυτά δείχνουν τα δύο μέτρα και δύο σταθμά. Από τη μία μεριά, επιδεινώνεται η κατάσταση στο δημόσιο σύστημα υγείας, ακριβώς γιατί δεν προσλαμβάνετε απαραίτητο προσωπικό, ακριβώς γιατί δεν θωρακίζετε το ιατρικό και νοσηλευτικό προσωπικό με τα απαραίτητα εργαλεία, για να μπορέσει να δώσει τη μάχη απέναντι στον κορωνοϊό, που θα έπρεπε η Κυβέρνηση να τα κατασχέσει και να τα παρέχει δωρεάν σε όλο αυτόν τον κόσμο που τα έχει ανάγκη και την ίδια στιγμή οι ιδιώτες επενδυτές στον τομέα της υγείας αυξάνουν όλο και περισσότερο τα κέρδη τους από τη διαδικασία.

Η ίδια λογική των δύο μέτρων και δύο σταθμών υπάρχει και στα υπόλοιπα ζητήματα. Τη στιγμή που η Κυβέρνηση λέει ότι προστατεύει και ότι θέλει να προστατεύσει την εργασία με τις πράξεις νομοθετικού περιεχομένου το αντίθετο κάνει. Διαμορφώνει τις συνθήκες οι επιχειρηματίες, οι επενδυτές, οι βιομήχανοι, οι μεγαλέμποροι να διαμορφώσουν συνθήκες ακόμη πιο άθλιας εκμετάλλευσης των εργαζόμενων. Μάλιστα, η ίδια η Κυβέρνηση δίνει το δικαίωμα να μειωθούν κατά 50% οι αποδοχές τους με την εκ περιτροπής εργασία δύο εβδομάδες τον μήνα υποχρεωτικά και μάλιστα όχι για το διάστημα που διαρκεί ο κορωνοϊός, αλλά για έξι μήνες και που θα το δούμε –είπε σήμερα ο κ. Βρούτσης- αν θα χρειαστεί και περισσότερο ανάλογα με τις επιπτώσεις στον τομέα της οικονομίας και πώς θα εξελιχθούν τα πράγματα.

Ποια μέτρα προστασίας έχουν οι εργαζόμενοι στις μεγάλες επιχειρήσεις και στα σούπερ μάρκετ, όσον αφορά στην αντιμετώπιση του κορωνοϊού; Η Κυβέρνηση φέρνει σήμερα τροπολογία που λέει ότι μια σειρά επιχειρήσεων οι οποίες δραστηριοποιούνται στον παρεμφερή τομέα μπορούν να παράγουν αντισηπτικά, προτού να πάρουν την άδεια.

Θα πει κάποιος ότι είναι θετικό, βεβαίως. Όμως, προσέξτε. Τι κάνει η Κυβέρνηση; Δεν κατάσχει αυτή την παραγωγή, να πει ότι αυτή την παραγωγή την κρατάω εγώ για να μπορέσω να την διαθέσω δωρεάν σε αυτούς που έχουν ανάγκη. Και καθημερινά παρατηρούμε στα ρεπορτάζ κόσμο που είναι στις κατηγορίες αυτές που έχουν πρόβλημα να προσπαθεί να πάει στο σούπερ μάρκετ για να βρει. Και πηγαίνουν και πολλές φορές δεν τα βρίσκουν γιατί δεν υπάρχουν, γιατί έχουν εξαντληθεί τα ημερήσια αποθέματα.

Εμείς το λέμε καθαρά, μέσα από αυτή τη διαδικασία, στην αναμπουμπούλα –όπως λένε στο χωριό μας- ο λύκος χαίρεται και αυτοί οι οποίοι τρίβουν τα χέρια τους είναι οι κεφαλαιοκράτες, είναι οι μεγάλοι επενδυτές, οι οποίοι θα βρουν την ευκαιρία μέσα από αυτή τη διαδικασία με τη στήριξη βεβαίως της κυβερνητικής πολιτικής και των κυβερνητικών επιλογών να διαμορφώσουν την επόμενη μέρα για την αγορά εργασίας, η οποία θα είναι ακόμη πιο επώδυνη για τους εργαζόμενους. Γιατί βεβαίως εξακολουθούν να υπάρχουν όλοι οι μνημονιακοί νόμοι που σημάδεψαν την αγορά εργασίας, μνημονιακοί νόμοι που ψήφισε και η Νέα Δημοκρατία και το ΠΑΣΟΚ και ο ΣΥΡΙΖΑ και οι οποίοι έχουν μετατρέψει την αγορά εργασίας σε ζούγκλα.

Όμως, αυτό το οποίο θα παρατηρήσουμε μετά τη διέλευση του κορωνοϊού θα ξεφεύγει πέρα από κάθε πραγματικότητα. Σε αυτή, λοιπόν, τη βάση εμείς το λέμε καθαρά. Είστε βαθύτατα γελασμένοι αν νομίζετε ότι η εργατική τάξη θα σας κάνει το χατίρι να σκύψει το κεφάλι. Θα μείνει δυνατή σε αυτή τη μάχη και θα μείνει δυνατή γιατί ακριβώς δεν πρέπει να μπει σε καραντίνα η ζωή και τα δικαιώματα των εργαζομένων και όλοι αυτοί οι σχεδιασμοί που κάνετε αργά ή γρήγορα θα βρουν απάντηση από τους ίδιους τους εργαζόμενους.

**ΠΡΟΕΔΡΕΥΩΝ (Χαράλαμπος Αθανασίου):** Ο Υπουργός κ. Μηταράκης έχει ζητήσει τον λόγο για μια διευκρίνιση.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Παρακαλώ θα ήθελα να δώσω δυο πολύ σύντομες απαντήσεις στους Κοινοβουλευτικούς Εκπροσώπους.

Κατ’ αρχάς να πω στον κ. Καραθανασόπουλο ότι μου θυμίσατε αυτό το ευφυολόγημα που λέγαμε στα σχολικά μας χρόνια αλλά επί της ουσίας δεν διαφωνούμε ότι η επίταξη είναι απαραίτητο εργαλείο για λόγους δημόσιας υγείας και δημόσιας ασφάλειας. Θα περιμένω με μεγάλο ενδιαφέρον να ακούσω και τον κ. Τζανακόπουλο, μετά και την τοποθέτηση του κ. Τσίπρα, αν συμφωνεί με την έννοια της επίταξης για λόγους δημόσιας υγείας και δημόσιας ασφάλειας.

Διαφωνούμε στο θέμα της εύλογης αποζημίωσης και θέλω να τονίσω ότι η πράξη νομοθετικού περιεχομένου της 10ης Φεβρουαρίου προβλέπει εύλογη αποζημίωση ενοικίασης των γαιών που θα χρησιμοποιήσουμε στα νησιά, γη που κατά κανόνα όπου επιλέχτηκε δεν είναι παραγωγική.

Επίσης, οφείλω δύο απαντήσεις στον κ. Λοβέρδο. Πρώτον, με ρωτήσατε ποια είναι η χωρητικότητα στη Μαλακάσα και στις Σέρρες. Στις Σέρρες η χωρητικότητα είναι εννιακόσιες θέσεις, στη Μαλακάσα είναι χίλιες διακόσιες. Στη Μαλακάσα αυτό που θέλουμε να κάνουμε μέσα στον Απρίλιο είναι να μετατρέψουμε την υπάρχουσα ανοιχτή δομή που ήδη λειτουργεί στην πρώτη κλειστή ελεγχόμενη δομή της ενδοχώρας –ένα πιλοτικό πρόγραμμα- και να μειώσουμε τον χώρο που βρίσκεται στην ανοιχτή δομή της Μαλακάσας και μέσω του προγράμματος εξόδου από τις δομές αυτών που έχουν ήδη λάβει διεθνούς προστασίας.

Ως προς το θέμα –και κλείνω με αυτό, κύριε Πρόεδρε- της κοινής δήλωσης της Ευρωπαϊκής Ένωσης - Τουρκίας, όπως έχει πει και ο Πρωθυπουργός, στην πράξη αυτή τη στιγμή η δήλωση δεν εφαρμόζεται. Η Τουρκία επικαλείται θέματα δημόσιας υγείας και είχαμε προσπαθήσει πριν από δεκαπέντε μέρες να επιστραφούν εξήντα άτομα, τα οποία είχαν λάβει οριστική απάντηση περί μη δικαιώματος διεθνούς προστασίας και η Τουρκία με επιστολή που έχει κάνει έχει σταματήσει την εφαρμογή του προγράμματος λόγω κορωνοϊού.

Από εκεί και πέρα, είναι πρώτη εθνική προτεραιότητά μας να υπάρξει ένα νέο πλέγμα συμφωνίας με την Τουρκία για να σταματήσουμε και να συμβάλει πιο αποφασιστικά η Τουρκία στη μείωση των ροών. Όμως, το μεγάλο ζητούμενο είναι οποιαδήποτε τέτοια συμφωνία δεν μπορεί να επαναλάβει τα λάθη του ΣΥΡΙΖΑ, δεν μπορεί να οδηγήσει τα νησιά μας να γίνονται αποθήκες ψυχών.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Καραθανασόπουλος έχει τον λόγο για μισό λεπτό για μια διευκρίνιση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν ξέρω αν ο κύριος Υπουργός δεν κατάλαβε ή δεν θέλει να καταλάβει, αλλά εδώ δεν θα παίξουμε «πού είναι ο παπάς, εδώ παπάς, εκεί παπάς».

Μιλήσαμε καθαρά. Βεβαίως στα νησιά υπάρχει τεράστιο ζήτημα δημόσιας υγείας. Πώς το αντιμετωπίζουμε; Όχι με τη διαιώνισή του, μέσα από τη δημιουργία των κλειστών κέντρων φιλοξενίας, δηλαδή των φυλακών, να μετατραπούν τα νησιά σε φυλακές ανθρώπινων ψυχών, αλλά μέσα από τον άμεσο απεγκλωβισμό των νησιών από τους πρόσφυγες και τους μετανάστες, τη μεταφορά τους δηλαδή άμεσα και την επιτάχυνση των διαδικασιών παροχής ασύλου και ταξιδιωτικών εγγράφων για να μπορέσουν να πάνε στις χώρες προορισμού τους.

Αυτό λέμε, κύριε Υπουργέ. Εσείς λέτε άλλο πράγμα, τελείως διαφορετικό από αυτό που λέει το ΚΚΕ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, χρόνια πολλά για τη χθεσινή εθνική εορτή και με την ευκαιρία να κάνω μία αναφορά στη διαρκή πια και μόνιμη πρακτική της Τουρκίας σε σχέση με όσα επιχείρησε να κάνει στα χερσαία σύνορά μας στον Έβρο.

Είχα επισημάνει ότι δεν πρόκειται για ένα γεγονός που πέρασε και έφυγε, αλλά για μία πρακτική με στοιχεία διάρκειας και μονιμότητας και αυτό επαληθεύεται. Και τις τελευταίες μέρες, πέρα από το ζήτημα με τους μετανάστες και τις ασύμμετρες απειλές από την πλευρά της Τουρκίας, βλέπουμε και παραβιάσεις του εναέριου χώρου μας βλέπουμε και τα γεγονότα στα χωρικά μας ύδατα, βλέπουμε πολλά, πολλά πραγματικά.

Και είναι η ώρα η Κυβέρνηση να σκεφτεί ότι απαιτείται ένας επαναπροσανατολισμός της πολιτικής μας απέναντι στην Τουρκία, με τη λήψη πρωτοβουλιών που δεν αφορούν μόνο το ευρωπαϊκό και το διεθνές στερέωμα –σε αυτά έχει κάνει κινήσεις-, αλλά που αφορούν την ίδια την εξωτερική μας πολιτική σε σχέση με την Τουρκία, όπου απαιτείται πια αλλαγή στρατηγικής.

Και μια και αναφέρομαι στα θέματα αυτά και αναφέρθηκα και στην εθνική εορτή, να κάνω μία αναφορά στην εξαιρετική ομιλία της Προέδρου της Δημοκρατίας στο χθεσινό της διάγγελμα. Θέλω να κάνω για δεύτερη φορά –αλλά για πρώτη στη Βουλή- αναφορά σχετικά με τον νέο πατριωτισμό των Ελληνίδων και των Ελλήνων και θέλω από το Βήμα αυτό να εκφράσω τη διαφωνία με τον όρο αυτό, όπως το έχω κάνει επανειλημμένα και στο παρελθόν επ’ ευκαιρία τοποθετήσεων άλλων Βουλευτών, Αρχηγών κομμάτων και τελευταία στον συνάδελφό μου –που έχω κάνει τη σχετική παρατήρηση- Γιάννη Μανιάτη που έγραψε και βιβλίο για τον σύγχρονο πατριωτισμό.

Η άποψή μου είναι ότι δεν υπάρχει ούτε σύγχρονος, ούτε παλαιός πατριωτισμός, ούτε νέος, ούτε κάτι άλλο. Υπάρχει ο πατριωτισμός που είτε είσαι πατριώτης είτε δεν είσαι πατριώτης. Και καταλαβαίνω την αγωνία και την ανάγκη πολλών να τραβήξουν μία διαχωριστική γραμμή ανάμεσα στον πατριωτισμό και τον εθνικισμό -το καταλαβαίνω και το συμμερίζομαι-, αλλά οι όροι αυτοί είναι απολύτως άστοχοι.

Για ρητορικούς λόγους θα ήθελα να αναφέρω τον Νίκο Καζαντζάκη και τα όσα περί πατριωτισμού αναφέρει στην «Ασκητική» του και να αναρωτηθώ. Ο Νίκος Καζαντζάκης ανταποκρίνεται στα κριτήρια του νέου πατριωτισμού ή δεν ανταποκρίνεται;

Το λέω αυτό ρητορικά, επαναλαμβάνω, για να προσπαθήσω να αποδείξω ότι δεν είναι σωστά επιχειρήματα αυτά τα περί νέου, παλαιού, σύγχρονου ή μη πατριωτισμού.

Στα θέματα που αφορούν στην πανδημία. Έβρος, ελληνοτουρκικά: κρίση. Πανδημία: κρίση. Οικονομία: κρίση. Τρία.

Απέναντι στην οικονομική κρίση κάνω μία αναφορά χωρίς μαξιμαλισμό αλλά που αφορά ειδικά τους δικηγόρους. Κύριοι Υπουργοί, τους προβλέψατε να εντάσσονται μέσα στα πρόσωπα εκείνα που χρειάζονται την οικονομική στήριξη αλλά μετά τους αποκλείσατε. Εμείς καταθέτουμε και μία ερώτηση επ’ αυτού. Μπορώ να καταλάβω -το έχω πει από το Βήμα αυτό κι άλλη φορά- τον αποκλεισμό των δικηγόρων που έχουν μια αντιμισθία. Συμφωνώ απόλυτα. Μπορώ να καταλάβω τον αποκλεισμό των δικηγόρων που έχουν δηλώσει το 2019 και τα προηγούμενα έτη μεγάλα εισοδήματα. Συμφωνώ απόλυτα. Δεν μπορώ να καταλάβω τον δικηγόρο εκείνο –συνήθως είναι οι νεότεροι αυτοί, αλλά όχι μόνο- που αγωνίζονται για ένα μεροκάματο και που η, πολύ σωστή, επιλογή να κλείσουν τα δικαστήρια τους αφήνει χωρίς το μεροκάματο. Αυτός δηλαδή που τη Δευτέρα, την Τρίτη θα έπαιρνε 200-300€, δεν θα τα πάρει. Αυτός ο άνθρωπος τι θα γίνει, δηλαδή; Δεν αξίζει προστασία; Και πώς τους εξαιρείτε; Με ποιο κριτήριο; Ότι δεν φτάνουν τα χρήματα που έχετε προϋπολογίσει. Σωστά. Είναι ένα κριτήριο που ακούγεται. Αλλά η εξαίρεση αυτή είναι απολύτως άδικη. Διότι δεν υπακούει και σε κανένα κριτήριο. Έκλεισαν τα δικαστήρια. Δεν ήταν δική τους επιλογή. Ήταν μια επιλογή χάριν προστασίας της δημόσιας υγείας. Ναι, σωστά. Αλλά γιατί τους αφήνετε απ’ έξω; Να το ξαναδείτε γιατί η αδικία εδώ είναι καταφανής και πάρα πολύ σκληρή.

Ως προς την πανδημία. Συναίνεση. Ναι. Γι’ αυτό και στη Βουλή πολλές φορές, κύριοι Υπουργοί, κυρίες και κύριοι Βουλευτές, αναφέρομαι στη στάση της ελληνικής πολιτείας. Δηλαδή, τόσο του κράτους όσο και της κοινωνίας. Δηλαδή, τόσο της Συμπολίτευσης όσο και της Αντιπολίτευσης. Είναι παραδειγματική η συμπεριφορά όλων των κομμάτων. Αυτό δεν σημαίνει ότι καταργήθηκαν οι πολιτικές μας διαφορές. Δεν καταλαβαίνω κάποιους παπαγάλους συμφερόντων, εν προκειμένω, που βρήκαν την ευκαιρία να πουν ότι πρέπει να τα βρει ο Τσίπρας με τον Μητσοτάκη. Τι ήταν αυτό; Δηλαδή, να βρουν τι; Και με ποια ευκαιρία; Να βρουν κάτι που δεν γνωρίζουμε; Ό,τι είναι να βρεθεί το λέμε εδώ στη Βουλή. Ασυναρτησίες αλλά εκ του πονηρού, θέλω να τονίσω.

Τρίτο θέμα σχετικό με την πανδημία. Έχουμε καταθέσει για δεύτερη φορά σήμερα μία τροπολογία που αφορά τους νοσηλευτές των δημοσίων νοσοκομείων. Εγώ ως Υπουργός Εργασίας και ο κ. Κουτρουμάνης μετά από μένα που μπορούσαμε να πάρουμε μέτρα για τους εργαζόμενους στην ιδιωτική υγεία, πήραμε μέτρο να κατατάξουμε την εργασία των νοσηλευτών στα ανθυγιεινά επαγγέλματα. Ηλίου φαεινότερον. Οι Υπουργοί Οικονομικών όλων των Κυβερνήσεων μέχρι σήμερα δεν μετέφεραν αυτή μας την επιλογή και στους νοσηλευτές του δημόσιου τομέα της υγείας, ούτε στους νοσηλευτές των στρατιωτικών νοσοκομείων παρ’ ότι με τον κ. Βενιζέλο είχαμε υπογράψει κοινή υπουργική απόφαση. Νομίζω ότι πρέπει να το κάνετε. Πρέπει να το κάνετε γιατί όταν λέτε ότι επιδοκιμάζετε και στηρίζετε τη στάση των αγωνιστών της πρώτης γραμμής για το θέμα της πανδημίας, ποιος άλλος πέραν των γιατρών, των νοσηλευτών, των οδηγών του ΕΚΑΒ και όσων άλλων συμπαρίστανται στον τομέα της υγείας σ’ αυτή τη μεγάλη κι αγωνιώδη προσπάθεια δεν πρέπει να ενισχυθεί; Θεωρώ ότι πρέπει να γίνει δεκτή η τροπολογία μας. Κι αν δεν θέλετε να την κάνετε δεκτή σήμερα φέρτε μια ρύθμιση εσείς με επόμενο σχέδιο νόμου.

Θέλω, τέταρτον, να αναφερθώ σε κάποιες λίγες φωνές, που δεν επηρεάζουν το ελληνικό πολιτικό σύστημα, που βρήκαν την ευκαιρία τώρα να μιλήσουν για τους περιορισμούς των ατομικών δικαιωμάτων. Δεν υπάρχει καμμία αμφιβολία, κυρίες και κύριοι Βουλευτές, ότι πολλά ατομικά δικαιώματα έχουν περιοριστεί. Το δικαίωμα της ελεύθερης κίνησης. Εκατό τοις εκατό. Της οικονομικής ελευθερίας. Μα, δεν έχουν γίνει οι περιορισμοί αυτοί επειδή ένα αυταρχικό πολιτικό σύστημα, Κυβέρνηση της Αντιπολίτευσης έτσι επέλεξε. Αυτοί επιβλήθηκαν για λόγους προστασίας της δημόσιας υγείας ενός εννόμου αγαθού που έχει συγκεκριμένες αναφορές στο συνταγματικό κείμενο και μετά από στάθμιση που έγινε με τα υπόλοιπα έννομα αγαθά και κρίθηκε -και σωστά- ότι αυτό το έννομο αγαθό προέχει.

Η λογική της επιστήμης πρέπει να κυριαρχεί. Όχι η λογική των ψευδοσυνωμοσιολογούντων, αυτών που μιλούν για δήθεν σκόπιμες ενέργειες διάδοσης ενός ιού, μιας πανδημίας επί τω σκοπώ μπλα, μπλα, μπλα. Μου θυμίζουν, κυρίες και κύριοι Βουλευτές, μια στάση πολλών πολιτών τότε, λίγων ευτυχώς σήμερα, που τους αποκαλέσαμε ψεκασμένους. Αυτοί που έλεγαν ότι μας ψεκάζουν επί τρία, τέσσερα, πέντε χρόνια. Ένας εξ αυτών, υποδιοικητής ή αντιπρόεδρος της Εθνικής Στατιστικής Αρχής, είχε έρθει και στη Βουλή σε εξεταστική επιτροπή και τον εξέτασα σχετικά με μια διατύπωσή του ότι επικοινωνεί με το υπερπέραν. Εξαιτίας αυτού του τύπου κυνηγήθηκε ο Γεωργίου. Τέτοιοι πολίτες ήταν πολλοί. Έγιναν Κυβέρνηση οι μισοί απ’ αυτούς. Αλλά αυτό το ξεπεράσαμε. Πάλι τώρα; Πάλι τα ίδια; Νέα σοδειά ψεκασμένων δεν την αντέχουμε. Η λογική της επιστήμης είναι αυτή που πρέπει να κυριαρχεί και καμμία άλλη.

Έχω ήδη περάσει τον χρόνο μου. Σε ό,τι αφορά στην επίταξη θα παραπέμψω τη δική μου τοποθέτηση στην τοποθέτηση του εισηγητή της παράταξής μας του Κινήματος Αλλαγής, του κ. Καμίνη. Θέλω να κάνω ειδική αναφορά σε ό,τι αφορά την αναστολή υποδοχής αιτημάτων ασύλου για ένα μήνα.

Κύριε Μουζάλα, αναφέρομαι εν πολλοίς και σ’ εσάς. Το μέτρο είναι ορθό. Και είναι ορθό όχι μόνο επειδή υπάρχουν και οι δικαιϊκές προβλέψεις αλλά γιατί αξιολογήθηκε εν προχείρω από το Ευρωπαϊκό Δικαστήριο των Δικαιωμάτων του Ανθρώπου και κρίθηκε ότι δεν πρέπει να δοθεί αναστολή στην εφαρμογή του. Δεν κρίθηκε με αξιολόγηση δικαστικής απόφασης, με αξιολόγηση αιτήματος ασφαλιστικών μέτρων αναστολής εκτελέσεως, κρίθηκε ως συμβατό με τη σύμβαση των δικαιωμάτων του ανθρώπου.

Όταν συζητάμε για το θέμα αυτό, για το θέμα που προέκυψε από την εισβολή, όταν συζητάμε για τις ασύμμετρες απειλές, αλλά όταν συζητάμε και γι’ αυτό καθ΄ αυτό το θέμα μιας παράτυπης μαζικής εισόδου –να μην πω παράνομης ή λαθραίας- πρέπει να βλέπουμε τα πράγματα με κριτήριο τις αντοχές μας. Υπάρχουν δύο αναφορές. Η αναφορά που έχει πηγή της το κράτος δικαίου και μια δεύτερη εκδοχή η αναφορά που έχει πηγή της μια α-ιστορική, α-χωρική, α-χρονική εκδοχή.

Θέλω να διαβάσω για να γίνω κατανοητός κάτι που δεν αφορά καμμία παρούσα και κανέναν παρόντα συνάδελφο. Είναι μια εκδοχή Υπουργού προηγούμενης κυβέρνησης τον Φεβρουάριο 2015. «Υπάρχει μια διεθνής συνθήκη» λέει η Υπουργός εκείνη, η οποία αναφέρεται προφανώς στη σύμβαση της Γενεύης για τους πρόσφυγες, «που δεν αμφισβητεί κανείς και αφορά στους πρόσφυγες. Σύμφωνα με αυτήν πρέπει σε όλα τα σύνορα να υπάρχει ένας ανοιχτός δρόμος για να μπαίνουν όλοι οι πρόσφυγες και να ζητάνε άσυλο. Κατά την είσοδο των ξένων» εδώ δεν υπάρχουν πρόσφυγες, υπάρχουν ξένοι, «δεν μπορεί να διαπιστωθεί ποιος είναι πολιτικός πρόσφυγας. Αν το δηλώσει πρέπει να τον αφήσουμε να μπει και να εξεταστεί μετά η αίτησή του».

Αυτή είναι μια δεύτερη πηγή παραγωγής πολιτικών θέσεων. Διαφωνώ απολύτως. Και διαφωνεί και η συντριπτική πλειοψηφία του ελληνικού λαού με την εκδοχή αυτή. Η χώρα έχει σύνορα. Κανείς πρέπει να χτυπά την πόρτα της για να μπει.

Αγαπητέ συνάδελφε, Γιώργο Καμίνη, θα κάνουμε μια συζήτηση λιγάκι ας πούμε επιστημονική.

**ΓΕΩΡΓΙΟΣ ΚΑΜΙΝΗΣ:** Ναι, αλλά θα απαντήσω.

**ΑΝΔΡΕΑΣ ΛΟΒΕΡΔΟΣ:** Βεβαίως.

Να κάνουμε μεταξύ μας μια συζήτηση εις επήκοον των συναδέλφων μας. Το Ευρωπαϊκό Δικαστήριο των Δικαιωμάτων του Ανθρώπου, κύριε Πρόεδρε, έχει αποφανθεί σε πρόσφατη απόφασή του, στην οποία κάνατε αναφορά, ότι υπάρχουν ορισμένα κριτήρια.

Το ένα κριτήριο είναι αν υπάρχει πύλη εισόδου. Στον Έβρο υπήρχε. Τώρα την έκλεισαν οι Τούρκοι και την τελευταία. Αλλά πάντως υπήρχαν τον καιρό της εισβολής δύο πύλες από τις οποίες δεν επιχείρησαν να μπουν.

Δεύτερον, έδωσε κριτήρια που σχετίζονται, όπως σας άκουσα κάποια στιγμή να λέτε και σωστά, με το αν είναι μαζική η απόπειρα εισόδου ή αν δεν είναι μαζική, με το αν εκμεταλλεύονται αυτοί που πάνε μαζικά να μπουν το γεγονός ότι είναι πολλοί, με το αν χρησιμοποιούν βία και αν καταστρέφουν τις υποδομές άμυνας του κράτους στο οποίο θέλουν να μπουν. Και τα τέσσερα από αυτά τα στοιχεία η απόπειρα του Ερντογάν να μας δημιουργήσει πρόβλημα τα έχει καλύψει.

Συνεπώς δεν λέω εγώ ότι είναι μια απόφαση που μπορεί να εφαρμόζεται καρμπόν. Εξατομικεύονται οι αποφάσεις. Αλλά λέω ότι είναι μια χρήσιμη εξέλιξη που κανείς πρέπει να την υπολογίζει.

Και σε ό,τι αφορά τη Σύμβαση της Γενεύης, κύριε Μουζάλα, έχετε απόλυτο δίκιο, δεν προβλέπει καμμία εξαίρεση. Αλλά είναι υπό σκέψη αν αντέχει τη σύγχρονη πραγματικότητα η Συνθήκη της Γενεύης.

Εγώ ανήκω σε αυτούς που λένε ότι πρέπει να την ξανασυζητήσουμε γιατί το 1951, οπότε και θεσπίστηκε, οι καιροί ήταν άλλοι και το 2020 οι καιροί είναι επίσης άλλοι. Άρα, λοιπόν, είναι ένα διεθνές κείμενο που πρέπει να δούμε εάν ανταποκρίνεται στις σύγχρονες συνθήκες.

Και απ’ ό,τι μας ενημέρωσε και εσάς και εμάς και όλους ο κ. Μαργαρίτης Σχοινάς όταν ενημέρωσε την Εθνική Αντιπροσωπεία για τις σκέψεις που υπάρχουν γύρω από το δικό του χαρτοφυλάκιο, μας είπε ότι περνάει και από το μυαλό τους και η σκέψη να ξαναδούν τη Σύμβαση της Γενεύης.

Όταν μιλάμε -το λέω στον εαυτό μου πρώτα απ’ όλα, όχι σε εσάς ούτε σε κανέναν- για αυτό το θέμα πρέπει να μην είμαστε σαν τον σκύλο που τρέχει πίσω από την ουρά του και πάει να τη δαγκώσει και κάνει γύρους γύρω από τον άξονά του. Πρέπει να μιλάμε έχοντας οι πολιτικές μας και διεξόδους.

Εδώ μας είπε ο κ. Μηταράκης ότι τους εξήντα αυτούς που κρίθηκαν τελεσίδικα και αμετάκλητα ότι δεν έχουν δικαίωμα ασύλου επιχειρούμε να τους στείλουμε πίσω στην Τουρκία και η Τουρκία δεν τους δέχεται επικαλούμενη το θέμα της πανδημίας. Έχουμε ένα τεράστιο πρόβλημα.

Όταν θα προτείνουμε κάτι -αυτή είναι παραίνεση στον εαυτό μου- πρέπει να είναι διεξοδικό αυτό, να μας λύνει το πρόβλημα. Δεν μπορεί η Ελλάδα να συσσωρεύει κόσμο που δεν μπορεί να του φερθεί ανθρώπινα και ούτε μπορεί να τον εξυπηρετήσει και να τον στηρίξει όταν οι υπόλοιποι Ευρωπαίοι κρατούν τη στάση που κρατούν και όταν η Τουρκία κρατά τη στάση που κρατά και όλα αυτά εν μέσω μιας πανδημίας.

Χρειάζεται ορθολογισμός, χρειάζεται διεξοδική σκέψη, χρειάζεται περίσκεψη. Πριν κάνουμε κριτική στους άλλους να σκεφτόμαστε πως και οι ίδιοι προσπαθούμε να αναλύσουμε τα πράγματα και να παράγουμε πολιτικές.

Σας ευχαριστώ πολύ.

**ΓΕΩΡΓΙΟΣ ΚΑΜΙΝΗΣ:** Κύριε Πρόεδρε, ζητώ τον λόγο για ένα λεπτό.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει. Δεν ήταν προσωπικό, αλλά επειδή το θέμα είναι πράγματι σπουδαίο…

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Μην μας στερήσετε αυτόν τον ενδιαφέροντα διάλογο, κύριε Πρόεδρε.

**ΑΝΔΡΕΑΣ ΛΟΒΕΡΔΟΣ:** Είναι επιστημονικός. Αν τον αντέχετε…

**ΠΡΟΕΔΡΕΥΩΝ (Χαράλαμπος Αθανασίου):** Αυτό θέλω να πω. Επειδή αξίζει τον κόπο, κύριε Καμίνη, θα σας δώσω τον λόγο. Πράγματι υπάρχουν και αντίθετες αποφάσεις στην ερμηνεία αυτή που είπατε, ο κ. Λοβέρδος θα το ξέρει.

Εν πάση περιπτώσει, κύριε Καμίνη, έχετε τον λόγο. Αξίζει ο κόπος να ειπωθεί μια διαφορετική άποψη, προσέγγιση, εν όψει και της τελευταίας απόφασης που έβγαλε το Ευρωπαϊκό Δικαστήριο με την Ισπανία.

**ΓΕΩΡΓΙΟΣ ΚΑΜΙΝΗΣ:** Ναι. Δεν θα κάνω ούτε ένα λεπτό.

Εγώ αυτό το οποίο τόνισα στην εισήγησή μου είναι ότι από όσο είμαι σε θέση να γνωρίζω δεν υπάρχει προηγούμενο χώρας η οποία να σχεδιάζει, να οργανώνει και ουσιαστικά με τις δικές της δυνάμεις να εκτελεί αυτήν την απόπειρα μαζικής και βίαιης εισόδου ανθρώπων στο έδαφος γειτονικής της χώρας. Αυτό είναι κάτι για εμένα το πρωτοφανές. Και εκεί επιστημονικά, αν θέλετε, στηρίζω, εγώ τουλάχιστον, το θέμα της αναστολής εκ μέρους της χώρας μας της κατάθεσης αιτημάτων ασύλου. Οι άλλοι όροι φυσικά πληρούνται, αλλά υπάρχει αυτός ο επιπλέον στη συγκεκριμένη περίπτωση.

Και ως προς τη Σύμβαση της Γενεύης, πράγματι μπορεί σε κάποια σημεία πλέον να μην ανταποκρίνεται στην πραγματικότητα, αλλά όσο ισχύει -και θυμίζω ότι σύμφωνα με το άρθρο 28 παράγραφος 1 έχει ισχύ ουσιαστικά γενικώς παραδεδεγμένου κανόνα του Διεθνούς Δικαίου, αυξημένη τυπική ισχύ και από τις διεθνείς συμβάσεις τις υπόλοιπες- πρέπει να την τηρούμε. Και πρέπει να την τηρούμε όχι από μία τυφλή προσήλωση στη νομιμότητα, αλλά πρέπει να την τηρούμε γιατί το Διεθνές Δίκαιο είναι αυτήν τη στιγμή το ισχυρότερο πάγιο όπλο που έχουμε απέναντι στις απειλές στην εθνική μας ακεραιότητα.

Θα έχουμε την ευκαιρία να τα ξανασυζητήσουμε αυτά γιατί λήγει όπου να ΄ναι η προθεσμία που προέβλεπε η πράξη νομοθετικού περιεχομένου για τη συγκεκριμένη αναστολή, χωρίς δογματισμούς, χωρίς εμμονές. Εγώ θέλω να ακούσω τις επιστημονικές απόψεις όλων, αλλά θεωρώ ότι θα πρέπει με πάρα πολύ μεγάλη περίσκεψη στο μέλλον να προχωρήσουμε σε μια τέτοιου είδους αναστολή.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Φαντάζομαι στο τέλος και ο κ. Κουμουτσάκος θα μας πει αν θέλει κάτι.

Υπάρχει βέβαια και η άλλη εκδοχή. Τώρα μιλάμε θεωρητικά, δεν κάνουμε συζήτηση. Είναι και η στάθμιση των αναγκών, της αναγκαίας κατάστασης όταν χρειαστεί. Τι θα γίνει δηλαδή όταν δύο αγαθά συγκρούονται και κάποια στιγμή πρέπει να προφυλάξουμε κάποιο αγαθό; Εν πάση περιπτώσει δεν είναι του παρόντος. Θα μπορούσε να γίνει μία ημερίδα πάνω σε αυτό το θέμα, να ειπωθούν οι απόψεις, γιατί δεν είναι τόσο απλό να μπορεί κανείς να το προσεγγίσει. Κάθε περίπτωση νομίζω ότι εξετάζεται ανάλογα με τις πραγματικές καταστάσεις που αντιμετωπίζει μία χώρα.

**ΙΩΑΝΝΗΣ ΜΟΥΖΑΛΑΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Συγγνώμη, κύριε Μουζάλα, δεν σας είδα. Έχετε τον λόγο και εσείς για ένα λεπτό.

**ΙΩΑΝΝΗΣ ΜΟΥΖΑΛΑΣ:** Νομίζω ότι είναι η διάθεση των νομικών να αποκλείουν μη νομικούς από τέτοιες συζητήσεις. Θα αντισταθώ έχοντας γνώση της έλλειψής μου πάνω στα νομικά ζητήματα.

Νομίζω ότι ο κ. Καμίνης το έθεσε πολύ σωστά.

**ΑΝΔΡΕΑΣ ΛΟΒΕΡΔΟΣ:** Από νομικής πλευράς το πιάνετε...

**ΙΩΑΝΝΗΣ ΜΟΥΖΑΛΑΣ:** Το πιάνω από την πλευρά του κράτους δικαίου και αυτού που εγώ προσπαθώ να υπερασπιστώ εδώ μέσα. Λέω δηλαδή ότι είναι πιθανόν…

**ΑΝΔΡΕΑΣ ΛΟΒΕΡΔΟΣ:** Από πλευράς του κράτους δικαίου μίλησα κι εγώ.

**ΙΩΑΝΝΗΣ ΜΟΥΖΑΛΑΣ:** Νομίζω ότι δεν έχω να σας κατηγορήσω για αυτό ή το άλλο λάθος στη θεωρητική σας συζήτηση. Αλλά πρακτικά ισχύει αυτό που είπε ο κ. Καμίνης. Δηλαδή θα μπορούσαν να γίνουν συνέδρια για το τι αλλαγές πρέπει να γίνουν στη Συνθήκη της Γενεύης σήμερα, αλλά σήμερα ισχύει αυτό. Και εμείς, μία δημοκρατική Βουλή μίας δημοκρατικής χώρας, είμαστε υποχρεωμένοι να το πάρουμε πολύ σοβαρά υπ’ όψιν μας. Αυτό δεν αναιρεί, κατά την άποψή μου, την ορθότητα ότι υπάρχουν πιθανώς ζητήματα μέσα σε αυτήν τη σύμβαση που πρέπει να ξανασυζητηθούν κάτω από το φως της καινούργιας πραγματικότητας.

Θα ήθελα επίσης να πω το εξής: Εγώ τόνισα ότι η αναστολή για εύλογο λόγο της υποδοχής αιτήσεων για περιορισμένο χρόνο είναι κάτι το οποίο παραβιάζει τη Συνθήκη της Γενεύης, μπορεί να χωρέσει μέσα στο ενωσιακό δίκαιο, παρ’ ότι το Διεθνές Δίκαιο είναι ανώτερο. Αυτό το οποίο όμως τόνισα είναι ότι εδώ δεν έχουμε μία αναστολή για έναν μήνα απλά και μόνο της κατάθεσης των αιτήσεων ασύλου. Έχουμε δύο πράγματα. Έχουμε κραυγαλέα, βάρβαρα, αντιδημοκρατικά, θα τολμήσω να πω εκτός νομικών κειμένων την αναστολή των αιτήσεων ασύλου και την επιστροφή αυτών. Αυτό είναι push back. Δεν έχει γίνει σε καμμία χώρα μέχρι τώρα. Σας ανέφερα τέσσερις χώρες που έγινε η αναστολή, αλλά δεν έγιναν πουθενά τα push back. Δόθηκε ένα ειδικό καθεστώς πολιτικής προστασίας. Αυτό είναι το οποίο καταγγέλλουμε.

Δεν είμαι βέβαιος εάν υπάρχει αναλογικότητα της επίθεσης αυτής που ισχυρίζεται ο Υπουργός τέτοια που να επιτρέπει αυτό το μέτρο. Αλλά και να υπάρχει δεν επιτρέπεται η επιστροφή, το push back. Αυτό το πράγμα πρέπει να είναι καθαρό.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Αρκετά, κύριε συνάδελφε.

**ΙΩΑΝΝΗΣ ΜΟΥΖΑΛΑΣ:** Θα ήθελα να πω και για την Ισπανία.

**ΠΡΟΕΔΡΕΥΩΝ (Χαράλαμπος Αθανασίου):** Ναι, αλλά θέλει πολλή συζήτηση…

**ΙΩΑΝΝΗΣ ΜΟΥΖΑΛΑΣ:** Ναι, αλλά κοιτάξτε, έχουν αναφερθεί τέσσερις σε εμένα.

**ΠΡΟΕΔΡΕΥΩΝ (Χαράλαμπος Αθανασίου):** Και η συνθήκη λειτουργίας της Ευρωπαϊκής Ένωσης έχει κυρωθεί, ισχύει ως πρωτογενές δίκαιο, αλλά είχε τη βασική ρήτρα της αλληλεγγύης που ποτέ δεν εφήρμοσαν.

**ΙΩΑΝΝΗΣ ΜΟΥΖΑΛΑΣ:** Λέω, κύριε Πρόεδρε, ότι ο κ. Σισιλιάνος μάς ανέλυσε εδώ πολύ καλά δύο πράγματα τα οποία δεν μας επιτρέπουν να συζητήσουμε για την απόφαση του Ευρωπαϊκού Δικαστηρίου για την Ισπανία.

Το ένα είναι ότι η Ισπανία έχει νόμιμες οδούς για να υποβάλεις αίτηση ασύλου, που εμείς δεν έχουμε. Έχει τα προξενεία της και τις πρεσβείες της που εμείς δεν τα έχουμε και έχει στα σύνορά της σημεία για να υποβάλεις αίτηση και όχι σημείο εισόδου, όπως εμείς στον Έβρο. Στο σημείο εισόδου στον Έβρο δεν μπορείς να υποβάλεις αίτηση.

Το δεύτερο το οποίο έθεσε ο κ. Σισιλιάνος είναι ότι η απόφαση του δικαστηρίου δεν διανοείται καν να παρέμβει στην αρχή περί «non-refoulement», δηλαδή «όχι push back», της ευρωπαϊκής σύμβασης. Επομένως, νομίζω ότι είναι άχαρο να βάζουμε σήμερα εδώ αυτήν την απόφαση του δικαστηρίου.

**ΠΡΟΕΔΡΕΥΩΝ (Χαράλαμπος Αθανασίου):** Θα μπορούσαμε να πούμε πολλά πράγματα που ισχύουν, διότι το ένα είναι αν γινόταν από ξηρά, από τη θάλασσα δεν υπάρχουν δίοδοι, γι’ αυτό ακριβώς υπάρχει ευρεία ερμηνεία.

Κύριε Μηταράκη, θα θέλατε να μιλήσετε στο τέλος;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Θα ήθελα τον λόγο μόνο για ένα λεπτό, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει τότε.

Ορίστε, λοιπόν, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Απλώς, θέλω να πω κατ’ αρχάς ότι είναι ενδιαφέρον το θέμα που έθεσε ο κ. Λοβέρδος και νομίζω ότι αυτή η συζήτηση θα γίνει κάποια στιγμή στα διεθνή fora για το πώς έχουν αλλάξει οι αντικειμενικές συνθήκες από τότε που υπήρχε η Συνθήκη της Γενεύης. Όμως, σίγουρα αυτό δεν είναι της παρούσης.

Θέλω να πω για τα Πρακτικά ότι η ελληνική Κυβέρνηση θεωρεί ότι η θέση μας για την αναστολή του ασύλου με την πράξη νομοθετικού περιεχομένου είναι νομικά ορθή και στηρίζεται στο Διεθνές Δίκαιο και στο κυριαρχικό δικαίωμα της χώρας μας να προστατεύσει τα σύνορά της.

Θέλω να πω ότι στο Διεθνές Δίκαιο -και επιτρέψτε σε έναν μη νομικό, όπως είμαι κι εγώ, να παρέμβω- ο πρόσφυγας είναι μία ατομική προσπάθεια διαφυγής από κίνδυνο. Εδώ δεν βλέπουμε να συμβαίνει αυτό από τα τέλη Φεβρουαρίου. Βλέπουμε μία οργανωμένη προσπάθεια μίας γείτονος χώρας να στηρίξει πρόσωπα, τα οποία εμφανώς δεν κινδυνεύουν και τα στηρίζει για να παραβιάζουν τα σύνορα της χώρας μας.

Αυτό είναι η ειδοποιός διαφορά που οδήγησε την Κυβέρνηση σε αυτήν την πράξη νομοθετικού περιεχομένου.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ανεξάρτητα απ’ αυτά, βλέπετε ότι η συζήτηση έγινε σε υψηλό επίπεδο και γι’ αυτό είχατε και άνεση χρόνου.

Ορίστε, κύριε Τζανακόπουλε, έχετε τον λόγο, παρ’ όλο που σας καθυστερήσαμε λίγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Ομολογώ ότι δεν είχα σκοπό να ξεκινήσω έτσι. Όμως, μετά την τοποθέτηση της εισηγήτριας της Νέας Δημοκρατίας, κύριοι Υπουργοί, είμαι υποχρεωμένος να πω ότι έχω μείνει πραγματικά άναυδος, διότι η κ. Βούλτεψη επέλεξε να εξαπολύσει κατά την εισήγησή της μία επίθεση ενάντια σε δύο κυβερνήσεις, αυτές της Ιταλίας και της Ισπανίας. Αυτήν τη στιγμή, αυτές οι δύο χώρες βρίσκονται αντιμέτωπες με μία πρωτοφανή ανθρωπιστική και υγειονομική κρίση, μία πραγματική τραγωδία. Αντί, λοιπόν, να εκφράσει η εισηγήτρια της Νέας Δημοκρατίας -και επιμένω σ’ αυτό, καθώς μιλάμε για την εισηγήτρια της Νέας Δημοκρατίας- την αλληλεγγύη της στους λαούς της Ιταλίας και της Ισπανίας, επέλεξε να χρησιμοποιήσει την τραγωδία για να τη χρεώσει και πάλι στην απλή αναλογική. Θα θυμάστε ότι αντίστοιχο επιχείρημα, αναφερόμενος πριν από λίγες εβδομάδες στη σχέση απλής αναλογικής και Χίτλερ, είχε κάνει και ο κ. Γεραπετρίτης και τότε είχε υπάρξει πολύ μεγάλη κατακραυγή.

Νομίζω, λοιπόν, ότι η κ. Βούλτεψη πρέπει να ανακαλέσει, γιατί δεν είναι ορθό σε αυτή τη φάση να εξαπολύονται επιθέσεις εναντίον της Ιταλίας και της Ισπανίας που προσπαθούν να διαχειριστούν μία πραγματικά πάρα πολύ δύσκολη κατάσταση.

Και αναρωτιέμαι εδώ ιδιαίτερα για τον κ. Κουμουτσάκο που αύριο θα πάει στις Βρυξέλλες και θα ζητήσει τη στήριξη της Ιταλίας και της Ισπανίας για λογικά πολιτικά αιτήματα της ελληνικής Κυβέρνησης, διότι σας θυμίζω ότι με τις χώρες αυτές έχουμε πάρει κοινές πρωτοβουλίες και στο προσφυγικό και στο μεταναστευτικό, αλλά και στο πεδίο της οικονομίας.

Επομένως, νομίζω ότι είναι αναγκαία μία τοποθέτηση από τη μεριά της Κυβέρνησης, αλλά και μία ανάκληση από τη μεριά της εισηγήτριας της Νέας Δημοκρατίας αυτών των κατά τη γνώμη μου ατυχών και άστοχων δηλώσεων, οι οποίες έγιναν στο πλαίσιο μίας πολιτικής αντιπαράθεσης. Το καταλαβαίνω ότι υπάρχουν περιπτώσεις στις οποίες ο πολιτικός λόγος και η πολιτική αντιπαράθεση μπορεί και να ξεφεύγουν από τα όρια, αλλά νομίζω ότι μία ανάκληση αυτή τη στιγμή αρμόζει, με δεδομένη την κατάσταση που αντιμετωπίζουν αυτές οι δύο χώρες.

Κυρίες και κύριοι Βουλευτές, κύριοι Υπουργοί, είμαι υποχρεωμένος πριν μιλήσω για τις δύο πράξεις νομοθετικού περιεχομένου να κάνω και κάποια σχόλια για τις επιδόσεις της Κυβέρνησης στη διαχείριση της κρίσης του κορωνοϊού, διότι βεβαίως από την πρώτη στιγμή ο ΣΥΡΙΖΑ ως Αξιωματική Αντιπολίτευση έχει δηλώσει με τον πιο ξεκάθαρο τρόπο ότι θα «βάλει πλάτη» και θα είναι παρών με εποικοδομητικές προτάσεις, όμως αυτό δεν σημαίνει ότι θα είναι απών ως προς την αναγκαία και όσο το δυνατόν πιο εποικοδομητική κριτική απέναντι στις πράξεις και παραλείψεις της Κυβέρνησης.

Εδώ νομίζω ότι είμαι υποχρεωμένος να κάνω μία μικρή αναδρομή. Βρισκόμαστε περίπου τριάντα μέρες μετά τη διάγνωση του πρώτου κρούσματος κορωνοϊού στη χώρα μας και περίπου δεκαπέντε μέρες μετά τα πρώτα μέτρα καραντίνας, τα οποία έμελλε να καταστήσουν αναγκαία την ατομική και συλλογική υπευθυνότητα των Ελλήνων πολιτών απέναντι σε μία πρωτοφανή, μία καινοφανή κατάσταση. Οφείλω δε να πω ότι οι πολίτες, με ελάχιστες εξαιρέσεις, έχουν επιδείξει και ατομική και συλλογική υπευθυνότητα που αντιστοιχεί στη σοβαρότητα αυτής της κατάστασης.

Όμως αυτά τα μέτρα της ατομικής και συλλογικής υπευθυνότητας και του αυτοπεριορισμού, τα οποία πάρθηκαν -όπως έλεγα προηγουμένως, με τη στήριξη της Αντιπολίτευσης- ώστε να μπορέσουν οι πολίτες να προστατευθούν, αλλά με απώτερο στόχο αυτό το οποίο οι στατιστικολόγοι ή οι επιδημιολόγοι και λοιμωξιολόγοι ονομάζουν «διαπλάτυνση της καμπύλης», δηλαδή να απλωθούν τα κρούσματα στον χρόνο όσο το δυνατόν περισσότερο, για να μην οδηγηθεί το ΕΣΥ σε κατάσταση που δεν θα μπορεί να σηκώσει το βάρος χιλιάδων ή εκατοντάδων χιλιάδων ταυτόχρονων κρουσμάτων και για να υπάρξει ο απαραίτητος χρόνος προετοιμασίας από τη μεριά του Εθνικού Συστήματος Υγείας και από τη μεριά της Κυβέρνησης, για να μπορέσουμε ως κοινωνία και συλλογικά να αντεπεξέλθουμε σε αυτήν την τεράστια πρόκληση για τη δημόσια υγεία.

Όμως, δυστυχώς, μέσα σε αυτές τις τριάντα μέρες -και εκφράζω εδώ μία βαθύτατη ανησυχία που ελπίζω να μην επιβεβαιωθεί- βλέπω ότι η Κυβέρνηση δεν έχει κάνει απολύτως τίποτα για να προετοιμαστεί, εκτός από το να επικαλείται διαρκώς την ατομική ευθύνη των πολιτών. Ποιες είναι οι παρεμβάσεις στήριξης του ΕΣΥ, οι οποίες έχουν παρθεί αυτές τις τριάντα μέρες; Έχει επισημανθεί εδώ και τουλάχιστον μία εβδομάδα, δέκα μέρες, το επείγον και κρίσιμο ζήτημα της έλλειψης αντιδραστηρίων, για να μπορέσουν τα τεστ να πολλαπλασιαστούν. Ποια είναι η παρέμβαση της Κυβέρνησης σε σχέση με αυτό το κορυφαίο ζήτημα, για να μπορέσει ο ιατρικός και νοσηλευτικός μηχανισμός να αντεπεξέλθει στην αύξηση των κρουσμάτων; Δεν υπάρχει αυτή τη στιγμή κάποια συγκεκριμένη παρέμβαση ή κάποια ενημέρωση.

Εμείς από τη μεριά του ΣΥΡΙΖΑ έχουμε κάνει την πρόταση να αναλάβει το Εθνικό Κέντρο Αιμοδοσίας να κάνει χίλια τεστ την ημέρα. Έχει τη δυνατότητα, αρκεί να προμηθευτεί τον απαραίτητο εξοπλισμό. Όμως φαίνεται ότι η Κυβέρνηση ως προς αυτό, ολιγωρεί.

Ένα δεύτερο ζήτημα είναι ότι έχουμε δεκάδες καταγγελίες από νοσοκομεία, από γιατρούς, από διευθυντές του Εθνικού Συστήματος Υγείας και από νοσηλευτές ότι υπάρχει τεράστια έλλειψη υλικών για την προστασία του νοσηλευτικού και ιατρικού προσωπικού κατά τη διάρκεια της μάχης που δίνουν απέναντι στον κορωνοϊό καθημερινά σε πάρα πολλά νοσοκομεία της χώρας. Τι ακριβώς έχει κάνει η Κυβέρνηση ως προς αυτό; Δεν οφείλει η Κυβέρνηση να ενημερώσει και τον ελληνικό λαό, αλλά και τα υπόλοιπα κόμματα, για τις συγκεκριμένες παρεμβάσεις που έχει αναλάβει ώστε να καλυφθούν αυτά τα κενά και αυτές οι ελλείψεις, οι οποίες θέτουν καθημερινά σε κίνδυνο το νοσηλευτικό και ιατρικό προσωπικό, αλλά και το διοικητικό προσωπικό των νοσοκομείων;

Επίσης, υπάρχει ολιγωρία και ανύπαρκτες είναι οι προσλήψεις ιατρών και νοσηλευτικού προσωπικού.

Εμείς είπαμε από την πρώτη στιγμή ότι υπάρχει δημοσιονομική δυνατότητα για την πρόσληψη τεσσάρων χιλιάδων γιατρών και νοσηλευτικού προσωπικού, μονίμων, όμως, πράγμα το οποίο θα δίνει τη δυνατότητα οι προσλήψεις αυτές να τελεσφορήσουν. Διότι, όπως φαίνεται, οι δύο χιλιάδες προσλήψεις τις οποίες έχει ανακοινώσει η Κυβέρνηση δεν τελεσφορούν ακριβώς επειδή δεν είναι μόνιμες.

Το λέω αυτό και ως μία ευκαιρία να «αιμοδοτήσουμε» το ΕΣΥ με αναγκαίο ιατρικό και νοσηλευτικό προσωπικό, που δεν αφορά μόνο τη σημερινή κατάσταση της κρίσης, αλλά θα είναι και μία μορφή «προίκας», θα είναι και μία μορφή επένδυσης στο δημόσιο σύστημα υγείας για το μέλλον.

Επίσης, έχουμε μηδενική προετοιμασία για περισσότερα κρεβάτια ΜΕΘ. Εδώ οφείλω να απαντήσω στον κ. Μηταράκη, ο οποίος με ρώτησε για την επίταξη. Και του απαντώ ότι είναι άλλο πράγμα η επίταξη κρεβατιών σε μονάδες εντατικής θεραπείας και είναι άλλο πράγμα -με συγχωρείτε- το σκάνδαλο της αύξησης της ημερησίας αποζημίωσης από τα 800 ευρώ στα 1.600 ευρώ.

Εδώ δεν έχουμε μία επιλογή επίταξης με ένα εύλογο τίμημα, μικρότερο του συνήθους. Αυτό σημαίνει επίταξη. Επίταξη σημαίνει ότι μειώνω το τίμημα. Δίνω μία εύλογη αποζημίωση ακριβώς για να αντιμετωπίσω μία κατάσταση κρίσης. Και εσείς τι πάτε και κάνετε; Αντίθετα, αυξάνετε το τίμημα. Με συγχωρείτε, αλλά αυτό δεν εμπίπτει ακριβώς στην έννοια της επίταξης. Αυτό εμπίπτει, θα έλεγε κανείς, στο πεδίο της έννοιας του οριακά σκανδάλου και οφείλω να το επισημάνω.

Ο ΣΥΡΙΖΑ έχει από καιρό επισημάνει τις ανάγκες και έχει προτείνει και μέτρα. Και σας το λέμε με ανησυχία, με αγωνία, με πραγματική επιθυμία να βοηθήσουμε σε μία κατάσταση η οποία καταλαβαίνουμε ότι μας υπερβαίνει όλους. Το λέμε, όμως, και με όλη την απαραίτητη ένταση: Τέσσερις χιλιάδες προσλήψεις μόνιμου ιατρικού και νοσηλευτικού προσωπικού τώρα!

Καταφέρατε να προσλάβετε χίλιους πεντακόσιους αστυνομικούς -σας το επισήμανε και ο κ. Μουζάλας, ο εισηγητής του ΣΥΡΙΖΑ- μέσα σε μία εβδομάδα. Μπορείτε να το κάνετε. Και οι δημοσιονομικές δυνατότητες υπάρχουν, αλλά και οι διοικητικές δυνατότητες υπάρχουν, ώστε οι τέσσερις χιλιάδες προσλήψεις να υλοποιηθούν και να ολοκληρωθούν μέσα σε μία βδομάδα - δέκα ημέρες.

Επίσης, σας έχουμε καταθέσει τροπολογία, την οποία καταλαβαίνω ότι δεν θα κάνετε δεκτή ως Κυβέρνηση, για την ένταξη νοσηλευτικού και ιατρικού προσωπικού, τόσο του Εθνικού Συστήματος Υγείας όσο και του εθνικού συστήματος κοινωνικής φροντίδας όσο και του ΕΚΑΒ, στα βαρέα και ανθυγιεινά επαγγέλματα.

Νομίζω ότι είναι υποχρέωση της Κυβέρνησης αυτή τη στιγμή, με δεδομένη τη συνθήκη της κρίσης του κορωνοϊού, να προχωρήσει σε αυτή την αναγκαία παρέμβαση. Διότι καταλαβαίνω τις συμβολικές εκφράσεις αναγνώρισης του ιατρικού και νοσηλευτικού προσωπικού, όμως, μετά από κάποια στιγμή χρειάζεται και έμπρακτη στήριξη.

Έμπρακτη στήριξη σημαίνει βαρέα και ανθυγιεινά, αλλά την ίδια στιγμή έμπρακτη στήριξη σημαίνει και την προμήθεια του αναγκαίου υλικού προστασίας των εργαζομένων στο Εθνικό Σύστημα Υγείας από τον κορωνοϊό. Διότι, όπως επεσήμανα και προηγουμένως, νομίζω ότι δεν αντιστοιχούν αυτήν τη στιγμή οι επιδόσεις της Κυβέρνησης με τις αυξημένες ανάγκες που υπάρχουν.

Επίσης, εξασφάλιση τεστ με ειδική χρηματοδότηση, αλλά και με επίταξη ιδιωτικών εργαστηρίων.

Τέλος, κρεβάτια ΜΕΘ. Δεν χρειάζεται να περιμένουμε το «peak» της κρίσης για να αρχίσουμε την προετοιμασία και τον πολλαπλασιασμό των κρεβατιών μονάδων εντατικής θεραπείας. Αν η κρίση μάς προλάβει, αν η ένταση της κρίσης τις επόμενες εβδομάδες μεγαλώσει, δεν θα έχουμε τη δυνατότητα να αναπληρώσουμε τον χαμένο χρόνο.

Επομένως, εμείς το επισημαίνουμε τώρα: Δράστε γρήγορα. Νομίζω ότι αυτό είναι το απαραίτητο σημείο που θα μπορέσει να βελτιώσει την κατάσταση και να προλάβει ενδεχόμενες τραγικές εξελίξεις στη χώρα.

Οφείλω, όμως, να επισημάνω ότι και στον τομέα της αγοράς εργασίας τα πράγματα είναι εξαιρετικά προβληματικά και φαίνεται η Κυβέρνηση να επιμένει -θα μου επιτρέψετε την έκφραση- σε πολιτικές απόλυτου ξεχαρβαλώματος.

Πάρα πολύ σύντομα σας τα επισημαίνω, διότι τα έχουμε πει. Η εκ περιτροπής εργασία και η μείωση του μισθού στο 50% είναι πραγματικά καταστροφική ιδέα. Νομίζω ότι, όχι μόνο είναι καταστροφική ιδέα, αλλά παρουσιάζεται από τη μεριά του κ. Βρούτση ως η μεγάλη παρέμβαση για τη δημιουργία του νέου εργατικού δικαίου στη χώρα. Αυτά τα πράγματα είναι και οικονομικά επικίνδυνα, αλλά και κοινωνικά επιζήμια.

Νομίζω ότι πρέπει άμεσα το μέτρο αυτό να αποσυρθεί, διότι το μόνο το οποίο μπορεί να προκαλέσει είναι ακόμα μεγαλύτερη κρίση. Και εμείς προειδοποιούμε: Η οικονομική κρίση από τον κορωνοϊό είναι βέβαιη. Θα συμβεί. Και δεν πρέπει και αυτή την κρίση να την πληρώσουν οι εργαζόμενοι.

Εμείς έχουμε πει ότι και η πολιτική επιλογή σας να μετατρέψετε τους εργαζόμενους σε επιδοματούχους είναι τελείως λάθος. Έχουμε καταθέσει αντιπρόταση απολύτως κοστολογημένη. Διότι άκουσα τον κύριο Υπουργό να λέει ότι δεν κοστολογούμε τις προτάσεις μας και ότι κάνουμε προτάσεις στον «αέρα».

Σας λέμε, λοιπόν, πάρα πολύ απλά ότι για να επιδοτήσετε το σύνολο των μισθών στις επιχειρήσεις που κλείνουν, είτε με εντολή της Κυβέρνησης είτε λόγω πτώσης του τζίρου τους, απαιτείται ένα ποσό για έναν μήνα περίπου 970 εκατομμυρίων ευρώ. Δηλαδή, είναι απολύτως στο πλαίσιο των δημοσιονομικών δυνατοτήτων της χώρας αυτή τη στιγμή να προχωρήσετε σε αυτό το μέτρο.

Θα μπορούσαμε να μιλάμε πάρα πολλή ώρα για όσα συμβαίνουν στην αγορά εργασίας, για μία κατάσταση η οποία τίποτα καλό δεν προμηνύει. Νομίζω ότι η λειτουργία της Κυβέρνησης είναι στην εντελώς λάθος κατεύθυνση. Θα έπρεπε να λειτουργεί απολύτως προστατευτικά και όχι με όρους περαιτέρω απορρύθμισης της αγοράς εργασίας, για να μπορέσει να προστατεύσει όσο το δυνατόν περισσότερο τους εργαζόμενους σε μία νέα φάση οικονομικής και κοινωνικής αβεβαιότητας.

Περνάω πάρα πολύ σύντομα στις πράξεις νομοθετικού περιεχομένου.

**ΣΟΦΙΑ ΒΟΥΛΤΕΨΗ:** Τώρα θα τα πείτε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Και οι προηγούμενοι ομιλητές μίλησαν πέρα από τον χρόνο τους. Ο κ. Λοβέρδος μίλησε δεκαεπτά λεπτά. Θα ήθελα δύο λεπτά ακόμα.

**ΠΡΟΕΔΡΕΥΩΝ (Χαράλαμπος Αθανασίου):** Υπάρχει μία ανοχή στον χρόνο.

Συνεχίστε, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα πω το εξής. Σε ό,τι αφορά την πράξη νομοθετικού περιεχομένου, δεν θα μπω στο διαδικαστικό. Νομίζω ότι είχατε τη δυνατότητα να φέρετε τις συγκεκριμένες διατάξεις και στο πλαίσιο της κανονικής νομοθετικής διαδικασίας. Δεν το επιλέξατε. Νομίζω ότι είναι σαφής ο λόγος. Δεν θέλετε να φέρετε σε δύσκολη θέση τους Βουλευτές της Νέας Δημοκρατίας. Εν πάση περιπτώσει, ξεπερνώ το διαδικαστικό και επί της ουσίας σάς λέω το εξής:

Η πράξη νομοθετικού περιεχομένου, η οποία αφορά τις επιτάξεις γαιών στα νησιά για τη δημιουργία κλειστών κέντρων, στην πραγματικότητα δεν είναι τίποτε άλλο παρά ο τρόπος με τον οποίο θέλετε να διαχειριστείτε ένα πρόβλημα που εσείς οι ίδιοι δημιουργήσατε στον εαυτό σας.

Πώς το δημιουργήσατε αυτό το πρόβλημα; Σταματώντας τις μεταφορές προσφύγων και μεταναστών στην ενδοχώρα και ειδικά των ευάλωτων. Ξέρετε πάρα πολύ καλά ότι παραλάβατε τη Μόρια με πέντε χιλιάδες ανθρώπους. Αυτή τη στιγμή έχει είκοσι δύο - είκοσι τρεις χιλιάδες ανθρώπους.

Επομένως, νομίζω ότι είναι μάλλον ατυχές να ζητάτε από την Αντιπολίτευση να στηρίξει μία, κατά τη γνώμη της, ακραία πολιτική, που έρχεται να λύσει ένα πρόβλημα το οποίο εσείς δημιουργήσατε στους εαυτούς σας.

Σε ό,τι αφορά το ζήτημα της αναστολής του ασύλου, επειδή έγινε και μία εξαιρετικά ενδιαφέρουσα νομική συζήτηση, σχόλιο πρώτο:

Το Ευρωπαϊκό Δικαστήριο Δικαιωμάτων του Ανθρώπου δεν ερμηνεύει τη Σύμβαση της Γενεύης. Ερμηνεύει την Ευρωπαϊκή Σύμβαση Δικαιωμάτων του Ανθρώπου. Και αυτό που είπε ήταν ότι η συγκεκριμένη πρακτική της Ισπανίας δεν έρχεται σε αντίθεση με την Ευρωπαϊκή Σύμβαση Δικαιωμάτων του Ανθρώπου, με ένα συγκεκριμένο σκεπτικό. Δεν είπε πουθενά -και δεν είχε τη δυνατότητα να το πει- αν η συγκεκριμένη πρακτική της Ισπανίας παραβιάζει ή δεν παραβιάζει τη Σύμβαση της Γενεύης, δύο τελείως διαφορετικά πράγματα.

Δεύτερο σχόλιο. Συμφωνώ απολύτως με την τοποθέτηση του κ. Καμίνη. Το γεγονός ότι ενδεχομένως κάποιοι να θέλουν ή να έχουν στο μυαλό τους -δικαίως, ευλόγως, στο πλαίσιο της συζήτησης όλα αυτά είναι απολύτως θεμιτά- και να μιλούν για αναγκαιότητα τροποποίησης της Σύμβασης της Γενεύης δεν σημαίνει ότι η Σύμβαση της Γενεύης δεν μας δεσμεύει μέχρι να τροποποιηθεί. Και μας δεσμεύει απολύτως.

Αυτό σημαίνει ότι δεν μπορείς να απαντάς σε μια παρανομία -διότι αυτό που κάνει ο Ερντογάν είναι πράγματι μια παρανομία- κάνοντας μια δεύτερη παρανομία. Είναι εντελώς διαφορετικό πράγμα η εργαλειοποίηση των προσφύγων και των μεταναστών από τη μεριά του Ερντογάν και είναι εντελώς διαφορετικές οι νομικές υποχρεώσεις, αλλά και το ανθρωπιστικό καθήκον της Ελλάδας σε σχέση με τη διαχείρισή των πληθυσμών αυτών.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε. Έχετε πάει στα δεκαοκτώ λεπτά. Τελειώνετε, παρακαλώ, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Λέω με τη μεγαλύτερη δυνατή σαφήνεια ότι αυτή τη στιγμή η χώρα παραβιάζει το Διεθνές Δίκαιο και είναι απολύτως λανθασμένη η νομική δήλωση την οποία έκανε προηγουμένως ο κ. Μηταράκης ότι η αναστολή του ασύλου είναι σε συμφωνία με τις διεθνείς υποχρεώσεις της χώρας. Αν είχαμε λίγο περισσότερο χρόνο, θα μπορούσα να πω περισσότερα πράγματα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει η κ. Βούλτεψη.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε.

Κοιτάξτε, είδα ότι ο κ. Τζανακόπουλος απέφυγε να απαντήσει στα ερωτήματα σχετικά με τον τρόπο με τον οποίο διαχέεται ο διχασμός στη χώρα με τα «μετά θα λογαριαστούμε» και όλες αυτές τις χυδαίες απειλές που έχουν εκτοξευτεί εκ μέρους στελεχών της πρώην κυβέρνησής σας και της ηγεσίας σας.

Ενοχληθήκατε γι’ αυτά τα οποία είπα. Δεν επιχαίρει κάνεις. Μην διαστρεβλώνετε. Απλώς εσείς θέλετε να κρύψουμε την αλήθεια γι’ αυτά τα οποία συμβαίνουν. Θέλετε να κρύψουμε ποιες είναι οι συνέπειες των προτάσεών σας με την απλή αναλογική και με το να γίνονται εκλογές Τρίτη, Πέμπτη, Σάββατο και να υπάρχει πλήρης ασυμφωνία μέσα στις κυβερνήσεις.

Κοιτάξτε, ο Θουκυδίδης έλεγε ότι η ιστορία είναι φιλοσοφία διά παραδειγμάτων. Δεν θα μας εμποδίσετε, δεν θα μας φιμώσετε, για να μην πούμε ποια είναι η πραγματικότητα. Και να σας πω και το εξής: Δεν είναι κάτι κρυφό αυτό. Το ξέρουν και οι ίδιοι, επειδή ανησυχήσατε μπας και τους συναντήσουμε και ενοχληθούν.

Οι ίδιοι γνωρίζουν αυτή τη στιγμή που μιλάμε, πρώτον, ότι η δικαιοσύνη στην Ισπανία -αν μάθετε ισπανικά και ιταλικά θα δείτε ότι τα γράφουν αυτά οι εφημερίδες τους- ασχολείται με τις μεγάλες διαδηλώσεις στις 8 του Μάρτη, ότι οι ισπανικές εφημερίδες γράφουν ότι οι διαφωνίες μέσα στην Κυβέρνηση καθυστερούν τη μάχη κατά του κορωνοϊού και τελικά ότι οι κατσαρόλες το βράδυ του Σαββάτου 21 Μαρτίου δεν χτύπησαν για τους γιατρούς και τους νοσοκόμους, όπως ειπώθηκε στην Ελλάδα, διότι τους γιατρούς και τους νοσοκόμους τους χειροκροτούν, δεν τους βαράνε τα τηγάνια. Οι κατσαρόλες χτύπησαν, γιατί ο κ. Ιγκλέσιας παραβίασε την καραντίνα.

Όλα όσα είπα είναι αλήθεια. Ο ελληνικός λαός πρέπει να γνωρίζει και πρέπει να γνωρίζει τώρα, όχι μετά. Εσείς να μας πείτε για ποιο λόγο υποστηρίζετε ότι πρέπει τώρα να καλύπτουμε τα πάντα, αυτά που λένε οι ίδιοι οι Ιταλοί, αυτά που λένε οι ίδιοι οι Ισπανοί, αυτά που γράφουν οι εφημερίδες τους, τα γεγονότα τα ίδια, λες και πρέπει να φιμωθούμε, ενώ αυτήν ακριβώς την ώρα όλοι οι Έλληνες, κύριε Πρόεδρε, ρωτάνε: Τι έγινε, βρε παιδιά, στην Ισπανία; Τι έγινε στην Ιταλία; Η Λομβαρδία είχε το καλύτερο σύστημα. Και βέβαια δεν παίρνουν απάντηση γιατί η απάντηση είναι: Τι κόμμα είναι ο κορωνοϊός; Ο κορωνοϊός είναι κόμμα του χαβαλέ. Θέλει ασυνεννοησία και ακυβερνησία. Δεν θέλει σταθερές κυβερνήσεις, που παίρνουν αποφάσεις χωρίς να χρειάζεται να γίνεται ολόκληρη διελκυστίνδα και να λαμβάνονται αποφάσεις δύο μήνες μετά από τον πρώτο νεκρό. Δεν είπα ότι επιχαίρει κάνεις. Να με συγχωρείτε, γιατί έχω ειδικές σχέσεις με αυτές τις χώρες. Είπα ότι πρέπει να συμμαζευτούμε και να δούμε τι θα γίνει, γιατί έτσι όπως εξελίσσονται τα πράγματα, αν δεν υπάρχουν κυβερνήσεις που μπορούν να πάρουν αποφάσεις, πρωθυπουργοί οι οποίοι μπορούν να ακούν μια συγκεκριμένη επιτροπή και το ένστικτό τους και το αισθητήριό τους για να παίρνουν αποφάσεις για τον λαό, η Ελλάδα δεν αντέχει τέτοιες περιπέτειες. Αυτό προσπαθούμε να αποτρέψουμε τώρα.

 Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο πριν, για ένα λεπτό, επειδή αναφέρθηκε σε εμένα ο κ. Τζανακόπουλος και επιτρέψατε τον διάλογο. Δεν είναι μεταξύ Υπουργών, είναι μεταξύ Κοινοβουλευτικών Εκπροσώπων.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Λιβανέ.

Έχετε τον λόγο, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Θα ήθελα να κάνω μία επισήμανση, κύριε Πρόεδρε.

Εγώ άνοιξα ένα νομικό θέμα και χαίρομαι που πάρα πολλοί συνάδελφοι, μεταξύ των οποίων και ο Κοινοβουλευτικός Εκπρόσωπος…

**ΠΡΟΕΔΡΕΥΩΝ (Χαράλαμπος Αθανασίου):** Αντιλαμβάνεστε ότι δεν μπορεί να λυθεί αυτό το θέμα εδώ.

**ΑΝΔΡΕΑΣ ΛΟΒΕΡΔΟΣ:** Όχι, βέβαια, αλλά πρέπει να γίνει ανταλλαγή επιχειρημάτων. Δεν είναι κακό. Αφού έχουμε χρόνο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εντάξει, ένα σχόλιο να κάνει ο Εκπρόσωπος. Έχει ενδιαφέρον. Να τον ακούσουμε.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει.

**ΑΝΔΡΕΑΣ ΛΟΒΕΡΔΟΣ:** Άνοιξα ένα νομικό θέμα και επ’ αυτού υπήρξαν πολλές αντιδράσεις και αυτό με χαροποιεί. Θέλω να κάνω μία παρατήρηση. Ίσως να παραβιάζω ανοιχτή θύρα, λοιπόν, θα μου το πει ο ίδιος. Όταν το Δικαστήριο των Δικαιωμάτων του Ανθρώπου, αλλά και κάθε διεθνές δικαστήριο καταστρώνει τους νομικούς του συλλογισμούς, στη μείζονα σκέψη του δεν βάζει μόνο -ας πούμε- το δίκαιο που προκύπτει από τη σύμβαση για την οποία είναι αρμόδιο να αποφασίζει, αλλά καταστρώνοντας τον νομικό του συλλογισμό, βάζει πάνω στο τραπέζι όλες τις σχετικές ρυθμίσεις.

Μάλιστα, εν προκειμένω, το δίκαιο των προσφύγων είναι δίκαιο που έχει να κάνει με την κύρωσή του από εκατόν πενήντα και πλέον χώρες, αφορά τον Οργανισμό Ηνωμένων Εθνών και είναι ένα κείμενο πάρα πολύ μεγάλης και σοβαρής αξίας.

Αφού καταστρώσει τον νομικό του συλλογισμό, έχοντας τα κείμενα μπροστά του, θα δει ποιο κείμενο απωθεί ποιο και με βάση ποιο κριτήριο «παλαιότερος - νεότερος νόμος;» «ειδικότερος – γενικότερος;» και άλλα κριτήρια και θα αποφασίσει. Αυτή είναι η σωστή σκέψη. Δεν μπορεί να λέτε ότι αποκλείεται η εκτίμηση του δικαίου των προσφύγων, όταν ένα διεθνές δικαιοδοτικό όργανο παίρνει αποφάσεις.

Δεύτερον, προέκυψε, κύριε Πρόεδρε -και κλείνω με αυτό- ένα πολιτικό θέμα στη συνέχεια. Είπε ο συνάδελφος, ο κ. Τζανακόπουλος, ο Κοινοβουλευτικός Εκπρόσωπος του ΣΥΡΙΖΑ ότι είναι παράνομη η επιλογή της Ελληνικής Δημοκρατίας να σταματήσει για ένα μήνα την αποδοχή -όχι την έγκριση αλλά την αποδοχή- αιτήσεων χορήγησης πολιτικού ασύλου.

Κύριε συνάδελφε, πρώτον, αυτό νομικά κρίθηκε σε έναν προσωρινό βαθμό από το ίδιο το δικαστήριο των δικαιωμάτων του ανθρώπου, που έκρινε αντίθετα με ό,τι λέτε και απορώ πώς το συνεχίζετε. Δηλαδή τι πιστεύετε ότι έπρεπε να γίνει; Να το επιτρέψουμε; Να γίνει δηλαδή αυτό που έλεγε η Υπουργός σας πριν από πέντε χρόνια, να ανοίγουν τα σύνορά μας, να μπαίνουν μέσα και μετά να το εξετάζουμε, όταν πρόκειται για ασύμμετρη απειλή; Εμένα μου κάνει εντύπωση αυτό. Πολιτικά μου κάνει εντύπωση.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Βλέπετε; Τώρα δίνουμε δικαίωμα στον κ. Τζανακόπουλο, γιατί θα πει ότι αλλοιώθηκε το περιεχόμενο αυτού που είπε.

Ορίστε, κύριε Τζανακόπουλε, έχετε τον λόγο για τριάντα δευτερόλεπτα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Μία διευκρίνιση. Επαναλαμβάνω: Το Ευρωπαϊκό Δικαστήριο Δικαιωμάτων του Ανθρώπου είχε να απαντήσει ένα συγκεκριμένο ερώτημα στην υπόθεση της Ισπανίας, αν η συγκεκριμένη πρακτική παραβιάζει την Ευρωπαϊκή Σύμβαση Δικαιωμάτων του Ανθρώπου. Δεν είχε να απαντήσει, ούτε μπορούσε να έχει αρμοδιότητα να απαντήσει, αν παραβιάζεται ή δεν παραβιάζεται η Συνθήκη της Γενεύης. Πρόκειται για δύο εντελώς διαφορετικά ζητήματα. Όπως ξέρετε πάρα πολύ καλά, το δικαστήριο απαντά αποκλειστικά και μόνο στο ερώτημα το οποίο του τίθεται.

Δεύτερον, σας ξαναλέω ότι η επιλογή αναστολής ασύλου και μάλιστα, όπως εξήγησε και ο κ. Μουζάλας, με ταυτόχρονη επαναπροώθηση είναι απολύτως και αποδεδειγμένα παράνομη, παραβιάζει τη Σύμβαση της Γενεύης και αυτό δεν είναι κάτι το οποίο μπορεί να αμφισβητηθεί από τον οποιοδήποτε. Επομένως, επιμένω 100% ότι η μία παρανομία, δηλαδή η εργαλειοποίηση εκ μέρους της τουρκικής ηγεσίας πληθυσμών προσφύγων και μεταναστών δεν μπορεί να δικαιολογήσει έτερη παρανομία.

Δεν είναι αντίμετρο η αναστολή ασύλου. Είναι ευθεία παραβίαση γενικώς παραδεδεγμένου κανόνα του Διεθνούς Δικαίου, πρώτον, και, δεύτερον, κανόνα ο οποίος υπάρχει σε σύμβαση την οποία έχει υπογράψει η χώρα.

**ΑΝΔΡΕΑΣ ΛΟΒΕΡΔΟΣ:** Άρα, κύριε Τζανακόπουλε, η χώρα δεν έχει άμυνα, δεν προστατεύεται.

**ΠΡΟΕΔΡΕΥΩΝ (Χαράλαμπος Αθανασίου):** Τώρα θεωρητικά μόνο θέλω να το πω αυτό. Δεν μπαίνουμε στην ουσία. Το δικαστήριο δεν εμποδίζεται, όμως, να εξετάσει παρεμπιπτόντως θέματα είτε με κύριο ερώτημα είτε με προδικαστικό ερώτημα. Όμως δεν αναφερόμαστε σε αυτό τώρα. Όχι ότι δεν έχει δικαίωμα παρεμπιπτόντως να τα εξετάσει. Θα σας το πει και ο κ. Μουζάλας, που έχει εμπειρία, και ο κ. Λοβέρδος ή ο κ. Κουμουτσάκος, που ασχολούνται με τα θέματα αυτά.

Ορίστε, κύριε Λιβανέ, έχετε τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ευχαριστώ, κύριε Πρόεδρε.

Επιτρέψτε μου να ξεκινήσω και τη σημερινή ομιλία, ευχαριστώντας για μια ακόμα φορά όλους αυτούς τους σύγχρονους ήρωες με τις λευκές, τις πράσινες και τις μπλε μπλούζες, που δίνουν καθημερινά και άοκνα τη μάχη στην πρώτη γραμμή του πολέμου απέναντι στον αόρατο εχθρό του ιού. Επαναλαμβάνω, γιατί πολλή συζήτηση γίνεται και σήμερα, ότι τους στηρίζουμε και τους προστατεύουμε όσο και όπως μπορούμε.

Εδώ προφανώς θέλω να απαντήσω και στην κριτική που άσκησε ο Κοινοβουλευτικός Εκπρόσωπος του ΣΥΡΙΖΑ για το τι κάνουμε και τι δεν κάνουμε στο ζήτημα της αντιμετώπισης του ιού.

Επαναλαμβάνω, λοιπόν, ότι είναι σαφής η θέση μας και η προσπάθειά μας να ενισχύσουμε το δημόσιο σύστημα υγείας και να προστατεύσουμε το Εθνικό Σύστημα Υγείας.

Έχουν εγκριθεί, κύριε Τζανακόπουλε, τρεις χιλιάδες τριακόσιες περίπου θέσεις και όχι δύο χιλιάδες που αναφερθήκατε πριν. Έχετε μείνει πίσω. Προβλέπουμε συνεχώς έκτακτο προσωπικό όπου χρειάζεται, διότι αυτή είναι μια εξελισσόμενη κρίση. Και, βέβαια, δεν υπερθεματίζουμε, όπως έκανε πριν ο εκπρόσωπος του ΜέΡΑ25, να λέμε τέσσερις, έξι, οχτώ κ.ο.κ.. Στοχεύουμε και με πρόγραμμα αναλαμβάνουμε τις ευθύνες και προσλαμβάνουμε αυτούς οι οποίοι χρειάζονται. Όπου χρειαστεί θα γίνουν και άλλες προσλήψεις. Σε αυτό δεν υπάρχει καμμία αμφιβολία. Το έχουν καταλάβει όλοι.

Απευθύναμε, επίσης, έκκληση για τους εθελοντές και σε αυτό δεν αναφέρθηκε κάνεις σήμερα και νομίζω ότι πρέπει να καταγραφεί στα Πρακτικά. Με συγκίνηση, τουλάχιστον προσωπικά, βλέπω ότι είναι χιλιάδες οι συμπολίτες μας, οι οποίοι προτίθενται εθελοντικά να βοηθήσουν. Η δική μας η παράταξη, η Νέα Δημοκρατία, έχει αυτήν τη στιγμή επτακόσιους πενήντα εθελοντές, οι οποίοι έχουν εγγραφεί στο site που ανοίξαμε, ακριβώς για να προσφέρουν πλάι σε αυτό το αθροιζόμενο προσωπικό, το οποίο προσλαμβάνουμε με ταχύτητα.

**ΙΩΑΝΝΗΣ ΜΟΥΖΑΛΑΣ:** Με κομματική ταυτότητα πάνε;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Όχι, καθόλου. Το αντίθετο. Κάναμε ακριβώς αυτό.

Λέει ο κ. Μουζάλας αν είναι με κομματική ταυτότητα. Εδώ δεν έχει να κάνει με κομματικά, έχει να κάνει με την αντιμετώπιση του προβλήματος. Και αυτούς τους ανθρώπους τους βοηθάμε απλά εμείς να διοχετευτούν στον δήμο.

Αυτοί είναι εθελοντές, κύριε Μουζάλα, όχι υπάλληλοι. Είναι εθελοντές.

**ΙΩΑΝΝΗΣ ΜΟΥΖΑΛΑΣ:** Της Νέας Δημοκρατίας μας είπατε. Δεν μας είπατε ότι είναι εθελοντές. Μας είπατε είναι εθελοντές της Νέας Δημοκρατίας.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Μπερδεύεστε γιατί εσείς δεν καταλαβαίνετε. Δεν καταλάβατε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μουζάλα, μη διακόπτετε, σας παρακαλώ.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Δεν καταλάβατε, αλλά σιγά-σιγά θα έρθουμε και σε αυτό.

Είστε πολύ πίσω, κύριε Μουζάλα.

Ταυτόχρονα, αυξάνουμε τις διαθέσιμες θέσεις στις ΜΕΘ όσο μπορούμε και όσο πιο γρήγορα γίνεται. Βάζουμε στη μάχη ολόκληρα νοσοκομεία, όπως το «ΝΙΜΙΤΣ», την «Παμμακάριστο» και το «Θεραπευτήριο ΑΤΤΙΚΑ».

Η τροπολογία του κ. Γεωργιάδη, στην οποία δεν αναφερθήκατε, ακριβώς προσπαθεί να καλύψει κενά, όπως παραδείγματος χάριν, στα αντισηπτικά. Επαναλαμβάνω ότι προστατεύουμε γιατρούς και νοσηλευτές, εξασφαλίζοντας όσο μπορούμε στο πλαίσιο αυτής της κρίσης και με τον διεθνή ανταγωνισμό που υπάρχει τα προστατευτικά αναγκαία μέσα.

Έχουμε παραγγελίες σε εξέλιξη και, εν πάση περιπτώσει, εκτός από την άσφαιρη κριτική σας, περιμένουμε και κάποιες προτάσεις συγκεκριμένες και αν είναι σωστές και δημιουργικές, θα τις ακολουθήσουμε. Αυτά ήθελα να πω, όσον αφορά στον εξοπλισμό των ΜΕΘ που είπατε ή για τις μάσκες ή για τους αναπνευστήρες ή για οτιδήποτε άλλο έχετε να κάνετε μια δημιουργική, εποικοδομητική πρόταση.

Σε κάθε περίπτωση, για την επίταξη που είπατε, δώσατε μια απάντηση για το αν και κατά πόσο πρέπει να υπάρχουν επιτάξεις, έτσι όπως σας έθεσε την ερώτηση ο κ. Μηταράκης. Θεωρώ ότι ήταν λειψή η απάντησή σας και εκεί. Μας κατηγορείτε ότι δίνουμε παραπάνω χρήματα στα ιδιωτικά νοσοκομεία για τα κρεβάτια που μας δίνουν για τις ΜΕΘ.

Μα, αγαπητοί συνάδελφοι, όταν εμείς για τους ίδιους λόγους, δηλαδή για τη δημόσια ασφάλεια, έχουμε απαγορεύσει τη λειτουργία ουσιαστικά των νοσοκομείων ως προς τις επεμβάσεις -γίνονται μόνο οι απολύτως απαραίτητες- αυτά τα νοσοκομεία έχουν ένα λειτουργικό κόστος. Πού ζείτε; Πώς θα καλύψουν το λειτουργικό τους κόστος για να είναι εκεί να κρατήσουν όρθιο το σύστημα υγείας της χώρας; Δεν το καταλαβαίνετε; Απλά μαθηματικά είναι, αλλά, από ότι φαίνεται, εσείς ζείτε σε άλλον αιώνα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ναι, οι εργαζόμενοι θα παίρνουν 400 ευρώ και οι κλινικές 1.600 ευρώ!

**ΠΡΟΕΔΡΕΥΩΝ (Χαράλαμπος Αθανασίου):** Μην διακόπτετε, παρακαλώ.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ψεύδεστε, όμως, και για τα εργασιακά. Μιλάτε για μείωση του μισθού στο 50% και λέτε ότι φέρνουμε εμείς έναν μεσαίωνα. Μα, ακόμα δεν έχετε καταλάβει; Ο κ. Μουζάλας έφυγε από την Αίθουσα. Δεν μπορεί να προσαρμοστεί στα νέα δεδομένα. Ίσως και εσείς θα φύγετε σε λίγο. Αυτό το οποίο λέμε είναι πάρα πολύ απλό. Όσες εταιρείες θέλουν να μπουν στο πρόγραμμα βοήθειας, το οποίο έχουμε, και να χρησιμοποιήσουν ένα δεκαπενθήμερο -για πολλούς λόγους, να μη φάω όλον μου τον χρόνο να σας το εξηγώ, μπορώ να σας το εξηγήσω μετά- για τους υπαλλήλους τους, θα πληρωθεί το δεκαπενθήμερο από τις εταιρείες και δοθούν 400 ευρώ κάλυψη από το κράτος. Αυτό λέμε.

Εκτίθεστε, όμως, και εκτεθήκατε δις σήμερα και σε αυτό το οποίο σας είπε ο κ Λοβέρδος. Λέτε ουσιαστικά -και χαίρομαι που το είπατε για να το ακούσει ολόκληρος ο ελληνικός λαός- ότι η αναστολή του ασύλου είναι παράνομη. Αυτή είναι η θέση σας, έχετε τη δική σας, ο ελληνικός λαός έχει τη δική του και τυχαίνει να είμαστε εμείς στην Κυβέρνηση και να υπάρχουν και άλλα πολιτικά κόμματα που αντιλαμβάνονται την κρισιμότητα των καιρών.

Μέσα, λοιπόν, σε αυτά τα αλλεπάλληλα και σκληρά μέτρα που λαμβάνουμε πετυχαίνουμε ακριβώς τον κρίσιμο στόχο, να δώσουμε στο ΕΣΥ τον χρόνο να διαχειριστεί περιστατικά, έτσι ώστε να κερδίσουμε ζωές.

Θέλω, γιατί καλό είναι σε αυτήν την Αίθουσα να απονέμουμε το δίκαιο, να ευχαριστήσω τον κ. Λοβέρδο, διότι άνοιξε ουσιαστικά μια συζήτηση, η οποία θα γίνει στο μέλλον και εύχομαι να γίνει με τον ωραίο τρόπο που ξεκίνησε και εδώ πέρα. Η συνταγματικότητα, λοιπόν, αυτών των έκτακτων μέτρων ήταν ουσιαστικά η τοποθέτηση. Δεν καταλαβαίνει ο ΣΥΡΙΖΑ -και το είδαμε από τους εκπροσώπους του εδώ- ότι τα πράγματα αλλάζουν, ότι μπαίνουμε σε μια άλλη περίοδο, μια περίοδο την μετά του κορωνοϊού, που θα συζητήσουμε πάλι τα ζητήματα της νεωτερικότητας, αλλά και όλου του νομικού μας και πολιτικού μας πολιτισμού. Εκεί θα δείτε ποιος θα δικαιωθεί από την ιστορία.

Εμείς αυτήν τη μάχη που δίνουμε για τον κορωνοϊό τη δίνουμε και στην οικονομία. Προχωράμε σταδιακά. Θα σας εξηγήσω λίγο τι έγινε και με τους δικηγόρους. Πράγματι, θα θέλαμε να καλύψουμε όλους τους ελεύθερους επαγγελματίες. Θα θέλαμε να καλύψουμε και τους επιστήμονες. Κρίναμε -και απαντώ και σε εσάς, κύριε Λοβέρδο- ότι σε πρώτο χρόνο -μπορεί σε δεύτερο να αλλάξουν τα πράγματα- στον πρώτο μήνα μπορούν να αντέξουν οι επιστημονικές τάξεις, δηλαδή οι λογιστές, οι γιατροί, οι δικηγόροι. Μπορούν να αντέξουν χωρίς αυτό το επίδομα των 800 ευρώ. Προοδευτικά και αν αυτό συνεχιστεί, προφανώς θα αντιμετωπίσουμε το πρόβλημα διαφορετικά.

Η ενεργοποίηση της ρήτρας διαφυγής από το σύμφωνο σταθερότητας ενίσχυσε -και αυτό το είδαμε και σήμερα- τη δύναμη πυρός της Κυβέρνησης. Η χθεσινή επιστολή-πρωτοβουλία του Πρωθυπουργού και άλλων οκτώ ηγετών προς τον Πρόεδρο του Ευρωπαϊκού Συμβουλίου για την έκδοση του ευρωομολόγου αποτελεί και στην πράξη απόδειξη ότι η Κυβέρνηση ηγείται των πρωτοβουλιών για τη λήψη νέων πιο δραστικών μέσων για τη στήριξη των ευρωπαϊκών οικονομιών και προφανώς της ελληνικής.

Και, βέβαια -το τονίζω αυτό- είμαστε -και το αποδεικνύουμε καθημερινά- αλληλέγγυοι στον ιταλικό και ισπανικό λαό. Στεκόμαστε δίπλα στους συμμάχους μας, στις ιστορικές δημοκρατίες της Ισπανίας και της Ιταλίας, που βάναυσα δοκιμάζονται. Στηρίζουμε τις προσπάθειες των κυβερνήσεών τους και παλεύουμε όλοι μαζί για μια Ευρώπη δυνατή, πρωτοπόρα, δημιουργική και αλληλέγγυα.

Αυτά αφορούν σε όλα μας τα στελέχη. Προφανώς αυτά πιστεύει και η κ. Βούλτεψη και το είπε. Απλά εσείς, κύριε Εκπρόσωπε του ΣΥΡΙΖΑ, πονηρά, διαστρεβλώσατε αυτά τα οποία είπε, που απλά τι ήθελε να πει; Σας το εξήγησε κιόλας. Ότι όταν έχουμε κυβερνήσεις συνεργασίας, αργούν οι κυβερνήσεις αυτές να πάρουν αποφάσεις και τα προβλήματα διογκώνονται. Αυτό είτε απλά.

Διαβάσαμε, βέβαια, τις δηλώσεις και την απάντηση ουσιαστικά του Υπουργού Οικονομικών της Γερμανίας, που μίλησε για το κορωνο-ομόλογο ως παλιά ιδέα και την απέρριψε. Είναι σαφές ότι η κρίση του 2008 δεν άλλαξε τις σκέψεις ορισμένων. Σήμερα, όμως, μιλάμε για ανθρώπινες ζωές και όλοι στην Ευρώπη πρέπει να είναι, όπως βεβαίως και στην Ελλάδα, πιο προσεκτικοί.

Η ηθικοπλαστική και προτεσταντική προσέγγιση της ευρωπαϊκής δημοσιονομικής πολιτικής στην περίοδο της οικονομικής κρίσης ήταν λάθος. Χτύπησε καίρια τον πυρήνα της Ευρώπης, έριξε νερό στον μύλο του λαϊκισμού, διόγκωσε τις ακραίες φωνές και τα κόμματα και τελικά δεν κατάφερε και τίποτα στο τέλος. Στηρίχθηκε στη λανθασμένη λογική σωφρονισμού του απείθαρχου νότου από τον ορθολογικό βορρά.

Σήμερα, η άρνηση στην κοινή αντιμετώπιση, η απόκρουση της σωστής ιδέας του ευρωομολόγου δεν είναι απλό λάθος, είναι ένα κοινωνικό -θα μου επιτρέψετε να πω- και πολιτικό έγκλημα. Εμπνέεται από μία δογματική αντίληψη, από έναν αναχρονιστικό δογματισμό που κινδυνεύει να αποδειχθεί καταστροφικός για όλη την Ευρώπη.

Σήμερα το απόγευμα στην Ευρωπαϊκή Σύνοδο θα γίνει η συζήτηση είτε για το ομόλογο είτε για τη χορήγηση πιστοληπτικής γραμμής από την Ευρωπαϊκή Ένωση.

Η στρατηγική μας, λοιπόν, εντάσσεται ακριβώς στο πλαίσιο της κοινής ευρωπαϊκής πολιτικής. Όμως, ταυτόχρονα, όπως είπα και πριν από λίγο, αγωνιζόμαστε για να επηρεάσουμε την Ευρωπαϊκή Ένωση, τη Γερμανία προς τη σωστή, δίκαιη και αλληλέγγυα κατεύθυνση. Στο εσωτερικό μας μέτωπο δουλεύουμε με ταχύτητα και αποτελεσματικότητα, όμως, επίσης, με μέτρο και σοβαρότητα. Δεν βοηθούν οι ανεύθυνες κορώνες που ακούσαμε πριν, οι αμελέτητες πολιτικές ανακοινώσεις.

Ο κομματικός ανταγωνισμός της Αντιπολίτευσης στην υπερπροσφορά χρημάτων χωρίς κοστολόγηση, χωρίς υπολογισμό χρονικού ορίζοντα αυτής της κρίσης, για τον οποίο δεν μιλήσατε πότε, μας επαναφέρει δυστυχώς στο πεδίο του λαϊκισμού.

Η κρίση είναι ένας μαραθώνιος και ακόμα είμαστε στα πρώτα χιλιόμετρα. Η Κυβέρνηση είναι σε διαρκή επαγρύπνηση με αυξημένα αντανακλαστικά κοινωνικής αλληλεγγύης και με καθολική ανάληψη της ιστορικής ευθύνης που έχει επωμιστεί.

Εύχομαι ειλικρινά με την ίδια υπευθυνότητα και σοβαρότητα να λειτουργήσει και η Αντιπολίτευση, απομονώνοντας αυτές τις απόψεις που ακούσαμε, αλλά και άλλες ακόμα χειρότερες, ακραίες, επιπόλαιες και εμπρηστικές.

Η επαγρύπνηση της Κυβέρνησης φαίνεται και στην έτερη μεγάλη κρίση που αντιμετωπίζουμε, στην επιθετικότητα της Τουρκίας που εργαλειοποιεί το προσφυγικό-μεταναστευτικό που παραμένει σε εξέλιξη.

Ευχαριστώ για άλλη μια φορά από αυτό εδώ το Βήμα τις Ένοπλες Δυνάμεις, που εν μέσω πανδημίας φρουρούν τα σύνορά μας με αυταπάρνηση, θάρρος και ανδρεία.

Στην αντιμετώπιση αυτής της απειλής αφορούν και οι ΠΝΠ που συζητάμε σήμερα. Για το θέμα της επίταξης μιλήσατε αναλυτικά, μίλησε ο Υπουργός αναλυτικά, δεν θα αναφερθώ. Ως προς τη δεύτερη για το άσυλο, είδαμε όλοι την επίθεση που εξαπέλυσε η Τουρκία στον Έβρο με τις σύγχρονες τακτικές ενός υβριδικού πολέμου. Εργαλειοποίησε χιλιάδες ανθρώπινες ψυχές, προκειμένου να ικανοποιήσει γεωπολιτικές επιδιώξεις.

Η απάντηση της πατρίδας με το σφράγισμα των συνόρων στον Έβρο ήταν άμεση. Το υψηλό σθένος και η ετοιμότητα των Δυνάμεων Ασφαλείας απέδειξε πως το ποτάμι ήταν και θα είναι αδιάβατο. Η Ευρώπη στηρίζει την Ελλάδα, αναγνωρίζοντας έμπρακτα την ορθότητα της ελληνικής πολιτικής. Η ηγεσία της Ευρωπαϊκής Ένωσης βρέθηκε στον Έβρο και έζησε από κοντά την τουρκική προκλητικότητα. Ευρωπαϊκές στρατιωτικές δυνάμεις περιπολούν εκεί, αποτελώντας έμπρακτη απόδειξη ότι τα ελληνικά σύνορα είναι και τα ευρωπαϊκά.

Εδώ θέλω να αναφερθώ -μου έκανε ιδιαίτερη εντύπωση- στην τοποθέτηση του εισηγητού του ΣΥΡΙΖΑ, ο οποίος κατά τη γνώμη μου μας εγκάλεσε για την αποτροπή -λέει- που κάνουμε. Μου φαίνεται ότι είναι πραγματικά -για δεύτερη φορά θα το πω- εκτός κλίματος. Μας κατηγόρησε. Τα λόγια του συγκεκριμένα ήταν τα εξής. Είπε: «μας ρεζιλέψατε» -και εννοούσε την Κυβέρνηση- «όταν πήγατε στον Έβρο με την Ευρώπη». «Επαίρεστε», μας είπε, «ότι θα φυλάξετε τα σύνορα της Ευρωπαϊκής Ένωσης». Στο γραπτό του κείμενο, από ό,τι τον έβλεπα, προσπάθησε να συνδέσει την Κυβέρνηση και τη Νέα Δημοκρατία με ένα ακροδεξιό και φοβικό κοινό και κόμμα.

Διαφωνώ κάθετα μαζί σας, κύριε Μουζάλα. Χαίρομαι, όμως, που εκτεθήκατε και εσείς δυο, τρεις φορές σήμερα εδώ μέσα στο Κοινοβούλιο, σε αυτό το επίσημο Βήμα. Χαίρομαι που μπορεί να σας ακούσει και εσάς, όπως και τον κ. Τζανακόπουλο πριν, ο ελληνικός λαός και να κρίνει. Ευτυχώς, σε αυτή τη δημοκρατία όλοι έχουν το δικαίωμα της διαφορετικής γνώμης, αλλά και όλοι κρινόμαστε. Και εσείς φοβάμαι ότι θα αυτοτοποθετηθείτε με τον τρόπο αυτό στο περιθώριο της ιστορίας.

Απαντώντας, λοιπόν και σε όσους μέσα και έξω από τη Βουλή μιλούν για αντιδημοκρατική δήθεν απόφαση και για απόφαση αντίθετη στο διεθνές δίκαιο, θυμίζω και πάλι ότι η αναστολή του ασύλου ήταν η αναγκαία άμυνα της χώρας μας απέναντι σε αυτή την υβριδική εισβολή που επιχείρησε η γείτονα χώρα εις βάρος μας, μια απάντηση, όπως ακούστηκε, σύμφωνη προς το ενωσιακό και διεθνές δίκαιο, μια απάντηση υπαγορευμένη από την κυρίαρχη υποχρέωση και αφοσίωσή μας να προστατέψουμε τα ελληνικά που είναι, ναι, και ευρωπαϊκά σύνορα.

Και όπως είδαμε και με την ιταμή ενέργεια και την κατάθεση των παράνομων συντεταγμένων στον ΟΗΕ, αλλά και με τις υπερπτήσεις χθες, η Τουρκία επιμένει να προκαλεί, παραβιάζοντας ακριβώς το Διεθνές Δίκαιο. Η απάντησή μας ήταν άμεση ακριβώς στον δρόμο του Διεθνούς Δικαίου. Προστατεύουμε και υπερασπιζόμαστε τα κυριαρχικά μας δικαιώματα.

Κυρίες και κύριοι συνάδελφοι, δίνουμε έναν διμέτωπο αγώνα, αντιμετωπίζουμε τόσο τον κίνδυνο εξ ανατολών όσο και τον αόρατο εχθρό. Για αμφότερους η Κυβέρνηση κάνει το καθήκον της, προστατεύοντας την πατρίδα μας. Αυτό έκανε και αυτό θα συνεχίσει να κάνει.

Για τον αόρατο εχθρό, όμως, η ευθύνη βαραίνει και όλους εμάς, όλους τους Έλληνες πολίτες. Σε αυτό το σημείο θέλω να αναφερθώ και εγώ στον μεγάλο συγγραφέα μας τον Νίκο Καζαντζάκη, και για να απαντήσω στον κ. Λοβέρδο για ένα θέμα που απασχολεί πολύ κόσμο πράγματι, ναι, εμείς τον εντάσσουμε στους διαχρονικούς πατριώτες και δεν έχουμε καμμία φοβία να τοποθετούμαστε ως προς αυτό. Έλεγε, λοιπόν, ο Καζαντζάκης: «Να αγαπάς την ευθύνη, να λες εγώ. Εγώ μονάχος μου θα σώσω τον κόσμο. Αν χαθεί, εγώ θα φταίω».

Ας δώσουμε, λοιπόν, όλοι αυτή τη μάχη. Ας μείνουμε στο σπίτι μας από τη μια, κάνοντας το χρέος μας προς την πατρίδα. Ας εργαστούμε, όμως, από την άλλη όλοι μαζί, πολιτικά κόμματα, Βουλευτές, Κυβέρνηση, παραμερίζοντας για την ώρα τις όποιες ιδεολογικές διαφορές μας. Ας δείξουμε πολιτική ωριμότητα και ας αναλάβουμε όλοι τις ευθύνες μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Θα κλείσουμε με τον Υφυπουργό.

**ΙΩΑΝΝΗΣ ΜΟΥΖΑΛΑΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Χαράλαμπος Αθανασίου):** Όχι, σας παρακαλώ, έχουμε τελειώσει τώρα, κύριε Μουζάλα, πήρατε δυο φορές τον λόγο. Δεν υπάρχει προσωπικό εδώ ούτε υπήρχε αιχμή σε κάτι.

**ΙΩΑΝΝΗΣ ΜΟΥΖΑΛΑΣ:** Κύριε Πρόεδρε, είπε ότι θα περάσω στο περιθώριο της ιστορίας. Νομίζω ότι παραβιάζετε τον ρόλο σας. Αναφέρθηκε προσωπικά σε εμένα.

**ΠΡΟΕΔΡΕΥΩΝ (Χαράλαμπος Αθανασίου):** Τι λέτε τώρα; Έχετε παράπονο; Οι μόνοι που θα μπορούσαν να έχουν παράπονο αυτήν τη στιγμή θα ήταν οι τρεις εισηγητές, η κ. Κομνηνάκα, ο κ. Καμίνης και η κ. Βούλτεψη που μίλησαν λιγότερο από όλους. Όχι τώρα!

**ΙΩΑΝΝΗΣ ΜΟΥΖΑΛΑΣ:** Αναφέρθηκε προσωπικά σε εμένα!

**ΠΡΟΕΔΡΕΥΩΝ (Χαράλαμπος Αθανασίου):** Ωραία, πέστε μας για ένα λεπτό σε τι συνίσταται το προσωπικό, αλλά μιλήστε για το προσωπικό, κύριε Μουζάλα, σας παρακαλώ πολύ.

**ΙΩΑΝΝΗΣ ΜΟΥΖΑΛΑΣ:** Ναι, είναι προσωπική παραποίηση αυτών που είπα. Εγώ δεν είπα ότι μας ρεζιλέψατε ή δεν μας ρεζιλέψατε, επειδή πήγατε στον Έβρο. Δεν είπα ότι μας ρεζιλέψατε ή δεν μας ρεζιλέψατε, επειδή αυτονόητα προφυλάσσουμε τα σύνορά μας από μια συντονισμένα οργανωμένη επίθεση. Είπα, όμως, ότι το γεγονός ότι πήγατε με τους τρεις μεγίστους της Ευρωπαϊκής Ένωσης, δεν μιλήσατε για τίποτα άλλο και υποτάξατε τη χώρα μας, καθορίσατε ότι θα παίζει τον ρόλο της ασπίδας και τίποτα άλλο, ότι θα μας φέρνουν FRONTEX και στρατό -που καλά κάνουν- για να μπορούμε να φυλάμε τα σύνορα οπότε μπλέκονται και δεν ζητήσατε τίποτα άλλο. Την ίδια εποχή ζητούσαμε να καλέσετε συμβούλιο Αρχηγών, να μπουν ζητήματα μετεγκαταστάσεως…

**ΠΡΟΕΔΡΕΥΩΝ (Χαράλαμπος Αθανασίου):** Τώρα ξεφεύγετε, απαντήσατε στο προσωπικό, τώρα λέτε κάτι επιπλέον. Τα είπατε αυτά.

**ΙΩΑΝΝΗΣ ΜΟΥΖΑΛΑΣ:** Είναι προσωπικό. Όταν παραποιούνται οι δηλώσεις σου, είναι προσωπικό, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μουζάλα, τι να σας πω τώρα; Έχετε μιλήσει δεκαπέντε και δύο, δεκαεπτά και τρία, είκοσι λεπτά τώρα. Δεν έχει μιλήσει κανείς εισηγητής τόσο.

**ΙΩΑΝΝΗΣ ΜΟΥΖΑΛΑΣ:** Εγώ έχω μιλήσει είκοσι λεπτά;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, ολοκληρώστε.

**ΣΟΦΙΑ ΒΟΥΛΤΕΨΗ:** Μα, κύριε Πρόεδρε…

**ΙΩΑΝΝΗΣ ΜΟΥΖΑΛΑΣ:** Τελειώνω. Εσείς ξαναπήρατε τον λόγο χωρίς να δικαιούστε. Εγώ επί προσωπικού πάλι.

**ΣΟΦΙΑ ΒΟΥΛΤΕΨΗ:** Εσείς πριν από εμένα δεύτερη φορά. Μην κάνετε τώρα τον βασιλικότερο του βασιλέως!

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κυρία Βούλτεψη, αφήστε τον να ολοκληρώσει!

Ορίστε, ολοκληρώστε, κύριε συνάδελφε.

**ΙΩΑΝΝΗΣ ΜΟΥΖΑΛΑΣ:** Λέω, λοιπόν, ότι αυτό το οποίο είπα για τον Έβρο και την επίσκεψη του Πρωθυπουργού με τους τρεις εξέχοντες αξιωματούχους της Ευρωπαϊκής Ένωσης είναι ότι αποδέχτηκε την ευρωπαϊκή λογική -κυρίως των χωρών του Βίζεγκραντ- να είμαστε μια ασπίδα και να δεχόμαστε σαν αποθήκη τους ανθρώπους. Αυτό είναι σαφές ότι ο ΣΥΡΙΖΑ δεν το δέχεται. Ο ΣΥΡΙΖΑ θα είναι ασπίδα όταν γίνεται επίθεση, αλλά δεν θα είμαστε αποθήκη ανθρώπων. Θα διεκδικούμε διπλωματική και πολιτική λύση.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Υπουργός, ο κ. Κουμουτσάκος.

Ορίστε, κύριε Κουμουτσάκο, έχετε τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Ευχαριστώ, κύριε Πρόεδρε.

Ζήτησα να παρέμβω μετά και την ανησυχία που εξέφρασε ο κ. Τζανακόπουλος για το τι θα υποστηρίζουμε στις συναντήσεις μας στην Ευρώπη, στις Βρυξέλλες, μετά και την παρέμβαση της κ. Βούλτεψη. Και αυτό μου δίνει, βέβαια, τη δυνατότητα να αναφερθώ σε τρία, τέσσερα από τα σημεία τα οποία έχουν εγερθεί από τους συναδέλφους.

Πρώτα από όλα θα μου επιτρέψετε να ξεκινήσω από αυτό που μόλις τώρα είπε ο κ. Μουζάλας. Επιχείρησε με την παρέμβασή του να συρρικνώσει τη σημασία ενός μεγάλου γεγονότος. Ποιο είναι αυτό το μεγάλο γεγονός; Η επίσκεψη των επικεφαλής όλων των ευρωπαϊκών θεσμών και της προεδρίας στα ελληνικά σύνορα τη στιγμή εκείνη που δέχονταν μια ασύμμετρη απειλή.

Το γεγονός αυτό δεν είχε μόνο σημειολογική αξία, δεν είχε μια αξία που περιορίστηκε ή τελείωσε στις εικόνες που παρήγαγε το γεγονός αυτό. Ήταν ένα γεωπολιτικό γεγονός ευρύτατης σημασίας. Η παρουσία των επικεφαλής των τεσσάρων ευρωπαϊκών θεσμών εκείνη τη συγκεκριμένη ώρα στα ελληνικά σύνορα ήταν η πρώτη, εξ όσων θυμάμαι, παραδοχή και επιβεβαίωση όλων των θεσμικών οργάνων ότι τα εξωτερικά σύνορα ενός κράτους-μέλους είναι ευρωπαϊκά σύνορα. Αυτό δεν μπορεί να συρρικνωθεί πίσω από το επιχείρημα ότι δεν μας αρκεί ο ρόλος της «ασπίδας». Ξαναλέω ότι η ημέρα εκείνη ήταν μια σημαντική, ιστορική, θεσμική και γεωπολιτική ημέρα για την εξέλιξη της ευρωπαϊκής ολοκλήρωσης και για την προστασία των εθνικών συμφερόντων.

Πάω τώρα σε αυτό το οποίο έθεσε ο κ. Τζανακόπουλος. Η κ. Βούλτεψη εξήγησε τη θέση της. Νομίζω ότι από τη δευτερολογία της προέκυψε με σαφήνεια ότι μιλούσε περισσότερο για ένα σύστημα διακυβέρνησης παρά για την πρόδηλη, σαφή και κατηγορηματική θέση μας αλληλεγγύης και -θα έλεγα- σεβασμού προς τους λαούς δύο φίλων και εταίρων χωρών, όπως είναι η Ιταλία και η Ισπανία. Καταθέτουμε όχι μόνον αλληλεγγύη, αλλά και βαθύ σεβασμό αυτές τις τραγικές στιγμές που αντιμετωπίζουν αυτές οι χώρες, δεχόμενες τις μεγαλύτερες και τραγικότερες επιπτώσεις της πανδημίας.

Θα έλεγα, κύριε Πρόεδρε, ότι περισσότερο οφείλουμε εμείς να εκπέμπουμε αυτό το μήνυμα σεβασμού και αλληλεγγύης προς τους εταίρους μας. Ξέρετε γιατί; Διότι είμαστε παθόντες μιας άλλης λογικής που κατά τη δύσκολη περίοδο της χρεωκοπίας και των μνημονίων υπήρχαν εταίροι που έλεγαν «εμείς δεν θα γίνουμε Ελλάδα» και μας πίκραιναν εκείνη τη στιγμή που το έλεγαν αυτό στον πόνο μας και στη δυσκολία μας. Εκεί που περιμέναμε λόγους συμπαράστασης, για παράδειγμα «είμαστε μαζί σας, καταλαβαίνουμε τα προβλήματά σας και σας στηρίζουμε», δεχόμασταν αυτήν την υποδόρια και δηλητηριαστική κριτική τού ότι εκείνοι δεν θα γίνουν Ελλάδα.

Έχουμε, λοιπόν, εμείς πρόσθετο λόγο σε αυτές τις δύσκολες ώρες για φίλους και εταίρους να εκπέμπουμε μηνύματα αλληλεγγύης και σεβασμού, πόσω μάλλον που αυτές οι χώρες αποτελούν και τον σκληρό πυρήνα των χωρών που υποστηρίζουν μια μείζονα παρέμβαση του Έλληνα Πρωθυπουργού αυτήν τη στιγμή για μια χρηματοοικονομική ευρωπαϊκή αλληλεγγύη προς τους ευρωπαϊκούς λαούς που πλήττονται με τις τραγικές συνέπειες της πανδημίας, το «ομόλογο- κορώνα», το ευρωομόλογο, αν θέλετε, που ζητάμε μαζί τους, και ορθώς το ζητάμε. Διότι νομίζω ότι η πανδημία έδειξε σε όλους ότι πρέπει να περάσουμε σε μία άλλη εποχή. Μας ωθεί η τραγωδία των τελευταίων ημερών να περάσουμε στη μετά το Σύμφωνο Σταθερότητας εποχή.

Πρέπει να ξαναδούμε με μεγάλη προσοχή ότι η σκληρή δημοσιονομική λιτότητα αυτήν τη στιγμή πρέπει να δώσει τη θέση της σε μια ευρωπαϊκή πολιτική στήριξης και αλληλεγγύης. Αυτό δεν σημαίνει δημοσιονομική αυθαιρεσία, ούτε προφανώς δημοσιονομική εκτράχυνση. Αναζητάμε και πάλι τη σοφή μέση οδό, που δεν θα είναι μια εξαντλητική λιτότητα, αλλά δεν θα είναι και μια δημοσιονομική ασυδοσία.

Βεβαίως, το άλλο που κάνουμε μαζί με αυτά τα κράτη, κυρίως επειδή είμαστε κράτη πρώτης γραμμής στο μεταναστευτικό –η Ισπανία, η Ιταλία, η Ελλάδα, η Μάλτα, η Κύπρος-, είναι να έχουμε σηκώσει τη σημαία ενός δύσκολου αγώνα που είναι να επιβάλουμε, εάν τα καταφέρουμε, σε πολύ αντίξοες συνθήκες, την ανάγκη στο νέο ευρωπαϊκό σύμφωνο μετανάστευσης και ασύλου να επικρατήσει και να υπάρξει πρόνοια για μια θεμελιώδη, για εμάς, αξία και αρχή που είναι η δίκαιη κατανομή τους βάρους, πόσω μάλλον όταν οι χώρες αυτές δέχονται δυσανάλογο μεταναστευτικό βάρος από ένα ωστικό κύμα το οποίο, ας μην γελιόμαστε, δεν θα σταματήσει.

Εμείς, λοιπόν, λέμε: «Ιταλοί, Ισπανοί, Γάλλοι, είμαστε μαζί σας. Δίνουμε εδώ τον μεγάλο δικό μας αγώνα, αλλά δεν ξεχνάμε τον μεγάλο δικό σας, το τιτάνιο έργο που επιτελείτε».

Τώρα, όσον αφορά το άλλο μείζον, κατά την άποψή μου, θέμα το οποίο ηγέρθη: Υπήρξε παραβίαση του διεθνούς δικαίου από την απόφαση της ελληνικής Κυβέρνησης να αναστείλει το δικαίωμα αιτήσεων ασύλου για έναν μήνα;

Αντιλαμβάνομαι ότι υπάρχει ένα ενδιαφέρον το οποίο, όμως, καλό θα ήταν να είναι νομικό και όχι πολιτικό, διότι δεν έχει κανένα έρεισμα, κύριε Μουζάλα. Αυτό σας το λέω μετά λόγου γνώσεως και βαθιά πεποίθηση, διότι τα γεγονότα των ημερών εκείνων έδειξαν τον μονόδρομο που θα έπρεπε να ακολουθήσει όχι η δική μας Κυβέρνηση, αλλά κάθε ελληνική κυβέρνηση.

Και εξηγούμαι: Το σχέδιο ήταν οργανωμένο, θα έλεγα προσχεδιασμένο. Αυτόν τον όρο του «προσχεδιασμένου» μπορώ να τον τεκμηριώσω στα συμπεράσματα στα οποία προσωπικά κατέληξα όταν είχα συναντήσει για πρώτη φορά τον κ. Σοϊλού τον Οκτώβριο του περασμένου χρόνου.

Τα όσα μου είπε σε εκείνη τη συνάντηση ήρθαν να τα επιβεβαιώσουν πράξεις της τουρκικής κυβέρνησης αμέσως μετά. Όλα ήταν προδιαγεγραμμένα και προσχεδιασμένα. Άλλωστε, δεν ήταν τυχαίες οι επαναλαμβανόμενες επί μήνες και με μεγάλη συχνότητα δηλώσεις όλων των σχετικών και συναρμοδίων Τούρκων αξιωματούχων, που ήταν δηλώσεις απευθείας και στυγνών απειλών κατά της Ευρώπης και δια αυτού του τρόπου και κατά της Ελλάδας ότι θα ανοίξουν οι μεταναστευτικές πύλες και θα πέσουν κυβερνήσεις.

«Θα σας στείλω», είπε ο κ. Σοϊλου σε εκείνη τη συνάντηση, «είκοσι πέντε χιλιάδες το Σάββατο, πενήντα χιλιάδες την Κυριακή και εβδομήντα πέντε χιλιάδες τη Δευτέρα». Αποκαλύπτω σήμερα ότι αυτό μού είχε ειπωθεί τότε, όχι σε εμάς, αλλά στους Ευρωπαίους.

Επομένως, είχαμε ένα οργανωμένο σχέδιο εκμετάλλευσης των ελπίδων απελπισμένων ανθρώπων για να επιτευχθούν γεωστρατηγικοί στόχοι δια εκβιασμού της Ευρώπης. Μπορούσαμε να έχουμε ή υπήρχε καμμία άλλη επιλογή εκτός από το σφράγισμα των συνόρων, από τη δράση εκείνη που επιβάλλει η προστασία ενός ζωτικού συμφέροντος, όπως είναι η προάσπιση της εδαφικής ακεραιότητας της χώρας; Προφανώς όχι.

Άλλωστε, αυτή είναι μια υποχρέωση και ένα δικαίωμα των κρατών που πηγάζει από το ίδιο το διεθνές δίκαιο. Όμως, και στο κοινοτικό δίκαιο δύο άρθρα της συνθήκης, το 42 και το 72, αναγνωρίζουν στα κράτη-μέλη την αποκλειστική αρμοδιότητα προστασίας της ασφάλειας και των συνόρων τους. Αυτό είναι τόσο μείζον που δικαιολογεί μια δύσκολη –πράγματι- και έκτακτη απόφαση της μηνιαίας αναστολής του δικαιώματος κατάθεσης αιτήματος ασύλου. Διότι βεβαίως η Ελλάδα έχει ως θεμελιώδη λίθο της εξωτερικής πολιτικής της τον σεβασμό του Διεθνούς Δικαίου, αλλά αυτό συμβαδίζει με τη θεμελιώδη επίσης πρόνοια του Διεθνούς Δικαίου ότι τα κράτη οφείλουν να προστατεύουν τα σύνορα και την εδαφική τους ακεραιότητα.

Υπήρξε, λοιπόν, μία έκτακτη αναστολή, ένα έκτακτο μέτρο κάτω από έκτακτες και πολύ επικίνδυνες για την ασφάλεια της χώρας συνθήκες. Και, όπως σας είπα, οι πρόνοιες και του πρωτογενούς ευρωπαϊκού δικαίου μάς δίνουν αυτή τη δυνατότητα. Γι’ αυτό και ο Υπουργός, ο κ. Μηταράκης, σωστά είπε ότι ήταν σύννομη αυτή η έκτακτη –το ξανατονίζω- και παροδική άρση αυτής της δυνατότητας.

Αλλά έγινε συζήτηση για το τι κάνει η Ελλάδα. Δεν άκουσα να γίνει μία συζήτηση από τους συναδέλφους που το έγειραν για τη βαριά παρανομία που διαπράττει η Τουρκία. Διότι αυτό το οποίο έκανε παραβιάζει το γενικό Διεθνές Δίκαιο, συμπεριλαμβανομένης της Ευρωπαϊκής Σύμβασης των Δικαιωμάτων του Ανθρώπου, που λέει ότι δεν πρέπει να προκαλείται ανασφάλεια στη ζωή των υπηκόων ή ανθρώπων των οποίων την ευθύνη έχει μία χώρα –η Τουρκία στη συγκεκριμένη περίπτωση.

Ήταν μία ευθεία παραβίαση της κοινής δήλωσης της Ευρωπαϊκής Ένωσης - Τουρκίας. Ήταν μία ευθεία παραβίαση της συμφωνίας επανεισδοχής μεταξύ Ευρωπαϊκής Ένωσης και Τουρκίας. Ήταν μία ευθεία παραβίαση του πρωτοκόλλου για τη διακίνηση μεταναστών του ΟΗΕ του 2000. Αλλά ήταν και μία ευθεία, προκλητική και προσβλητική παραβίαση των σχέσεων καλής γειτονίας. Μιας αρχής που είναι θεμελιώδης για την εξωτερική πολιτική της χώρας. Αυτό το οποίο έπραξε η Τουρκία ήταν, θα έλεγα, «υπόδειγμα» παραβίασης των σχέσεων καλής γειτονίας. Και γι’ αυτό η αντίδρασή μας ήταν αυτή που ήταν και θα συνεχίσει να είναι η ίδια. Το χερσαίο και θαλάσσιο σύνορο της χώρας θα προστατευτεί με κάθε τρόπο.

Και ένα τελευταίο. Έχουμε μπροστά μας τρεις ταυτόχρονες προκλήσεις: την προστασία της δημόσιας υγείας από την πανδημία του κορωνοϊού, την αντιμετώπιση του προσφυγικού προβλήματος και βεβαίως την πολιτική απειλών, προκλήσεων από την Τουρκία. Μπροστά σε αυτήν την τριπλή πρόκληση που αντιμετωπίζει η χώρα δεν νομίζω ότι υπάρχει άλλος δρόμος πέραν της πολιτικής ευθύνης όλων των πολιτικών δυνάμεων. Μιας ευθύνης που βαραίνει στους ώμους όλων μας για να διαφυλάξουμε σε αυτή την τόσο κρίσιμη περίοδο εκείνο το βαθμό πολιτικής ενότητας που περιμένει από εμάς ο ελληνικός λαός.

Βεβαίως αυτό δεν σημαίνει ισοπέδωση θέσεων, απόψεων και προγραμμάτων, αλλά σημαίνει σίγουρα μία προσπάθεια όλων να ενισχύσουμε με την πολιτική συμπεριφορά και τον πολιτικό μας λόγο την προσπάθεια που κάνει η Κυβέρνηση, που εκφράζει αυτή τη στιγμή το σύνολο του λαού.

Επομένως, πρέπει έτσι να πορευτούμε. Δεν υπάρχει άλλη λύση. Και την άλλη πρόκληση, της αντιμετώπισης της πανδημίας και της εθνικής ασφάλειας με σεβασμό του διεθνούς δικαίου, την αναλαμβάνουμε πλήρως ως κράτος και ως Κυβέρνηση. Είναι μία λεπτή γραμμή πως και τη δημόσια ασφάλεια υπερασπίζεις, πως την εθνική σου ανεξαρτησία υπερασπίζεις, πως υπερασπίζεις τη δημόσια υγεία και ταυτόχρονα το Διεθνές Δίκαιο. Είναι μία πολιτική που κινείται πάνω σε μία λεπτή γραμμή. Αυτή είναι η αλήθεια. Αυτή τη λεπτή γραμμή δεν θα την περάσουμε.

Τυπικά τέλος να πω ότι υπάρχει μία τροπολογία που είχε καταθέσει ο κ. Κατρούγκαλος για το θέμα των υπαλλήλων του Υπουργείου Εξωτερικών και των νοσηλειών τους σε εκείνους που υπηρετούν ειδικά στο εξωτερικό την περίοδο του κορωνοϊού.

Η τροπολογία που κατατέθηκε δεν θα γίνει δεκτή από την Κυβέρνηση όχι για έναν λόγο άρνησης, αλλά επειδή ήδη το Υπουργείο Εξωτερικών με εγκύκλιό του, την οποία θέλω να διαβάσω, πριν λίγες μέρες, καλύπτει όλες αυτές τις ανησυχίες της πρότασης τροπολογίας από τον κ. Κατρούγκαλο.

Διαβάζω από το ενημερωτικό σημείωμα του Υπουργείου Εξωτερικών για τα Πρακτικά, κύριε Πρόεδρε: «Λόγω της εξαιρετικά επείγουσας και απρόβλεπτης κατάστασης με τον COVID-19, το Υπουργείο Εξωτερικών εξέδωσε κατόπιν εντολής της πολιτικής ηγεσίας στις 20-3-2020 την 16.871 επείγουσα εγκύκλιο προς όλες τις έμμισθες διπλωματικές και προξενικές αρχές με την οποία διασφαλίζεται η κάλυψη ενδεχόμενων δαπανών ιατροφαρμακευτικής και νοσοκομειακής περίθαλψης των υπαλλήλων που υπηρετούν στις αρχές του εξωτερικού».

Επομένως, αυτός είναι ο λόγος που δεν κάνουμε σε αυτό το στάδιο δεκτή την τροπολογία του κ. Κατρούγκαλου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Μετανάστευσης και Ασύλου: «Κύρωση της από 10.2.2020 Π.Ν.Π. "Κατεπείγουσες ρυθμίσεις επίταξης ακινήτων για την αποφυγή διακινδύνευσης της δημόσιας τάξης και υγείας" (Α΄ 28) και της από 2.3.2020 Π.Ν.Π. "Αναστολή της υποβολής αιτήσεων χορήγησης ασύλου" (Α΄ 45) και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, τέσσερα άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Βεβαιωθείτε ότι έχετε ψηφίσει όλα τα άρθρα, την τροπολογία, καθώς και το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

 (ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, εμφανίζονται στις οθόνες της Αίθουσας, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| «Κύρωση της από 10.2.2020 Π.Ν.Π. "Κατεπείγουσες ρυθμίσεις επίταξης ακινήτων για την αποφυγή διακινδύνευσης της δημόσιας τάξης και υγείας" (Α' 28) και της από 2.3.2020 Π.Ν.Π. "Αναστολή της υποβολής αιτήσεων χορήγησης ασύλου και άλλες διατάξεις." (Α' 45)» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Υπ. τροπ. 245/4 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Μετανάστευσης και Ασύλου: «Κύρωση της από 10.2.2020 Π.Ν.Π. "Κατεπείγουσες ρυθμίσεις επίταξης ακινήτων για την αποφυγή διακινδύνευσης της δημόσιας τάξης και υγείας" (Α΄ 28) και της από 2.3.2020 Π.Ν.Π. "Αναστολή της υποβολής αιτήσεων χορήγησης ασύλου" (Α΄ 45) και άλλες διατάξεις» έγινε δεκτό κατά πλειοψηφία επί της αρχής, των άρθρων, της τροπολογίας και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 243α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 15.30΄ λύεται η συνεδρίαση.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**